﻿ PEDAGOGIA INVATAMANTULUI PRIMAR SI PRESCOLAR Suport de curs Conf. univ. dr. Maria Savu Cristescu Cuprins Tema 1. Finalităţile educaţiei: ideal, scopuri, obiective * Definirea şi analiza conceptelor: finalitate, ideal, scop, obiectiv 1. Taxonomia finalităţilor. Criterii şi sisteme de referinţă: macro-micro (finalităţ de sistem– finalităţi de proces); obiective-cadru; obiective de referinţă; obiective concrete (operaţionale); taxonomii ale obiectivelor: domeniul cognitiv, domeniul afectiv, domeniul psihomotor) 2. Operaţionalizarea obiectivelor educaţionale Tema 2. Procesul de învăţământ 1. Abordarea sistemica a procesului de invatamant 2. Dimensiunile generale ale procesului de învăţământ 3. Caracteristicile generale ale procesului de învăţământ 4. Procesul de invatamant ca relatie predare-invatare-evaluare 5. Procesul de invatamant - proces de cunoastere 6. Procesul de învăţământ ca act de comunicare 7. Caracterul formativ-educativ al procesului de învăţământ 8. Predarea – componenta a procesului de invatamant 9. Strategii si stiluri de predare 10. Specificul predarii in invatamantul primar 11. Modele de determinare a eficientei si eficacitatii predarii si comportamentului didactic al profesorului Tema 3. Principiile procesului de învăţământ (didactice) 1. Noţiuni generale 2. Suportul ştiinţific al principiilor şi normelor didactic 3. Sistemul principiilor didactice 1. Principiul participării conştiente şi active a elevilor în procesul de învatamant 2. Principiul caracterului intuitiv al învăţământului(principiul intuiţiei) 3. Principiul legării teoriei de practică 4. Principiul învăţământului sistematic şi continuu 5. Principiul însuşirii temeinice a cunoştinţelor şi deprinderilor 6. Principiul accesibilităţii şi individualizării învăţământului 7. Principiul asigurării conexiunii inverse (retroacţiunii) în procesul de învăţământ !!!!!. Nota: Exemple pentru fiecare principiu Tema 4. Dimensiuni practice ale Curriculumului în învăţământul primar si prescolar 1. Conceptul de curriculum 2. Arie curriculara 3. Ciclu curricular 1. 4. Continutul invatamantului * 5. Tipuri de curriculum: core curriculum( de baza,trunchi comun)-curriculum la decizia scolii; analiza raporturilor curriculum obligatoriu-curriculum optional; formal-nonformal; national-local. * 6. Organizarea curriculumului: interdisciplinaritate, organizare de tip integrat, organizare modulara, organizare de tip integrat, curriculum diferentiat si pesonalizat * 7. Documentele curriculare Tema 5. Învăţarea şcolară. Orientări contemporane în teoria şi practica învăţării şcolare 1. Conceptele de învăţare în sens larg şi de învăţare şcolară (mecanisme, legitati, etape, forme, tipuri şi niveluri ale invatarii, teorii). 2. Condiţiile interne şi externe ale învăţării şcolare eficiente. 3. Specificul invatarii la scolarul mic Tema 6. Jocul - dominantă a vârstei preşcolare, metodă şi mijloc de formare şi dezvoltare a personalităţii copilului preşcolar 1. Conceptul de joc; geneza; teorii. 2. Rolul jocului in dezvoltarea intelectuală, morală şi fizică a preşcolarului. 3. Funcţiile jocului. 4. Jocul - tipologie, structura, funcţii 5. Relaţia dintre joc, învăţare, creaţie şi diferitele forme de organizare a activităţilor din grădiniţă (activităţile comune, activităţile la alegere) 6. Diferenţierea şi individualizarea procesului formativ în cadrul jocurilor şi activităţilor la alegere Tema 7. Metodologia didactica 1. Conceptele de metoda, procedeu, strategie didactica; functiile metodelor de invatamant 2. Notiunea de metode activ-participative 3. Sistemul metodelor de invatamant; clasificare; caracteristicile principalelor metode utilizate în învăţământul primar si prescolar 4. Mijloace didactice si suporturi tehnice de instruire utilizate în învăţământul primar. 5. Instruirea asistata de calculator !!!!!Nota: Descrierea metodelor marcate cu rosu in text. Tema 8. Proiectarea activitatii didactice 1. Conceptul de proiectare didactica; necesitatea proiectarii didactice; 2. Continutul si structura proiectarii didactice: precizarea scopurilor instructiv –educative, cunoasterea resurselor si a conditiilor de desfasurare, organizarea si pregatirea continutului, identificarea obiectivelor pedagogice concrete, stabilirea activitatilor de predare – invatare si a modalitatilor de lucru cu elevii/copiii, precizarea modalitatilor de evaluare. 3. Etapele proiectarii didactice: proiectarea anuală, proiectarea semestrială, proiectarea unităţilor de învăţare, proiectarea lecţiei. Tema 9. Moduri şi forme de organizare a procesului de invatamant 1. Organizarea procesului de învăţământ 2. Organizarea procesului de învăţământ pe clase şi lecţii 3. Alte moduri de organizare a procesului de învăţământ 4. Probleme psihopedagogice ale organizării procesului de 5. Structura generica alectiei/evenimentele lectiei 6. Tipuri fundamentale de lecţii 7. Alte forme de desfăşurare a activităţii instructiv-educative Tema 10. Evaluarea în procesul de învăţământ 1. Evaluarea – componentă a procesului de învăţământ 2. Funcţiile evaluării în procesul didactic 3. Operaţiile principale ,ale evaluării 4. Modalităţi de integrare a acţiunilor evaluative în procesul de învăţământ 5. Tipuri de rezultate şcolare 6. Metode de verificare a rezultatelor şcolare 7. Aprecierea rezultatelor şcolare 8. Factori perturbatori si erori in evaluare. Modalitati de corectare 9. Metodologia proiectarii, elaborarii, aplicarii si interpretarii probelor evaluative 10. Formarea capacitatii de autoevaluarela elevii din invatamantul primar 11. Perfectionarea metodologiei de evaluare a rezultatelor scolare din invatamantul primar Tema 11. Prevenirea si combaterea insuccesului scolar 1. Concept; problematica; forme. 2. Factori interni şi externi ai învăţării şi reuşitei şcolare 3. Prevenirea şi înlăturarea eşecului şcolar Tema 12. Rolul şi personalitatea învăţătorului 1. Importanta activitatii scolare si extrascolare a profesorului 2. Profesorul, conducător al procesului de învăţământ 3. Caracterul creator al activităţii profesorului 4. Personalitatea şi competenţa profesorului din invatamantul primar si prescolar Bibliografie generala Tema 1. Finalităţile educaţiei: ideal, scopuri, obiective 1. Definirea şi analiza conceptelor: finalitate, ideal, scop, obiectiv 2.Taxonomia finalităţilor. Criterii şi sisteme de referinţă: macro-micro (finalităţi de sistem– finalităţi de proces); obiective-cadru; obiective de referinţă; obiective concrete (operaţionale); taxonomii ale obiectivelor: domeniul cognitiv, domeniul afectiv, domeniul psihomotor) 3.Operaţionalizarea obiectivelor educaţionale 1. Definirea şi analiza conceptelor: finalitate, ideal, scop, obiectiv Ca produs al acţiunii oamenilor, activitatea educationala poate fi abordata si explicata prin prisma intenţiilor urmărite şi a rezultatelor obţinute, ceea ce presupune desfăşurarea acesteia din perspectiva unor finalităţi clare şi precise. Ca dimensiuni definitorii ale educatiei, finalitatile sunt rezultatul anticiparii, in plan teoretic si mintal, a rezultatelor pe care le are in vedere, ceea ce evidentiaza ca actiunea educationala este dirijata din interior de aceasta proiectie ideala, transpusa in practica de catre agenti (cadrele didactice). Finalitatile educatiei nu sunt simple dorinte sau intentii ale agentilor actiunii educationale; ele sunt generate de contextul social in care actiunea se desfasoara si de potentialitatile interne ale receptorului actiunii (elevul). Ele reprezintă orientările asumate la nivelul de politică a educaţiei în vederea realizării activităţilor de formare-dezvoltare a personalităţii umane conform anumitor valori vizate în proiectarea sistemului şi a procesului de învăţământ (Cristea, 1998, 167). Finalitatile circumscriu modelul de personalitate pe care educatia urmeaza sa-l formeze. Ele se diferentiaza si se integreaza intr-un tot unitar in functie de cerintele sociale si de nivelul de cunoastere a mecanismelor invatarii. Categoriile pedagogice care definesc in mod sintetic modelul de personalitate vizat de actiunea educationala sunt: idealul educativ, scopurile si obiectivele educaţionale. Idealul educativ reprezintă finalitatea educaţională de maximă generalitate care orientează şi dirijează procesul de instruire şi educaţie dintr-o anumită perioadă istorică. El defineşte un model dinamic de personalitate solicitat de societate, pe care educaţia trebuie să-l formeze în procesul desfăşurării ei. Idealul educativ este o instanta valorica din care iradiaza norme, principii, strategii, scopuri si obiective determinate, care directioneaza procesul de formare a tinerei generatii. „Idealul este nu numai polul spre care tinde orice inraurire educativa, ci este in acelasi timp prisma, este luneta prin care noi privim si concepem insasi intreaga realitate pedagogica asa cum ne apare in marile ei probleme.”(Narly,1995, 94) Idealul educativ este rezultatul unor procese de generalizare şi abstractizare a unor fenomene sociale, psihologice şi pedagogice specifice unei perioade istorice. Astfel, în cadrul său pot fi delimitate trei dimensiuni ale acestuia: socială, psihologică şi pedagogică. Dimensiunea socială vizează tendinţa generală de dezvoltare a societăţii cu trăsăturile ei definitorii, tendinţă cu care idealul educativ trebuie să fie în strânsă concordanţă şi să vină în întâmpinarea ei prin orientarea pe care urmează să o imprime acţiunii educaţionale. Prin aceasta, idealul educaţional este o manifestare a idealului social. Dimensiunea psihologică se referă la tipul de personalitate pe care societatea îl reclamă într-o anumită epocă istorică. Este vorba de „tipul personalităţii de bază” (Linton,1968, 155), de trăsăturile fundamentale ale acestei personalităţi, necesare membrilor unei societăţi. Dimensiunea pedagogică se referă la posibilităţile de care dispune sau cu care va trebui să fie investită educaţia pentru a putea transpune în practică acest ideal, pentru a forma modelul de personalitate de care are nevoie societatea. Valoarea pedagogică a oricărui ideal educativ depinde de echilibrul pe care reuşeşte să-l stabilească între realitate şi posibilitate. Idealul nu este o construcţie arbitrară, originile sale se află în realitatea socială, psihologică şi pedagogică, iar pe măsura cunoaşterii şi perfecţionării acestora, idealul se îmbogăţeşte cu noi elemente. În Legea învăţământului se prevede că „învăţământul urmăreşte realizarea idealului educaţional, întemeiat pe tradiţii umaniste, pe valorile democratice şi pe aspiraţiile societăţii româneşti şi contribuie la păstrarea identităţii naţionale. Idealul educaţional al şcolii româneşti constă în dezvoltarea liberă, integrală şi armonioasă a individualităţii umane, în formarea personalităţii autonome şi creative” (Legea învăţământului nr. 84, 1995, 1). Scopul educativ reprezintă o anticipare pe plan mintal a desfăşurării şi a rezultatelor acţiunii educaţionale. Scopul vizează finalitatea unui complex de acţiuni educaţionale determinate. Structural, el se prezintă ca unitate dialectică în două laturi, una ideală, de imaginare a operaţiilor şi a rezultatelor, şi una intenţională, de declanşare a acţiunii educaţionale în vederea realizării ei. Scopul educativ are atât o determinare obiectivă, în sensul că este subordonat idealului educaţiei şi concretizează prescripţiile acestuia, cât şi una psihologică, deoarece presupune acceptarea şi adeziune subiectivă a educatorului. Faţă de ideal, scopul stabileşte intenţii, aspiraţii pe termen mediu, cu un grad mijlociu de generalitate, în acţiuni determinate, anticipând etape şi operaţii, echilibrând aspectele formative – informative ale procesului de învăţământ. Astfel, scopurile pedagogice imprimă o direcţie precisă întregii activităţi instructiv-educative. Educatorul poate conduce eficient această activitate şi poate obţine efectele dorite numai în măsura în care cunoaşte direcţiile de urmat, si le asuma si îşi raţionalizează acţiunile şi mijloacele folosite prin raportare permanentă la scopuri. Scopurile acţiunii instructiv-educative se pun în evidenţă in modurile de planificare si organizare a instrucţiei şi educaţiei şcolare, în curricula diversificate, cu precizarea rezultatelor pe etape (cicluri curriculare), cu prevederea structurilor şi conţinuturilor, cu indicarea resurselor necesare, cu evaluarea strategiilor globale optime şi prevenirea nonconcordanţelor cu idealul sau condiţiile specifice (Joiţa, E., 2003, pag. 109). Scopul este rezultatul conştientizării dezideratelor idealului şi al trecerii lor prin filtrul personalităţii subiectului sau agentului acţiunii educaţionale Prin conţinutul său, scopul subordonează o gamă de obiective şi vizează finalitatea unui complex de acţiuni educaţionale determinate. După Dan Potolea, scopurile reprezintă rezultate ce se aşteaptă să se realizeze în diferite niveluri şi tipuri de şcolaritate. Obiectivele educaţionale reprezintă categoria de finalităţi pedagogice cu grad mai mare de concreteţe, care asigură orientarea activităţii la nivelul procesului de învăţământ şi desemnează tipul de schimbări pe care procesul de învăţământ îl aşteaptă şi îl realizează. Ele anticipează transformările ce urmează să se producă în cadrul unui proces de predare – învăţare – evaluare. Sistemul de referinţă este, în acest caz, personalitatea elevului pusă în relaţie cu diferite elemente ale procesului de învăţământ (conţinuturi educaţionale, metode, mijloace, forme de organizare, variante de proiectare, forme de evaluare). Obiectivele precizeaza comportamente concrete,, observabile care pot fi identificate la incheierea actiunii educationale. Rolul obiectivelor pedagogice, valoarea acestora se exprimă în funcţiile lor specifice: Funcţia axiologică, de comunicare a unor valori. Educaţia se desfăşoară numai în planul valorilor întemeiate istoric. Astfel, obiectivele pedagogice se raportează întotdeauna la valori şi comunică valori participanţilor la instruire. Obiectivele instrucţiei şi educaţiei formale sunt stabilite şi ierarhizate în raport cu anumite criterii axiologice, cu un anumit sistem de valori şi cu modelul de personalitate prefigurat de idealul educaţional. În determinarea conţinutului concret al unui obiectiv intervin şi concepţia educatorului despre om şi societate, convingerile sale cu privire la dezvoltarea personalităţii, la rolul educaţiei şi culturii în formarea şi dezvoltarea omului. Modelul de personalitate, cultura, educaţia implică anumite valori la care obiectivele se raportează. „Raportându-se constant la valori şi comunicând tuturor celor interesaţi, în serviciul cărora se află educaţia, valori, obiectivul îndeplineşte o funcţie de comunicare axiologică” (Potolea, D., 1988, pag. 140). Funcţia de anticipare a rezultatelor educaţiei. Orice obiectiv anticipează o realitate, prefigurează o însuşire, diferite tipuri de structuri cognitive, operaţionale, socio-morale ce urmează să fie realizate într-un interval de timp determinat si care urmeaza sa se regaseasca in comportamentul elevilor. Funcţia evaluativă. Diversele tipuri şi forme de evaluare pedagogică se legitimează prin raportarea la obiective. Calitatea şi precizia obiectivelor stabilite de educator sunt condiţii esenţiale pentru corectitudinea şi fidelitatea evaluării randamentului şcolar. Din perspectiva acestei funcţii, obiectivele pedagogice trebuie să fie observabile şi măsurabile. Educatorul trebuie să gândească într-un mod unitar proiectarea obiectivelor şi aprecierea realizării lor. Această concepţie presupune atât precizarea tehnicilor de evaluare odată cu formularea obiectivelor şi în corespondenţă cu acestea, cât şi includerea în structura obiectivului unor elemente direct relevante pentru operaţiile de evaluare. Funcţia de organizare, orientare şi reglare a procesului instructiv-educativ. Orice acţiune sau proces de instruire debutează cu precizarea obiectivelor pedagogice. În conformitate cu obiectivele pedagogice formulate, educatorul stabileşte acţiunile instructiv-educative concrete şi strategia lor, condiţiile de realizarea şi ordinea de desfăşurare a acestora, modul de desfăşurare a activităţii didactice, norme şi restricţii de care trebuie să se ţină seama în desfăşurarea acestora. Obiectivele îl orientează pe educator în alegerea strategiilor didactice, a metodelor şi mijloacelor de instruire, a metodelor şi tehnicilor de evaluare. Obiectivele pedagogice constituie criterii de referinţă pe tot parcursul activitatii de predare şi învăţare, ele reprezentand repere pentru activitatile de evaluare. Prin intermediul lor, educatorul apreciază măsura în care elevii se apropie de obiectivele planificate, modul în care funcţionează strategia utilizată, putând astfel să adopte măsurile necesare, de menţinere a strategiei dacă s-a dovedit eficientă, de introducere a unor corecţii sau de schimbare a ei, ceea ce inseamna reglarea activităţii. Rolul reglator al obiectivelor poate fi pus în evidenţă şi astfel: prin raportarea rezultatelor obţinute de elevi la cele proiectate prin precizarea obiectivelor; astfel, educatorul identifică dificultăţile întâmpinate de elevi în învăţare , în funcţie de care realizează tratarea diferenţiată a acestora. Prin intermediul acestor funcţii multiple, finalităţile educaţionale „motivează şi elevii în participarea la activitate, prin comunicare iniţială a scopurilor, a obiectivelor urmărite şi se anticipează rezultatele aşteptate, ca şi criteriile de evaluare” (Joiţa,1998, 84). Intre ideal, scopuri şi obiective educative există o strânsă interdependenţă. Idealul educativ determină scopurile şi obiectivele educative, iar acestea din urmă concretizează pe diferite planuri şi la diferite niveluri, prescripţiile generale ale idealului. Idealul vizează finalitatea acţiunii educaţionale în ansamblul său, ca o componentă a sistemului macrosocial, iar scopurile şi obiectivele educaţionale orientează desfăşurarea unor acţiuni educative concrete. Această relaţie poate fi descrisă şi astfel: „se consideră finalităţile ca aspiraţii, intenţionalităţi înalte, pe termen lung (idealul educaţiei); scopurile sunt aspiraţii, intenţionalităţi pe termen mediu, iar obiectivele ar putea fi sarcini particulare, mai analitice şi mai concrete ale procesului educaţional. Obiectivele pot fi atinse în intervale de timp relativ mici, în cadrul activităţilor didactice, respectiv a sistemelor de lecţii, a unei lecţii” (Ionescu, Radu, 2001, 82). Această relaţie poate fi reprezentată grafic astfel: Societate Ideal educational Scopuri educationale Obiective educationale Descriptiv, relaţia dintre finalităţile acţiunii educaţionale este prezentată de către I. Nicola astfel: FINALITATEA CONŢINUTUL DOMENIUL Idealul educaţional Modelul de personalitate care exprimă aspiraţiile unei societăţi într-o etapă istorică dată. Sistemul educaţional Scopul educaţional Finalitatea unei acţiuni educative determinate, anticipează rezultatele pe niveluri şi tipuri de învăţământ sau pe laturi ale educaţiei. Niveluri şi tipuri de şcoli Profiluri de pregătire Cicluri curriculare Obiective educaţionale Rezultatele aşteptate în termeni de schimbări comportamentale şi chiar observabile, măsurabile. Discipline de învăţământ Unităţi de învăţare Lecţii Cognitiv, afectiv, psihomotor În conformitate cu obiectivele pedagogice specifice şi concrete, elevul trebuie să dobândească un volum de cunoştinţe, deprinderi, capacităţi ce se subsumează sintagmei de sarcină didactică. Pentru educator, sarcina didactică reprezintă un set de obligaţii de predare, incluse într-un proiect de activitate pentru atingerea unor obiective. Pentru elev, aceasta reprezintă un prilej de a dovedi posibilităţile de învăţare în atingerea obiectivului (Cristea, 2000, 333). Trecerea de la obiectivele politicii educaţionale la conţinuturile propriu-zise necesită şi definirea clară a profilului educaţional (de formare) aşteptat la sfârşitul curriculum-ului. Acesta reprezintă un „portret al elevului” în finalul pregătirii lui, cuprinzând cunoştinţele, competenţele, atitudinile, ce vor alcătui apoi substanţa programelor şcolare. Profilul educaţional (de formare) este punctul cel mai delicat şi fundamental în stabilirea unui curriculum, atunci când se trece de la idealul şi scopurile educaţiei la stabilirea conţinuturilor educaţiei, la precizarea a ce cunoştinţe, deprinderi, priceperi sau comportamente concrete să se realizeze practic, cum anume şi prin ce. Are loc traducerea scopurilor într-un profil al elevilor pe anumite trepte ale şcolarităţii, pe diferite dimensiuni ale personalităţii, pe domenii ale vieţii. Profilul de formare reprezintă o componentă reglatoare a curriculumu-ului naţional pentru că descrie aşteptările faţă de absolvenţi şi caracteristicile elevilor. El este o schiţă, un model de atins, pe care educatorii îl concretizează în practică în cunoştinţe, capacităţi, competenţe, atitudini (Cucoş, 2002, 196). Curriculum-ul Naţional prezintă un model al profilului de formare pentru învăţământul obligatoriu, pe opt dimensiuni detaliate în obiective specifice şi de referinţă. Astfel, absolvenţii învăţământului obligatoriu ar trebui: * să demonstreze gândire creativă prin formarea şi utilizarea unor deprinderi de judecată critică, prin ameliorarea unor strategii proprii de rezolvare a problemelor; * să folosească diverse modalităţi de comunicare în situaţii reale prin utilizarea deprinderilor de comunicare variată; * să înţeleagă sensul apartenenţei la diverse tipuri de comunităţi; * să demonstreze capacitate de adaptare la situaţii diferite; * să contribuie la construirea unei vieţi de calitate; * să înţeleagă şi să utilizeze tehnologiile în mod adecvat; * să-şi dezvolte capacităţile de investigare şi să-şi valorizeze propria experienţă; * să-şi construiască un set de valori individuale şi sociale şi să orienteze comportamentul şi cariera în funcţie de acestea. 2.Taxonomia finalităţilor. Criterii şi sisteme de referinţă: macro-micro (finalităţi de sistem – finalităţi de proces); obiective-cadru; obiective de referinţă; obiective concrete (operaţionale); taxonomii ale obiectivelor: domeniul cognitiv, domeniul afectiv, domeniul psihomotor) Taxonomia finalităţilor educaţiei reprezintă o clasificare realizată pe criterii riguroase şi specifice domeniului educaţiei (taxonomia = ştiinţa clasificărilor). Literatura pedagogică oferă diferite modele de clasificare a finalităţilor, în funcţie de mai multe criterii şi sisteme de referinţă: * după modul de raportare la sistemul de educaţiei: * finalităţile macrostructurale ale educaţiei definesc orientările educaţiei şi ale instruirii la nivelul sistemului de învăţământ. Aceste finalităţi macrostructurale, reprezentate prin idealul educaţiei şi scopurile educaţiei, stabilesc şi susţin într-o perspectivă largă orientările valorice pe care le angajează la scara întregii societăţi, a sistemului de educaţiei şi de învăţământ; * finalităţile microstructurale ale educaţiei definesc orientările educaţiei şi ale instruirii la nivelul procesului de învăţământ. Aceste finalităţi realizate prin intermediul obiectivelor educaţiei proiectate pe grade diferite de generalitate sunt incluse în documentele oficiale de politică şcolară, constituind fundamentul pedagogic al curriculum-ului naţional. * după gradul de generalitate: * obiective generale, ce se referă la idealul educativ şi la scopurile educative ele determină orientările mari ale educaţiei, au valoare filosofică şi socială şi decurg din opţiunile politice. Obiectivele generale indică domeniile şi tipurile de schimbări educative care sunt în concordanţă cu finalităţile învăţământului. Ele au caracter general, dar este vorba de o „generalitate specifică” întrucât sunt delimitate cu o mai mare precizie pentru a avea incidenţă asupra activităţii de predare şi învăţare. În formularea şi ordonarea obiectivelor generale este important să se specifice domeniile schimbărilor educative. * obiective specifice/intermediare sunt o parte mai restrânsă a obiectivelor generale şi se definesc în termeni de capacităţi sau de operaţii mentale. Obiectivele specifice sunt caracteristice diferitelor obiecte de învăţământ, fiind asociate cu conţinuturile incluse în cadrul acestora. Aceste obiective sunt formulate în programele şcolare ale fiecărui obiect de învăţământ. În formularea obiectivelor specifice se corelează două componente: una indică domeniul de conţinut (informaţii, reguli, algoritmi de calcul), iar cealaltă, procesele psihice sau modul de abordare de către elev a conţinutului respectiv în activitatea de învăţare. Prima componentă este identificată pe baza considerării conţinutului teoretic, informaţional, tehnic al unei discipline specializate. A doua componentă presupune considerarea categoriilor taxonomice ale obiectivelor generale şi nivelul de dezvoltare psihică a personalităţii elevului pentru a alege acele activităţi de învăţare care sunt accesibile unei anumite vârste. Pentru a ajunge la stabilirea corespondenţelor dintre conţinuturi şi modurile de abordare a acestora în instruire şi învăţare sunt elaborate tabele de specificare. Acestea sunt matrici în care, pe rubricile orizontale se descriu elemente de conţinut, iar pe coloane se menţionează tipurile de obiective. Ele se folosesc în procesul de elaborare a programelor şcolare ale unui anumit obiect de învăţământ. Tabelele de specificaţii exprimă cel mai bine relaţia dintre componentele de bază ale tehnologiei didactice: obiective, conţinuturi, procedee de evaluare. Reforma curriculară introduce alte două categorii de obiective: obiectivele cadru şi obiectivele de referinţă. Obiectivele cadru sunt obiective cu un grad ridicat de generalitate şi de complexitate. În calitatea lor de dominante disciplinare, ele se referă la formarea unor capacităţi şi aptitudini specifice disciplinei şi sunt urmărite de-a lungul mai multor ani de studii (Potolea, 1988, 150). Din obiectivele cadru derivă obiectivele de referinţă. Obiectivele de referinţă specifică rezultatele aşteptate ale învăţării la finalul unui an de studiu şi urmăresc progresia în formarea unor capacităţi şi achiziţia de cunoştinţe ale elevului de la un an de studiu la altul. Acestor obiective de referinţă le sunt asociate situaţii de învăţare, conţinuturile corespunzătoare şi descriptorii de performanţă pentru fiecare arie curriculară Obiectivele concrete/operaţionale sunt definite într-un mod concret, prin comportamente observabile şi măsurabile, astfel incat să permită realizarea strategiilor şi tehnicilor de instruire, pe de o parte, şi să ofere imaginea concretă a ceea ce va trebui evaluat la fiecare lectie/activitate, pe de altă parte. Obiectivele operaţionale au caracter concret şi sunt realizabile în situaţii specifice de învăţare în cadrul lecţiilor şi în afara lor, cu ajutorul diverselor resurse şi mijloace pedagogice. Ele sunt elaborate pe baza obiectivelor specifice unei discipline şi a obiectivelor generale prin tehnici adecvate de operaţionalizare sau concretizare aplicate de educator. Ele au două dimensiuni: * de conţinut (informaţia, problema ce constituie obiectul învăţării); * de formă sau operaţională, indicând sarcina concretă de învăţare pentru elev. Având în vedere cele două dimensiuni, obiectivele operaţionale trebuie să îndeplinească următoarele condiţii pentru a fi corecte: * de conţinut: * orice obiectiv operaţional trebuie să specifice atât conţinutul, cât şi sarcina de învăţare a elevului; * sarcina de învăţare să fie cât mai variată, evitându-se tendinţa de solicitare a memoriei; * sarcinile de învăţare să fie accesibile elevilor, să se bazeze pe experienţele anterioare de învăţare şi să conducă la rezolvare de noi probleme * de formă: * obiectivele operaţionale vor fi formulate astfel încât să descrie schimbările aşteptate în structura mentală sau comportamentală a elevului în urma trecerii acestuia printr-o situaţie de predare/învăţare; * schimbările aşteptate trebuie să fie indicate în termeni cât mai concreţi, pentru a fi înţelese de elevi ca sarcini de învăţare şi pentru a fi observabile, măsurabile la finele activităţii; * fiecare obiectiv va conţine o singură sarcină de învăţare; * formularea lor se va face în mod economicos, cu puţine cuvinte, eliminându-se expresiile redundante; * se vor indica şi criteriile pe baza cărora se admite că elevul a atins performanţa aşteptată. * după conţinutul lor psihologic: * obiective specifice domeniului cognitiv. Acestea sunt exprimate în termeni care vizează cunoştinţele ce urmează a fi însuşite şi modurile concrete în care subiectul învăţării utilizează sau operează cu informaţiile dobândite. Ele au fost precizate, definite şi grupate de pedagogul american B. Bloom pe şase niveluri, această taxonomie impunându-se ca model de referinţă. Criteriul de organizare este ordonarea de la simplu la complex, iar taxonomia este structurată pe două secţiuni: cunoaşterea, care corespunde obiectivelor informative, şi formarea de deprinderi şi capacităţi, care se referă la obiectivele formative. Achiziţia de cunoştinţe constituie prima clasă de obiective şi include: * cunoaşterea elementelor particulare şi a elementelor generale ale unui anumit domeniu al realităţii şi al ştiinţei contemporane; * cunoaşterea modalităţilor de studiere şi apreciere a acestora a schemelor de organizare a lor. Înţelegerea cunoştinţelor însuşite, a datelor concrete şi a relaţiilor dintre ele. Această capacitate intelectuală, definită ca proces de „decodificare semantică” (P. Popescu-Neveanu), se poate exprima şi realiza prin următoarele operaţii intelectuale: * transpunerea-reformularea în termeni proprii a cunoştinţelor însuşite (definiţii, principii, reguli, idei, legi); * interpretarea-explicarea, comentarea sau rezumarea adecvată a unui mesaj sau a unei experienţe; * extrapolarea – sesizarea consecinţelor posibile ale unei acţiuni, întâmplări, eveniment, fenomen. Fiecare di aceste operaţii exprimă gradul, nivelul de realizare a înţelegerii şi nivelul funcţional al gândirii subiectului învăţării. Aplicarea constă în utilizarea selectivă a unor cunoştinţe însuşite anterior pentru a înţelege şi dobândi altele noi, pentru a înţelege şi rezolva probleme şi situaţii noi sau pentru a forma priceperi, deprinderi şi capacităţi intelectuale. Analiza defineşte capacitatea gândirii de a descompune un sistem teoretic în elementele sale şi de a descifra identitatea şi semnificaţia fiecăruia în cadrul sistemului respectiv. În funcţie de specificul obiectului supus analizei şi de gradul sau fineţea analizei, au fost stabilite trei niveluri de realizare a acesteia: * analiza elementelor sistemului, identificarea lor şi semnificaţia fiecăruia; * analiza de relaţii, identificarea raporturilor existente între elementele sistemului respectiv; * analiza principiului de organizare a sistemului respectiv. Sinteza reprezintă un nivel funcţional superior al gândirii, nivelul activităţii creatoare ale cărei rezultate se concretizează în diferite tipuri de produse: * definirea unei concept; * elaborarea unei plan original de acţiune; * elaborarea unui mesaj sau a unei lucrări care să cuprindă idei, opinii, impresii, experienţe personale; * stabilirea sau deducerea unor relaţii abstracte, prin analiza şi interpretarea rezultatelor unei activităţi. Evaluarea unor aspecte sau componente ale unei activităţi teoretice sau practice este o operaţie care se concretizează în judecăţi de valoare formulate pe baza unor criterii interne sau externe. * obiective specifice domeniului afectiv. Acestea sunt formulate în termeni ce desemnează anumiţi factori afectiv-motivaţionali care constituie motivaţia învăţării şcolare şi a altor activităţi complementare de care depinde eficienţa învăţării. Obiectivele specifice acestui domeniu sunt ierarhizate şi integrate în cinci clase taxonomice, în funcţie de gradul de interiorizare, de asimilare psihologică a valorilor în raport cu care se manifestă diversele trăiri exprimate sub formă de obiective. Reprezentativă pentru acest domeniu a devenit taxonomia lui Krathwohl, nivelurile şi treptele taxonomice considerate descriind un continuum afectiv ce marchează o serie de etape posibile în asimilarea unor capacităţi şi judecăţi de valoare: Receptarea, primul stadiu al procesului complex de interiorizare, se caracterizează prin faptul că subiectul învăţării conştientizează prezenţa şi semnificaţia unor valori şi le acordă atenţia cuvenită. Reacţia este cel de-al doilea stadiu al procesului de interiorizare, în care subiectul trăieşte o stare de satisfacţie în contact cu valorile dezirabile, se simte atras de ele şi le caută. Valorizarea vizează preţuirea şi preferinţa elevului pentru valori, acceptarea acestora (subiectul se orientează preferenţial spre ele şi spre acţiuni adecvate, menite să le promoveze şi să le consolideze), distingerea valorilor de nonvalori (a faptelor bune ce cere rele). Organizarea presupune ierarhizarea valorilor în sistem şi stabilirea valorilor dominante. Caracterizarea semnifică faptul că sistemul de valori constituit exprimă personalitatea elevului, ca rezultat al normelor asimilate. * obiective specifice domeniului psihomotor. Acestea sunt exprimate în termeni care desemnează componente şi trăsături caracteristice comportamentului psihomotor. Este vorba de capacităţi perceptive: discriminare chinestezică, vizuală, auditivă, tactilă, toate aceste modalităţi perceptive fiind considerate acte pregătitoare pentru elaborarea unor reacţii, deprinderi şi aptitudini motorii. Simpson, autorul taxonomiei acestui domeniu, foloseşte ca principiu de ordonare gradul de stăpânire al unei deprinderi pentru a îndeplini o activitate motorie: Perceperea este doar un act de pregătire pentru o deprindere motrică şi se bazează pe stimulare şi descifrare senzorială. Dispoziţia se referă la starea de pregătire în vederea efectuării uni act motor (cunoaşterea ordini operaţiilor, a instrumentelor necesare). Reacţia dirijată reprezintă acţiunea motrică executată conştient de subiect într-o etapă premergătoare deprinderii şi vizează componente din care se constituie o deprindere. Automatismul exprimă deprinderea psiho-motorie deja formată. Reacţia complexă semnifică deprinderile eficiente manifestate cu eficacitate în condiţii cât mai variate. Clasificarea obiectivelor educaţionale pe cele trei domenii şi categoriile taxonomice specifice fiecărui domeniu la care am făcut referire se prezintă astfel: Domeniul psihomotor(Simpson) Domeniul cognitiv (Bloom) Domeniul afectiv (Krathwohl) 6 Evaluare 5 Reacţie complexă 5 Sinteză 5 Caracterizare 4 Automatism 4 Analiză 4 Organizare 3 Reacţie dirijată 3 Aplicare 3 Valorizare 2 Dispoziţie 2 Înţelegere 2 Reacţie 1 Percepere 1 Achiziţia cunoştinţelor 1 Receptare În general, sistemele de clasificare a obiectelor pedagogice şi îndeosebi modelele taxonomice prezintă o serie de avantaje pentru activitatea educatorului, cât şi unele dezavantaje. Cele mai semnificative avantaje ar fi următoarele: * oferă un evantai larg de tipuri de obiective din care educatorul poate selecţiona pe cele care corespund activităţii sale didactice; * permit cadrului didactic să-şi autoevalueze activitatea prin prisma realizării diferitelor tipuri şi clase de obiective; * contribuie la perfecţionarea instrumentelor şi a tehnicilor de evaluare a rezultatelor şcolare ale elevilor. Limitele au fost puse în evidenţă chiar şi de autorii taxonomiilor: * disocierea şi integrarea obiectivelor concrete în cele trei domenii distincte sunt relative, artificiale, constituind un artificiu analitic folosit din necesităţi de ordin didactic ce vin în contradicţie cu complexitatea procesului instructiv-educativ şi cu unitatea vieţii psihice; * validitatea modelelor taxonomice şi ierarhia modelelor este relativă. Nu se poate spune că în cadrul domeniului cognitiv evaluarea este superioară analizei sau că pentru a ajunge la sinteză este necesar să se parcurgă toate tipurile de obiective subordonate. Aceste taxonomii trebuie cunoscute de către fiecare educator în perspectiva proiectării curriculare a oricărei activităţi de educaţie organizată la nivelul procesului de învăţământ. Valorificarea lor în acţiunea de operaţionalizare a obiectivelor presupune evidenţierea corelaţiilor funcţionale existente între competenţele vizate şi performanţele angajate pe termen scurt care concretizează competenţele dar totodată contribuie şi la dobândirea treptată a acestora. Alături de obiective, în calitate de finalităţi sunt explicitate şi alte rezultate ale învăţării, alte tipuri de achiziţii ca urmare a transpunerii în fapte a obiectivelor, şi anume competenţele. Competenţele sunt definite ca ansambluri structurate de cunoştinţe şi deprinderi dobândite prin activitatea de învăţare. Competenţele permit elevilor să identifice şi să rezolve probleme caracteristice unui anumit domeniu în contexte diferite. Competenţele pot fi generale – se definesc pentru o disciplină şi se formează pe durata unui ciclu de învăţământ, având un grad ridicat de complexitate – şi specifice – se definesc pe un obiect de studiu şi se formează pe durata unui an şcolar; ele sunt deduse din competenţele generale, fiind etape în dobândirea acestora. 3. Operaţionalizarea obiectivelor educaţionale În sens larg, operaţionalizarea este activitatea de specificare sau identificare a referinţelor sau incidenţelor concrete sau practice ale unui concept sau enunţ general şi abstract. Ea se referă atât la ansamblul operaţiilor succesive de trecere de la abstract la concret, cât şi la specificarea criteriilor sau indicatorilor prin care o. acţiune sau un comportament dobândeşte caracteristica de a fi operaţional sau concret. În domeniul obiectivelor pedagogice, operaţionalizarea are două sensuri: * unul general, care se referă la transpunerea unui obiectiv în termeni de operaţii, acţiuni, manifestări observabile; * unul tehnic, care constă în enunţarea obiectivului sub forma comportamentelor observabile şi măsurabile. Diferenţa dintre cele două accepţiuni constă în faptul că sensul tehnic necesită introducerea criteriului evaluativ, care indică gradul de reuşită pretins elevilor, nivelul de performanţă aşteptat (Potolea, 1988, 151). a) Trecerea progresivă de la nivelul finalităţilor, scopurilor şi obiectivelor generala sau specifice la formularea obiectivelor operaţionale. Această activitate se mai numeşte şi derivare: scopurile sunt derivate din finalităţi, obiectivele generale din scopuri etc., împreună constituind însă un tot unitar (vezi schema următoare). Această înlănţuire este fundamentală pentru aprecierea coerenţei de ansamblu a educaţiei şcolare. În absenţa derivării, obiectivele operaţionale nu mai sunt integrabile în cele specifice, care nu sunt formulate pe baza obiectivelor generale, iar acestea nu exprimă cerinţele scopurilor şi finalităţilor. Drept consecinţă, apar efecte negative atât în planul realizării finalităţilor educative, cât şi în trecerea progresivă a unui elev dintr-un ciclu şcolar în altul. De exemplu, dacă elevii nu-şi însuşesc în ciclul primar deprinderile de scris, citit şi calcul aritmetic, sunt imposibil de realizat obiectivele generale şi specifice ale ciclului gimnazial. Este afectată negativ atât dezvoltarea personalităţii elevilor, cât şi coerenţa de ansamblu a educaţiei şcolare. b) Al doilea sens pedagogic al operaţionalizării constă în specificarea criteriilor sau indicatorilor pe baza cărora un obiectiv dobândeşte caracteristica de a fi operaţional. În continuare, ne vom referi la această accepţiune. De regulă, sunt menţionate două criterii de elaborare şi apreciere ale operaţionalităţii unui obiectiv: performanţa (criteriul comportamental) şi capacitatea intelectuală (criteriul competenţei). Performanţa este expresia nivelului de realizare a unei sarcini de învăţare. Fiind dat un conţinut al învăţării, prin operaţionalizare trebuie specificat acel indicator pe baza căruia se poate constata şi aprecia că elevul a realizat un anumit progres, că s-a produs o anumită schimbare în sistemul personalităţii lui la sfârşitul perioadei în care a fost angajat într-o situaţie de predare/învăţare. Indicatorul cel mai concret al performanţei în învăţare este, conform teoriei comportamentiste (behavioriste), comportamentul, actul sau manifestarea vizibilă pe care elevul o poate releva. Pe baza acestei teorii, fiind dat un stimul (de exemplu, definiţia substantivului) şi o sarcină de rezolvat (memorarea definiţiei), elevul urmează să procedeze prin exerciţii adecvate la memorizarea definiţiei pentru ca în final să manifeste comportamentul de redare a definiţiei. Ca atare, într-un obiectiv operaţional trebuie indicat rezultatul sau comportamentul final pe care urmează să-l manifeste elevul implicat într-o situaţie de învăţare. De aceea, obiectivele operaţionale mai sunt numite şi obiective finale sau terminale. Numai precizând în mod clar şi explicit comportamentul final este posibilă programarea conţinuturilor învăţării şi mai ales a situaţiilor de predare şi a sarcinilor de învăţare, iar învăţătorul va alege mijloacele cele mai adecvate de realizare a instruirii, de construire şi dirijare a situaţiei de învăţare. De exemplu, dacă învăţarea are drept obiect deosebirea figurilor geometrice, atunci: comportamentul aşteptat este cel de identificare a fiecărei figuri, materialul didactic va consta în prezentarea de figuri geometrice, iar învăţarea va consta în perceperea diferenţiată a formelor şi în nominalizarea caracteristicilor fiecăruia. Comportamentul dezvoltatat de elev trebuie să fie observabil şi măsurabil cu ajutorul unor instrumente de evaluare pedagogică. Observabilitatea comportamentului se relevă de către elev în termeni: verbali (nominalizare, enumerare, enunţare de reguli sau definiţii, explicitare, povestire etc.), fizici sau psihomotori (identificare de obiecte sau componente, realizare de acţiuni simple şi complexe sub control, realizarea automatizată a unor acţiuni, cum ar fi scrisul etc.) şi atitudinali (enumerarea consecinţelor probabile ale unei acţiuni, manifestarea unei acţiuni sau a unei conduite în relaţii interpersonale sau într-o situaţie socială etc.). La o analiză mai atentă, se poate constata că termenii menţionaţi sunt subsumaţi categoriilor taxonomice ale obiectivelor generale şi specifice. Totuşi, întrucât referinţele acestor categorii s-au dovedit că nu sunt suficient de concrete, s-a propus asocierea fiecărei categorii cu anumite formule de acţiune indicatoare de comportamente. Iată pentru domeniul cognitiv unele formule de acţiune, repartizate categorial: cunoaştere: definire, descriere, identificare, enumerare, numire, reproducere, alegere, formulare; înţelegere: distingere, estimare, explicare, extindere, generalizare, exemplificare, parafrazare, rescriere, rezumare; aplicare: schimbare, demonstrare, descoperire, manipulare, modificare, prezentare, folosire; analiză: diferenţiere, distingere, ilustrare, alegere, separare, dirijare; sinteză: abordare pe categorii, combinare, compunere, imaginare, explicare, modificare, organizare, planificare, rescriere, rezumare; evaluare: apreciere, comparare, contrastare, descriere, justificare, interpretare. Pentru domeniul afectiv, cele mai frecvente verbe active, utilizate în formularea obiectivelor, sunt: receptare: diferenţiere, separare, izolare, asimilare, alegere, combinare, acceptare (de exemplu, puncte de vedere, reguli, evenimente etc.); reacţie: conformare, aprobare, discutare, practicare etc.; valorizare: îmbunătăţire a performanţei sau competenţei, renunţare, specificare, asistare, ajutorare, încurajare, negare, protest, argumentare etc; organizare: discutare, comparare, definire, formulare, armonizare; caracterizare: schimbare, revizuire, completare, a fi bine apreciat de colegi, învăţător sau părinţi, evitare, rezistare, dirijare etc. R. F. Mager a propus o tehnică de elaborare a obiectivelor operaţionale bazată pe considerarea performanţelor sub forma comportamentelor finale observabile şi măsurabile obţinute la sfârşitul fiecărei etape de predare/învăţare. Conform acestei tehnici, orice obiectiv operaţional include un singur comportament final caracterizabil prin trei indicatori. * Specificarea comportamentului final. Luând ca referinţă categoriile taxonomice şi verbale de acţiune corespunzătoare, în funcţie de conţinutul particular al unei sarcini de învăţare, se descrie rezultatul care se aşteaptă de la elev în finalul realizării acesteia. De exemplu: „elevul să identifice substantivele” după ce şi-a însuşit definiţia şi a analizat diverse exemple sub controlul învăţătorului. Comportamentul vizat este cel de identificare subsumat categoriei taxonomice a cunoaşterii, domeniul de conţinut fiind gramatica substantivului. * Descrierea condiţiilor de realizare circumscrise cadrului de manifestare a comportamentului final. Se disting două tipuri de condiţii: prealabile, adică referitoare la comportamentele pe baza cărora este posibilă realizarea noului comportament, final, şi actuale, adică mijloacele şi contextul de realizare a performanţei. De regulă, condiţiile prealabile sunt specificate de obiectivele care precedă pe cel în cauză într-un set de obiective logic coerente şi atunci nu mai este necesară invocarea explicită a cerinţelor prealabile. In consecinţă, obiectivul nostru operaţional trebuie formulat astfel: „elevul să identifice substantivele dintr-un text (se specifică textul) care conţine zece substantive”. Dacă distanţa dintre performanţa nou-aşteptată şi comportamentele anterioare este mare, atunci este necesară evocarea acestora din urmă în formularea unui obiectiv operaţional. De exemplu, în învăţarea sintaxei, subiectul, ca parte de propoziţie, este necesară evocarea comportamentelor de învăţare a substantivului, cele două etape de învăţare fiind decalate în timp. — Specificarea nivelului de reuşită minimală. Performanţele se distribuie într-un evantai pe care se disting trei puncte sau niveluri critice. Nivelul minim indică acel răspuns al elevului fără de care nu este posibilă trecerea într-o nouă etapă de învăţare. Acest nivel este apreciat pe baza analizei conţinutului sarcinilor ulterioare de învăţare. Toţi elevii unei clase trebuie să ajungă să manifeste comportamentele corespunzătoare nivelului minim acceptabil pentru a evita fenomenul cumulării de goluri în sistemul de cunoaştere şi deprinderi şi a nu îngreuia astfel rezolvarea sarcinilor viitoare de învăţare. Peste nivelul minim se situează un evantai cuprinzător de performanţe, trecând prin nivelul mediu şi până la nivelul maxim, specific unei trepte de şcolarizare. Performanţele situate peste nivelul minim sunt opţionale pentru elev şi depind, în manifestarea lor într-o clasă de elevi, de aşteptările cadrului didactic şi motivaţia elevilor pentru învăţare. Aceasta înseamnă că învăţătorul operează cu anumite standarde, adică invocă anumite etaloane pentru aprecierea reuşitei elevilor în învăţare. Cu cât exigenţa este mai mare, cu atât standardele sunt mai ridicate. Pentru a indica un nivel de reuşită sau standardele minimale se specifică: numărul minim de răspunsuri corecte solicitate sau numărul maxim de greşeli tolerate şi intervalul de timp maxim oferit pentru rezolvarea sarcinii. In virtutea acestor cerinţe, obiectivul operaţional considerat este acum formulat complet: „Elevul să identifice substantivele dintr-un text care conţine zece substantive. Nivelul minim al performanţei acceptate este de cinci substantive subliniate în text într-o perioadă de cinci minute de muncă independentă”. Operaţionalizarea obiectivelor prin definirea performanţei aşteptate are avantajul preciziei, concreteţei şi masurabilităţii. La sfârşitul unei perioade de instruire se poate stabili cu exactitate nivelul performanţelor învăţării şi implicit ale predării, iar învăţătorul poate şti ce măsuri să ia pentru a creşte eficienţa activităţii pedagogice. Totuşi, există unele probleme pedagogice ce nu pot fi ignorate. În primul rând, nu toate efectele educaţiei pot fi exprimate în termenii unei performanţe imediat observabile şi măsurabile. Acest neajuns este valabil nu numai pentru domeniul afectiv (al însuşirii de valori, atitudini, modele de comportare), ei şi pentru cel cognitiv. De exemplu, pentru categoria taxonomică a înţelegerii este dificil de specializat cu precizie comportamentele corespunzătoare. In al doilea rând, efectele cele mai profunde ale învăţării iau forma unor capacităţi mentale care nu. pot fi reduse la comportamente izolate. Şi chiar dacă am produce fiecare comportament observabil, combinarea lor nu conduce; cu necesitate, la cristalizarea unei abilităţi intelectuale complexe. Considerarea acestor două dificultăţi conduce la două alternative de abordare, într-o primă variantă, trebuie admis că nu oricând şi oricum obiectivele generale şi specifice sunt operaţionalizabile. De aceea, într-o lecţie pot fi realizate anumite obiective operaţionale definite în termeni de performanţă, urmărindu-se totodată şi realizarea unor obiective cu referinţe mai generale care sunt specifice mai multor lecţii. În a doua variantă, se utilizează drept criteriu al operaţionalităţii unui obiectiv competenţa sau capacitatea intelectuală. Competenţa este considerată acea capacitate intelectuală care dispune de posibilităţi multiple de transfer sau de aplicabilitate în operarea cu conţinuturi diverse. Spre deosebire de performanţă, competenţa este realizabilă în intervale mai lungi de timp. Specificarea competenţelor constă, de fapt, în delimitarea capacităţilor sau operaţiilor intelectuale de genul: capacitatea de a detecta, selecta, analiza şi sintetiza date, informaţii sau relaţii, capacitatea de a învăţa, de a acţiona sau a judeca etc. La rândul său, fiecare capacitate se bazează pe anumite operaţii mentale. Uneori se iau ca referinţă procesele psihice (percepţie, gândire, memorie, imaginaţie etc.) şi operaţiile specifice fiecăruia privite în mod genetic (J. Piaget, J. S. Bruner). Alteori, aşa cum a procedat H. H. McAshan, se delimitează obiectivele specifice ale unui obiect de învăţământ în relaţie cu conţinuturile corespunzătoare (ca într-un tabel de specificare) şi pentru fiecare lecţie se precizează rezultatele pe care trebuie să le obţină un elev ca ilustrări ale operaţiilor mentale vizate. De exemplu, se poate formula un obiectiv de tipul: „dezvoltarea capacităţii de analiză şi sinteză fonetică la elevii de clasa I, în aşa fel încât, fiind date zece cuvinte cu literele a, m, o, c, e, r, d, i, elevii să pronunţe corect cel puţin 8”. Prima parte specifică intenţia pedagogică (operaţiile de analiză şi sinteză fonetică şi sarcina de îndeplinit de către elevi), iar a doua precizează performanţa şi criteriul minim de reuşită. Spre deosebire de obiectivul centrat de performanţă, cel în care competenţa este prioritară pune accentul pe formarea operaţiilor propriu-zise care conduc la o anumită performanţă. Avantajul obiectivelor axate pe competenţă este că accentuează caracterul formativ al învăţământului, pe când dezavantajul constă în reducerea operaţionalităţii (ceea ce accentuează nota de ambiguitate şi îngreuiază atât planificarea sarcinilor de învăţare, cât şi evaluare). Criteriul performanţei şi cel al competenţei nu trebuie considerate ca reciproc exclusive. Mai degrabă, ele sunt complementare. Pentru aceasta este necesar să se stabilească o legătură strânsă între obiectivele specifice, în care accentul să se pună pe indicarea capacităţilor mentale sau a operaţiilor intelectuale implicabile în şi dezvoltate prin conţinuturile unui obiect de învăţământ, şi obiectivele operaţionale definite în termeni de performanţă sau de comportamente finale. Pentru fiecare obiect de învăţământ vor exista seturi de obiective operaţionale pe care învăţătorul le poate considera nu numai din perspectiva relaţiei cu anumite conţinuturi, ci şi a raportării la operaţii şi capacităţi mentale cu un grad înalt de transferabilitate şi mobilitate. Modelul pedagogului belgian G. de Landsheere, care stabileşte cinci parametri: 1. cine va produce comportamentul dorit; 2. ce comportament observabil va dovedi că obiectivul este atins; 3. care va fi produsul acestui comportament (performanţa); 4. în ce condiţii trebuie să aibă loc comportamentul; Ca şi in cazul obiectivelor specifice, obiectivele operaţionale au două dimensiuni: una de conţinut, care constituie obiect al învăţării, şi alta de formă sau operaţională, indicând sarcina de învăţare pentru elev. Dimensiunea conţinutului unui obiectiv nu constă în reformularea ideilor cuprinse în lecţie, ci se referă la operaţia logică şi abilitatea mentală activată pentru asimilarea ideii sau rezolvarea unor probleme. Norme ce trebuie respectate în formularea obiectivelor operaţionale (Vlăsceanu, 1988, 256): • norme ce vizează conţinutul obiectivelor operaţionale: • într-un obiectiv nu se formulează informaţia, ideea, problema de rezolvat, ci operaţia logică sau/şi abilitatea mentală activată în vederea definirii modului de raportare a elevului la conţinutul vehiculat. Formulări corecte: „elevii să recunoască...", „elevii să identifice...", „elevii să compare..."; * obiectivele trebuie să corespundă prin conţinutul lor nivelului de dezvoltare intelectuală a elevilor şi să vizeze o dificultate care poate fi depăşită; * obiectivele trebuie să fie reale, să descrie operaţii sau acţiuni ce pot fi asociate cu experienţe adecvate de învăţare în situaţiile instructiv-educative programate cu elevii; * operaţiile sau comportamentele specificate trebuie să fie cât mai variate, depăşindu-se simpla memorare şi reproducere de informaţii. * • norme referitoare la forma obiectivelor: * un obiectiv nu va descrie activitatea cadrului didactic, ci schimbarea ce urmează să se producă în urma instruirii în comportamentul elevului (în structura mentală sau în informaţiile stocate anterior de elev); * obiectivul operaţional trebuie exprimat în termeni comportamentali expliciţi, prin utilizarea unor „verbe de acţiune". Obiectivele operaţionale se exprimă prin verbe de tipul: a enumera, a compara, a recunoaşte, a descrie, a defini, a clasifica, a desena, a experimenta etc. * fiecare obiectiv concret trebuie să vizeze o singură operaţie, pentru a permite şi a facilita măsurarea şi evaluarea gradului său de realizare; * un obiectiv operaţional va fi exprimat în cuvinte cât mai puţine, pentru a uşura referirea la conţinutul său specific; * obiectivele operaţionale trebuie să fie integrate şi derivabile logic, oferind o expresie clară a logicii conţinutului informativ şi a situaţiilor de învăţare. * Avantajele demersului de operaţionalizare a obiectivelor sunt evidente pentru educatori deoarece le conferă o mai mare siguranţă în desfăşurarea activităţii şi totodată permit o evaluare mai obiectivă a rezultatelor elevului şi a eficienţei activităţii cadrului didactic. * Acţiunea de operaţionalizare are anumite limite impuse de mai mulţi factori: natura obiectivelor pedagogice, specificul conţinutului informaţional al unor obiecte de învăţământ, modul de structurare a acestuia. * C. Cucoş afirmă că analiza critică a operaţionalizării obiectivelor vine dinspre filosofia educaţiei îndeosebi, astfel: * nu pot fi exprimate în termeni operaţionali comportamentele complexe ale elevului; * nu pot fi operaţionalizate cele mai multe obiective ale domeniului afectiv; * • operaţionalizarea ar putea fi interpretată ca o încercare de întărire a ideii tradiţionale de pedagogie, o formă modernă a directivismului în educaţie. Operaţionalizarea obiectivelor pedagogice introduce o anumită rigiditate şi un anumit formalism în procesul de învăţare, întrucât se axează pe comportamente care pot fi anticipate, ceea ce reduce libertatea de acţiune a educatorului. * Cu toate limitele şi observaţiile critice cu privire la operaţionalizarea obiectivelor, definirea clară a obiectivelor reprezintă pentru fiecare cadru didactic un punct de plecare în elaborarea demersului pedagogic eficient. Aplicată corect, operaţionalizarea obiectivelor reprezintă un instrument eficace în proiectarea, organizarea şi evaluarea activităţii didactice şi educative. Teme de reflectie 1. Identificati componentele procesului de invatamant si analizaţi rolul obiectivelor in raport cu celelalte componente. 2. Alcătuiţi un inventar cât mai complet al formulelor de acţiune repartizate pe categorii ale taxonomiei obiectivelor cognitive, afective si psihomotorii. 3. Care sunt indicatorii unui obiectiv operaţional al cărui criteriu de operaţionalitate este performanţa? 4. Elaboraţi obiectivele operaţionale pentru o lecţie de matematică si pentru una de limba română la clasa I si la clasa a IV-a.. * BIBLIOGRAFIE * Călin, M, 1995, Procesul instructiv-educativ. Instruirea şcolară, E. D. P, R. A., Bucureşti. * Cerghit, I., (coord. ), 1983, Perfecţionarea lecţiei în şcoala modernă, E. D. P., Bucureşti. * Cristea, S., 1997, Pedagogie, voi. I, Editura Hardiscom, Piteşti. * Cucoş, C, 1996, Pedagogie, Editura Polirom, Iaşi. * Joiţa, E., 2003, Pedagogie şi elemente de psihologie şcolară, Editura Arves, Bucureşti. * De Landsheere, V.; De Landsheere, G., 1979, Definirea obiectivelor educaţiei, E. D. P., Bucureşti. * Gagné, R., Briggs, L. J., 1977, Principii de design ale instruirii, E. D. P., Bucureşti. * Narly,C.,1995, „Problema idealului pedagogic”, in Modelul uman si idealul educativ (Antologie de texte), EdituraDidactica si Pedagogica Bucuresti. * Nicola, I., 2003, Tratat de pedagogie şcolară, Editura Aramis, Bucureşti. * Postelnicu, C, 2000, Fundamente ale didacticii şcolare, Editura Aramis, Bucureşti. * Potolea, D., 1986, Scopuri şi obiective ale procesidui didactic, în *** Sinteze pe teme dedidactică modernă (coord. I. T. Radu). Culegere metodică editată de „Tribuna şcolii”, Bucureşti. * Potolea, D., 1988, Teoria şi metodologia obiectivelor educaţionale, în *** Curs de pedagogie, (coord. I. Cerghit, L. Vlăsceanu), Universitatea din Bucureşti. * Tomşa, Gh., 1994, Teoria şi metodologia obiectivelor educaţiei, în revista „învăţământul primar”, nr. 1-2. * Curriculum Naţional-Cadru de referinţă, 1998, MEN-CNC, Editura Corint, Bucureşti Tema 2. Procesul de învăţământ * Abordarea sistemica a procesului de invatamant 1. Dimensiunile generale ale procesului de învăţământ 2. Caracteristicile generale ale procesului de învăţământ 4. Procesul de invatamant ca relatie predare-invatare-evaluare 5. Procesul de invatamant ca activitate de cunoastere 6. Procesul de învăţământ ca act de comunicare 7. Caracterul formativ-educativ al procesului de învăţământ 8. Predarea – componenta a procesului de invatamant 9. Strategii si stiluri de predare 10. Specificul predarii in invatamantul primar 11. Modele de determinare a eficientei si eficacitatii predarii si comportamentului didactic al profesorului 1. Abordarea sistemica a procesului de invatamant Ca activitate fundamentala care se desfasoara in instituţiile scolare. procesul de învăţământ reprezinta o componenta a sistemului de invatamant. Aceasta analiza trebuie completata privind procesul de învăţământ ca sistem în raport cu propria lui structură. Analiza în termeni de sistem porneşte de la ideea că, prin natura lui, învăţământul este un proces viu, complex şi dinamic. Aceasta înseamnă că, în desfăşurarea lui intervin o multitudine de factori ce acţionează în calitate fie de condiţii şi cauze, fie de momente şi evenimente etc. Acestea devin elemente componente ale procesului de învăţământ. Cunoscute şi raţional organizate, puse într-o anumită relaţie de dependenţă reciprocă, toate aceste componente permit atingerea obiectivelor propuse. În felul acesta procesul de învăţământ reprezinta principalul subsistem al sistemului de invatamant. El este definit ca un ansamblu complex de componente aflate într-o interacţiune dinamică, deliberat proiectat şi structurat şi care funcţionează ca un tot unitar în raport cu anumite obiective instructiv-educative dinainte precizate. In sensul sau profund procesul de invatamant este legat de notiunea de transformare (schimbare sau modificare). Acest sistem are un caracter deschis, în sensul că funcţionarea lui normală depinde de influenţa unor factori de ambianţă (de mediu sau de context) care poate fi evaluată global şi cuprinsă ca o constantă în organizarea sistemului. Procesul de învăţământ este conceput, astfel, ca o entitate omogenă care are proprietăţi şi funcţii proprii, calitativ diferite de cele ale elementelor componente luate izolat. Consecinţele procesului nu pot fi decât rezultate calitative al funcţionalităţii acestui întreg. Orice neglijare s-au modificare a uneia dintre componente se va reflecta in nivelul rezultatelelor, dupa cum si asupra întregului. Luate ca sistem, procesele de învăţământ se situează la niveluri diferite de complexitate în funcţie de aria lor de cuprindere, ierarhia factorilor de responsabilitate, a factorilor de decizie etc. Procesul de predare-învăţare organizat de profesor la nivelul clasei de elevi, ori la cel al unei discipline sau al unei lecţii etc. are de fapt caracterul unui microsistem, cu nimic însă mai puţin complex decât un sistem mai vast (procesul de învăţământ la nivelul unui ciclu şcolar ori la nivelul unei unităţi şcolare etc.). Fiecare sistem este integrat şi deschis unui sistem superior (suprasistem). Care sunt principalele componente ale acestui sistem procesual? Configuraţia sistemului este definită în funcţie de: — obiectivele, instructiv-educative urmărite de fiecare dată, ca intenţii exprimate care dau sens şi raţiune acţiunilor de predare şi învăţare; * subiecţii sau agenţii acţiunilor – profesorul şi elevii / clasa de elevi; * principiile (normele şi regulile) după care se desfăşoară activitatea didactică; * conţinutul( resursele valorice) – care ocupă o poziţie cheie in activitatea de predare-invatare; * procesele propriu-zise de predare şi învăţare – cele care leagă într-un tot diferitele componente; * metodele şi procedeele utilizate – instrumentele de lucru; * resursele materiale – materiale didactice, mijloace de învăţământ etc.; * formele de organizare ale activităţii (colective, pe microgrupuri, individuale, lecţii etc.); * relaţiile interumane – învăţător-elevi; elevi-elevi; timpul şcolar; * mediul fizic şcolar (arhitectură, dotare, condiţii de igienă etc.); * contextul (mediul socio-cultural al comunitatii pe care o deserveste scoala); * evaluarea rezultatelor; * rezultatele la învăţătură şi caracteristicile de comportament ale elevilor; * retroacţiunea sau conexiunea inversă. De fiecare dată, cu fiecare noua activitate didactica, componentele amintite intră într-o nouă configuraţie complexă, adecvată atingerii obiectivelor pedagogice prestabilite. Unele componente (cele independente) sunt mai uşor de manipulat, stau la îndemâna cadrului didactic (de exemplu, metodele, procedeele, materialele didactice, formele de organizare, strategiile etc.), acesta putandu-le modifica, combina, dirija după nevoi. Cea mai maleabilă variabilă rămâne totuşi „calitatea predării” („calitatea instruirii”), în sensul că aceasta poate fi reglata in raport cu conditiile învăţării, dupa cum si conţinutul predarii poate fi accesibilizat, actualizat etc., iar intr-o anumită măsură şi ritmul învăţării poate fi variat. Cel mai greu de manipulat sunt variabilele dependente, cele condiţionate de factori care nu stau sub incidenţa imediată a cadrului didactic, cum ar fi: caracteristicile individuale ale elevilor, aptitudinile şi inteligenţa acestora, starea de pregătire generală, stadiul de dezvoltare intelectuală, influenţele extraşcolare ş.a. În aceste condiţii apare clar că ameliorarea calităţii şi eficienţei învătarii nu este o sarcină uşoară. Pentru a înţelege starea funcţională a procesului de învăţământ şi a putea să întrevedem îmbunătăţirea calităţii (eficacităţii) şi eficienţei acestuia, componentele procesului vor fi organizate în fluxuri (variabile) de intrare în sistem şi în sistem şi în fluxuri (variabile) de ieşire din sistem, după cum se poate vedea în schema de mai jos (fig. 5). Într-o reprezentare grafică, componentele procesului de învăţământ, din perspectiva analizei sistemice, sunt dispuse în felul următor: Variabile de intrare Proces Variabile de ieşire Resurse valorice: * obiective * conţinuturi (curriculare) * informaţii psiho-socio-pedagogice etc. Resurse umane: * elevi/clase de elevi * cadre didactice Resurse materiale: * spaţiu şcolar * dotare tehnico-materială * timp şcolar Resurse externe: * influenţe ale mediului socio-cultural Componentele procesulu: * predare * învăţare * evaluare * strategii didactice (metode, forme de organizare a activităţii, suporturi didactice) * stiluri de învăţare şi de predare * relaţii interumane şi sociale norme, reguli Rezultate: * cognitive * psihomotorii * afective * competenţe * calităţi şi trăsături de personalitate * aptitudini dezvoltate * moduri de comportare Conexiune inversă Fig. 5. Determinarea fluxurilor de intrare şi ieşire în cadrul sistemului proces de învăţământ. Funcţionalitatea sistemului este caracterizată de modul de transformare a variabilelor de intrare în variabile de ieşire. Acest lucru se realizează prin intermediul proceselor de predare şi învăţare care coreleaza cele două fluxuri şi facilitează transformările urmărite, adică obţinerea produsului final – rezultatele învăţării. Un element definitoriu oricărui sistem este conexiunea inversă sau retroacţiunea (feedbackul). Specificul feedback-ului consta in faptul că informaţia urmează o cale inversă, de la „efecte” la „cauze”, de la „ieşiri” la „intrări”. Informaţiile cu sens invers (obţinute imediat prin diferite procedee de tipul unor întrebări, solicitări, probe, exerciţii, observatie ) semnalează diferentele dintre modul de desfăşurare a procesului de învăţământ şi finalităţile sale, discrepanţele dintre rezultatele obţinute, şi rezultatele aşteptate sau anticipate (precizate o dată cu fixarea obiectivelor). În funcţie de necesităţi, informaţia inversă este utilizată de învăţător pentru reglarea, din mers, a procesului de învăţământ, pentru optimizarea acestuia, pentru îmbunătăţirea rezultatelor, pentru corectarea greşelilor, depăşirea dificultăţilor de învăţare. Analiza sistemică oferă posibilitatea unei reprezentări globale a „arhitecturii” procesului de învăţământ, sesizării importanţei ce o reprezintă conexiunea inversă în armonizarea elementelor care alcătuiesc acest sistem. Pe acest temei se pot identifica mai uşor diferitele probleme pe care le implică optimizarea organizării şi desfăşurării proceselor de predare-învăţare-evaluare. Astfel,conducerea procesului de învăţământ poate căpăta o mai profundă fundamentare ştiinţifică. * Dimensiunile generale ale procesului de învăţământ Dimensiunile procesului de învăţământ reflectă resursele abordării sistemice a activităţii didactice angajate în plan funcţional, structural şi operaţional. a. Dimensiunea funcţională a procesului de învăţământ reflectă legătura acestuia cu sistemul de învăţământ, realizată la nivelul raporturilor existente între finalităţile pedagogice macrostructurale (ideal pedagogic, scopuri pedagogice) şi finalităţile pedagogice microstructurale (obiectivele cadru, de referinţă, concrete). Orientările procesului de învăţământ, determinate la nivel de sistem, asigură în plan funcţional: * relevanţa socială a obiectivului pedagogic general care susţine activitatea de proiectare globală, unitară a planului de învăţământ; * consistenţa psihologică a obiectivelor de referinţă care susţin activitatea de proiectare curriculară a programelor şcolare (conform obiectivelor specifice fiecărui nivel, ciclu, an: preşcolar-şcolar); * deschiderea creatoare a obiectivelor operaţionale, care susţin acţiunea fiecărui cadru didactic de deducere a obiectivelor concrete din obiectivele generale şi specifice şi de transpunere a acestora în activitatea didactică, respectând particularităţile colectivului de (pre)şcolari şi ale unităţii (pre)şcolare respective. Dimensiunea funcţională a procesului de învăţământ reflectă, în acelaşi timp, calitatea structurii sistemului de învăţământ: a structurii de adaptare internă, care vizează organizarea pe niveluri - trepte - cicluri (pre)şcolare, cu programele curriculare corespunzătoare; a structurii de conducere, a cărei valoare este determinată de raporturile existente între conducerea managerială şi conducerea administrativă a organizaţiei şcolare. Dimensiunea funcţională a procesului de învăţământ asigură, prin urmare: * conexiunea inversă dintre „intrarea în sistem” (obiectivele strategice, cadrele didactice, (pre)şcolarii, planul de învăţământ şi programele (pre)şcolare, spaţiul şi timpul (pre)şcolar) şi „ieşirea din sistem” (produsele procesului de învăţământ: rezultate şcolare, calitatea absolvenţilor raportată la resursele investite la „intrarea în sistem”); * maximalizarea rezultatelor prin valorificarea integrală a tuturor resurselor disponibile (evaluare cu scop de prognoză, care vizează: corectarea -ameliorarea - ajustarea - restructurarea activităţii). b. Dimensiunea structurală a procesului de învăţământ vizează resursele pedagogice angajate de sistem pentru realizarea calitativă a activităţii didactice şi relaţiile de colaborare instituite de şcoală cu societatea, în general, şi comunităţile educative, teritoriale şi locale, în mod special. Această dimensiune a procesului de învăţământ reflectă structura materială şi structura de relaţie a sistemului, care asigură: * repartizarea resurselor pedagogice (materiale, umane, informaţionale) disponibile la un anumit moment dat; * atragerea resurselor pedagogice suplimentare din direcţia agenţilor sociali (economici, politici, culturali etc.) interesaţi să investească în învăţământ. Dimensiunea structurală a procesului de învăţământ angajează valorificarea următoarelor tipuri de resurse pedagogice: * resurse materiale (baza didactico-materială: material didactic, mijloace de învăţământ etc.; spaţiul şcolar: arhitectura, calitatea construcţiei, anexele disponibile etc.; timpul şcolar planificat pentru procesul instructiv-educativ, rezervat pentru studiul individual etc.); * resurse umane (cadre didactice, validate instituţional în cadrul sistemului de formare iniţială şi de formare continuă; personal cu funcţii didactice complementare: informatician, bibliotecar şcolar, documentarist, laborant etc.; personal administrativ: secretar, contabil, administrator); * resurse financiare (bugetul repartizat pentru Ministerul Educaţiei, bugetul repartizat teritorial inspectoratelor şcolare, bugetul repartizat pe unităţi de învăţământ, bugetul repartizat pe elev/student); * resurse informaţional-valorice (plan de învăţământ, programe şcolare, manuale şcolare, materiale pentru stimularea învăţării, materiale metodice, carte pedagogică, presa pedagogică, reţele de informare asistată de calculator). Dimensiunea structurală a procesului de învăţământ angajează şi raporturile stabilite de şcoală cu comunitatea educativă teritorială şi locală, reprezentată prin diferiţi agenţi sociali şi prin comitetele şi consiliile părinţilor. La acest nivel pot fi atrase noile resurse pedagogice, necesare pentru optimizarea activităţilor didactice: resurse materiale (noi spaţii de şcolarizare, noi mijloace de învăţământ); resurse umane (cadre didactice asociate, specialişti în informatizarea învăţământului, în proiectarea educaţiei tehnologice, în realizarea acţiunilor de instruire nonformală etc.); resurse financiare (iniţiative proiectate în cadrul sistemelor de sponsorizare instituţionalizate la nivel naţional, teritorial local); resurse informaţionale (manuale alternative, materiale de analiză-sinteză realizate la nivel de videotecă, bibliotecă, presă de specialitate etc.). c. Dimensiunea operaţională a procesului de învăţământ vizează activitatea educativă/didactică proiectată de cadrele didactice cu preşcolarii, respectiv elevii, realizabilă în termeni de acţiune concretă. Această acţiune concretă presupune adaptarea sarcinilor didactice/educative, stabilite la nivelul programelor şcolare, la specificul clasei în contextul proiectării şi al realizării unor relaţii pedagogice optime între cadrul didactic şi elevi. Procesul declanşat, care angajează creativitatea cadrului didactic, implică următoarele operaţii: * definirea obiectivelor pedagogice concrete ale activităţii didactice/educative; * stabilirea conţinutului activităţi didactice; * aplicarea metodologiei necesare pentru reuşita activităţii didactice/educative; * asigurarea evaluării rezultatelor activităţii didactice. Calitatea activităţii didactice/educative reflectă linia de continuitate existentă între dimensiunea funcţională-structurală-operaţională a procesului de învăţământ care angajează acţiunea unor variabile independente de cadrul didactic (finalităţile macrostructurale - obiectivele generale şi de referinţă; resursele pedagogice investite), dar şi a unor variabile dependente de cadrul didactic, concentrate la nivelul proiectului pedagogic elaborat de acesta pentru valorificarea potenţialului clasei de elevi. * Caracteristicile generale ale procesului de învăţământ Caracteristicile generale ale procesului de învăţământ se evidenţiază la nivelul analizei structurii de funcţionare a acţiunii educaţionale, bazată pe corelaţia existentă între subiectul educaţiei (cadrul didactic) şi obiectul educaţiei (preşcolarul, elevul). Aceste caracteristici vizează: 1. Interacţiunea educator-elev, proiectată şi realizată la nivelul corelaţiei de comunicare dintre emiţător (cadrul didactic) şi receptor (elevul), presupune construirea unui repertoriu comun operaţional în interiorul acţiunii educaţionale/didactice, care asigură: înţelegerea cognitivă a mesajului, acceptarea sa afectiv-motivaţională, provocarea reacţiei comportamentale a elevului Ia nivel acţionai şi atitudinal. 2. Interdependenţa informativ-formativ vizează legătura funcţională existentă între conţinutul acţiunii didactice şi efectele psihologice ale conţinutului acţiunii didactice. Acesta implică valorificarea pedagogică a cunoştinţelor ştiinţifice studiate la nivel teoretic şi aplicativ, în concordanţă cu specificul fiecărei trepte şi programe preşcolare sau şcolare. Medierea pedagogică a cunoaşterii ştiinţifice presupune stabilirea unor raporturi optime între conceptele fundamentale şi operaţionale ale fiecărui domeniu. Conceptele fundamentale asigură trunchiul de cultură generală al fiecărei discipline, care trebuie inclus în cadrul procesului de învăţământ realizat în grădiniţă şi şcoală, datorită efectelor formative maxime evidente în planul structurării aptitudinale şi atitudinale a personalităţii elevilor. 3. Reglarea şi autoreglarea acţiunii didactice angajează realizarea permanentă a circuitelor de conexiune inversă necesare între calitatea răspunsului elevului şi calitatea activităţii cadrului didactic. înţelegerea şi aprofundarea acestei caracteristici a procesului de învăţământ presupune raportarea la structura acţiunii educaţionale şi la dimensiunea creativă a personalităţii cadrului didactic. În acest context, procesul de învăţământ acţionează ca un sistem cu autoreglare, care angajează personalitatea cadrului didactic, eficient în măsura în care răspunde finalităţilor educaţiei; condiţionează aprecierea propriilor sale performanţe în funcţie de calitatea răspunsurilor comportamentale ale elevului; perfecţionează continuu activitatea de predare - învăţare - evaluare. Autoreglarea procesului de învăţământ la nivelul circuitelor de conexiune inversă, necesare pentru perfecţionarea continuă a acţiunii didactice, angajează toate resursele aptitudinii pedagogice, care pot fi grupate în jurul unor indicatori de ordin: intelectual (curiozitate epistemică, simţ critic, spirit inovativ, spirit metodic); afectiv-motivaţional (sentimentul respnsabilităţii faţă de elev şi comunitatea educativă, interes socio-uman, respect faţă de opiniile altuia, generozitate, simţul măsurii); social (stilul pedagogic). 4. Procesul de invatamant ca relatie predare-invatare-evaluare La baza instruirii şcolare stau trei tipuri de activităţi principale: predarea, învăţarea, evaluarea. Activităţile care alcătuiesc această triadă nu se află într-o relaţie de simplă coexistenţă, ci într-o relaţie de interacţiune explicită şi implicită permanentă, de influenţare şi sprijin reciproc. Fie că se desfăşoară prin alternanţă sau în condiţii de simultaneitate, ele sunt inseparabile, alcătuiesc o unitate organică, se contopesc într-un singur act, deoarece constituie părţi integrante şi definitorii ale aceluiaşi proces unitar: procesul de învăţământ. Predarea, în şcoala modernă, reprezintă acţiunea cadrului didactic de transmitere a cunoştinţelor, dar şi de impunere, coordonare, facilitare şi control al efortului de învăţare depus de elevi. Ea reprezintă aspectul logic al procesului de învăţământ, deoarecese conduce după: * logica ştiinţei sau, în acest caz, a materiei de predat; * logica dezvoltării psihofizice a elevilor cu care se lucrează; * logica didactică, rezultată din împletirea celor anterioare, care respectă logica îndeplinirii obiectivelor sau sarcinilor instructiv-educative avute în vedere. Învăţarea reprezintă activitatea elevului şi reflectă aspectul psihologic al procesului de învăţământ. învăţarea, din punct de vedere pedagogic, este activitatea proiectată de cadrul didactic pentru a determina schimbări comportamentale la nivelul personalităţii elevului prin valorificarea capacităţii acestora de dobândire a cunoştinţelor, a deprinderilor, a strategiilor şi a atitudinilor cognitive. învăţarea este întotdeauna un act personal, ce se supune legilor psihologice, angajând dimensiunile cognitive, dar şi dimensiunile afective, motivaţionale şi volitive ale personalităţii umane. Evaluarea îşi propune să determine valoarea rezultatelor şi progreselor învăţării în contextul calitativ al predării şi să pună în evidenţă punctele critice ale acestora. Ea este o dimensiune fundamentală a procesului de învăţământ întrucât furnizează informaţii despre calitatea şi funcţionalitatea acestuia, în ansamblul său, cât şi despre componente ale sale (metode, mijloace, forme de organizare, conţinuturi etc.). Asigurând realizarea feedback-ului, informaţiile furnizate de evaluare sunt absolut necesare pentru reglarea, autoreglarea şi ameliorarea activităţii de predare-învăţare. Esenţa evaluării este cunoaşterea efectelor prin raportare la obiectivele educaţionale, în vederea ameliorării şi perfecţionării atât a rezultatelor obţinute de elevi, cât şi a întregului proces instructiv-educativ. Perspectiva clasică a învăţământului, preocupată mai mult de conţinut, de transmiterea de cunoştinţe, consideră predarea ca activitate primordială, cu rol hotărâtor în obţinerea rezultatelor şcolare, ajungându-se până la absolutizarea acesteia, în virtutea acestei priorităţi, actul învăţării este tratat ca o consecinţă naturală-a predării, ca fiind subordonat acesteia. Totul este centrat pe activitatea educatorului, lăsând în seama elevului grija de a se adapta predării. Concepţia modernă provoacă o schimbare profundă a modului de a înţelege relaţiile dintre predare şi învăţare. Teoriile moderne ale instruirii stabilesc un alt gen de relaţie între predare - învăţare - evaluare, pornind de la un cu totul alt mod de a considera elevul şi activitatea acestuia. Elevul este privit într-o dublă ipostază: nu doar ca simplu obiect al instruirii ce suportă schimbări în comportamentul său ca urmare a influenţelor exercitate de predare, ci şi ca subiect al propriilor schimbări, ca fiinţă care se implică activ şi responsabil în procesul învăţării. Antrenarea sa în actul învăţării este considerată ca un proces activ şi constructiv, de asimilare personală a cunoştinţelor, de elaborare a acestora prin eforturi proprii. Predarea există şi se justifică numai în măsura în care ea induce un efort sau un proces corespunzător de învăţare, numai dacă îi motivează pe elevi şi îi implică în efortul de învăţare, numai dacă obiectivele învăţării se regăsesc în scopurile predării, învăţarea devine astfel, în mod logic şi necesar, implicată în predare. în absenţa învăţării nu se poate vorbi despre o reală funcţionare a procesului de învăţământ, deoarece îi lipseşte tocmai acest element esenţial care realizează legătura de bază dintre elev şi cadrul didactic. în acest fel are loc o deplasare de accent de pe predare pe învăţare, ceea ce înseamnă că predarea dă linia de orientare, iar învăţarea este cea care trasează sau dictează prin intermediul evaluării condiţiile predării. Evaluarea acţionează în virtutea principiului interacţiunii, furnizând, în forme adecvate, un feedback continuu, în beneficiul predării şi învăţării, după cum şi ea însăşi se modelează în raport cu natura şi cerinţele învăţării şi ale predării. Prin evaluare cadrul didactic urmăreşte cum învaţă elevii săi, îi ajută să conştientizeze propriile succese şi eşecuri, să-şi amelioreze performanţele şi eforturile. In acelaşi timp, îşi evaluează propria sa activitate, elaborează judecăţi de valoare despre el însuşi, ca educator, despre calitatea lecţiilor ţinute şi a relaţiilor cu partenerii, despre reuşita sau nereuşita unor strategii utilizate. Evaluarea apare, în consecinţă, ca un instrument de transformare a învăţării şi a predării, după cum şi ea se modelează în raport cu natura cerinţelor învăţării şi predării. Sub aspectul desfăşurării lor efective, fiecare dintre activităţile acestei triade declanşează procese şi mecanisme specifice. Interacţiunea lor la nivel performanţial este indispensabilă pentru existenţa procesului de învăţământ. Predarea - învăţarea - evaluarea întreţin funcţionarea şi integralitatea acestui proces, dar îl şi definesc în esenţialitatea lui. Prin urmare, unitatea triadei este aceea care trebuie să caracterizeze şi să reglementeze orice situaţie de instruire. * Procesul de învăţământ — proces de cunoaştere Prin disciplinele de învăţământ se dobândeşte experienţa de cunoaştere, se însuşesc cunoştinţe din diferite domenii, se organizează şi se structurează repertoriul de cunoaştere, se elaborează modul de reflectare. în procesul de învăţământ se declanşează, se direcţionează şi se realizează instruirea ce se finalizează în cunoştinţe, priceperi, deprinderi aptitudini. Asimilarea, organizarea şi structurarea experienţei de cunoaştere presupune nu numai cunoştinţe/informaţii, ci şi capacităţi de cunoaştere, capacităţi de percepere, de memorare, de gândire, de imaginaţie. Procesul dirijat prin metode de instruire are ca scopuri principale: * cultura generală; * cultura profesională şi de specialitate; * concepţia despre lume şi viaţa. Cultura generală este ansamblul structurat al cunoştinţelor, atitudinilor şi convingerilor din principalele domenii ale cunoaşterii şi activităţii practice; este procesul şi rezultatul de asimilare a valorilor ştiinţifice, tehnice, artistice. Cultura generală permite raportarea individului la lume prin înţelegerea şi interpretarea realităţii naturale, sociale. Cultura generală permite trăirea satisfacţiei spirituale ca receptor de cultură, trăirea stării de confort spiritual. Sunt diferite niveluri ale culturii generale, sub raportul ariei de cuprindere, a profunzimii şi subtilităţii: nivel elementar (de bază), mediu şi superior. Cultura generală este funcţională, utilă însuşirii profesiunii, ea reprezintă fundalul oricărei profesiuni, marca de prestigiu a afirmării pe planul vieţii sociale, politice, civice. Cultura generală este utilă adaptării şi integrării sociale, comunicării cu semenii. Ea reprezintă o dovadă a calităţii comunicării, a calităţii modurilor de exprimare în viaţa socială. Nivelurile de excepţie ale culturii generale sunt: enciclopedismul (cunoştinţe vaste şi profunde în diferite şi numeroase domenii) şi erudiţia (cunoştinţe complexe, profunde, de detaliu). Cultura profesională şi de specialitate, este un alt scop al procesului de învăţământ. Cultura profesională are o sferă mai largă şi reprezintă asimilarea unui ansamblu de cunoştinţe, priceperi şi deprinderi necesare cunoaşterii teoretice şi exersării practice a unei profesiuni. Se fundamentează pe cultura generală care îi oferă cadrul de orientare. Nivelul culturii profesionale exprimă calitatea modului de exercitare a profesiunii, condiţionează performanţele exercitării ei, condiţionează recunoaşterea ei socială. Cultura profesională conferă suport solid competenţei şi eficienţei care, în mod ideal se corelează cu etica profesională, cu deontologia profesională. Prin calitatea muncii profesionale se recunoaşte implicit valoarea socială a individului, profesiunea fiind evidenţa calităţii integrării sociale, principala modalitate de afirmare şi exprimare socială. Cultura de specialitate reprezintă asamblarea structurală a cunoştinţelor; priceperilor şi deprinderilor dintr-un domeniu profesional strict delimitat. Stricta specializare are avantajul obţinerii şi recunoaşterii performanţelor în domeniul respectiv şi dezavantajul dificultăţilor de a face faţă dinamicii socio-profesionale, readaptării profesionale. În funcţie de modul de concepere a procesului de învăţământ, pregătirea profesională oferă şansa unei stricte specializări sau şansa unui evantai de specializări, mai potrivită perspectivelor de dinamică socio-profesională. Concepţia despre lume şi viaţă este ansamblul structurat al atitudinilor şi convingerilor pe fondul unei imagini globale asupra realităţii. Ea presupune un stil de gândire asupra vieţii, un mod de interpretare propriu. Cultura generală, profesională şi de specialitate, concepţia despre lume şi viaţă reprezintă conţinutul formaţiei. intelectuale a individului. Cristalizarea lor se realizează în procesul instruirii sistematice în şcoală şi universitate. Ele se perfectează prin studiu individual şi prin participarea la formele de perfecţionare profesională. Scheletul formaţiei intelectuale se realizează în procesul de învăţământ, de unde rezultă răspunderile sociale ale sistemului de învăţământ şi educaţie al societăţii. În modul propriu de gândire şi acţiune, în exprimarea eficientă, creatoare rezidă semnificaţia axiologică a investiţiei făcută de societate, de comunitate, în om prin sistemul de instruire şi educaţie. 6. Procesul de învăţământ ca act de comunicare Comunicarea este, aşa cum s-a mai precizat, o componentă vitală a procesului de predare-învăţare. Adeseori reuşita actului pedagogic este asigurată de calitatea comunicării. Ca formă specifică a comunicării umane, „comunicarea didactică” se distinge prin câteva particularităţi. În primul rând: * este intenţionat acordată la realizarea obiectivelor propuse; * este o comunicare de conţinuturi purtătoare de” instruire; * are un efect de învăţare, urmăreşte influenţarea, modificarea şi stabilitatea comportamentelor individuale sau de grup şi * generează învăţare, educaţie şi dezvoltare, în, acelaşi timp, prin implicarea activă a elevului în actul comunicării. În al doilea rând, este o comunicare complexă, totală, integrând diferite tipuri de comunicare şi anume: * comunicarea verbală codată logic, de natură să ofere anumite conţinuturi (cunoştinţe, noţiuni), semantică (dezvăluie înţelesuri, sensuri şi semnificaţii), toate exprimate cu ajutorul limbajului oral şi scris şi * comunicarea neverbală, ectosemantică, necodată logic, constituită din stări afective, reacţii emoţionale, experienţe personale, atitudini, aprecieri etc. exprimate prin alte limbaje, neverbalizate, ca de exemplu: imagini, gesturi, mimică, expresii etc. După cum se poate observa, comunicarea învăţător-elevi nu se reduce la un schimb verbal care angajează doar forţele intelectuale; ea are şi o importantă dimensiune afectiv-emoţională. Subtextul emotiv al vorbirii, calitatea gesticii şi a mimicii vin să sporească forţa de influenţare educativă a conţinuturilor verbale. Examinată prin prisma, teoriei comunicării, orice comunicare orală reprezintă un transfer de informaţii de la o sursă emiţător la receptor. în consecinţă, comunicarea didactică presupune: * un emiţător (profesorul din invatamantul primar si prescolar) = P; * un receptor (elevul, clasa de elevi) = E; * repertoriul emiţătorului (învăţătorului) = RÎ (ceea ce înseamnă ansamblul cunoştinţelor, noţiunilor, priceperilor, deprinderilor, experienţei etc. de care dispune învăţătorul şi cu care se angajează în actul predării); * repertoriul receptorului (elevului) = RE (ansamblul cunoştinţelor, noţiunilor, priceperilor, deprinderilor, experienţelor de care dispune elevul; nivelul dezvoltării psihice — şi fizice — cu care se angajează în actul învăţării); * repertoriul comun al învăţătorului şi elevilor = RI . RE. Între cei doi poli se interpune „canalul” sau calea de comunicare — undele sonore în cazul comunicării orale directe — pe traseul căruia pot interveni perturbaţii diferite: zgomote, suprapunere de sunete, reverberaţia sălii de clasă, vocea slabă, auz defectuos etc., care pot provoca pierderi de informaţie. Orice emiţător uman este „programat” a fi şi receptor, în acelaşi timp, dar şi invers. Tocmai această dublă calitate permite întreţinerea dialogului învăţător — elevi. Dacă a comunica înseamnă a transmite (a emite) un cuantum de cunoştinţe, iar a recepta presupune a selecţiona, a asimila, a reţine, atunci ne putem uşor da seama că o comunicare devine posibilă numai atunci când cele două repertorii au ceva comun, se intersectează. Cu cât spaţiul care se suprapune este mai mare, cu atât valoarea pozitivă a repertoriului comun este mai ridicată, iar comunicarea bilaterală mai bună. Dacă sfera celor două repertorii nu se intersectează, comunicarea nu este posibilă. Exprimată grafic, situaţia se prezintă în felul următor (fig. 2). Cele arătate atestă faptul că în procesul de învăţământ comunicarea are un caracter bilateral, fiecare din parteneri putând emite şi recepţiona anumite cunoştinţe vehiculate. Întrebarea care se pune este: „De ce nu se produce uneori comunicarea dorită?” sau” „De ce nu se intersectează cele două repertorii?” Pentru a da răspuns la aceste întrebări este necesar să analizăm ce probleme apar atât la emiţător, cât şi la nivelul receptorului, acestea din urmă fiind cele mai numeroase. Profesorul are datoria să se ocupe, în aceeaşi măsură, de emitere ca si de receptare . Aceasta înseamnă că orice formă de comunicare s-ar folosi, eficacitatea ci depinde, în primul rând, de calităţile transmisiei, adică de: structurarea logică a conţinutului, claritatea, precizia şi plasticitatea exprimării, aspecte care ţin, în bună parte, de personalitatea învăţătorului, de relaţiile învăţător-elevi, de contextul psihosocial. În al doilea rând, eficacitatea comunicării depinde de nivelul dezvoltării psihice al receptorului, de structurile mentale şi lingvistice ale acestuia, de participarea lui activă în procesul comunicării. Noile cunoştinţe, noile propoziţii receptate de elev sunt reformulate de el pentru a fi integrate într-un cadru personal de referinţă, constant cu fondul de experienţă, cu vocabularul şi structura cunoştinţelor şi noţiunilor pe care acesta le are. Realitatea limbă nu are însă aceleaşi sensuri şi semnificaţii pentru profesor şi elevi. Atat copiii, cat si elevii dispun de o experienţă relativ scăzută; de aceea este necesar ca totul să fie comunicat în termenii corespunzători nivelului lor de cunoştinţe şi de înţelegere; profesorul trebuie să aibă grijă ca asociaţiile posibile pe care cuvintele sale le declanşează în mintea elevilor să se apropie de experienţa acestora. Altfel există riscul ca ei să reţină cuvinte goale, lipsite de conţinut şi de adevăratele sensuri şi semnificaţii. Aşadar, o primă cerinţă a creşterii eficienţei predării-învăţării este aceea ca profesorul să cunoască foarte bine nivelul de cunoştinţe şi vocabularul copiilor si elevilor cu care lucrează, pentru a-şi adecva comunicarea la nivelul experienţei de cunoaştere şi lingvistice a acestora. Calitatea comunicării este condiţionată şi de sistemul de codare şi decodare. Astfel, transmiterea unui mesaj, a unor enunţuri presupune o codare lingvistică, respectiv utilizarea unor semne speciale, a unor simboluri, a unor cuvinte, a unei terminologii specifice, a unui limbaj. (Codul este un ansamblu de semne cu semnificaţiile lor verbale şi neverbale.) Dar la recepţie apare o acţiune inversă, elevii fiind întotdeauna nevoiţi să decodifice ceea ce le este comunicat pentru a putea găsi sensul exact atribuit de învăţător cuvintelor şi expresiilor sale. Acesta este un act de continuă echivalare. Momentul optim al învăţării (instruirii) se produce atunci când elevii sesizează sensul unei comunicări. Sau, altfel spus, punctul decisiv al receptării este intalnirea celor doi (profesor si elev) pe sensul (semnificatia) mesajului. Ca să poată obţine echivalarea cuvenită, elevii trebuie să cunoască codul utilizat, adică să cunoască limbajul respectiv, terminologia utilizată, cuvintele şi expresiile noi, iar profesorul să ţină neapărat seama de posibilităţile reale ale acestora. In caz contrar, în mintea elevilor apar distorsiuni, disonanţe (cognitive); ei atribuie alte semnificaţii cuvintelor, dau alt sens mesajelor sau, nentelegand continutul comunicarii, renunta sa se mai angajeze in activitate Este obligaţia majoră a profesorului să explice, în prealabil, cuvintele şi expresiile noi, să pregătească introducerea lor în comunicarea cu elevii. De asemenea, această trecere de la codare la decodare, această permanentă nevoie de echilibrare intre ceea ce se spune si ceea ce se intelege, întâmpină dificultăţi şi din cauză că există tentaţia ca unele conţinuturi să fie prezentate într-o formă prea condensată şi adeseori deductivă, în timp ce copiii si elevii din invatamantul primar preferă procedeul inductiv; ei simt nevoia unor explicaţii mai amănunţite, a unor exemplificări sau concretizări, a unor sinonimii şi comparaţii etc. În altă ordine de idei, cum foarte bine se ştie, predarea comunicare verbala utilizează adeseori abstracţiunea limbajului oral sau scris, a unui limbaj scos oarecum din contextul lui obişnuit. Or, tocmai contextul este cel care conferă semnificaţie globală noţiunilor predate. In absenţa cunoaşterii contextului, pot apărea uşor în mintea elevilor diferenţe de percepere, de înţelegere, de putere de pătrundere şi abstractizare. De aici o altă cerinţă, aceea a apropierii la maximum a recepţiei de emisie, încât să se ajungă la o deplină corespondenţă între datele transmise şi capacitatea de recepţie a conţinuturilor transmise. Aşa se explică de ce unele cunoştinţe sau noţiuni mai dificile se însuşesc relativ mai uşor atunci când se oferă elevilor suporturi concrete, imagini, scheme, modele obiectuale, exemple etc. pentru înţelegerea lor. Eficacitatea comunicării este condiţionată şi de existenţa unei permanente conexiuni inverse (feedback) în contextul comunicării. Menirea acesteia este să faciliteze armonizarea repertoriului activităţii emiţătorului (învăţătorului) cu cel al receptorului (al elevilor), continua reglare şi autoreglare a comunicării, a convorbirii. Şi profesorul poate face acest lucru sondând, de exemplu, prin simple întrebări, adresate la momentul oportun (calitatea recepţiei). în felul acesta, el poate afla dacă elevii/ copiii au înţeles şi reţinut sau nu cele transmise; dacă este nevoie să-şi refacă explicaţiile, să amplifice concretizările, să aducă corecţiile necesare. În fine, pot apărea dificultăţi şi din cauză că uneori lecţiile au o încărcătură prea mare de informaţii, depăşind capacitatea de cuprindere şi de reţinere a elevilor. De aceea, este foarte important pentru învăţător ca acesta Să determine maximumul de informaţie care ar putea fi receptată în condiţii optime de către elevi. 6. Caracterul formativ-educativ al procesului de învăţământ Spre deosebire de învăţământul tradiţional, centrat pe cunoaştere, pe distribuirea cunoştinţelor, în şcoala modernă procesul de învăţământ se ridică deasupra nivelului simplei cunoaşteri, simplei transmiteri şi asimilări de cunoştinţe. Principala preocupare este acum de a face din funcţia cunoaşterii un element motor al dezvoltării gândirii, al formării atitudinii şi comportamentului, al promovării dezvoltării personalităţii elevului. În accepţia didacticii actuale procesul de învăţământ este nu numai informaţie; este informaţie + gândire + simţire + voinţă; este şi instruire, şi formaţie, şi educaţie în acelaşi timp. Fără a nesocoti câtuşi de puţin importanţa cunoştinţelor, această nouă orientare are în vedere accentuarea caracterului formativ-educativ al procesului de învăţământ; ea caută să acorde prioritate educaţiei şi formaţiei asupra instrucţiei. Valentele formativ –educative ale procesului de invatamant pot fi realizate datorita mai multor particularitati ale acestuia: a. Fiecare disciplină care se predă în învăţământul primar urmează să dezvolte în mod specific anumite capacităţi sau procese psihice, ca, de exemplu: * matematica — gândirea matematică; * cunoştinţele despre natură — gândirea ştiinţifică; * limba română — capacitatea de exprimare; * disciplinele artistice — imaginaţia şi formele de expresie artistică; * educaţia fizică — capacităţi motrice; * lucrul manual — motivaţia muncii etc. Şi, prin toate disciplinele pot fi stimulate dezvoltarea unor procese şi calităţi general umane, cum ar fi: curiozitatea, spiritul de observaţie, spiritul de independenţă şi gândire, inteligenţa, puterea de interpretare, creativitatea, limbajul, motivaţia învăţării şi a muncii etc. b. Însuşirea de cunoştinţe constituie, de asemenea, premisa formării unei concepţii ştiinţifice despre lume şi viaţă, formarea convingerilor ştiinţifice, dezvoltarea dragostei de adevăr. Iar momentele afective, care însoţesc predarea, vin să influenţeze dezvoltarea atitudinilor, să faciliteze transformarea cunoştinţelor în convingeri, să formeze, în mod progresiv, conduite, să cultive patriotismul, sinceritatea, onestitatea etc. c. Însuşi contextul psiho-social în care are loc învăţarea, clasa de elevi, cu multitudinea interrelaţiilor ei umane, constituie premisa unei vieţi colective reale, încărcată cu atâtea elemente emulative şi stimulative, care contribuie la dezvoltarea simţului datoriei, al răspunderii, al disciplinei, al respectului reciproc, al prieteniei şi colegialităţii etc. Nu întâmplător se recunoaşte că procesul de învăţământ constituie principalul mijloc de educaţie, de pregătire pentru viaţă şi muncă a elevilor. Unitatea dintre cele trei aspecte (instructiv-formativ-educativ) constituie o cerinţă legică a organizării ”şi desfăşurării procesului de învăţământ. în ultimă instanţă, şcoala există pentru a sistematiza procesul de dezvoltare a potenţialităţilor nedeterminate pe care indivizii nu şi le-ar putea dezvolta prin propriile lor forţe. Instruirea şi educarea, mediate şcolar, reprezintă un efort de ajutorare şi de modelare a dezvoltării individului” (J.S. Bruner). Întărirea prin toate mijloacele a influenţei formative şi educative a învăţământului, în sensul larg al acestor noţiuni, adică în sensul dezvoltării concomitente a tuturor laturilor personalităţii, devine cu atât mai mult o necesitate obiectivă, cu cât pregătirea elevului este privită din perspectiva , cerinţelor educaţiei permanente, Acestea pretind ca fiecare individ să ştie să-şi îmbogăţească necontenit cunoştinţele şi deprinderile practice, să continue să înveţe independent şi după încadrarea în muncă. În şcoala noastră se consideră că valoarea şi eficienţa procesului de învăţământ este dată de modul în care se realizează această unitate dintre instruire, formare şi educare. Didactica modernă se declară împotriva reducerii educaţiei« la instrucţie, a predării într-o simplă informare sau prezentare a materiei. Ea readuce în atenţie un vechi dicton după care „Copilul nu este un vas gol care trebuie umplut” (Fenelon), reînnoind, totodată, un şi mai vechi deziderat după care „decât un cap plin, mai bine unul bine făcut” (Montaigne). Pe cât este de necesară, pe atât este de posibilă întărirea caracterului formativ-educativ al întregului proces de învăţământ. În primul rând, pentru că învăţarea însăşi este multidimensională. Ea nu este o funcţie psihologică ce se realizează izolat; dimpotrivă, ea angajează, de fiecare dată, un complex de funcţii psihice şi uneori şi fizice. în măsura în care solicită şi exersează anumite funcţii, este de presupus că şi stimulează dezvoltarea acestora. Ea poate antrena procese mentale inferioare (receptare, memorare, reproducere, imitaţie etc.), care acţionează superficial asupra dezvoltării personalităţii sau, dimpotrivă, poate pune în acţiune procese mentale superioare (gândirea divergentă, originală, independentă, creativitatea, imaginaţia, capacitatea de explorare etc.), care stimulează la alt nivel de profunzime dezvoltarea personalităţii. În al doilea rând, obiectul învăţării (conţinuturile predate), cât şi procesul învăţării conţin un valoros potenţial formativ-educativ. Totuşi, procesul de învăţământ nu-şi dezvăluie de la sine, în mod automat, valoarea lui formativă şi educativă. Este nevoie de o intervenţie conştientă din partea profesorului în acest sens. Este de datoria lui să creeze situaţii de învăţare valoroase din punct de vedere formativ şi educativ; * să pună în valoare întreaga încărcătură etică, socială, estetică etc., a conţinuturilor literar-artistice; să dezvăluie cu grijă semnificaţiile umane şi sociale ale conţinuturilor ştiinţifice şi tehnice; * să acorde atenţia cuvenită calităţii cunoştinţelor predate (selecţiei, esenţializării, actualizării, concretizării acestora); -- să aleagă metodele şi din perspectiva obiectivelor formativ-educative, nu numai a celor instructive; trebuie avut în vedere că o metodă de pred 7. Predarea – componenta a procesului de invatamant Explicarea predării se face prin raportare la ceea ce reprezintă învăţarea. Dacă învăţarea de tip şcolar înseamnă schimbare în comportamentul elevilor determinată de o experienţă organizată pedagogic, atunci a preda înseamnă a provoca schimbarea a ceea ce există în ceea ce trebuie să existe, angajând elevii într-o nouă experienţă de cunoaştere sau de acţiune ori de trăire. A preda înseamnă: * a prevedea (a planifica, a proiecta) producerea schimbărilor dorite; * a preciza natura schimbărilor (a preciza obiectivele de urmărit); * a determina conţinutul acestor schimbări; * a organiza şi dirija producerea schimbărilor; * a organiza condiţiile care favorizează apariţia schimbărilor respective; * a controla şi aprecia nivelul la care se realizează schimbările aşteptate, concretizate în rezultate ale învăţării etc. Calitatea predării se apreciază în funcţie de nivelul invatarii, deci, de măsura în care ea dovedeşte calităţi transformatoare in planul personalitatii elevilor. Dacă în didactica tradiţională predarea a fost redusă mai mult la o chestiune de comunicare, de transmitere a cunoştinţelor, de prezentare a materiei de către învăţător, în didactica modernă, predarea capătă înţelesuri mai largi şi conţinuturi mai bogate. Didactica actuala defineste predarea ca o problemă de organizare şi conducere a proceselor de învăţare, ceea ce presupune un complex de funcţii sau acţiuni de planificare şi proiectare, de organizare şi coordonare, de orientare şi dirijare, de comunicare şi stimulare, de control şi evaluare, de decizie şi ameliorare, de cercetare şi inovare a procesului de învăţământ. Predarea este, în bună parte, o acţiune de comunicare de noi cunoştinţe sau de prezentare a noilor conţinuturi de instruire. Predarea, prin comunicare, ca activitate de transmitere de cunostinte, nu poate fi înlocuită complet prin studiul personal, independent al elevului, deoarece nu toate continuturile pot fi dobandite prin descoperire si /sau redescoperire, dupa cum nici nu este nevoie ca invatarea sa se realizeze astfel. Din aceasta perspectiva a invatarii, comunicarea îndeplineşte cu totul alte funcţii, luand forma unei succesiuni de enunţuri (verbale, orale sau scrise) prin intermediul cărora învăţătorul: * stabileşte direcţiile învăţării (face cunoscut elevilor obiectivele învăţării); * pune elevii în relaţie cu materia nouă de învăţat; * organizează activitatea de învăţare şi condiţiile care facilitează învăţarea dorită; * impune succesiunea fazelor şi evenimentelor de învăţare (care semnifică o gradare a sarcinilor, o dozare a eforturilor de învăţare); — dirijează experienţele sau operaţiile de învăţare; — stimulează interesul şi încurajează efortul de învăţare, deplina participare a elevilor; * asigură reţinerea şi transferul (aplicarea) cunoştinţelor; * apreciază rezultatele, evaluează progresele; * corectează greşelile de învăţare; * ameliorează şi reglează mersul învăţării etc. Observam ca, predarea se referă nu numai la ceea ce face profesorul în timpul lecţiilor, ci şi la activitatea de pregătire a acestora şi ulterior la evaluarea şi autoevaluarea lecţiilor ţinute, precum şi a altor tipuri de activităţi didactice. Predarea include, aşadar, şi acţiuni legate de planificare şi proiectare, de reelaborare sau adaptare a conţinuturilor la particularitatile concrete ale clasei de elevi, ale diferitelor categorii de elevi (diferentiere) si chiar ale unor elevi (personalizare), de confecţionare a materialelor didactice necesare, de asigurare a mijloacelor de învăţământ indispensabile unei învăţări eficace etc. Predarea rămâne, in buna masura, un act de prezentare a materiei noi de învăţat. Din acest punct de vedere, învăţătorul poate adopta moduri diferite. De exemplu, se poate baza pe: * intuiţia senzorială, aducând obiectul cunoaşterii în faţa elevilor (învăţare senzorială, inductivă); * reprezentarea iconică, aducând în faţa elevilor substitute ale obiectelor şi fenomenelor reale (imagini, grafice, diapozitive, filme etc.); * reprezentarea simbolică, verbalizată, bazată pe folosirea de cuvinte, de propoziţii, pentru prezentarea noţiunilor, căreia îi corespunde o învăţare prin receptare, deductivă; * moduri combinate sau alternative de prezentare. Este uşor de înţeles că utilizarea acestor moduri de prezentare variază în funcţie de particularităţile de vârstă, de particularităţi individuale, de stilurile diferite de învăţare, de materia de predat, de disponibilitatea unor materiale didactice şi mijloace de învăţământ. 1. În munca cu copiii din gradinita si cu elevii din şcoala primară, la care predomină formele gândirii concrete şi operaţiile concrete cu obiectele, procesul de învăţământ depinde intr-o masura insemnata de experienţa senzorială directă. Ca atare, au prioritate modurile de prezentare intuitivă, cele care pun copiii/elevii în contact senzorial cu obiectele şi fenomenele realităţii, cu faptele, cu imaginile acestora; cele care folosesc procedee inductive, fără a rămâne numai la învăţarea factuală (ancoraţi numai în fapte). De fapt, este necesar ca elevii/copii să fie puşi în situaţia de a realiza cunoasterea lumii prin intermediul a cat mai multe simturi, ceea ce ar favoriza ca fiecare copil să folosească acel simţ care îl ajută cel mai mult. Orientările moderne în psihologie pun la baza însuşirii cunoştinţelor şi noţiunilor acţiunea, în dubla ei ipostază, de acţiune externă, obiectuală şi acţiune mintală (operaţie). Nota definitorie a acţiunii este manipularea sau transformarea, schimbarea. Calitatea activităţii didactice în şcoala modernă este dată de capacitatea de a-şi multiplica efectele formative asupra elevilor şi de a evita acele situaţii în care învăţarea devine un proces de memorare a răspunsurilor date unor întrebări, pe care i elevii înşişi nu şi le-au propus. De reţinut este că profesorul nu urmăreşte „dresarea" elevului pentru o ascultare pasivă, ci urmăreşte să-1 facă părtaş la propria formare. 8.Strategii si stiluri de predare 1. Predarea reprezintă una din condiţiile esenţiale ale învăţării. Pentru ca actul predării să fie eficient este necesară adoptarea unor strategii de acţiune, a unui mod de abordare şi rezolvare a sarcinilor concrete de instruire. * Strategiile de predare urmăresc folosirea celor mai adecvate metode şi procedee de predare, corelate mijloacelor de învăţământ moderne, în baza alternării, îmbinării formelor de organizare existente. * Concepută ca un scenariu didactic cu structură complexă, strategia didactică prefigurează traseul metodic cel mai eficient care urmează să fie parcurs în abordarea unei înlănţuiri de situaţii concrete de predare şi învăţare. Strategia trebuie gândită astfel încât să prevină erorile, riscurile şi evenimentele nedorite în practica pedagogică. * „Clasificarea strategiei didactice în funcţie de activitatea de predare enumera câteva tipuri, printre care: * de transmitere, prezentare a unor norme sau reguli de tip algoritmic, prin expunere, explicaţie, demonstraţie, programare, exerciţiu; * de combinare a predării în mod expozitiv cu sarcini de învăţare euristică, prin metode expozitiv-euristice (povestire, explicaţie, descoperire, problematizare, demonstraţie, modelare, observare, studiu pe manual, aplicaţie etc); * de activizare a elevilor în predare, prin intercalarea procedeelor sau metodelor participative, a muncii independente sau în grupuri mici" (Joiţa, E., 2003, p. 203). * Strategia didactică este aplicabilă în diferite contexte organizatorice: frontale, individuale şi de, grup, îmbinate prin alternanţă. Metodologia folosita în predare nu presupune existenţa unor metode absolute, general valabile, utilizabile în mod excesiv, în măsură să răspundă cerinţelor şi specificului fiecărei situaţii în parte. * Elementele componente ale strategiei de predare, metodele, sunt demersuri teoretico-acţionale, desemnând anumite modalităţi de execuţie a operaţiilor în realizarea sarcinilor de predare. Metodele de predare se aleg atât în funcţie de conţinutul vehiculat, cât şi în funcţie de particularităţile acestuia. în timp, metodele de predare se structurează în modele tipice, în moduri predilecte de a rezolva situaţii tipice, care ajung să caracterizeze un profesor şi să determine tipuri comportamentale de instruire şi stiluri didactice. * Literatura de specialitate a acordat interes deosebit rolului profesorului în activitatea didactică şi a stilurilor didactice de predare. Termenul de stil de predare este foarte variat în semnificaţii; el reprezintă ansamblul manifestărilor comportamentale ale profesorului în situaţii didactice determinate (predarea lecţiei, susţinerea cursului sau a seminarului, organizarea şi îndrumarea activităţilor practice, evaluarea rezultatelor învăţării). * „Tipologia stilurilor de predare are la bază mai multe criterii de clasificare, printre care enumerăm: * •Particularităţile cognitive ale predării * • stilul abstract - folosirea abundentă a detaliilor, a exemplelor, a cazurilor, cu accent pe fapte empirice, cu frecvente trimiteri la concepte potenţiale şi pseudoconcepte; * • stilul concret - folosirea unui limbaj de specialitate riguros care poate crea dificultăţi în grupurile eterogene, cu niveluri diferite sub aspectul cunoştinţelor şi al capacităţilor; * • Modul de adresare în comunicare * • direct - preocupare faţă de modul de receptare a cunoştinţelor, atitudinilor de către elevi, luarea în calcul a opiniilor, părerilor acestora; * • indirect - urmărirea logicii proprii fără preocupări faţă de modul de receptare a cunoştinţelor sau atitudinilor de către elevi, nesolicitarea opiniilor acestora; * • Poziţia partenerilor în instruire-predare * • centrat pe profesor - interes pentru asigurarea învăţării pe grupe şi individuale, accent pe organizarea modulară şi rezolvarea fişelor de lucru; impunerea modului de organizare a instruirii/evaluării, minimalizarea rolului elevului; * • centrat pe elev, interactiv - favorizarea comunicării interactive (elev-grup, elev-elev, profesor-elev, grup-profesor); * • Ponderea metodelor de predare * expozitiv - folosirea expresă a metodelor dialogate (problematizarea, conversaţia, brainstorming-ul, sinectica etc); * interogativ - centrare pe metodele expozitive (explicaţie, demonstraţie, prelegere etc); * • Deontologia profesională * •responsabil - seriozitate, exigenţă, autoritate câştigată, ataşament faţă de profesie; * neglijent - neseriozitate în activitatea didactică, mascarea responsabilităţii; * indiferent - respectarea strictă a normelor, indiferenţa; * • Notele dominante ale personalităţii în predare * proactiv - iniţiativă în acţiune, stimulare, obiectivare; * reactiv - organizare, redusă voinţă de realizare a obiectivelor, flexibilitate; * ultrareactiv - caracterizează profesorul extremist, profesorul care exagerează diferenţele dintre elevi şi strategiile specifice; * Stilul didactic are un caracter personal, este unic pentru fiecare profesor şi reprezintă felul în care acesta organizează şi conduce procesul de învăţământ. * Activitatea de instruire şi cea de predare, în particular, presupune obligatoriu relaţia profesor-elev. Intre predare şi învăţare există relaţii de interdependenţă. * Prin raportare la optimizarea procesului de învăţământ, stilurile didactice care vor fi promovate trebuie să aibă următoarele caracteristici: * accent pe stimularea participării; * echilibru între exigenţă şi indulgenţă; * centrare pe învăţare în raport cu predarea; * asigurarea unui climat stimulativ; * interes pentru cooperare; * accentuarea dominantei afective; * promovarea unor relaţii democratice etc. * „Decizia cadrului didactic pentru o anume variantă din cele inventariate în etapa i proiectării trebuie să satisfacă, pe lângă cerinţele eficacităţii, şi pe cel al operativităţii logico-psihologice. Cel care instruieşte trebuie să găsească cea mai raţională şi adecvată formulă de îmbinare a metodelor, proceselor, tehnicilor, mijloacelor şi formelor de organizare care să conducă la valorificarea optimă a potenţialului subiecţilor instruiţi" (Neacşu, I., 1990, p. 220). 9. Specificul predarii in invatamantul primar 1. Învăţământul clasic a avut şi îşi menţine până în zilele noastre drept scop dominant, predarea şi însuşirea de informaţii. Descrierea clară a întregului demers | didactic pentru fiecare unitate de învăţare, adecvarea procedeelor şi formelor de activitate specifice micilor şcolari, prin intermediul cărora învăţarea structural-cognitivă a dovedit că poate fi abordată în colective de elevi de diverse structuri, cu rezultate deosebite vin în sprijinul actului de predare realizat de învăţător. * Adăugându-i sarcini formative multiple şi concrete (prin tipuri variate de solicitări propuse în manual şi în descrierea demersului didactic), metoda structural-cognitivă devine accesibilă şi motivantă pentru micii şcolari, deoarece este constatat şi cunoscut faptul că formele monotone de solicitare specifice actului de predare tradiţional obosesc creierul prin subsolicitare, prin faptul că lasă în afara învăţării tocmai potentele esenţiale de care dispune creierul uman în sfera operaţională. * Beneficiind de sprijinul cercetării ştiinţifice, atât manualele, cât şi auxiliarele la aceste manuale, asigură copiilor posibilitatea de a-şi forma şi dezvolta gândirea creativă, iar învăţătorului, soluţii, în căutarea de noi drumuri pe terenul unui învăţământ cu prioritate formativ. * Activitatea eficientă a cadrului didactic presupune: * - clarificarea şi realizarea obiectivelor operaţionale ale fiecărei unităţi de învăţare; * - utilizarea materialelor didactice minime necesare în vederea asigurării laturii concret-intuitive în fiecare etapă; * - esenţializarea şi accesibilizarea conţinuturilor de predare prevăzute în programa şcolară; * - structurarea fiecărei lecţii pe momente instrucţionale înlănţuite logic, precum şi modul de îmbinare a unor variate forme de activitate (frontală, individuală, în grup, în echipe de doi elevi) sau de tratare diferenţiată a elevilor; * - organizarea evaluării în vederea asigurării progresului şcolar; * Conţinuturile predate sunt potrivite vârstei şi puterii de înţelegere ale şcolarilor şi fac parte din universul de preocupări ale acestei vârste: jocul, şcoala, familia, munca, anotimpurile, patria, eroii, datinile şi obiceiurile, modele de viaţă, comportarea civilizată ş. a. * Actul de cea mai mare importanţă al fiecărei unităţi de predare-învăţare, construcţia şi reconstrucţia în planul gândirii elevilor a fiecărei noi noţiuni, este pregătit prin variate tipuri de antrenament mental, în cadrul căruia elevii descoperă treptat şi conştientizează noul conţinut de învăţare. * Procesul predării-învăţării urmăreşte formarea de capacităţi şi atitudini, bazat pe dezvoltarea competenţelor proprii, prin folosirea strategiilor participative în activitatea didactică, prin adaptarea conţinuturilor învăţării la realitate, la preocupările, interesele şi aptitudinile elevului, pentru crearea unor posibilităţi de realizare a învăţării individualizate şi motivate. * Practica pedagogică ne arată că s-a realizat un pas important la ciclul primar, şi anume, schimbarea reală a accentului de pe predarea şi însuşirea de informaţii, pe formarea şi dezvoltarea gândirii micilor şcolari, pe dezvoltarea capacităţii acestora de a opera cu aceasţg gândire în viaţa socială cotidiană. 10. Modele de determinare a eficientei si eficacitatii predarii si comportamentului didactic al profesorului 1. Predarea tinde să devină problema centrală a procesului de învăţământ. Important este, de asemenea, studiul ştiinţific al predării şi a metodelor de analiză a predării. Determinând eficienţa şi eficacitatea predării facem apel la paradigmele predării care ne vor permite să construim baze operaţionale pentru procesul de elaborare ştiinţifică a unui punct de vedere integrator. * Progresul în cunoaşterea matricilor predării trebuie să fie o prioritate a specialiştilor în încercarea de a sintetiza teoretic şi de a modela predarea. * Evaluarea comportamentului didactic al educatorului se realizează având în vedere elementele profesiogramei cadrului didactic. Se au în vedere următoarele acţiuni ce definesc profesia didactică: proiectarea, organizarea, comunicarea, consi-. lierea, conducerea (luarea deciziilor), evaluarea (reglarea) şi stimularea, aşa cum | rezultă ele din modelele de concepere a predării prezentat mai sus. * Proiectarea: * precizarea, delimitarea, dozarea, ordonarea categoriilor de obiective; operaţionalizarea lor şi stabilirea sarcinilor de instruire corespunzătoare; * raţionalizarea timpului de instruire în conformitate cu obiectivele stabilite; * selectarea, adaptarea conţinuturilor ţinând cont de particularităţile de vârstă ale elevilor şi nivelul de înţelegere al elevilor; intervenţia creativă faţă de conţinut; * identificarea modalităţilor practice de realizare a predării integrate a ştiinţei; * stabilirea condiţiilor iniţiale, a nivelului iniţial de instruire a elevilor; * alegerea metodelor şi procedeelor didactice; îmbinarea formelor de organizare. * Organizarea: * construirea unor moduli didactici formaţi din seturi de cunoştinţe, situaţii şi experienţe de învăţare; * asigurarea condiţiilor ergonomice, materiale, psihopedagogice, psihosociale; * stabilirea mijloacelor de învăţământ şi a materialelor didactice corespunzătoare; * identificarea procedurilor de prelucrare şi transmitere a conţinutului informaţional; * atribuirea de roluri şi stabilirea unor sarcini de diferenţiere; abordarea tratării diferenţiate a elevilor; * construirea unor situaţii problematizante. * Comunicarea: * emiterea adecvată, corectă a informaţiilor; * accesibilizarea mesajelor; * respectarea logicii argumentării; * folosirea multicanalităţii în transmiterea mesajului; * înlăturarea confuziilor, nesiguranţei şi chiar a refuzului conţinuturilor transmise printr-o comunicare divergentă; * combinarea permanentă a comunicării verticale cu cea orizontală în forme organizate sau spontane; * evitarea redundanţei în comunicare; * activarea competenţei comunicative a elevilor; * evitarea deteriorării mesajului pe parcursul comunicării; * realizarea unei comunicări complexe - comunicare verbală, nonverbală şi paraverbală. * Consilierea: * sesizarea discordanţelor care apar între aspectele de personalitate, între ceea ce doreşte şi ceea ce poate elevul să facă; cunoaşterea personalităţii elevilor, educarea lor în vederea realizării unor opţiuni corecte; * realizarea echilibrului între structura personalităţii şi cerinţele fiziologice ale unei profesiuni (ale profesiunii didactice, de exemplu); * activizarea rezervelor probabile ale personalităţii elevilor; * acordarea unor sfaturi de consiliere cu caracter facultativ; * folosirea mai multor stiluri de consiliere; modificarea şi adaptarea modelelor convenţionale ale consilierii la diferenţele culturale. * Conducerea: * alegerea unei soluţii din mai multe variante posibile; * înlocuirea deciziilor intuitive cu cele argumentale; * urmărirea unităţii dintre decizie, acţiune, control, corectare; * corelarea pe verticală (niveluri ierarhice) şi pe orizontală; * dublarea autorităţii formale cu cea informată; * identificarea surselor de efort minim; * stabilirea priorităţilor în raport cu urgenţa, importanţa problemei/temei; * luarea în calcul a obstacolelor, restricţiilor, limitelor, riscurilor; * formularea de ipoteze şi conceperea unor moduri variate de rezolvare; * raportarea la criterii de calitate, eficienţă, progres, reuşită; * adoptarea stilurilor manageriale de tip democratic, consultativ, participativ, stimulativ, cu preocupare echilibrată faţă de acţiune şi de rezultate, promotor, realizator, altruist etc. * Evaluarea, reglarea: * prevederea şi realizarea evaluării iniţiale, continue şi sumative; * îmbinarea formelor de verificare (preliminară, concomitentă, directă, indirectă, prin autocontrol); * alternarea metodelor de evaluare; * stabilirea, utilizarea, conştientizarea criteriilor de evaluare a performanţelor, prin raportarea la obiective; realizarea unei constatări, diagnoze şi prognoze corecte; * interpretarea cantitativă şi calitativă a rezultatelor; * constatarea erorilor, abaterilor; prevenirea, prin stabilirea alternativelor de soluţionare; * • recuperarea, prin propunerea şi efectuarea corecturilor necesare; ameliorarea, prin îndrumările date. * Stimularea, animarea: * sprijinirea eforturilor elevilor prin acordarea încrederii; * dezvoltarea motivaţiei pozitive la elevi; eliminarea factorilor care induc teama; * recunoaşterea potenţialului şi a limitelor elevilor; ajutarea elevilor în dezvoltarea talentelor personale; * încurajarea iniţiativelor personale; * folosirea recompenselor etc. „În funcţie de acţiunile întreprinse în activitatea didactică, profesorul face apel la cultura generală, la cultura sa de specialitate şi la cultura psihopedagogică, apelează la capacităţile de creaţie şi calităţile atitudinale (interes pentru tehnologie şi progres), se interesează de ceea ce se întâmplă în jurul său (interes pentru mediul natural şi social, pentru timp liber), în relaţiile sale cu elevii (interes pentru comunicare, schimburi interculturale) şi, nu în ultimul rând, se informează în legătură cu noutăţile apărute în domeniul de specialitate şi în educaţie (interes pentru prospectivitatea educaţiei)" (Joiţa, E., 2003, p. 212). Teme de reflectie * Explicati relatiile functonale dintre componentele procesului de invatamant. 1. Identificati ( in activitatea de practica pedagogica) valentele formative ale unor continuturi de invatare. 2. Identificati si explicati conditiile/cauzele de eficienta/ineficienta a comunicarii in lectiile la care ati asistat. 3. Valorificati modelele de apreciere a comportamentului didactic prin raoportare la propria conduita didactica in cadrul activitatilor de practica pedagogica. BIBLIOGRAFIE Ionescu, M., Radu, I., 1995, Didactica modernă, Editura Dacia, Cluj-Napoca. Iucu, R., 2000, Managementul clasei de elevi. Editura Polirom, laşi. Iucu, R., 2001, Instruirea şcolară perspective teoretice şi aplicative, Editura Polirom, Iaşi. Joiţa, E., 1998, Eficienţa instruirii. Fundamente pentru o didactică praxiologică, Editura Didactică şi Pedagogică, Bucureşti. Joiţa, E. (coord.), 2003, Pedagogie şi elemente de psihologie şcolară, Editura Arves, Craiova. Marcus, S. (coord.), 1999, Competenta didactică, Editura AII, Bucureşti. Neacşu, I., 1999, Instruire şi învăţare, Editura Didactică şi Pedagogică, Bucureşti. Postelnicu, C, 2000, Fundamente ale didacticii şcolare, Editura Aramis, Bucureşti. Potolea, D., (coord. I. Jinga.,L. Vlăsceanu), 1989, Profesorul şi strategiile conducerii învăţării, în *** Structuri, strategii şi performanţe în învăţământ Editura Academiei, Bucureşti. Şoitu, L., 1997, Pedagogia comunicării, Editura Didactică şi Pedagogică, Bucureşti. Tema 3. Principiile procesului de învăţământ (didactice) 1. Noţiuni generale 2. Suportul ştiinţific al principiilor şi normelor didactic 3. Sistemul principiilor didactice 3.1. Principiul participării conştiente şi active a elevilor în procesul de învatamant 3.2. Principiul caracterului intuitiv al învăţământului (principiul intuiţiei) 3.3.Principiul legării teoriei de practică 3.4. Principiul învăţământului sistematic şi continuu 3.5. Principiul însuşirii temeinice a cunoştinţelor şi deprinderilor 3.6. Principiul accesibilităţii şi individualizării învăţământului 3.7. Principiul asigurării conexiunii inverse (retroacţiunii) în procesul de învăţământ Nota: Exemplificari pentru fiecare principiu 1. Noţiuni generale Pe măsură ce s-a progresat pe calea explicării ştiinţifice a proceselor de învăţare şi predare şi s-a generalizat o experienţă pozitivă în practica şcolară, s-a ajuns la constituirea unui corpus de „principii” şi „norme” didactice care se menţin valabile într-o mare varietate de condiţii sau de împrejurări. Principiile sunt idei de bază pe care se întemeiază structurarea procesului de învăţământ; sunt teze teoretico-practice fundamentale care jalonează cursul general al activităţii comune a învăţătorului şi elevilor săi. Ele servesc drept puncte de reper sau linii generale de orientare a modului în care urmează să se organizeze şi să se desfăşoare procesul de învăţământ în vederea atingerii obiectivelor prevăzute. Principiile prevăd anumite norme care caracterizează aplicarea lor în practică. Normele au un înţeles mai restrâns, de „reguli” de conduită sau de prescripţii şi instrucţiuni (indicaţii) precise impuse actului de predare şi celui de învăţare. Este vorba numai de acele principii, norme şi reguli care au o relevanţă directă pentru procesul de învăţământ, care sunt intim legate de actul predării şi învăţării (şi nu includ şi alte reglementări ale vieţii din şcoală, ale disciplinei şcolare etc.). Împreună, ele alcătuiesc acea normativitate specifică procesului de învăţământ, esenţială pentru existenţa lui şi în măsură să-l apropie de funcţionalitatea optimă. i Normativitatea didactică îndeplineşte o funcţie imperativă, ce îmbracă două forme posibile de expresie: una pozitivă („trebuie”) şi alta negativă („nu trebuie”). În primul caz, ea prescrie reguli cu valoare de îndreptar stimulator, permisive, recomandabile sau obligatorii; în cel de-al doilea caz – reguli restrictive, de constrângere, de conformare, inhibitive. Ea are, deci, o valoare procedurală, indicându-ne cum să acţionăm, cum să facem ca să obţinem cele mai bune rezultate; ea ghidează comportamentele celui care predă, dar şi ale celui care învaţă, asigurând deplina lor concordanţă; ca şi concordanţa dintre acestea şi scopul sau obiectivele urmărite. În felul acesta normativitatea condiţionează eficienţa predării şi învăţării. Procesul de învăţământ există şi se desfăşoară normal şi cu eficienţă numai în concordanţă cu această normativitate specifică. Nerespectarea ei aduce numeroase prejudicii. Problema principiilor didactice este, deci, o problemă de competenţă normativă a învăţătorului; o competenţă orientată spre cunoaşterea şi aplicarea lor cu consecvenţă. Critici: dacă prin definiţie principiile sunt restrictive, impun anumite constrângeri, este de aşteptat ca excesul de normativitate să inhibe spontaneitatea copilului, să frâneze afirmarea spiritului de independenţă şi individualitatea acestuia. Dar şi manifestarea creativităţii didactice a învăţătorului poate fi mult estompată. 2. Suportul ştiinţific al principiilor şi normelor didactice La baza învăţării stau diferite mecanisme neuro-psihice. Toate acestea sunt supuse unor legităţi naturale şi complexe: legi ale cunoaşterii, ale învăţării, legi ale informaţiei şi ale comunicării, ale comportamentelor umane ale dezvoltării individuale, legi ale acţiunii eficiente etc. Pentru ca acţiunea acestor legi să conducă la obţinerea efectului dorit în corespondenţă cu obiectivele instruirii, trebuie să fie respectate anumite cerinţe; să fie îndeplinite anumite condiţii care vor da câmp liber de manifestare acestor legi obiective. Totodată, este necesar să se ţină seama de legăturile de reciprocitate existente între diferitele legităţi care generează efecte simultane. Cu timpul s-a căutat ca aceste cerinţe şi condiţii să fie sintetizate în exigenţe cu caracter generalizat, devenind universal valabile şi esenţiale pentru toate situaţiile de instruire. Ele se contopesc şi sunt exprimate în ceea ce numim astăzi principiile şi normele didactice. Prin urmare, principiile sunt elaborate nu în mod subiectiv, arbitrar, după dorinţele proprii ale unuia sau altora dintre cadrele didactice, ci pe temeiul cunoaşterii legilor specifice şi adevărate ale funcţionării proceselor de predare şi învăţare; ele există independent de voinţa celui care predă ori a acelora care învaţă. În afară de aceasta, principiile sunt deduse şi din logica interioară a, ştiinţei care face obiect de predare (a modului cum se structurează cunoaşterea); izvorăsc, de asemenea, din logica didactică (logica organizării optimale a învăţării) în vederea atingerii unor obiective bine precizate. În plus, ele sunt verificate în decursul unei îndelungate practici şcolare. Numai în virtutea faptului că ele reflectă anumite legităţi obiective şi sunt atestate sau confirmate practic au putut căpăta valoarea unor linii orientative în activitatea instructiv-educativă. Validitatea principiilor legitimează obligativitatea cunoaşterii şi respectării lor în activitatea oricărui învăţător în funcţie de scopurile şi obiectivele concrete avute în vedere. Cunoscute şi aplicate în mod adecvat, dau posibilitate învăţătorului să construiască în deplină cunoştinţă de cauză şi eficient diferitele situaţii de instruire; să acţioneze detaşat din punct de vedere emoţional, subiectiv. Sfera intervenţiilor subiective se vor restrânge astfel cât mai mult cu putinţă. Iar din interacţiunea lor cu inteligenţa, sensibilitatea şi celelalte calităţi ale învăţătorului vor rezulta „arta” şi „ştiinţa” lui de a preda. 3. Sistemul principiilor didactice Aşa cum s-a precizat, principiile exprimă legităţile structurării şi funcţionării procesului de învăţământ. Iar legea nu este altceva decât reflectarea unei legături esenţiale, necesare şi stabile, între diferitele aspecte ale acestui proces, aşa cum ar fi unitatea dintre: — participarea activă şi însuşirea conştientă a Cunoştinţelor, priceperilor şi deprinderilor: * intuiţia concret senzorială şi abstracţie; * teorie şi practică; — procesele de progresare, pe calea învăţării, şi cele de consolidare în memorie; * caracterul ştiinţific al învăţării şi accesibilitate; * învăţare şi întărirea învăţării etc. În funcţie de aceste legături legice pe care le reprezintă, s-au putut constitui o serie de principii care au o sferă de aplicare mai mult sau mai puţin largă în teoria şi practica instruirii. Acestea sunt: * principiul participării conştiente şi active a elevului în procesul de învăţământ; * principiul caracterului intuitiv al învăţământului (principiul intuiţiei); * principiul legării teoriei de practică; * principiul învăţământului sistematic şi continuu; — principiul însuşirii temeinice a cunoştinţelor, priceperilor şi deprinderilor; * principiul accesibilităţii şi individualizării învăţământului; * principiul asigurării conexiunii inverse în procesul de învăţământ. Fiecare principiu în parte exprimă anumite cerinţe ce trebuie respectate în organizarea şi conducerea procesului de învăţământ, formulează anumite reguli sau prescripţii care concretizează aplicarea lui efectivă. Toate aceste principii generale se întrepătrund şi se condiţionează reciproc, alcătuind un sistem unitar de principii didactice. De asemenea, ele se particularizează, în mod corespunzător, şi se completează cu unele principii speciale, caracteristice predării unor discipline mai aparte, cum ar fi muzica, desenul, educaţia fizică etc. Numai prin respectarea tuturor acestor principii şi a fiecăruia în parte, în interdependenţă unele cu altele se poate ajunge la reuşita procesului de învăţământ. Dar oricât de mult s-ar dezvolta repertoriul principiilor şi normelor didactice, ele nu vor putea acoperi varietatea infinită a situaţiilor de instruire şi nu vor fi capabile să furnizeze soluţii convenabile pentru toate genurile de schimbări care se produc în derularea vie a proceselor instructiv-educative. Deşi unele dintre principiile enunţate sunt recunoscute încă demult în pedagogie, interpretarea şi aplicarea lor s-au modificat continuu, ele au evoluat, istoriceşte, o dată cu progresele didacticii, cu reînnoirea finalităţilor şi conţinuturilor învăţământului, cu orientările filozofice şi pedagogice noi. Este în tradiţia şcolii această grijă de a testa în mod constant regulile cu care operează, de a se elibera de principii şi norme depăşite şi de a reţine pe cele relevante, viabile. În fine, este de subliniat şi faptul că asimilarea şi interiorizarea acestor principii orientative fac posibilă integrarea lor într-un cod normativ personal, ce aparţine învăţătorului. Acest cod face şi el parte din acel sistem de idei şi atitudini, interese şi motivaţii, concepţii şi speranţe de instruire, care în pedagogia modernă se cheamă ethosul pedagogic al învăţătorului şi care vine în sprijinul dezvoltării unei practici instructiv-educative corespunzătoare noilor cerinţe. 3.1. Principiul participării conştiente şi active a elevilor în procesul de învăţământ Potrivit acestui principiu, eficienţa procesului pedagogic este determinată, în mare măsură, de atitudinea conştientă şi activă faţă de acest proces a celor care învaţă. Două aspecte, ce se află în strânsă legătură, sunt de luat aici în consideraţie: a) participarea conştientă şi b) participarea activă. a) O participare conştientă la actul învăţării presupune, cu necesitate, înţelegerea cât mai clară şi profundă a materialului de învăţat. Aceasta este o cerinţă fundamentală. A şti cu adevărat înseamnă, înainte de toate, a înţelege. Fără înţelegere cunoştinţele se întipăresc mecanic în memorie, nu sunt durabile, nu pot fi aplicate în practică. Se ajunge la o învăţare pe de rost, mecanică, formală. Ca parte a gândirii, înţelegerea intervine în orice activitate a acesteia: este implicată în actul perceperii (al identificării, al diferenţierii), al analizei (al sesizării elementelor structurale ale obiectivelor şi fenomenelor), al comparaţiei (al raportării la alte obiecte şi fenomene), al sintezei (integrării datelor), al abstractizării şi generalizării (al sesizării notelor comune, legăturilor esenţiale); ea favorizează descoperirea legăturilor de cauză-efect, a sensurilor şi semnificaţiilor, rezolvarea problemelor, utilizarea în chip creativ a cunoştinţelor etc. Înţelegerea are sensul unei reflectări active în conştiinţa elevilor a celor percepute, căci a înţelege însemnează a face asociaţii de date şi idei, asociaţii între datele noi şi cele vechi, integrarea cunoştinţelor noi în structuri vechi, restructurarea celor vechi în lumina datelor noi etc.; interpretare critică, ceea ce presupune posibilitate de explicare în cuvinte proprii, capacitate de argumentare, capacitate de prelucrare şi organizare proprie a cunoştinţelor, detaşare de exemplele date în clasă, capacitate de aplicabilitate practică, de imaginare de alternative etc. De aceea, însuşirea conştientă este indisolubil legată de dezvoltarea gândirii şi limbajului (vorbirii) elevilor. Însuşire conştientă mai înseamnă, apoi, şi înţelegerea esenţei şi importanţei sarcinilor şi temelor de învăţat, a scopurilor şi obiectivelor de atins. b) În ceea ce priveşte activizarea elevilor, aceasta este o altă cerinţă care stă în centrul atenţiei didacticii moderne. În virtutea ei, însuşirea cunoştinţelor urmează să se facă pe calea activităţii proprii a elevilor, a angajării optime a gândirii şi a tuturor celorlalte procese intelectuale, opuse, deci, unei atitudini pasive, contemplative, primirii de-a gata a unor cunoştinţe dinainte constituite, reţinerii şi reproducerii lor mecanice. Se consideră că numai cunoştinţele dobândite prin efort personal, care trec prin experienţa proprie de elaborare, îi aparţin definitiv elevului, devin un bun personal şi pot fi aplicate în spirit creativ. Potrivit psiho-pedagogiei moderne, activizarea se bazează pe mecanismele înseşi ale inteligenţei, ale operaţiilor de gândire. Aceste operaţii nu funcţionează efectiv decât în măsura în care sunt provocate simultan prin acţiunile în care este antrenat elevul. Este vorba de acţiuni ce îndeamnă elevul să opereze cu materialul de studiat, să efectueze o analiză profundă, bazată pe confruntarea asemănărilor şi deosebirilor, pe sesizarea unor diferenţieri sensibile şi realizarea unor integrări ample, să stabilească o multitudine de relaţii între cunoştinţe, atunci când este pus în faţa rezolvării unor probleme. În ultimă instanţă, operaţiile de gândire şi dinamismul lor nu sunt altceva decât produsul interiorizării acţiunilor externe. În fine, participarea mintală poate deveni maximă atunci când este susţinută şi de o motivaţie puternică de învăţare. O serie de elemente – aşa-zise infraraţionale – cum ar fi anumite trăiri afective, stări emoţionale, dispoziţia momentului, emoţii şi sentimente colective, impresii puternice ori anumiţi stimuli interni motivaţionali de tipul curiozităţii, intereselor, trebuinţelor, dorinţei de succes, temerii de eşec etc., constituie o componentă indispensabilă activizării. Această motivaţie joacă un rol dinamizator, de stimulare a efortului de învăţare şi de concentrare a lui în timpul lecţiei. 3.2. Principiul caracterului intuitiv al învăţământului (principiul intuiţiei) Dat fiind caracterul concret al gândirii elevului din şcoala primară, faptul că el rămâne tributar celor văzute ori trăite sau unor imagini şi amintiri despre nenumărate situaţii cu care a venit în contact, intuiţia – directă şi indirectă – stă la baza întregii didactici a acestei trepte de învăţământ. În didactica modernă, principiul intuiţiei a căpătat o înţelegere mai complexă, exprimând cerinţa de a se asigura o bază perceptivă, concret-senzorială învăţării, sprijinită însă pe activitatea directă a elevului, pe trăirile acestuia, legate de manipularea diferitelor obiecte, materiale, modele, a jucăriilor, instrumentelor şi aparaturii de laborator etc. Atunci când posibilităţile de percepţie sau observaţie nemijlocită, sunt reduse – datorită îndepărtării în spaţiu şi în timp a unor obiecte şi fenomene ori dinamismului şi evoluţiei lor, este necesar să se recurgă la substitutele realităţii, la o gamă largă de materiale didactice, de tipul planşelor, tablourilor, fotografiilor, desenelor, diagramelor, imaginilor proiectate etc. (intuiţia indirectă). Aceasta înseamnă că procesul de învăţământ trebuie să se organizeze în aşa fel încât reprezentările, noţiunile şi deprinderile pe care şi le formează elevii să se întemeieze pe perceperea nemijlocită sau mijlocită a obiectelor şi fenomenelor studiate; că învăţarea trebuie să se sprijine în mod permanent pe senzaţii, percepţii şi reprezentări precise şi clare; pe selecţia şi prelucrarea activă a impresiilor obţinute pe calea intuiţiei. Cu cât vor participa mai multe organe de simţ (văz, auz, pipăit etc.) la acest proces, cu atât mai rapid şi mai uşor se va învăţa. Învăţarea va deveni mai eficientă. Intuiţia stă la baza însuşirii reale a cunoştinţelor, prevenindu-se verbalismul, însuşirea de „cuvinte goale”, apariţia învăţării pe de rost, a formalismului. Desigur, principiul intuiţiei se aplică nu pentru a menţine elevii la nivelul cunoaşterii concretului imediat, ci pentru a pregăti formarea gândirii abstracte a acestora, pentru a-i conduce la descoperirea esenţei obiectelor şi fenomenelor, ) pe măsura apropierii lor de vârsta de 11–12 ani, când cunoaşterea senzorială urmează să se împletească strâns cu cea raţională, abstractă. În practica şcolară există o mare varietate de posibilităţi de îmbinare a explicaţiilor învăţătorului cu elementele intuitive. De exemplu, există o primă formă de îmbinare a acestora în care cuvântul învăţătorului conduce observaţia elevilor, ajutându-i să extragă unele date despre aspectul exterior al obiectelor sau fenomenelor examinate. De data aceasta, principala funcţie a elementelor intuitive este aceea de a servi drept izvor al cunoştinţelor, iar funcţia cuvântului de a orienta procesul observaţiei, de a conduce elevii la desprinderea notelor particulare (aspectelor exterioare) ale obiectelor şi fenomenelor luate în studiu. O a doua formă este aceea în care cuvântul învăţătorului serveşte ca mijloc de comunicare a cunoştinţelor noi, iar mijloacele intuitive vin să confirme, să ilustreze conţinutul explicaţiei verbale. în acest caz, funcţia principală a cuvântului este aceea de a servi drept sursă de cunoştinţe, iar intuiţia să confirme cele explicate verbal de învăţător. O a treia formă poate fi caracterizată prin aceea că învăţătorul, sprijinindu-se pe observaţiile efectuate de elevi şi pe datele însuşite deja, prin intermediul cuvântului conduce gândirea acestora spre înţelegerea şi formularea legăturilor dintre obiecte sau fenomene, adică spre generalizări. Aici, elementele intuitive sunt folosite ca punct de sprijin pentru sesizarea legăturilor dintre obiectele sau fenomenele examinate, a caracteristicilor lor esenţiale, iar cuvântul conduce gândirea spre generalizare pe baza observaţiei făcute asupra unei serii de obiecte sau fenomene. Un asemenea mod de îmbinare a cuvântului cu intuiţia poate fi întâlnit, mai ales, în cadrul lecţiilor de citire explicativă. Aplicarea consecventă a acestui principiu nu presupune însă folosirea exagerată a intuiţiei, oricând şi sub orice formă. Supraîncărcarea lecţiei cu material intuitiv nu face decât să accentueze caracterul descriptivist al procesului de învăţământ, în defavoarea eforturilor de abstractizare şi generalizare, de stimulare a dezvoltării gândirii. Dar nici opusul acestei tendinţe, sărăcirea lecţiilor de ilustrarea intuitivă nu este de dorit, întrucât s-ar prescurta prea mult procesul de învăţământ în defavoarea clarităţii şi înţelegerii celor de învăţat. , 3.3.Principiul legării teoriei de practică Însuşirea cunoştinţelor, bazată pe izvorul real al acestora, adică pe cunoaşterea senzorială, cu caracter intuitiv, se îmbină foarte bine cu cunoaşterea prin activităţile practice (activităţile intuitiv-practice). Practica, experienţa cu diversele ei forme, apar ca elemente necesare în însuşirea cunoştinţelor şi în construirea cunoaşterii personale, ca şi în prevenirea teoretizării învăţământului. Când elevii nu sunt învăţaţi să-şi valorifice, practic, cunoştinţele, apare riscul ajungerii la formalism în învăţământ. În didactică, noţiunea de „teorie”, se referă la ansamblul cunoştinţelor, noţiunilor, legilor, principiilor etc. ce urmează a fi predate şi învăţate. Iar noţiunea de „practică” include întreaga scară a formelor de activitate practică, de natură să transforme, într-un fel oarecare, realitatea. Învăţământul modern nu poate să rămână numai la teoretizări; dimpotrivă, el caută să sprijine aplicarea în forme variate a cunoştinţelor teoretice în activitatea practică. Să privească practica drept un criteriu pentru înţelegerea teoriei şi aceasta, pe toate treptele învăţământului. Principiul legării teoriei de practică formulează tocmai această cerinţă ca lecţiile să ofere' suficiente ocazii de valorificare, în practică, a cunoştinţelor teoretice şi a capacităţilor învăţate. În funcţie de conţinutul şi specificul fiecărui obiect de învăţământ şi lecţie, activităţile practice mijlocesc o percepere vie, activă a obiectelor şi fenomenelor realităţii; dau naştere unor reprezentări vii care uşurează procesul înţelegerii, al generalizării şi al consolidării cunoştinţelor în memorie; asigură putere operatorie cunoştinţelor teoretice, adică transferul învăţării (aplicabilitatea cunoştinţelor) în circumstanţe noi, neîntâlnite şi o dată cu aceasta dezvoltă curiozitatea, imaginaţia şi creativitatea la elevi. În procesul aplicării practice a cunoştinţelor are loc o îmbogăţire a experienţei de cunoaştere şi de viaţă a elevilor; ei reuşesc să-şi formeze şi consolideze deprinderi de muncă independentă, deprinderi practice. Se dezvoltă, de asemenea, spiritul de disciplină, de respect pentru muncă şi produsele muncii; elevii învaţă să desluşească adevărata însemnătate practică a cunoştinţelor teoretice. Acest principiu se traduce în desfăşurarea de activităţi foarte diversificate, de tipul rezolvării unor exerciţii şi probleme, confecţionării de obiecte, efectuării de experienţe, lucrări în atelier, lucrări pe lotul agricol, activităţi productive etc. 3.4. Principiul învăţământului sistematic şi continuu Între cunoştinţele şi capacităţile ce urmează a fi învăţate, există întotdeauna o anumită contiguitate, în sensul că acestea se află în anumite relaţii de supraordonare şi de subordonare între ele. Informaţiile simple sunt subordonate unor cunoştinţe mai complexe; noţiuni concrete sunt subordonate unor noţiuni abstracte; reguli şi principii simple sunt subordonate altora mai complexe. Există, de asemenea, o anumită ierarhizare a comportamentelor de învăţat pe niveluri de complexitate. Unele nu pot funcţiona fără altele, învăţarea lor este, deci, cumulativă, fiecare dobândindu-se în mod vizibil pe baza şi cu ajutorul celei precedente. Principiul sistematizării şi continuităţii cere ca toate cunoştinţele, priceperile şi deprinderile să fie învăţate într-o anumită ordine logică, după un anumit sistem care să asigure o înaintare progresivă. Fiecare element al materialului de studiat să fie logic legat de alte elemente, cele ulterioare bazându-se pe cele anterioare şi pregătind, la rândul lor, însuşirea materialului nou. Două experienţe de învăţare întâmplătoare şi nelegate între-ele îi fac pe elevi să opună rezistenţă învăţării, în timp ce continuitatea firească, înlănţuirea logică, ce rezultă din logica internă a materiei de învăţat, stimulează învăţarea, deprinde elevii să gândească logic. Exersarea sistematică este indispensabilă formării deprinderilor şi dezvoltării funcţiilor intelectuale şi de creaţie. Dacă activitatea elevilor se desfăşoară întâmplător şi sporadic, dezvoltarea lor intelectuală este încetinită, iar eforturile învăţătorului vor fi mai puţin eficiente. Cerinţele acestui principiu se referă atât la munca învăţătorului, cât şi la aceea a elevilor. Din partea învăţătorului se cere să explice, să fixeze în memorie şi să controleze sistematic însuşirea celor predate; să stabilească legături reciproce între cunoştinţele noi şi cele vechi, arătând elevilor cum o cunoştinţă decurge din alte cunoştinţe; să faciliteze legături interdisciplinare între diferitele discipline: să îmbogăţească şi să lărgească, sistematic, cercul de reprezentări şi noţiuni; să adâncească, succesiv, creşterea gradului de generalizare; să predea pe părţi, scoţând în evidenţă elementele secundare şi cele principale, ideea generală. La rândul lor, elevii trebuie să desfăşoare o activitate sistematică, ordonată pentru însuşirea materiei; să muncească cu regularitate şi perseverenţă; să stabilească legături interne între cunoştinţe; să-şi reîmprospăteze şi consolideze sistematic cele învăţate; să restructureze vechile date în noi sisteme pe baza unui proces integrativ activ. Obişnuinţa de a lucra sistematic se va simţi întotdeauna în toate. În fine, este nevoie de o foarte bună sistematizare şi în ceea ce priveşte organizarea conţinutului învăţământului, aşa cum se prefigurează acesta în planurile de învăţământ, programele analitice şi manualele şcolare. Astfel, există b anumită eşalonare a disciplinelor care se predau în clasele I–IV. În primul an se pune accent, de exemplu, pe însuşirea citit-scrisului, pentru ca mai târziu, în clasele a III-a şi a IV-a, să se predea gramatica, să se facă compunere, să se însuşească cunoştinţe despre natură şi om, iar în clasa a IV-a să se înveţe istoria etc. Nu se trece la studierea unor elemente de geometrie până ce nu s-au însuşit elementele premergătoare de matematică. Se asigură, de asemenea, o anumită corelaţie şi interdependenţă între discipline. O sistematizare şi o continuitate şi mai pronunţată se pot observa în ceea ce priveşte ordonarea temelor şi subtemelor în cadrul programelor şi manualelor şcolare, aspecte care vor fi aprofundate mai târziu. 3.5. Principiul însuşirii temeinice a cunoştinţelor şi deprinderilor Memorarea, păstrarea, recunoaşterea şi reproducerea materialului studiat sunt condiţii indispensabile în realizarea unei bune învăţări. Fără o sprijinire pe procesele memoriei este de neconceput învăţarea. Cunoştinţele de bază trebuie însuşite în mod temeinic şi păstrate timp îndelungat în memoria elevilor. Principiul însuşirii temeinice enunţă tocmai această cerinţă a fixării profunde şi de durată a cunoştinţelor şi deprinderilor de bază, astfel încât elevii să fie întotdeauna capabili să le reproducă şi să le utilizeze în activitatea şcolară, precum şi în activitatea practică, în viaţă. În lipsa unei învăţări temeinice, elevul rămâne cu cunoştinţe extrem de sărace, superficiale şi nesistematice şi cu o gândire şi memorie deficitare. O învăţare lacunară, cu goluri în cunoştinţe, care se datoresc, de obicei, insuficientei trăinicii a acestora, împiedică elevii să stabilească, în mod just, legături între diferitele date şi prin aceasta se împiedică dezvoltarea gândirii logice, ştiinţifice a acestora. Obţinerea unor cunoştinţe stabile şi uşor mobilizate presupune: să se limiteze cantitatea cunoştinţelor de reţinut cu scopul de a permite fixarea solidă şi chiar suprafixarea noţiunilor esenţiale; să se apeleze la verificări imediate, la întărirea răspunsurilor şi stabilirea corectitudinii răspunsurilor (vezi principiul conexiunii inverse); să se lase un timp necesar pentru stabilizarea cunoştinţelor, limitându-se interferenţele care aduc uitarea; elevii să desfăşoare o muncă intelectuală de calitate superioară, bazată pe structurarea activă a cunoştinţelor şi pe o motivaţie puternică. Elevii nu fixează, nu reţin-suficient materialul, atâta timp cât în cursul lecţiei sunt pasivi, nu simt nevoia de a asimila cunoştinţele respective şi nu înţeleg necesitatea memorizării materialului dat. Cercetări recente arată, de asemenea, că se uită repede ceea ce s-a însuşit pe căi obişnuite, dar nu se uită niciodată ceea ce s-a învăţat prin descoperire. O importanţă cu totul aparte o are organizarea învăţării după legile memoriei (ale fixării) şi educarea memoriei, dezvoltarea capacităţii de memorare. Aşa se explică accentul pus pe fixarea puternică şi corectă, încă din faza iniţială, a perceperii noului material, ceea ce devine posibil dacă noile date sunt prezentate clar, simplu, intuitiv, cu exemple şi dacă se subliniază ceea ce este esenţial şi se sprijină pe asocierea diferitelor forme de memorare (vizuală, auditivă, motrică, simbolică etc.). O condiţie esenţială a învăţării o constituie, apoi, repetarea (repetiţia este mama studiului – spune un dicton latin). De aici necesitatea de-a se depune un efort special în şcoală în vederea repetării (repetării curente, de sistematizare, de sinteză etc.) sau exersării (efectuării de exerciţii) şi mai ales utilizării unor procedee practice (de aplicare a celor învăţate). În fine, verificările frecvente contribuie la însuşirea temeinică a cunoştinţelor şi deprinderilor. La toate acestea se adaugă verificările frecvente şi întărirea muncii independente a elevilor, efortul propriu de memorare a materiei de învăţământ. 3.6. Principiul accesibilităţii şi individualizării învăţământului Potrivit acestui principiu, organizarea şi desfăşurarea procesului de învăţământ trebuie să se realizeze pe măsura posibilităţilor reale ale elevilor, ţinându-se seama de particularităţile de vârstă, sex, nivelul pregătirii anterioare, precum şi de deosebirile individuale, de potenţialul intelectual şi fizic al fiecărui elev în parte. Aceste cerinţe se referă atât la obiectivele, conţinutul şi volumul celor studiate în şcoală, cât şi la modalităţile de predare-învăţare. Aplicarea acestui principiu este premisa unei atitudini active a elevilor în cursul învăţării. Accesibilitatea este o problemă care depinde atât de posibilităţile reale ale celui care învaţă, cât şi de dificultăţile obiective întâmpinate. Deplina concordanţă între posibilităţi şi dificultăţi semnifică măsura optimă a accesibilităţii. Totul este să se poată determina în mod concret şi să se respecte această măsură, ceea ce constituie una din cele mai importante probleme ale învăţământului. Este adevărat că graniţele accesibilităţii se modifică, se lărgesc şi ele pe măsura dezvoltării forjelor intelectuale şi fizice, ceea ce face să se modifice şi cerinţele ce se impun posibilităţilor elevilor, în aşa fel încât dezvoltarea lor continuă să fie stimulată în permanenţă. În cazul în care conţinuturile şi sarcinile învăţării depăşesc nivelul de dezvoltare generală a elevului se obţine o învăţare mecanică, bazată exclusiv pe memorare, după cum pot să apară atitudini de dezinteres şi plictiseală, atunci când sarcinile de învăţare sunt inferioare nivelului de pregătire atins de elevi. Accesibilitatea înseamnă nu absenţa dificultăţilor, nu scutirea elevilor de efort, ci măsura lor în raport cu puterile reale ale celor care învaţă, adică dificultăţi care pot fi depăşite cu succes prin mobilizarea necesară a forţelor-intelectuale ale elevilor. Aceasta înseamnă că procesul de învăţământ trebuie să fie organizat la un nivel de dificultate care să se situeze în zona proximei dezvoltări a posibilităţilor de învăţare ale elevului, adică să fie organizat la nivelul de dificultate maximum accesibilă pentru acel elev. În ceea ce priveşte individualizarea instruirii, aceasta porneşte de la ideea că reflectarea realităţii obiective, în conştiinţa elevilor, are un caracter subiectiv: nu toţi elevii percep obiectivele şi fenomenele în acelaşi mod; nu reţin aceleaşi aspecte; nu sunt atraşi de aceleaşi aspecte; cunoştinţele nu trezesc aceleaşi impresii, acelaşi ecou afectiv; elevii ,nu gândesc în acelaşi ritm; nu au aceeaşi imaginaţie; fiecăruia îi sunt proprii anumite tipuri de învăţare etc. Tratarea individuală este necesară pentru a favoriza dezvoltarea optimă a aptitudinilor şi capacităţilor fiecărui elev, pentru a interveni în împrejurări nefavorabile (de boală, diminuări de auz, de vedere etc.), folosindu-se procedee adecvate pentru ajutorare şi prevenire a eventualelor rămâneri în urmă sau eşecuri la învăţătură. Individualizarea priveşte diferenţierea sarcinilor didactice şi a căilor de îndeplinire a lor, a normelor de efort şi a procedeelor de reglare a acestora, potrivit particularităţilor elevilor. În altă ordine de idei, principiul accesibilităţii impune necesitatea ca procesul de învăţământ să se desfăşoare pe baza respectării unor reguli didactice, cum sunt: trecerea de la cunoscut la necunoscut, de la apropiat la depărtat, de la uşor la greu, ele la simplu la complex, de la concret la abstract, de la particular la general (şi invers). 3.7. Principiul asigurării conexiunii inverse (retroacţiunii) în procesul de învăţământ După cum se cunoaşte, cele două laturi fundamentale ale procesului de învăţământ – predarea şi învăţarea – se află în relaţie de influenţare reciprocă, de intercondiţionare continuă şi dinamică, adică mereu perfecţionabilă. La fel şi celelalte componente de ele angajate. Toate aceste interacţiuni tind să evolueze în direcţia atingerii obiectivelor urmărite, a obţinerii rezultatelor aşteptate. Această evoluţie poate să marcheze pozitiv sau negativ rezultatele concrete înregistrate pe parcurs, ca şi procesele de predare şi învăţare ce stau în spatele lor. De aici posibilitatea şi necesitatea de a fi stabilite depărtările sau apropierile dintre rezultatele atinse şi rezultatele dorite iniţial (o dată cu definirea obiectivelor); dintre rezultatele instruirii şi eforturile de instruire depuse (calitatea proceselor de predare-învăţare). Asemenea determinări ale variaţiilor „apropieri-depărtări” pot lua caracterul unui control imediat, simplu, operativ şi sistematic asupra rezultatelor, cât şi a proceselor. Şi anume, cu ajutorul unor variate procedee de constatare (observaţie), interogaţii, probe scurte etc. se pot obţine acele informaţii despre efectele proceselor de predare şi învăţare utile refacerii, din mers, a acestor procese, reglării şi autoreglării lor continue, ca bază a ameliorării rezultatelor iniţiale. Informaţiile de acest gen au darul să semnaleze prompt gradul în care rezultatele atinse deviază, mai mult sau mai puţin, de la cele aşteptate; gradul în care comportamentele de învăţare şi predare se abat de la regulile de desfăşurare a procesului de învăţământ; gradul în care se ivesc unele nepotriviri între modul de desfăşurare a procesului de învăţământ şi obiectivele urmărite. Informaţiile primite despre efectele sau rezultatele iniţiale pot fi astfel reintroduse în procesul de învăţământ în două scopuri: primul – în cel al refacerii acţiunilor iniţiale; al doilea – în cel al îmbunătăţirii rezultatelor anterioare. Principiul conexiunii invers sau al retroacţiunii (al feed-back-ului) exprimă tocmai această cerinţă a reîntoarcerii şi a îmbunătăţirii din mers a rezultatelor şi proceselor în funcţie de informaţia inversă primită despre rezultatele anterioare şi calitatea proceselor de predare şi învăţare. Prin aceste intervenţii, efectele se întorc împotriva cauzelor, modificându-le în funcţie de cerinţele obţinerii efectelor dorite. Intervenţia activă a conexiunii inverse, într-o situaţie de instruire, este, prin urmare, aceea de a ţine sub supraveghere permanentă evoluţia procesului de învăţământ, menţinând-o pe direcţia maximalizării efectelor pozitive şi minimalizării celor negative. Ce înseamnă, de fapt, acest lucru? Înseamnă că la aşa-zisele „bucle de informaţii” (informaţii inverse) se asociază, în mod obligatoriu, anumite operaţii de tipul celor de confirmare (întărire) şi stimulare a învăţării, de infirmare şi corectare a greşelilor sesizate la elevi, de depistare şi depăşire a dificultăţilor ivite, de retuşare şi ameliorare, din mers, a rezultatelor, precum şi a proceselor de predare şi învăţare care le-au generat. Este ştiut, apoi, că predarea poate să solicite, să suprasolicite sau să subsolicite eforturile de învăţare. Din acest punct de vedere, sarcina conexiunii inverse este aceea de a tempera ceea ce este suprasolicitare sau de a amplifica ceea ce este subsolicitare. În felul acesta, fluxul de informaţii inverse vine în sprijinul activizării şi intensificării învăţării, al realizării, în condiţii optime, a obiectivelor urmărite şi al asigurării unui progres real al învăţării, de nivel înalt pentru majoritatea elevilor. Tema de reflectie 1. Explicati caracterul obiectiv al principiilor didactice. 2. Ce relaţie există între caracterul conştient si cel activ al învăţării? 3. Ce legătură puteţi stabili între caracterul intuitiv al procesului de învăţământ si particularitatile psihologice ale elevulor? 4. De ce se pune un mare accent pe însuşirea temeinică a cunoştinţelor? 5. Cum se poate realiza accesibilizarea instruirii? BIBLIOGRAFIE ***, Agenţia Naţională Socrates, 1996, Fişe descriptive ale sistemelor educative ale statelor membre în Comunitatea Europeană, în Combaterea eşecului şcolar: o provocare pentru construcţia europeană, Editura Alternative, Bucureşti, 1996; Călin, M., 1995, Procesul instructiv-educativ. Instruirea şcolară, Editura Didactică şi Pedagogică, Bucureşti; Cerghit, I., 2002, Sisteme de instruire alternative şi complementare, Editura Aramis, Bucureşti; Cristea, S., 2000, Dicţionar de pedagogie, Editura Litera, Bucureşti; Cucoş, C, 1996, Pedagogie, Editura Polirom, Iaşi; Delors, J., 2000, Comoara lăuntrică, Editura Polirom, Iaşi; Ionescu, M., Radu, I., 2001, Didactica modernă, Editura Dacia, Cluj-Napoca; Joiţa, E., 2002, Pedagogie şi elemente de psihologie şcolară. Editura Arves, Craiova; Neculau, A., Cozma, T., 1994, Psihopedagogie, Editura „Spiru Haret”, Iaşi; Nicola, I., 2003, Tratat de pedagogie şcolară, Editura Aramis, Bucureşti; Oprescu, N., 1994, Procesul de învăţământ, în revista „învăţământul Primar” nr. 1-2; Postelnicu, C, 2000, Fundamente ale didacticii ş Tema 4. Dimensiuni practice ale Curriculumului în învăţământul primar si prescolar 1. Conceptul de curriculum 2. Arie curriculara 3. Ciclu curricular 1. 4. Continutul invatamantului * 5. Tipuri de curriculum: core curriculum( de baza,trunchi comun)-curriculum la decizia scolii; analiza raporturilor curriculum obligatoriu-curriculum optional; formal-nonformal; national-local. * 6. Organizarea curriculumului: interdisciplinaritate, organizare de tip integrat, organizare modulara, organizare de tip integrat, curriculum diferentiat si pesonalizat * 7. Documentele curriculare 1. Conceptul de curriculum Din punct de vedere etimologic, cuvântul curriculum provine din limba latină, unde termenul respectiv desemna scurtă alergare, cursă, întrecere. Metamorfoza înţelesului acestui termen, din referent al unui fapt sportiv într-un concept cu conotaţii educaţionale este plasată de către cercetătorul american D. Hamilton (1989) în torentul mişcărilor ideologice şi sociale din Europa secolului XVI, fenomen caracterizat, printre altele, prin tendinţa politicii educaţionale a epocii respective de standardizare a tematicii studiilor universitare. Planificarea şi organizarea conţinuturilor educaţiei au început să se concretizeze în documente care purtau numele de curriculum. Termenul de curriculum, în accepţiune educaţională, este consemnat pentru prima dată în documentele Universităţii din Leiden (1582) şi, puţin mai târziu, în cele ale Universităţii din Glasgow (1633). Prima lucrare lexicografică în care apare termenul curriculum este The Oxford English Dictionary, cu sensul de „curs obligatoriu de studiu sau de instruire, susţinut într-o şcoală sau o universitate". Această accepţiune a termenului de curriculum, ca totalitate a cursurilor oferite într-o instituţie educaţională s-a menţinut până spre sfârşitul secolului XIX. Semnificaţia modernă a conceptului de curriculum a fost lansată în pedagogia secolului XX de către pedagogul american J. Dewey, care vizează prin acest concept nu numai „conţinuturile incluse în programele şcolare, ci şi experienţele de învăţare ale elevilor" (Manolescu, 2004, 13). Evoluţia conceptului de curriculum, începând cu secolul XX*:presupune extinderea experienţelor de învăţare de la cele direct organizate de şcoală la experienţele indirecte, angajate prin expansiunea diferitelor mijloace de educaţie nonformală şi informată. În literatura de specialitate din zilele noastre există o multitudine de definiţii date conceptului de curriculum. Cele mai importante contribuţii în acest sens le-au adus: - J. Dewey (1902), care sugerează includerea în sfera conceptului de curriculum, alături de informaţie şi demersul didactic de administrare a informaţiei, în vederea formării de cunoştinţe, capacităţi, şi sisteme de raportare la realităţile externe şi interne ale copilului; - F. Bobbit (1918), care extinde aria semantică a conceptului de curriculum la întreaga experienţă de învăţare a copilului dobândită în şcoală, în contextele de formare, şi în afara şcolii, prin activităţi de tip nonformal sau extraşcolar, planificate şi aplicate de şcoală; - R. W. Tyler (1950), care sistematizează componentele curriculum-ului: obiectivele educaţionale, experienţele de învăţare sau conţinuturile învăţării, metodologia organizării acestor experienţe de către şcoală şi evaluarea rezultatelor învăţării. Contribuţia celor trei autori clasici ai teoriei curriculare moderne a fost continuată de alţi cercetători în domeniu, mai ales în Europa sfârşitului de secol XX, printre care se numără: G. de Landsheere, G. Mialaret, L. D'Hainaut şi alţii. In literatura pedagogică din ţara noastră, conceptul de curriculum s-a impus îndeosebi după 1990, el fiind asociat cu problematica reformei învăţământului şi educaţiei. Printre contribuţiile româneşti cele mai semnificative se numără cele aduse de o serie de specialişti în domeniu, cum ar fi: D. Potolea, G. Văideanu, C. Creţu, I. Negret, R. Iucu, D. Ungureanu şi alţii. Pedagogia contemporană, în definirea conceptului de curriculum porneşte de la definiţia dată de UNESCO (1975), care stabileşte că, în semnificaţia sa cea mai largă, termenul de curriculum implică orice experienţă personală dobândită în diferite contexte socio-culturale. Cu alte cuvinte, conceptul de curriculum include „orice activitate educativă elaborată de şcoală şi dirijată spre un scop, care are loc în instituţia însăşi sau în afara ei” ( D’Hainaut, 1981, 84). În prezent conceptul de curriculum desemnează totaliatea experienţelor de predare - învăţare (obiective, conţinuturi, material didactic, activităţi de predare – învăţare - evaluare) planificate şi oferite de o instituţie de învăţământ (în interiorul şi în afara acesteia) în vederea atingerii obiectivelor dinainte stabilite. În învăţământul românesc actual, curriculum-ul reprezintă un concept cheie atât în ştiinţele educaţiei, cât şi în cadrul practicii educaţionale. Acest concept este utilizat în două sensuri: a) în sens larg, prin curriculum este desemnat ansamblul proceselor educative şi al experienţelor de învăţare prin care trece elevul pe parcursul traseului său şcolar; b) în sens restrâns, curriculum-ul reprezintă ansamblul documentelor şcolare de tip reglator în care se consemnează datele esenţiale cu privire la procesele educative şi experienţele de învăţare pe care le oferă şcoala elevilor (plan de învăţământ, programe, manuale, ghiduri de aplicare etc.). În concluzie, putem spune că nu s-a ajuns până în prezent la o definiţie unanimă a conceptului de curriculum. Semantica termenului a fost extinsă treptat de la cunoştinţe, cursuri sau discipline, la întreaga experienţă de învăţare a elevului, precum şi la modul în care această experienţă este planificată şi aplicată. Situându-se pe poziţia extinderii conceptului de curriculum, D. Potolea (2002) consideră că acest concept „are o încărcătură de semnificaţii care îl plasează în zona conceptelor polisemantice, larg disputate" ( Potolea, 2002, 70). După opinia autorului, avem de-a face cu un concept - construct, adică o „construcţie mentală, care are în vedere o realitate ce urmează să fiinţeze"( Potolea, 2002, 82). Preocupat de conceptualizarea curriculum-ului, autorul propune o abordare comprehensivă a acestui concept, abordare care presupune identificarea achiziţiilor cognitive disponibile şi compatibile între ele şi care ar putea fi selecţionate şi articulate coerent într-un concept integrator al curriculum-ului, deschizand direcţii fundamentale în proiectarea şi dezvoltarea educaţiei. 2. Aria curriculară În contextul teoriei şi metodologiei curriculum-ului, aria curriculară este definită drept un concept pedagogic operaţional necesar pentru proiectarea conţinuturilor instruirii prin intermediul unor structuri funcţionale integrate, care corespund atât logicii cunoaşterii ştiinţifice, cât şi psihologiei celui care învaţă. Cu alte cuvinte, aria curriculară reprezintă o componentă a curriculum-ului şcolar „proiectată în funcţie de obiectivele generale şi specifice comune unui grup de discipline (obligatorii, opţionale, facultative), stabilite la nivel de politică a educaţiei” (Cristea, 2000, 17). Gruparea disciplinelor pe arii curriculare se face in vederea optimizării activităţii de învăţare prin articularea multiplă (intra-, inter-, pluri- sau transdisciplinară) a cunoştinţelor şi capacităţilor specifice unor domenii ale cunoaşterii şi ale educaţiei. Zona de referinţă a unei arii curriculare rezultă din gruparea şi apropierea unor discipline şcolare compatibile şi complementare, selecţionate pe criterii de natură culturală, epistemologică, psihologică, sociologică, filosofică etc.(Ungureanu, 1999, 92-93). În general, aria curriculară îndeplineşte mai multe funcţii pedagogice: a) optimizarea conexiunilor dintre obiective, conţinuturi şi metodologia de predare -învăţare - evaluare; b) flexibilizarea raporturilor dintre ariile curriculare propuse în funcţie de particularităţile fiecărei vârste psihologice şi şcolare; c) promovarea unui tip de învăţare integrată, util pentru înţelegerea realităţii la nivel global; d) stimularea capacităţii de proiectare pedagogică a profesorului prin oferta unor instrumente eficiente de concretizare şi dezvoltare a curriculum-ului de bază; e) angajarea experienţei de viaţă a elevului, extinderea şi aprofundarea ei în raport cu particularităţile mediului socio-educaţional din care provine şi cu potenţialul său psihopedagogic. Ca instrument de organizare a conţinutului instruirii, aria curriculară analizează şi sintetizează mai multe tipuri de informaţii pedagogice derivate pe baza unor criterii specifice: a) informaţii derivate din obiectivele generale ale treptei şcolare care concentrează intenţiile prioritare stabilite la nivel de politică a educaţiei; b) informaţii pedagogice derivate din fondul epistemologic propriu disciplinelor academice, fond structurat, la nivel teoretic şi practic, în. diferite experienţe sociale acumulate; c) informaţii pedagogice derivate din teoriile învăţării, promovate la nivelul unor modele psihologice şi didactice şi valorificabile în cadrul procesului de învăţământ; d) informaţii pedagogice derivate din practica educaţională diversificată la nivel formal, nonformal şi informai, valorificabilă în contextul concret al comunităţii sociale. Importanţa conceptului de arie curriculară este mai evidentă îndeosebi în cadrul proiectării reformelor şcolare contemporane. El susţine realizarea obiectivelor generale ale etapelor şcolare şi psihologice, determinate conform „structurii de organizare a sistemelor moderne de învăţământ, bazate pe prelungirea trunchiului comun de cultură generală până la vârsta de 16 ani, în cadrul unui învăţământ general şi obligatoriu de 10 sau de 9 clase" (Cristea, 2000, 17). Spre exemplu, în contextul curriculum-ului naţional din ţara noastră, la nivelul planului-cadru de învăţământ general obligatoriu sunt propuse următoarele arii curriculare: a) Limbă şi comunicare; b) Matematică şi ştiinţe ale naturii; c) Om şi societate; d) Arte; e) Educaţie fizică şi sport; f) Tehnologii; g) Consiliere şi orientare. în cadrul fiecărei arii curriculare, sunt stabilite discipline şcolare obligatorii şi opţionale. 3. Ciclul curricular Învăţământul românesc contemporan, sub aspectul structurii sale formale, a fost gândit şi restructurat în conformitate cu ultimele achiziţii din psihologia vârstelor şi psihologia învăţării. Aşa s-a ajuns la o nouă formă de organizare a vârstelor şcolare, concretizată în introducerea ciclurilor curriculare. Prin urmare, ciclurile curriculare reprezintă periodizări ale şcolarităţii, care au în comun obiective specifice şi care grupează mai mulţi ani de studiu, aparţinând uneori de niveluri şcolare diferite. Aceste periodizări ale şcolarităţii se suprapun peste structura formală a sistemului de învăţământ, cu scopul de a focaliza obiectivul major al fiecărei etape şcolare şi de a regla procesul de învăţământ prin intervenţii de natură curriculară. Definit într-o manieră operaţională, conceptul de ciclu curricular reprezintă: a) un element al decupajului circuitului şcolar, cuprinzând mai multe niveluri. În perspectiva continuităţii şi a coordonării; b) o nouă unitate coerentă în interiorul unui parcurs şcolar (nivel şcolar sau treaptă şcolară); c) o urmare a claselor (şcolare) sau cursurilor (universitare) având un obiectiv global determinat; d) un termen folosit în analiza celor trei niveluri ale învăţământului - primar, secundar şi superior (Cf. S. Cristea, 2000, p. 40). Introducerea ciclurilor curriculare se exprimă la nivel de obiective, care particularizează finalităţile învăţământului preşcolar, primar şi secundar, precum şi la nivel de metodologie didactică specifică. Ea devine operativă prin trei categorii de modificări: a) modificări în planurile de învăţământ (gruparea obiectelor de studiu, momentul introducerii în planul-cadru a unor discipline, ponderea disciplinelor în economia planurilor); b) modificări conceptuale (la nivelul programelor şi al manualelor şcolare); c) modificări de strategie didactică (generate de regândirea formării iniţiale şi continue a cadrelor didactice). Fiecare ciclu curricular oferă un set coerent de obiective de învăţare, care consemnează performanţele pe care ar trebui să le atingă elevii la capătul unei etape a parcursului lor şcolar. Prin aceste obiective, ciclurile curriculare conferă diverselor etape ale şcolarităţii o serie de dominante care se reflectă în alcătuirea programelor şcolare. Ciclurile curriculare îndeplinesc o serie de funcţii pedagogice, atât în plan general, cât şi în plan particular: - ciclurile curriculare susţin procesul de trecere la o treaptă şcolară superioară, în interiorul aceluiaşi nivel de învăţământ sau între două niveluri de învăţământ; - ele au valoarea unor circuite curriculare care anticipează procesul de formare - dezvoltare continuă a elevului, al cărui cadru de desfăşurare este" definit prin intermediul obiectivelor învăţământului (preşcolar, primar, gimanzial, liceal, profesional), specificate pe arii curriculare şi realizabile în contextul unor metodologii didactice adaptabile la condiţiile fiecărei vârste şcolare. Organizarea ciclurilor curriculare reflectă structura de bază sau structura de adaptare a fiecărui sistem de învăţământ, care presupune proiectarea unor obiective pedagogice generale, valabile pe niveluri şi trepte şcolare. De regulă, ciclurile curriculare sunt plasate în interiorul unui nivel de învăţământ sau al unei trepte a acestuia. învăţământul preuniversitar din ţara noastră este organizat pe cinci cicluri curriculare, cu obiective generale („obiective majore") şi specifice (Curriculum Naţional, 1999, 18-19). * Ciclul achiziţiilor fundamentale (grupa pregătitoare a grădiniţei şi clasele I - II), care are ca obiective generale acomodarea la cerinţele sistemului şcolar şi alfabetizarea iniţială. Ca obiective specifice urmăreşte: a) stimularea copilului în vederea cunoaşterii mediului apropiat; b) asimilarea elementelor de bază ale principalelor limbaje convenţionale (scris, citit, calcul aritmetic); c) stimularea potenţialului creativ al copilului, a intuiţiei şi imaginaţiei; d) formarea motivaţiei pentru învăţare, înţeleasă ca activitate socială. - Ciclul de dezvoltare (clasele III - VI), care are ca obiectiv general („obiectiv major") formarea capacităţilor de bază pentru continuarea studiilor. Ca obiective specifice, ciclul de dezvoltare vizează: a) dezvoltarea achiziţiilor şi competenţelor lingvistice de folosire a limbii române, a limbii materne şi a limbilor străine în diferite situaţii de comunicare; b) dezvoltarea capacităţii de a comunica folosind diferite limbaje specializate; c)construirea unui set de valori consonante cu o societate democratică şi pluralistă; e) încurajarea talentului, a experienţei şi a expresiei în diferite forme de artă; f) dezvoltarea gândirii autonome şi formarea unei atitudini responsabile faţă de mediu; g) formarea responsabilităţii pentru propria dezvoltare şi sănătate. - Ciclul de observare şi orientare (clasele VII - IX), care are ca obiectiv general („obiectiv major") orientarea în vederea opţiunii şcolare şi profesionale ulterioare. Ca obiective specifice, acest ciclu curricular vizează: a) descoperirea de către elev a propriilor afinităţi, aspiraţii şi valori în vederea construirii unei imagini de sine pozitive; b) formarea capacităţii de analiză a setului de competenţe dobândite prin învăţare, în vederea orientării spre o anumită carieră profesională; c) dezvoltarea capacităţii de a comunica, inclusiv prin folosirea diferitelor limbaje specializate; d) dezvoltarea gândirii autonome şi a responsabilităţii faţă de integrarea în mediul social. 1. - Ciclul de aprofundare (clasele X - XI), care are drept obiective generale * („majore") adâncirea studiului în profilul şi specializarea aleasă, precum şi asigurarea unei pregătiri generale pe baza trunchiului comun şi a opţiunilor din celelalte arii curriculare. Ca obiective specifice, acest ciclu curricular urmăreşte: a) dezvoltarea competenţelor cognitive, care permit relaţionarea informaţiilor din domenii înrudite ale cunoaşterii; b) dezvoltarea competenţelor socioculturale, care permit integrarea activă în diferite grupuri sociale; c) formarea unei atitudini pozitive şi responsabile faţă de acţiunile personale, cu impact asupra mediului social; d) exersarea imaginaţiei şi a creativităţii, ca sursă a unei vieţi personale şi sociale de calitate. * - Ciclul de specializare (clasele XII - XIII), care are ca obiectiv general („major") pregătirea sau prespecializarea în vederea integrării eficiente în învăţământul universitar de profil sau pe piaţa muncii. Ca obiective specifice, ciclul curricular de specializare urmăreşte: a) dobândirea de către adolescent a încrederii în sine şi construirea unei imagini pozitive asupra reuşitei personale; b) luarea unor decizii adecvate în contextul mobilităţii condiţiilor sociale şi profesionale;c) înţelegerea şi utilizarea metodelor de funcţionare a societăţii şi de schimbare socială. * 4. Conţinutul învăţământului * Conţinutul învăţământului este o componentă de bază a curriculum-ului, care indică modalitatea concretă sau mijlocul prin care se pot realiza scopurile şi obiectivele învăţământului. Analiza conţinuturilor învăţământului înseamnă a cerceta ce anume se propune spre învăţare elevilor. În didactica tradiţională, conţinuturile procesului de învăţământ se exprimau prin cunoştinţe, adică se defineau prin fondul de valori informativ-cognitive ale învăţământului. In pedagogia contemporană, conceptul de conţinut al învăţământului a fost reconsiderat prin „valorificarea conceptului de curriculum şi prin definirea conţinuturilor ca o componentă distinctă a curriculum-ului, aflată în relaţii de interdeterminare cu celelalte componente ale acestuia" (Creţu, 1998, 101). Astăzi, în conţinuturile învăţământului şi educaţiei, alături de cunoştinţe, sunt incluse capacităţile şi atitudinile ce trebuie formate prin experienţele de învăţare organizate în şcoală. Prin urmare, se subliniază, în aceeaşi măsură, atât funcţiile informative, cât şi funcţiile formative ale conţinuturilor învăţământului. * Aplicarea conceptului de curriculum la analiza „câmpului educaţional" presupune însuşirea unei noi concepţii asupra actului didactic. Perspectiva curriculară asupra procesului instructiv-educativ presupune definirea obiectivelor, stabilirea criteriilor de specificare şi concretizare a conţinuturilor şi reorientarea proiectului didactic asupra obiectivelor formative ale instruirii pentru transformarea materiei de studiu în sursă de experienţă a elevului. In acelaşi timp, perspectiva curriculară presupune şi determină o nouă tehnologie de selecţionare, proiectare şi realizare a conţinutului învăţământului prin raportare la toate elementele cunoaşterii umane, cu valoare pedagogică maximă la nivelul fiecărei trepte şi discipline şcolare. * În concluzie, perspectiva curriculară asupra procesului de învăţământ introduce un nou termen în pedagogia contemporană - conţinutul curricular, termen definit de T. Husen şi T. N. Postiethwaite (1985), care se referă la anumite fapte, idei, principii, probleme etc, incluse într-un program de studii, iar „fiecare conţinut poate viza diferite obiective instrucţionale şi, reciproc, fiecare obiectiv poate fi atins prin conţinuturi diferite" (Creţu, 1998, 102). * Datorită volumului de informaţii acumulate în diversele domenii ale cunoaşterii, conţinutul curricular ridică o serie de probleme în ceea ce priveşte organizarea procesului instructiv-educativ în şcoala contemporană. Este vorba de probleme cu privire la: * a) cantitatea de cunoştinţe, deprinderi şi abilităţi, care poate fi învăţată de către elevi, care poate fi predată şi care poate fi însuşită de către aceştia la diverse discipline de studiu şi în diferite etape şcolare; * b) calitatea selectării valorilor după criterii date (esenţialitatea, profunzimea, nivelul, durabilitatea, funcţionalitatea, interdependenţa), cu efecte asupra formării şi educării elevilor în conformitate cu idealul educativ şi scopurile stabilite; * c) stabilitatea, în raport cu timpul şcolar, stabilitate dată de selectarea valorilor cu o anumită constanţă, generalitate şi rezistenţă la uzura morală a informaţiilor, tehnologiilor şi modurilor de abordare; d) înnoirea, mobilitatea şi deschiderea la evoluţiile domeniului cunoaşterii, îndeosebi prin restructurarea şi eliminarea informaţiilor depăşite, schimbarea priorităţilor şi însuşirea strategiilor de dezvoltare; * e) trecerea la un trunchi comun de formare generală pentru toţi elevii, la conţinuturi diversificate în raport cu orientările elevilor, cu cerinţele social-productive şi evoluţia domeniilor de cunoaştere; * f) stabilirea şi organizarea conţinuturilor în raport cu evoluţia elevului în ontogeneză, cu maturizarea şi dezvoltarea personalităţii sale, cu acumulările realizate şi consolidate ( Joiţa, 2003, 158). * Problema conţinuturilor învăţământului constituie o preocupare majoră pentru cercetarea curriculară contemporană, mai ales sub aspectul conceptualizării acestor conţinuturi. Ea este abordată din trei perspective: * a) perspectiva teoretică, în care accentul cade pe „cunoaşterea savantă" sau patrimoniul cultural al omenirii, perspectivă care presupune selecţia şi organizarea conţinuturilor pe criterii şi cu metodologii pedagogice şi prin circumscrierea unui cadru referenţial valoric structurat (filosofic, ştiinţific, estetic, spiritual etc.); * b) perspectiva practică, concret-acţională, care esenţializează „practicile sociale de referinţă" pentru cunoştinţele şi experienţa şcolară, cum ar fi: practicile comunicaţionale, vocaţionale, tehnice, ştiinţifice, civice etc; * c) perspectiva „culturilor şcolare", în care intră tot felul de „creaţii relativ autonome ale şcolii", dintre care mai relevante pentru analiza conţinutului curricular sunt opţiunile şi presiunile părinţilor, consideraţiile politice ale momentului, semnificaţiile sociale, tradiţiile şcolilor, precum şi concepţiile şi preferinţele cadrelor didactice ( Creţu, 1998, 102). * Încheind aici succinta analiză a problemelor legate de conţinutul învăţământului, precizăm că nu trebuie să confundăm conţinuturile învăţământului cu conţinuturile educaţiei. Conţinuturile procesului de învăţământ reprezintă totalitatea resurselor pedagogice informaţionale, stabilite la nivelul structurii materiale a sistemului de învăţământ, în conformitate cu finalităţile macrostructurale (idealul şi scopurile educaţiei) şi microstructurale (obiective generale şi specifice) care determină criteriile de elaborare a planului de învăţământ, a programelor şi manualelor şcolare sau universitare, precum şi a altor materiale necesare pentru stimularea activităţii de învăţare a preşcolarilor, elevilor şi studenţilor. * Conţinuturile învăţământului sunt reprezentate numai de valorile propuse de şcoală, în cadrul orarului şcolar (educaţia formală) şi de valorile din cadrul activităţilor extraşcolare organizate de şcoală (educaţia nonformală) de genul cercurilor tematice, concursurilor şcolare, cluburilor, excursiilor şi vizitelor organizate sub îndrumarea şcolii. * Conţinuturile educaţiei includ, pe ansamblu, dimensiunile activităţii de formare-dezvoltare permanentă a personalităţii, activitate proiectată şi realizată în conformitate cu anumite finalităţi macrostructurale şi microstructurale, la nivel intelectual, moral, tehnologic, estetic şi fizic Conţinuturile educaţiei au o sferă mai largă decât conţinuturile procesului de învăţământ, ele nereducându-se la conţinuturile documentelor şi activităţilor şcolare. în plus, conţinuturile educaţiei înglobează şi valorile asimilate de elevi din întregul lor univers experienţial (educaţia informală). Un rol semnificativ în acest registru de resurse educaţionale îl au diverse instituţii sociale, cum ar fi: familia, biserica, instituţiile culturale, artistice, muzeele, mass-media etc. Remarcăm faptul că între conţinuturile învăţământului şi conţinuturile educaţiei există multiple interdependenţe şi conexiuni. * Corelat cu conceptul de continut al invatamantului trebuie explicat conceptul * de situaţia de învăţare * Analiza şi modelul situaţiilor de instruire se face pornind de la premisa că învăţarea se petrece întotdeauna într-un cadru situaţional determinat, care îl plasează pe elev într-o anumită reţea de relaţii cu materia de studiat. Situaţiile de instruire sunt „ansambluri de variabile dinamice, multifactoriale, semnalizate prin relaţii şi interacţiuni ale acestora" (Iucu, 2001, 81). Dacă structura statică a unei situaţii de învăţare este întotdeauna psihologică, socială şi pedagogică, structura dinamică a acesteia este alcătuită din intervenţia pedagogică, învăţare, context şi mediul socioeconomic. * Situaţia de invatare este dată de interrelaţia condiţii - mijloace - norme, constituite într-un mediu al interacţiunii organizate (formale), semiorganizate (nonformale) sau spontane (informale)" ( Joiţa, 2003,. 171-173). Cu alte cuvinte, situaţia de instruire poate fi definită ca „un câmp" în care se afirmă relaţiile variate între elementele componente ale activităţii şi în centrul cărora acţionează profesorul şi elevii, conform obiectivelor pedagogice. Printre elementele care determină sau influenţează situaţia de instruire se numără: * a) condiţiile materiale şi didactice, psihologice şi spirituale regăsibile în formularea obiectivelor operaţionale; * b) factorii care preced învăţarea, care acţionează în timpul învăţării şi care urmează învăţării; * c) obiectivele, conţinutul, profesorul, elevul şi activităţile didactice; * d) condiţiile situaţionale de mediu, subiectul care învaţă, relaţiile dintre elevi şi factorii externi etc. * În teoria şi practica educaţiei există o mare diversitate de situaţii de instruire. Pentru activitatea didactică a profesorului interesează identificarea unor categorii de situaţii, ca modele, din care el să derive situaţii particulare de instruire. După opinia lui L. D'Hainaut, profesorul trebuie să dispună îndeosebi de criteriile de construire sau de alegere şi grupare a situaţiilor de instruire, pentru a realiza obiectivele educaţionale, întrucât punerea la punct a situaţiilor prin care elevii urmează să înveţe se efectuează plecând de la obiectivele educaţionale şi resursele disponibile ( D'Hainaut, 1981, 99). * În concluzie, situaţia de instruire pune accentul pe relaţia dintre componentele procesului didactic, exprimănd numeroase legături între obiective, conţinuturi, condiţii interne şi externe, factori, strategii, mijloace şi evaluare, care generează un câmp acţional în care se afirmă participanţii la instruire (profesorul şi elevii). Relaţiile pedagogice se referă aici îndeosebi la cele necesare realizării instruirii şi anume: între obiectiv şi conţinut, între strategie şi evaluare; între predare şi învăţare; între educator si elevi; între elev şi elementele procesului instructiv-educativ; între contextul proiectat şi mediul extern etc. * Relatia obiective - continuturi – metode de predare – invatare - evaluare * Definirea, precizarea şi organizarea conţinuturi lor curriculare se face prin raportarea lor la celelalte componente ale procesului de învăţământ abordat ca sistem. Abordat dintr-o perspectivă sistemică, „procesul de învăţământ reprezintă un ansamblu de elemente aflate în interacţiune ordonată în cadrul careia fiecare componentă le influenţează pe celelalte şi, la rândul ei, ea este influenţată de celelalte componente”. Cu alte cuvinte, componentele procesului de instruire sunt angrenate într-o activitate comună, în care contribuţia lor şi interacţiunea variază în funcţie de obiectivele pedagogice urmărite şi de condiţiile de desfăşurare. * La nivelul lecţiei, ca microsistem de instruire, se disting numeroase componente, cum ar fi: scopurile şi obiectivele, conţinutul învăţării, actorii instruirii (educatorul şi elevii), strategia didactică, metodele şi mijloacele de instruire, procesele de predare şi învăţare, relaţiile educaţionale, formele de grupare ale elevilor, rezultatele învăţării, evaluarea etc. * Între aceste componente sistemice se stabilesc diferite tipuri de relaţii, şi anume: cauzale, de organizare (succesiune în timp şi spaţiu, ierarhie, poziţie), de corespondenţă (compatibilitate, complementaritate etc), precum şi de natură funcţională. Modificările sau insuficienţele unei componente se răsfrâng asupra celorlalte şi, ca urmare, asupra întregului macrosistem. Spre exemplu, reformularea obiectivelor educaţionale duce, în mod implicit, la reconsiderarea I metodelor şi mijloacelor de instruire, iar lipsa de claritate şi precizie a obiectivelor creează dificultăţi în alegerea strategiilor didactice, a metodelor şi procedeelor de lucru. în acelaşi timp, organizarea conţinutului învăţării influenţează alegerea metodelor de instruire, a modalităţilor de grupare a elevilor şi a stilului de conducere al activităţii. * Principala componentă care asigură coerenţă tuturor celorlalte componente ale procesului de învăţământ o constituie obiectivele educaţionale * Relaţia dintre obiectivele pedagogice şi conţinutul învăţământului * În general, relaţia dintre conţinutul învăţământului şi celelalte componente ale procesului de învăţământ este reciprocă. Conţinutul învăţământului îşi extrage informaţiile, teoriile, concepţiile, metodologiile din mediul social si din componentele sale care, prin prelucrarea şi procesarea pedagogică, devin apoi „substanţa predării-învăţării şi mijlocul formării, dezvoltării elevilor. La rândul lor, conţinuturile însuşite intră în nivelul de pregătire, formare ştiinţifică, profesională, intelectuală contribuind astfel la propulsarea dezvoltării societăţii" (Joiţa, 2003, 163). * Prin urmare, conţinutul învăţării, determinat de prevederile programei şcolare şi ale manualului, constituie mijlocul principal de realizare a obiectivelor propuse. Prin conjugare cu obiectivele, conţinutul reprezintă componenta principală a procesului de instruire, întrucât prin calitatea informaţiilor şi prin modul de transmitere a acestora se formează la elevi structuri cognitive, un anumit mod de gândire, diverse aptitudini şi trăsături de personalitate. * În elaborarea obiectivelor pedagogice, educatorul trebuie să plece de Ia conţinutul instruirii prevăzut în programa şcolară şi în manual. Indicaţiile programei sunt de două tipuri: * a) indicaţii în termeni de conţinut, cum ar fi, spre exemplu, elementele ce trebuie predate şi învăţate în orele respective; * b) indicaţii sub formă de scopuri şi obiective, care trebuie atinse, sub formă de îndrumări metodice pentru desfăşurarea activităţii didactice. * Pe baza indicaţiilor programei şi a unităţilor de conţinut, educatorul trece apoi la precizarea rezultatelor aşteptate. Desigur, în formularea obiectivelor, educatorul va mai avea în vedere şi alte elemente, cum ar fi: sistemul de lecţii realizat în etapa anterioară, schimbările survenite în nivelul de pregătire al elevilor, starea lor motivaţională etc. * Conţinutul instruirii reprezintă o variabilă maleabilă şi, deci, controlabilă în funcţie de obiectivele urmărite, el poate fi supus „pedagogizării", în sensul că educatorul poate îmbunătăţi structura lui logică, modul de prezentare şi explicare, modul de valorificare prin transfer a cunoştinţelor etc. Prin urmare, în funcţie de obiectivele pedagogice stabilite, educatorul trebuie să determine tipul de experienţă de învăţare care urmează a fi parcursă cu elevii pentru a se ajunge la rezultatele aşteptate. Relaţia dintre conţinuturi şi obiective este scoasă în evidenţă îndeosebi cu ajutorul tabelului de specificaţii. Este vorba de un tabel cu dublă intrare în care, pe orizontală se menţionează unităţile de conţinut (date factuale, elemente de terminologie, metode şi procedee, probleme etc), iar pe verticală, tipurile de obiective (Cerghit, Vlăsceanu, 1988, 150). * Din analiza tabelului de specificaţii rezultă următoarele: * a) unităţile de conţinut, alcătuite după logica specifică disciplinei respective, ne indică ce trebuie predat; * b) rubricile verticale, destinate tipurilor de obiective, ne arată de ce se" predau unităţile respective de conţinut; * c) unele elemente de conţinut sunt mai adecvate pentru anumite tipuri de obiective, iar pe de altă parte, acelaşi conţinut poate fi transpus în diferite tipuri de obiective; * d) realizarea diverselor obiective necesită unităţi de timp instrucţional diferite; * e) tabelul de specificaţii poate servi şi la elaborarea probelor de evaluare. * Relaţia conţinuturilor cu strategiile didactice şi cu obiectivele pedagogice * Conţinuturile procesului de învăţământ sugerează educatorului strategiile de predare şi de dirijare a învăţării, prin modul de prezentare,selectare, ordonare si structurare a informatiilor. Pe această bază, sunt alese apoi metodele adecvate de instruire, are loc combinarea şi activizarea lor. De asemenea, tot în funcţie de conţinutul învăţării se aleg mijloacele de învăţământ ca auxiliare ale activităţii didactice, relaţiile de comunicare, precum şi modul de afirmare a educatorului ca manager al clasei de elevi. * Pe de altă parte, strategia didactică reprezintă un anumit mod de abordare a predării şi învăţării sau o decizie pentru un anumit tip de învăţare şi combinare a resurselor .Cu alte cuvinte, strategia de instruire defineşte tipul de învăţare adecvat condiţiilor existente. Pe ansamblu, strategia didactică desemnează „o anumită ordine de combinare a diferitelor metode, procedee, mijloace şi forme de grupare a elevilor" (I. Cerghit, 1983, p. 83). Ea ne arată ce face educatorul şi ce face elevul, evidenţiind capacitatea celui dintâi de a acţiona eficient şi de a-i determina pe elevi să acţioneze la fel. în funcţie de specificul conţinutului predat şi de obiectivele urmărite, educatorul poate alege strategii de tip directiv (imitative, expozitive, algoritmice etc.) sau strategii de tip permisiv, numite şi de activizare (euristice, creative). * Alegerea unei metode de instruire nu se face după criteriul formal al noutăţii ei, ci în funcţie de specificul conţinutului şi de obiectivele pedagogice urmărite. Spre exemplu, una şi aceeaşi metodă de instruire poate fi relevantă în raport cu un tip de obiectiv pedagogic „poate fi neutrală, ca efect, faţă de altul şi contraindicată pentru un al treilea tip" ( Potolea, 1986, 19). Din asemenea motive, în aprecierea calităţii unei lecţii trebuie să luăm în considerare, înainte de toate, gradul de adecvare a metodelor de instruire, utilizate de educator, la conţinuturile predate şi la obiectivele educaţionale propuse, şi nu varietatea metodelor folosite. * Relaţia conţinuturilor procesului de învăţământ cu celelalte componente ale acestuia este analizată de către educator în faza de proiectare a activităţii didactice, * În concluzie, curriculum-ul trebuie privit ca o realitate dinamică, în sensul că el trebuie modificat, dezvoltat şi optimizat atunci când realitatea cere acest lucru. In practică însă, permanentizarea schimbării curriculare nu este recomandabilă, întrucât şcoala are nevoie de stabilitate pentru a funcţiona optimal. * Schimbarea curriculară trebuie să se producă cât mai rar cu putinţă şi numai atunci când ea este impusă de factori obiectivi. Ea poate fi doar parţial amânată printr-o proiectare curriculară cât mai judicioasă. * Factorii care determină schimbarea şi, deci, dezvoltarea curriculară sunt următorii: * a) trebuinţele celui care învaţă, care se resimt mai ales indirect, printr-o serie de fenomene negative, cum ar fi: insuccesele absolvenţilor, abandonul şcolar, indisciplina şi evaluarea standardizată excesivă; * b) structurile şcolare, unde intră mentalitatea profesorilor, randamentul profesorilor şi gradul de profesionalism, evaluarea şcolilor şi descentralizarea activităţii profesionale, care pot fi adesea depăşite de nevoile reale ale educaţiei şi devin frâne în dezvoltarea curriculară; * c) creşterea cunoaşterii, caracterizată prin explozia ştiinţifică din a doua jumătate a secolului XX, care a determinat ample reforme şcolare şi optimizări curriculare în majoritatea ţărilor lumii contemporane; * d) comunitatea locală, care exercită presiuni asupra vieţii şcolare şi, deci, asupra determinării curriculum-ului, prin valorile sale materiale şi culturale; * e) progresul societăţii, care ne arată că şcoala îndeplineşte nu numai o funcţie de reproducere socială, ci şi una de înnoire şi progres economic, curriculum-ul trebuind să asigure, pe lângă asimilarea culturii existente, şi îmbogăţirea culturii (I. Negreţ, 2001, 27-30). * 5. Tipuri de curriculum: core curriculum( de baza,trunchi comun)-curriculum la decizia scolii; analiza raporturilor curriculum obligatoriu-curriculum optional; formal-nonformal; national-local. 1. În literatura de specialitate sunt descrise mai multe variante de concepere şi concretizare a curriculum-ului, în funcţie de posibilităţile de combinare a elementelor angajate în realizarea scopurilor şi obiectivelor propuse. Delimitarea tipurilor de curriculum şi circumscrierea lor clară sunt utile educatorului practician pentru înţelegerea diverselor faţete ale experienţei de învăţare. * Dacă facem o analiză a informaţiilor întâlnite în literatura pedagogică actuală, găsim o multitudine de criterii în funcţie de care sunt delimitate şi grupate numeroasele tipuri de curriculum: * a) după modelul de proiectare: * curriculum • tradiţional, bazat pe discipline separate * • bazat pe competenţe * • bazat pe învăţarea deplină * • bazat pe activitatea elevului * • bazat pe relaţia educator-elev * b) după modalitatea de realizare: * curriculum • explicit (formal, scris, concretizat în documente şcolare sau la decizia şcolii) * • implicit (ansamblu de situaţii, climat, relaţii, stilul profesorului) * • ascuns (efectele psihosociale ale curriculum-ului explicit) * • absent (parte a curriculum-ului explicit nerealizat din diverse motive) * c) după strategia de cercetare: * • cercetarea fundamentală: * curriculum • general * • specializat * • ascuns * • informal * • cercetarea aplicativă: * curriculum • scris * • predat * • învăţat * • testat * • recomandat * d) după gradul de generalitate: * curriculum • general * • de profil * • specializat * e) după gradul de obligativitate * curriculum • obligatoriu * • opţional * • facultativ * f) după gradul de organizare: * curriculum • formal * • nonformal * • informal * g) după tipul de construcţie a proiectului: * curriculum • principal (de bază) * • complementar (adiţional) * după resursele de dezvoltare: curriculum • global * disimulat „ * nucleu aprofundat * nucleu extins * la decizia şcolii * elaborat în şcoală * naţional * tip asamblare * tip integrare * diferenţiat * personalizat * Fără îndoială, găsim şi alte grupări realizate după alte criterii, cum ar fi: categoriile de valori dominante, modul de luare a deciziilor, periodizarea şcolarităţii şi altele. în cele ce urmează, noi vom face abstracţie de multitudinea acestor tipologii şi vom analiza doar tipurile de curriculum . * 5.1. Core curriculum (de bază, trunchi comun) - curriculum la decizia şcolii * Core curriculum (curriculum de bază, curriculum general, curriculum obligatoriu, curriculum comun şi curriculum îndreptăţit) include cunoştinţele, strategiile şi atitudinile considerate indispensabile pentru formarea şi dezvoltarea normală a elevilor din învăţământul general obligatoriu. Dincolo de anumite nuanţe şi accente, conotaţiile acestor termeni sunt relativ aceleaşi: * a) curriculum-ul de bază, acoperă treptele de şcolaritate necesare pentru fundamentarea procesului de formare şi dezvoltare a personalităţii elevului; * b) curriculum-ul general, se referă la educaţia şi instruirea generală necesare ca bază de cunoştinţe - cultura generală; * c) curriculum-ul obligatoriu, scoate în evidenţă statutul şcolii generale care angajează responsabilitatea elevului şi, a familiei în raport cu programele de instrucţie şi educaţie oferite; * d) curriculum-ul comun, desemnează disciplinele şi temele de studiu obligatorii propuse în învăţământul de bază, conform unor obiective generale terminale, evaluabile pe criterii unitare şi perspectiva anticipării evoluţiei viitoare a elevului; * e) curriculum-ul îndreptăţit, apare ca o reacţie la formula, cu conotaţii negative, a învăţământului obligatoriu, punând în evidenţă responsabilitatea societăţii faţă de asigurarea drepturilor copilului la educaţie şi instruire generală de calitate ( Cristea, 2000, 61). * O atenţie deosebită este acordată, în ultima vreme, în literatura pedagogică termenului de curriculum central, utilizat ca echivalent pentru core curriculum. Denumirea de curriculum central este considerată mai adecvată din punct de vedere pedagogic, datorită conotaţiilor sale pozitive referitoare la: a) dreptul la educaţie, realizabil prin cunoştinţele şi abilităţile de bază asigurate pentru toţi copiii, fără nici o discriminare; b) priorităţile educaţionale, care condiţionează asigurarea cunoştinţelor şi abilităţilor esenţiale pentru întreaga populaţie şcolară; c) modelele de proiectare curriculară consacrate. * În pedagogia franceză, în loc de core curriculum se utilizează termenul de trunchi comun (cultură generală), care este asociat cu ideea şcolii unice şi continue ce precede orice specializare. Sintagma trunchi comun evidenţiează importanţa prelungirii şcolii generale obligatorii până la vârsta de 15 - 16 ani, extindere argumentată din trei perspective: psihologică, sociologică şi pedagogică. Trunchiul comun de cultură generală constituie nucleul de bază al unei programe de instruire şi educaţie, definit la nivelul teoriei proiectării pedagogice prin termenul de curriculum nucleu * Curriculum la decizia şcolii rezultă din oferta de discipline incluse în curriculum opţional. Acest tip de curriculum reprezintă o formă de flexibilizare a educaţiei, prin care şcoala are dreptul să decidă asupra unui segment al curriculum-ului (30%) pentru a satisface preocupările specifice. El poate fi realizat prin una din următoarele trei variante: * a) Curriculum nucleu aprofundat, care presupune parcurgerea segmentului obligatoriu din programa disciplinei, prin diversificarea activităţilor de învăţare până la acoperirea numărului de ore din plaja orară a disciplinei respective. Este vorba aici de aprofundarea obiectivelor de referinţă ale curriculum-ului-nucleu prin diversificarea activităţilor de învăţare, recuperare. Această variantă poate fi aleasă pentru elevii care întâmpină dificultăţi în însuşirea elementelor din trunchiul comun; b) Curriculum extins, care presupune parcurgerea elementelor neobligatorii din programa şcolară. Este vorba de situaţia în care elevii manifestă interes pentru anumite discipline, situaţie .în care se-valorifică orele acordate în afara trunchiului comun. în acest caz, se produce extinderea obiectivelor şi conţinuturilor din curriculum-ul-nucleu, prin noi obiective de referinţă şi noi conţinuturi; * c) Curriculum elaborat în şcoală, care implică disciplinele opţionale alese din lista sugerată de Ministerul Educaţiei şi Cercetării sau discipline propuse de instituţia şcolară. Este vorba de discipline opţionale variate la nivelul unor discipline date, la nivelul unei arii curriculare sau al mai multor arii curriculare. Cele trei variante de curriculum la dispoziţia şcolii pot fi realizate numai în limita numărului de ore acordate. * 5.2. Analiza raporturilor curriculum obligatoriu - opţional, formal - informal, naţional - local * După cum am menţionat în paragraful anterior, curriculum obligatoriu este un termen prin care se exprimă de fapt core curriculum. El pune în evidenţă statutul şcolii generale, care angajează responsabilitatea elevului şi a familiei în raport cu programele de instrucţie şi educaţie oferite. Este vorba aici de legăturile existente între dreptul la educaţie şi obligaţia de a răspunde la oferta socială de educaţie generală necesară în perspectiva integrării personalităţii în diferitele sectoare ale societăţii. Curriculum obligatoriu se exprimă prin trunchiul comun, care are menirea de a asigura un învăţământ calitativ asemănător şi acelaşi drept de reuşită în viaţă tuturor elevilor. * Curriculum-ul opţional are menirea de a completa trunchiul comun sau curriculum-ul obligatoriu, Acest lucru se realizează prin disciplinele opţionale din cadrul diverselor ani curriculare şi prin curriculum-ul la dispoziţia şcolii. Dacă la nivelul învăţământului obligatoriu am descris cele două variante de curriculum opţional (curriculum extins şi curriculum elaborat de şcoală), la nivelul liceului sunt posibile cinci tipuri de opţionale: * a) opţional de aprofundare, care urmăreşte aprofundarea obiectivelor şi competenţelor, la o disciplină din curriculum-ul şcolii; * b) opţional de extindere, care urmăreşte extinderea obiectivelor-cadru şi a competenţelor generale, la o disciplină din curriculum-ul-nucleu, prin noi obiective de referinţă şi competenţe specifice şi noi conţinuturi diferite la nivelul şcolii; * c) opţional preluat din trunchiul comun al altor discipline, constituie un tip de curriculum la dispoziţia şcolii, generat prin parcurgerea unei programe care este obligatorie pentru anumite specializări şi care poate fi parcursă în cadrul orelor de curriculum la dispoziţia şcolii la acele specializări unde disciplina respectivă nu este inclusă în trunchiul comun; * d) opţional ca disciplină nouă, care constă într-un nou obiect de studiu, în afara celor prevăzute în trunchiul comun la un anumit profil şi specializare; * e) opţional integrat, care constă într-un nou obiect de studiu, structurat în jurul unei teme integratoare pentru o anumită arie curriculară sau pentru mai multe arii curriculare. * În ceea ce priveşte perechea curriculum formal - nonformal, primul termen al acestei perechi este produsul unui proces de selecţie din cultura acumulată. Această operaţie este realizată la nivel central de persoanele care elaborează planuri de învăţământ, programe şi manuale şcolare. Prin urmare, curriculum-ul formal sau oficial se concretizează în documentele şcolare, care proiectează activitatea instructiv-educativă la toate nivelurile sistemului şi procesului de învăţământ. Este vorba de documente de politică a educaţiei (legile învăţământului), unde se definesc finalităţile macrostructurale (idealul şi scopurile educaţiei) şi documente de politică şcolară, unde se definesc finalităţile microstructurale (obiectivele pedagogice generale şi specifice). Curriculum-ul nonformal defineşte obiectivele pedagogice specifice anumitor activităţi extraşcolare, care sunt complementare, dar instituţionalizate. * Curriculum-ul naţional este constituit din corelarea curriculum-ului obligatoriu (de bază sau trunchiul comun) cu curriculum-ul opţional (la dispoziţia şcolii, curriculum elaborat de şcoală). Acest curriculum oficial este obiectivat în: plan-cadru, valabil pentru întregul sistem de învăţământ; programele şcolare; normele metodologice de proiectare, realizare şi dezvoltare a conţinuturilor planificate şi programate în sens curricular; manualele şcolare şi cursurile universitare; materialele de suport pedagogic pentru elevi şi pentru cadrele didactice. * Curriculum-ul local, rezultă din obiectivele pedagogice şi conţinuturile rezultate din specificitatea formei în care îşi desfăşoară activitatea instituţia şcolară * 6. Organizarea curriculumului: interdisciplinaritate, organizare de tip integrat, organizare modulara, organizare de tip integrat, curriculum diferentiat si pesonalizat * În general, selecţia şi organizarea conţinuturilor curriculare presupune o reflectare „în mic" a organizării cunoaşterii realităţii pe domenii distincte, dar şi pe grupe de norme integrate, corelate şi întrepătrunse la nivel de graniţă. în acest fel, conţinuturile sunt organizate în curriculum sub forma disciplinelor şcolare pentru domenii de-sine-stătătoare, pluridisciplinare, interdisciplinare sau pe probleme integrate şi de sinteză pe teme generale . * Fără îndoială, acest lucru necesită transpunerea logicii ştiinţei în logica didactică, ceea ce înseamnă o anumită ordonare şi structurare a informaţiilor ştiinţifice, a temelor, disciplinelor şi activităţilor de învăţare. Ordonarea logică a conţinuturilor învăţământului urmează drumul cunoaşterii ştiinţifice de la concret la abstract, de la simplu la complex, construirea de judecăţi noi din altele, construirea de raţionamente, înlănţuirea cunoştinţelor, trecerea de la experienţe învăţate la altele noi mai complexe, de la acumulare de premise la interpretări, generalizări şi concluzii, dar cu respectarea particularităţilor de vârstă şi individuale. în acest fel, ordonarea conţinutului curricular este raportată şi la criteriile psihologice ale învăţării şcolare. Aceste criterii se referă la organizarea internă a unui conţinut tematic delimitat conform cerinţelor etapelor învăţării, stilului elevilor, experienţelor acumulate anterior, posibilităţilor de combinare a lor pentru înţelegere, analiză şi dezvoltare, a semnificaţiilor şi sensurilor găsite, a motivaţiei învăţării etc. ( Neacşu, 1999, 176-180). * În literatura de specialitate sunt descrise mai multe modele de organizare a curriculum-ului: * a) modelul organizării pe arii curriculare (domenii); * b) modelul organizării pe discipline (obiecte de învăţământ), grupate pe arii curriculare; * c) organizarea integrată şi interdisciplinară, pe domenii de sinteză conform lumii contemporane şi tendinţelor de explicare unitară a realităţii; * d) organizarea modulară pe grupe tematice de cunoştinţe, situaţii şi activităţi; * e) organizarea liniară, bazată pe prezentarea progresivă a cunoştinţelor, a conţinutului în planul de învăţământ şi în programele şcolare; * f) organizarea concentrică, bazată pe reluări ale unor teme, cu completarea de noi informaţii şi metodologii; * g) organizarea diferenţiată, personalizată a conţinuturilor etc. * Vom detalia in continuare orientarile actuale de constructie a curriculumului. * 6.1. Organizarea interdisciplinară a curriculum-ului * Interdisciplinaritatea se defineşte prin interacţiunea existentă între două sau mai multe discipline, care poate să meargă de la simpla comunicare de idei până la integrarea conceptelor fundamentale privind epistemologia, terminologia, metodologia, procedeele, datele şi orientarea cercetării. în esenţă, organizarea interdisciplinară este o abordare tematică asemănătoare pluridisciplinarităţii, cu precizarea că ea presupune un nivel superior al integrării conţinuturilor. Organizarea interdisciplinară a curriculumului constă în selectarea unui domeniu din mediu natural şi social şi „gruparea cunoştinţelor derivate din diferite discipline ştiinţifice în funcţie de relevanţa lor pentru cunoaşterea integrală şi acţiunea umană asupra domeniului respectiv" ( Manolescu, 2004, 120). * Principala modalitate de introducere a acestui model de organizare în învăţământ o constituie regândirea conţinuturilor şi elaborarea planurilor, a programelor şi manualelor şcolare în perspectiva conexiunilor posibile şi necesare sub raport epistemologic şi pedagogic. Pentru a fi eficientă, organizarea interdisciplinară trebuie să se asocieze cu alte principii şi inovaţii specifice unui învăţământ modern. Avem în vedere regândirea învăţării şi evaluării în perspectiva educaţiei permanente, introducerea învăţării în clasă, extinderea învăţării în grupe mici, introducerea instruirii asistate de calculator etc. Acest model de organizare a curriculum-ului pune în evidenţă conexiunea dintre discipline, coeziunea, unitatea şi globalitatea temei de studiat. El încearcă să opereze o sinteză a metodelor utilizate, a legilor formulate şi a aplicaţiilor propuse şi, în acelaşi timp, „să străpungă barierele de protecţie pe care disciplinele le stabiliseră unele împotriva altora" ( Văideanu, 1988, 254). * Perspectiva de organizare interdisciplinară a conţinuturilor nu implică însă abandonarea noţiunii de disciplină. Dimpotrivă, disciplinele de învăţământ, cu metodele şi epistemologia lor proprie sunt considerate drept necesare atât pentru o formare intelectuală sistematică, cât şi pentru o bună înţelegere a lumii. Acest model de organizare a curriculum-ului, asemenea celorlalte modalităţi de integrare a conţinuturilor, prezintă atât avantaje, cât şi dezavantaje. În primul rând, conceptele şi organizarea conţinutului din această perspectivă favorizează transferul de cunoştinţe şi rezolvarea de probleme noi, iar pe de altă parte, ele permit o vedere mai generală şi o decompartimentare a cunoaşterii umane. în acelaşi timp însă, tratarea interdisciplinară trebuie să evite tendinţa de generalizare abuzivă şi de însuşire a unor cunostinte si deprinderi insuficient organizate. * În ceea ce priveşte învăţământul preşcolar, constatăm că programele care stau la baza activităţii din grădiniţă prezintă exemple de activităţi şi conţinuturi specifice fiecărui tip de activitate instructiv-educativă din grădiniţă. Explicaţia rezidă în faptul că în grădiniţă, conţinutul învăţământului este extrem de flexibil. El este selectat de către educatoare după două criterii esenţiale: * a) criteriul progresului general de dezvoltare a copilului preşcolar; * b) criteriul trebuinţelor şi cerinţelor de moment ale copiilor ( Ezechil, Păişi, 2002, 100). * De aceea, orientările tematice puse la dispoziţia educatoarelor, prin diverse materiale suport, trebuie particularizate de către fiecare cadru didactic. * In ceea ce priveşte conţinuturile învăţământului primar, acestea sunt organizate fie tematic, fie în conformitate cu alte domenii constitutive ale diferitelor obiecte de studiu. * 6.2. Organizarea de tip integrat a conţinuturilor * Acest mod de organizare a curriculum-ului este relativ similar cu interdisciplinaritatea, în sensul că obiectul de învăţământ are ca sistem de referinţă o tematică unitară, comună mai multor discipline. Altfel spus, predarea integrată a disciplinelor este o strategie de organizare interdisciplinară nu numai a conţinuturilor, ci şi a întregii experienţe de predare - învăţare. * Predarea integrată a ştiinţelor se întemeiază pe două sisteme de referinţă: a) unitatea ştiinţei; şi b) procesul de învăţare la copil. * Ideea despre unitatea ştiinţei se bazează pe postulatul că universul însuşi prezintă o anumita unitate, care impune o abordare globală. După opinia unor specialişti, această viziune unificatoare asupra ştiinţei se va solda cu un cod de legi şi teorii corelate între ele, care vor explica ansamblul fenomenelor. în virtutea celui de-al doilea sistem de referinţă (procesul de învăţare la copil); se consideră că cel puţin în fazele iniţiale, copilul are tendinţa naturală de a aborda realitatea într-un demers global asemănător omului de ştiinţă, dar fără să separe şi să includă cele constatate în domenii disparate de cunoaştere (fizică, chimie, biologie etc * Cercetările de dată mai recentă recomandă integrarea predării ştiinţelor ca un principiu natural al învăţării. Se pune însă problema nivelului de evoluţie al copilului până la care este posibil să folosim acest demers integrativ în procesul de predare şi învăţare. * În viziune curriculară, predarea integrată trebuie abordată nu numai la nivelul organizării conţinuturilor, ci şi la nivelul transmiterii şi asimilării lor. Pentru acest ultim aspect, trebuie proiectate cadre de interferenţă, între curriculum-ul şcolar şi cel extraşcolar (nonformal), adică se impune construirea unui parteneriat şcoală -comunitate. * 6.3. Organizarea modulară a curriculum-ului * Ideea organizării conţinuturilor învăţământului în module didactice alcătuite din seturi de cunoştinţe, situaţii didactice, activităţi şi mijloace destinate învăţării a apărut pe la mijlocul secolului XX, în legătură cu necesitatea perfecţionării, a formării şi reorientării profesionale. Majoritatea definiţiilor date modulului didactic îl prezintă drept un ansamblu de elemente educaţionale specifice care poate fi parcurs independent de tot restul sistemului din care face parte, ansamblu care se integrează în itinerarii şi logici variate ale învăţării ( Creţu, 1998,. 121). * După părerea lui D'Hainaut (1981), modulul didactic trebuie să satisfacă patru criterii fundamentale: a) să definească un ansamblu de situaţii de învăţare; b) să vizeze obiective bine definite; c) să propună probe de verificare aceluia care învaţă pentru a realiza feedback-ul; d) să poată să se integreze în contextele variate ale învăţării. * Durata unui modul didactic poate fi de la câteva ore până la câteva luni. Caracteristica esenţială a modulului didactic este personalizarea sa, în sensul că el este centrat pe nevoile şi posibilităţile cursantului, este adaptat intereselor sale cognitive, ritmului său de lucru şi chiar stilului său de învăţare. Modulul didactic se elaborează pe activităţi de învăţare şi nu pe materii de studiu. * Organizarea modulară permite individualizarea învăţării, asigură flexibilitate şi deschidere, asigură accesul tuturor la educaţie şi reconciliază toate cele trei tipuri de educaţie - formală, nonformală şi informală. Limitele acestei abordari tin de faptul ca unele domenii educative permit mai greu organizarea modulară, sunt mai greu de realizat şi de pus în funcţiune ghidurile, cursul sau programul pedagogic, precum şi testele de evaluare. Din asemenea motive, structurile modulare pot fi introduse progresiv, prin combinare cu organizarea tradiţională. * 6.4. Organizarea diferenţiată şi personalizată a curriculum-ului * Organizarea diferenţiată şi personalizată a curriculumului are drept scop adaptarea procesului de predare - învăţare la aptitudinile elevului, la nivelul intereselor cognitive, la ritmul şi stilul său de învăţare. Prin acest mod de organizare curriculară se trece de la „o şcoală pentru toţi la o şcoală pentru fiecare”. Direcţiile diferenţierii experienţei de învăţare realizată de către educator se referă la conţinuturi, metode de instruire, mediul psihologic şi standardele de performanţă. * La nivelul şcolii generale, diferenţierea se face prin extensiunea şi profunzimea cunoştinţelor din trunchiul comun, prin disciplinele opţionale, prin curriculum aprofundat sau curriculum extins, prin metode de predare-învăţare, precum şi prin curriculum-ul elaborat în şcoală. Pe ansamblu, diferenţierea curriculum-ului se face prin următoarele acţiuni: * a) adaptarea conţinuturilor la o categorie anume de elevi, care să aibă în vedere atât aspectul cantitativ, cât şi cel calitativ (conexiuni, interese şi stil de învăţare); * b) adaptarea la principalele procese psihice vizate de curriculum-ul specific (nivelul gândirii, învăţarea independentă, comunicarea inter- şi intrapersonală, procesele afective); * c) adaptarea condiţiilor mediului de muncă (ambianţa psihologică, stimularea, respectarea diferenţelor, comunicarea empatică şi cooperarea); * d) raportarea la procesele proiectate şi realizate, la instrumentele utilizate, la procesele psihice angajate şi la conţinutul informaţional însuşit ( Creţu, 1998, 59 - 88). * Formele de organizare administrativă a curriculum-ului diferenţiat şi personalizat cuprind grupe omogene de elevi, formate pe criterii aptitudinale, accelerarea studiilor, îmbogăţirea cu programe de educaţie formală şi nonformală. Grupele omogene pot fi în cadrul aceleiaşi clase, în clase distincte sau în şcoli speciale. * Accelerarea studiilor poate îmbrăca diverse forme, cum ar fi: admiterea devansată în clasa I, sărirea claselor, scurtarea ciclului şcolar, sistemul creditelor, accelerarea studiilor la o singură disciplină, orar individualizat, ore suplimentare, sistemul de tutoriat, educaţia la distanţă şi invitarea la cursuri universitare. De asemenea, în cadrul acestui mod de organizare curriculară, pot fi precizate şi trasee curriculare alternative în diferenţiere, cum ar fi: conţinuturi adaptate, organizarea interdisciplinară, metode didactice adaptate, evaluarea elevilor prin produsele activităţii, mijloace diferite de realizare a aceluiaşi curs, termene diferite de finalizare a sarcinilor, diversificarea resurselor (informaţionale şi umane) şi aplicarea unor standarde de evaluare specializate. * 7. Documentele curriculare * * Construcţia unui curriculum formal presupune elaborarea mai multor produse de bază: planul de învăţământ, programele şi manualele şcolare, precum şi diverse materiale suport. Ele sunt modalităţi de expresie a curriculum-ului ca produs, la nivel central, ca expresie a politicii educaţionale, iar la nivel local, ca modalităţi de realizare. * 7.1. Planul-cadru de învăţământ * Planul-cadru de învăţământ este un document oficial în care se structurează conţinutul învăţământului pe niveluri şi profiluri de şcoli. în cadrul lui se stabileşte numărul de ore pe diferite discipline sau arii curriculare. Planul de învăţământ are un caracter reglator-strategic şi reflectă filosofia şi politica educaţională a sistemului naţional de învăţământ. El exprimă, într-o formă sintetică, concepţia pedagogică şi teoria curriculară care fundamentează ştiinţific procesul instructiv-educativ la nivel naţional. * Pe ansamblu, planul-cadru de învăţământ prezintă următoarele caracteristici fundamentale: * a) exprimă politica educaţională în domeniul învăţământului de stat şi particular pentru realizarea idealului şi a scopurilor educaţiei; * b) concretizează dimensiunile profilurilor de formare, derivate din priorităţile şi opţiunile politicii educaţionale; * c) concretizează concepţia asupra pertinenţei, adecvării, selectării, organizării şi ordonării conţinuturilor pe durata întregii şcolarităţi şi a diferitelor ei cicluri; * d) reflectă organizarea pe cicluri şi pe arii curriculare a disciplinelor de studiu, după principiul succesului; * e) precizează criteriul temporal în eşalonare pe cicluri şi pe clase a introducerii, dezvoltării şi finalizării unor conţinuturi disciplinare; * f) evidenţiază respectarea unor principii de bază, cum ar fi: descentralizarea curriculară, flexibilitatea, diferenţierea parcursurilor de învăţare, descongestionarea programului şcolar, eficienţa în folosirea resurselor etc; * g) stabileşte şi concretizează pe ani şcolari, arii curriculare şi discipline raportul optim între curriculum-ul fundamental, obligatoriu şi cel opţional, pe cicluri de învăţământ, trepte şi profile etc. (E. Joiţa, 2003, p. 182- 183). * Pentru elaborarea planului de învăţământ este necesară identificarea disciplinelor de studiu şi ordonarea lor în timpul de instruire alocat, în funcţie de obiective şi particularităţile psihogenetice ale elevilor. * Din analiza succintă a Planului-cadru pentru învăţământul preşcolar putem conchide următoarele: * a) disciplinele sunt grupate pe arii curriculare; * b) există curriculum nucleu şi curriculum la decizia grădiniţei, ceea ce ne spune că se au în vedere, în anumite limite, interesele copiilor, ale părinţilor, precum şi condiţiile materiale disponibile; * c) se asigură continuitatea în cadrul aceluiaşi ciclu curricular (achiziţiile fundamentale) între activităţile din grădiniţă şi disciplinele şcolare; * d) se realizează o delimitare pe tipuri de activităţi - activităţi comune, activităţi alese, opţionale şi extinderi; * e) învăţământul preşcolar este împărţit în două cicluri sau niveluri: nivelul I - treapta socializării (3-5 ani) şi nivelul II - treapta pregătirii pentru şcoală (5-7 ani). * Planul de învăţământ pentru ciclul primar (clasele I - IV), integrează acele discipline şcolare care conduc la dezvoltarea capacităţilor mentale şi la însuşirea elementelor de bază ale culturii generale fără de care, nu este posibilă trecerea progresivă în treptele de şcolarizare ulterioare. Succesiunea obiectelor de învăţământ în cadrul planului este condiţionată de următorii factori: a) gradul de accesibilitate al conţinuturilor; b) nivelul de dezvoltare a capacităţilor de învăţare ale elevilor; c) măsura în care conţinuturile prezentate într-o etapă sunt anticipate de cunoştinţele anterioare şi pregătesc copilul/elevul pentru a se angaja într-un nou stadiu de învăţare. * 7.2. Programa şcolară * Programele şcolare sunt documente oficiale care redau sintetic conţinuturile învăţământului pe ani şcolari sau pe cicluri de învăţământ. În prezent, sintagma programă analitică este înlocuită prin sintagma de curriculum scris sau curriculum oficial, dobândind astfel acelaşi statut ca şi planul de învăţământ, adică document de politică educaţională: * La modul general, orice programă şcolară reuneşte următoarele elemente: obiectivele, structura tematică a conţinutului, alocarea numărului de ore pe teme, indicaţii metodice cu privire la realizarea predării, învăţării şi evaluării. Structura unei programe şcolare prezintă următoarele componente: * • Nota de prezentare, care descrie problematica obiectului de studiu la care se referă. * Obiectivele cadru ale disciplinei, care au un grad ridicat de generalitate. Ele exprimă competenţele care trebuie dezvoltate pe durata învăţământului preşcolar sau primar. * Obiectivele de referinţă, care specifică rezultatele aşteptate ale învăţării la o disciplină pe durata unui an de studiu. * Exemple de activităţi de învăţare. Programa oferă cel puţin un exemplu de activitate pentru fiecare obiectiv, de referinţă în parte. Exemplele de activităţi de învăţare trebuie să pornească de la experienţa concretă a copilului/elevului şi să se integreze unor strategii didactice variate de învăţare. * Conţinuturile, sunt mijloace prin care se urmăreşte atingerea obiectivelor cadru şi de referinţă propuse. Unităţile de conţinut sunt organizate fie tematic, fie în conformitate cu domeniile constitutive ale diverselor obiecte de studiu. Programa pentru învăţământul preşcolar cuprinde toate activităţile existente în interiorul structurii organizaţionale a grădiniţei şi care sunt destinate să stimuleze dezvoltarea intelectuală, afectivă, socială şi fizică a copilului preşcolar. La baza elaborării actualelor programe din învăţământul preşcolar au stat criterii psihologice, pedagogice şi sociale, care presupun din partea educatoarei un comportament didactic prin care să se evite atât excesele unei suprainstruiri, cât şi excesele unei subinstruiri. Conceperea şi organizarea activităţilor din grădiniţă sunt realizate din două perspective complementare: a) perspectiva de socializare, preponderentă în cazul copiilor de 3 - 5 ani; b) b) perspectiva pregătirii pentru, şcoală, în cazul copiilor de 5 - 7 ani. Programele pentru învăţământul preşcolar, după care se lucrează în grădiniţă, au următoarea structură: a) obiective cadru ale tipului respectiv de activitate (educarea limbajului, activităţi matematice etc); b) obiective de referinţă, care derivă din obiectivul cadru şi îl explicitează; c) exemple de comportamente pentru fiecare obiectiv de referinţă, cu rol de standarde curriculare de performanţă. Programele pentru învăţământul primar descriu condiţiile învăţării şi criteriile dezirabile pentru reuşita învăţării, condiţii exprimate în termeni de obiective, conţinuturi, activităţi de învăţare şi standarde curriculare de performanţă. Ele prezintă oferta educaţională a unei anumite discipline pentru un parcurs şcolar determinat. Programele şcolare din învăţământul primar cuprind următoarele elemente: obiective cadru, obiective de referinţă, exemple de activităţi de învăţare, conţinuturi şi standarde curriculare de performanţă. 7.3. Manualele şcolare Manualele şcolare concretizează programele şcolare în diferite unităţi didactice sau experienţe de învăţare, operaţionalizabile în relaţia educator - elev. în manual, conţinuturile învăţării sunt sistematizate pe capitole, subcapitole, lecţii, teme. Manualul şcolar îndeplineşte următoarele funcţii pedagogice: de informare, de formare, de antrenare şi de autoinstruire. Problematica actuală a manualelor alternative, adică elaborarea şi difuzarea simultană a mai multor manuale pentru aceeaşi disciplină sau arie curriculară, presupune din partea educatorilor competenţe psihopedagogice deosebite pentru alegerea manualelor care se adaptează cel mai bine caracteristicilor psihocomporta-mentale ale elevilor, precum şi propriilor aptitudini şi stiluri didactice. În elaborarea unui manual de calitate trebuie avute în vedere unele criterii specifice privind redactarea conţinutului, prelucrarea pedagogică a acestuia, forma de redactare (organizarea, limbajul, rezumarea, stilul), ilustrarea, respectarea algoritmului de tratare a unei teme, nivelul de accesibilitate etc. Manualele se grupează în mai multe tipologii sau categorii, după diverse criterii: a) după apartenenţă - manual centrat pe elev şi manual centrat pe profesor; b) după metoda pedagogică implicată - manual programat şi manual cu conţinut repartizat pe lecţii şi timp; c) după gradul de deschidere spre autoinformare - manuale cu univers închis şi manuale cu deschidere spre alte surse, corelaţii; d) după participare în elaborare - manual de autor, manual-culegere de texte, manual-culegere de documente reale; e) după modul de rezolvare a sarcinilor - documente de completat, documente auxiliare, manuale construite pe experienţa elevilor. 7.4. Material suport sau curriculum suport Materialele suport sunt produse curriculare auxiliare, care oferă puncte de sprijin pentru elevi şi cadrele didactice. Ele se concretizează în: ghiduri metodologice de aplicare a noului curriculum, îndrumătoare metodice, caiete de muncă independentă, pachete de învăţare, softuri educaţionale, culegeri de teste sau de probleme, fişe pentru predare sau evaluare, portofolii etc, Ghidurile metodologice şi materialele metodice au rolul de a prezenta cadrelor didactice noile orientări la care acestea trebuie să se adapteze. Regula fundamentală a elaborării acestui tip de produse curriculare se referă la corespondenţa necesară dintre starea de pregătire a copilului/elevului pentru receptarea unor noi conţinuturi şi modul de prezentare a acestora pentru a declanşa, menţine şi perpetua învăţarea. Cei care construiesc asemenea materiale suport, operează cu două modele: a) modelul învăţării bazate pe receptivitatea copiilor/elevilor şi pe pasivitatea acestora. în acest caz, materialele se centrează pe memorie şi pe capacităţile reproductive ale copilului. O asemenea manieră oferă ştiinţa ca produs şi nu ca proces, întrucât formulele, enunţurile şi definiţiile nu sunt demonstrate; b) Modelul centrat pe învăţare activă şi interactivă, în care materialele pun probleme şi cer soluţii, angajând gândirea şi imaginaţia copiilor. În prezent, la dispoziţia educatoarei şi învăţătorului, a copiilor şi elevilor se află numeroase instrumente de prezentare şi prelucrare a informaţiilor, precum şi de comunicare. Ele alcătuiesc „pachete de instruire şi învăţare". Unele componente ale acestora sunt destinate educatoarelor şi învăţătorilor ca materiale didactice necesare organizării predării (ghiduri, îndrumare, culegeri etc), în timp ce altele sunt destinate preşcolarilor şi elevilor pentru individualizarea şi aprofundarea învăţării (poveşti, fotografii, caiete de colorat etc). Toate materialele trebuie să fie realizate în conformitate cu prevederile programei, atât prevederile ştiinţifice, cât şi cele de natură psihopedagogică. Teme de reflectie * Ce se intelege prin curriculum? Explicati importanta curriculumului pentru formarea si dezvoltarea personalitatii umane. 1. Explicati relatiile dintre curriculum si celelalte componente ale procesului de invatamant. 2. Explicati incidenta factorilor care oroducschimbari in continutul invatamantului. 3. Studiati planurile de invatamant pentru invatamantul prescolar si primar siidentificati coralatii interdisciplinare. 4. Ce raporturi se stabilesc intre manualele scolare si auxiliarele didactice. BIBLIOGRAFIE Cerghit, I„ Vlăsceanu, L. (coord.), 1988, Curs de pedagogie, Universitatea din Bucureşti. Cerghit, I., 1983, Perfecţionarea lecţiei în şcoala modernă, Bucureşti, Editura Didactică şi Pedagogică. Ciolan, L., 2008, Invatarea integrata, Fundamente pentru un curriculum transdisciplinar, Iasi, Editura Polirom. Creţu, C, 1994, Orientări actuale în problematica curriculum-ului, în ***, Psihopedagogie, Iaşi, Editura Spiru Haret. Creţu, C, 1998, Conţinuturile procesului de învăţământ, componentă a curriculum-ului, în ***, Psihopedagogie pentru examenele de definitivare şi grade didactice, Iaşi, Editura Polirom. Creţu, C, 1998, Curriculum diferenţiat şi personalizat, Iaşi, Editura Polirom. Cristea, S., 2000, Dicţionar de pedagogie, Chişinău - Bucureşti, Grupul Editorial Litera. Litera Internaţional. ***, 1999, Curriculum Naţional. Planuri-cadru de învăţământ pentru învăţământul pre-universitar, Bucureşti, Editura Corint. De Landsheere, V., 1992, L'education et la formation, Paris, P. U. F. D'Hainaut, L., 1981, Probleme de învăţământ şi educaţie permanentă, Bucureşti, Editura Didactică şi Pedagogică. Ezechil, L., Păişi, M., 2002, Laborator preşcolar, Bucureşti, Editura V&I Integral. Iucu, R. B., 2001, Instruirea şcolară, Iaşi, Editura Polirom. Joiţa, E., 2003, Probleme teoretice şi practice ale curriculum-ului, în E. Joiţa, (coord.), Pedagogie şi elemente de psihologie şcolară, Editura ARVES, Craiova Manolescu, N., 2004, Curriculum pentru învăţământul primar şi preşcolar. Teorie şi practică., Universitatea din Bucureşti, Editura Credis, Bucureşti. Narly,C.,1995, ”Problema idealului pedagogic”, in Modelul uman si idealul educativ ( Antologie de texte), Bucuresti, Editura Didactica si Pedagogica . Neacşu, I., 1999, Instruire şi învăţare, Bucureşti, Editura Didactică şi Pedagogică. Negreţ - Dobridor, I., 2001, Teoria curriculum-ului educaţional, Buzău, Editura Casei Corpului Didactic „I. Gh. Dumitraşcu". Niculescu, R. M., 2003, Teoria şi managementul curriculum-ului, Editura Universităţii Transilvania, Braşov. Păun, E., 1991, Inovaţii în organizarea conţhiuturilor predării şi învăţării, în „Revista de pedagogie", nr. 4, 1991. Potolea, D., 1986, Scopuri şi obiective ale procesului didactic, în *** Sinteze pe teme de didactică modernă. Culegere editată de Tribuna şcolii (coord. I. T. Radu), Bucureşti 1986. Potolea, D., 2002, Conceptualizarea curriculum-ului. O abordare multidimensională, în E Păun, D. Potolea (coord. ), Pedagogie. Fundamentări teoretice şi demersuri aplicative, Iaşi, Editura Polirom. Tomşa, Gh., 1994, Teoria şi metodologia obiectivelor pedagogice, în „învăţământul primar", nr. 1-2., 1994. Ungureanu, D„ 1999, Educaţie şi curriculum, Timişoara, Editura Eurostampa. Văideanu, G., 1988, Educaţia la frontiera dintre milenii, Bucureşti, Editura Politică. Tema 5. Învăţarea şcolară. Orientări contemporane în teoria şi practica învăţării şcolare 1. Conceptele de învăţare în sens larg şi de învăţare şcolară (mecanisme, legitati, etape, forme, tipuri şi niveluri ale invatarii, teorii). 2. Condiţiile interne şi externe ale învăţării şcolare eficiente. 3. Specificul invatarii la prescolar si scolarul mic 1. 1.Conceptele de învăţare în sens larg şi de învăţare şcolară (mecanisme, legitati, etape, conceptii, tipuri şi niveluri de învăţare). 1. Procesul complex de formare şi devenire a personalităţii umane este indisolubil legat de activitatea de învăţare şi de educaţie, în general. * Învăţarea este un fenomen complex, dinamic-evolutiv, cu un conţinut bogat şi cu o largă sferă de cuprindere, a cărei problematică este abordată de mai multe discipline: pe de o parte, biologia şi biochimia, care sunt preocupate de determinarea mecanismelor neurofiziologice ale învăţării, iar pe de altă parte, psihologia, pedagogia, sociologia, logica, epistemologia, care sunt preocupate de dimensiunea individuală şi socială a învăţării, de condiţiile în care se produce învăţarea, de optimizarea învăţării şcolare. * Conceptul de învăţare poate fi abordat, în accepţiunea cea mai cuprinzătoare, ca dobândire de către fiinţele vii a experienţei individuale în scopul adaptării optime la condiţiile mediului. La acest nivel, învăţarea apare ca fenomen general, comun omului şi animalelor, având un caracter activ, explorativ, spontan şi neorganizat. * Deşi este proprie şi animalelor, învăţarea atinge punctul maxim de dezvoltare, manifestare şi organizare la om, deoarece în realizarea acesteia este implicat individul cu întregul sistem psihic: funcţii, fenomene, capacităţi, precum şi relaţiile dintre acestea, atitudinea fată de cunoaştere şi experienţele proprii, posibilitatea de a anticipa. * Învăţarea umană reprezintă acumularea de către individ a experienţei sociale în mod raţional, activ şi selectiv, în vederea orientării şi integrării în viaţa şi activitatea socială. Astfel, învăţarea apare ca o activitate îndreptată spre scopuri de cunoaştere a unor informaţii, reguli, legi, principii şi ca având, din această perspectivă, o funcţionalitate informativă şi un rol formativ. * Ampla şi complexa activitate de învăţare se circumscrie procesului specific de formare şi dezvoltare a personalităţii, pe baza interacţiunilor multiple şi diverse ale subiectului uman cu mediul, îndeosebi cu cel socio-cultural, ceea ce implică interacţiune şi complementaritate între psihologic şi pedagogic. * Învăţarea şcolară este o formă tipică, specifică de învăţare umană. în contextul procesului de instruire, învăţarea şcolară este definită ca activitate sistematică, organizată, instituţionalizată, specifică tinerei generaţii, orientată în direcţia asimilării de cunoştinţe şi a formării structurilor psihice şi de personalitate. Vizează obiective precise, implică proiectare şi anticipare, dirijare, control şi decizie. * Astăzi, în condiţiile exploziei informaţionale, a multiplicării canalelor de comunicare şi informare, organizarea învăţării şcolare se circumscrie nu atât acumulării de cunoştinţe, cât, mai ales, procedeelor şi modalităţilor de orientare şi dobândire independentă a acestora. învăţarea nu trebuie să conducă spre simple asimilări de informaţii, ci la formarea unor capacităţi de orientare, gândire divergentă şi creativitate, la flexibilizarea structurilor cognitive şi atitudinale, pentru a permite o adaptare optimă la schimbările rapide ce marchează lumea modernă. * Învăţarea şcolară are următoarele caracteristici: * este organizată şi desfăşurată sub îndrumarea educatorilor, în cadru instituţionalizat, pe fondul unor relaţii de comunicare socio-afective, de cunoaştere şi de influenţă; * este un demers conştient, presupunând stabilirea anticipată a scopului, mobilizarea voluntară a efortului; * are caracter gradual, sub raportul eşalonării dificultăţilor sarcinilor didactice; * are un pronunţat caracter secvenţial; * are caracter informativ-formativ; * • este un proces dirijat din exterior ce tinde să devină un proces autodirijat. * Mecanismele învăţării vizează atât organizarea şi funcţionarea sistemului central, cât şi structurile şi funcţiile neuropsihice implicate în modurile de operare mintală şi psihocomportamentală. Implică cele trei componente ale arcului reflex de relaţie neuropsihocomportamentală a organismului cu mediul: * componenta aferentă senzorială - de receptare şi transmitere a informaţiei către sistemul nervos central; * componenta centrală (sistemul nervos central) - cu rol de prelucrare, stocare şi valorificare a informaţiei şi organizarea structurilor de operare şi formelor psihocomportamentale de comandă şi control al acţiunii; * componenta aferentă psihomotrică a reacţiilor de răspuns, conduitelor şi activităţilor exteriorizate. Prin învăţare se realizează un circuit complex al informaţiei de la receptare până la efectuare şi invers, prin conexiune inversă, datorită mecanismelor autoreglatoare, astfel încât activitatea şi conduita umană se modifică în procesul adaptării şi echilibrării în relaţia cu mediul. Rezultatul este constituit din structurile verbal-logice, operaţional-simbolice, motivaţionale. Legităţile învăţării Legea motivaţiei Invaţarea este o activitate esenţial motivată şi orientată spre cunoaştere, spre sensibil, spre raţional şi comunicativitate; motivaţia face ca învăţarea să se producă şi să se autosusţină. Motivatia este generatoare de energie, reglatoare de tempou, stimulatoare de reuşită/performanţă celui care învaţă, incitatoate de noi experiente, dar şi producătoare de bariere şi obstacole, de insatisfacţie, de dependenţă. Motivaţia este conditionata de: 1. - nivelul de maturizare şi dezvoltare a celui care învaţă; 1953708663. - experienţa anterioară; 1953708663. - capacitatea de exprimare liberă a personalităţii; 1953708663. - nivelul de aspiraţie; 1953708663. - aria de interes; 1953708663. - valenţele obiectului învăţării; 1953708663. - cunoaşterea rezultatelor; 1953708663. - flexibilitatea obiectivelor de atins; 1953708663. - regimul recompenselor şi pedepselor; 1953708663. - evaluarea: semnificaţia rezultatelor învăţării definite prin reuşită/eşec, succes/insucces. Legea conexiunii inverse Învăţarea umană este o activitate esenţială bazată pe feedback, pe informaţia retur de control, pe variate conexiuni inverse. Ea se produce dacă cel care învaţă are, la anumite intervale de timp, imaginea/reprezentarea corectă cu privire la: gradul de realizare a obiectivului fixat, corectitudinea progreselor făcute, corespondenţa dintre metoda anticipată şi cea practicată, calitatea înţelegerii şi asimilării, a perfecţionării saricinii respective. Controlul exercitat de educator şi de cel care învaţă oferă indicii asupra adecvării, exactităţii şi rapidităţii procedurilor, în funcţie de care face anumite corecţii, reia procesul învăţării etc. Legea repetiţiei Invăţarea umană este esenţial bazată pe repetiţie, pe reiterarea acţiunii cu o anumită frecvenţă de care individul este conştient în activitatea sa. Efectele repetiţiei se produc în planul structurilor memoriei, mecanismelor şi stilurilor gândirii logice Legea transferului Invăţarea este esenţial bazată pe transfer, aceea capacitate a psihismului uman care permite ca o parte a ceea ce a fost învăţat să fie folosită într-o nouă învăţare, fie să influenţeze învăţarea noilor forme de comportament. Această legitate face operante conceptele de accelerare a învăţării/învăţare accelerată, de învăţare pozitiv-transformativă/învăţare activă, de autoînvăţare Tipuri de transfer: 1. - transfer pozitiv – transfer negativ (interferenţă) 1953708663. - transfer specific (în alte sarcini similare) – transfer nespecific/general (sarcini de învăţare nesimilare) 1953708663. - transfer orizontal (simetric) – transfer vertical (sarcini de nivel superior) Potenţialul de transfer creşte progresiv pe măsura experienţei reuşite într-un tip de învăţare care se situează la un nivel mai înalt de complexitate: învăţarea conceptuală, rezolvarea de probleme, învăţarea creativă etc. 1. Etapele procesului de învăţare sunt: * • formarea motivaţiei - implică activarea cerebrală, mobilizarea energiei psihice; * receptarea materialului şi înregistrarea (memorarea) datelor; * înţelegerea şi elaborarea generalizărilor; * fixarea cunoştinţelor în memorie, păstrarea în timp; * actualizarea şi aplicarea cunoştinţelor. * Între etapele prezentate există unitate şi se instituie un raport funcţional strâns. Modul în care se desfăşoară şi ordinea lor dobândesc aspecte specifice în funcţie de conţinutul şi obiectivele învăţării, tipul de învăţare, tipul de lecţie adoptată, particularităţile clasei etc. * Sub aspect psihologic, ca proces, învăţarea constă în elaborarea de răspunsuri adecvate unor situaţii problematice sau sarcini cu care elevul se confruntă. Elaborarea acestor răspunsuri se întemeiază pe mecanisme instrumental-operaţionale şi mecanisme motivaţionale. în prima categorie sunt incluse atenţia, sistemul cognitiv (percepţii, reprezentări, imaginaţie, memorie, înţelegerea, gândirea etc), aptitudinile, creativitatea, iar din cea de-a doua fac parte structurile de trebuinţe şi interese de cunoaştere, de autorealizare, convingeri şi atitudini, dispoziţii afective, aspiraţii profesionale care declanşează şi susţin energetic conduita de învăţare. Toate acestea conferă învăţării o rezonanţă subiectivă şi sunt, de fapt, rădăcinile profunde care explică dinamismul intern al procesului învăţării. * 1.2. Forme, tipuri şi niveluri de învăţare * Complexitatea procesului de învăţare acoperă un spectru larg de fenomene şi angajează personalitatea umană în totalitatea ei, de aceea se pot disocia o multitudine de forme, tipuri şi niveluri distincte. * Pot fi identificate, astfel, trei tipuri fundamentale de învăţare: * • învăţarea senzoriomotorie (se formează deprinderile de mers, scris, muzicale, tehnice, sportive etc); * • învăţarea cognitiv-intelectuală (se însuşesc noţiunile, ideile, principiile, teoriile etc.) * • învăţarea socio-afectivă. * În funcţie de unele noi criterii, se pot realiza noi tipologii ale învăţării: * • după conţinut: perceptivă, verbală, conceptuală, motorie; * •după modul de operare cu stimulii: prin discriminare, asociere, repetare, prin transfer, generalizare; , * după modul de organizare a informaţiei: algoritmică, euristică, programată, creatoare; * după gradul de variaţie a subiectului în actul învăţării: spontană, latentă, în stare de somn, în stare de veghe; * după natura relaţiei subiect-sarcină de învăţare: extensivă sau de adaptare a subiectului la sarcină, intensivă sau de adaptare a sarcinii la capacităţile subiectului; * după natura experienţei: din experienţa proprie, din experienţa altora; * după mecanismele şi operaţiile neuropsihice implicate: prin condiţionare, prin imitaţie, prin încercare-eroare, prin anticipare şi decizie inventivă, prin creaţie. Psihologul american R. Gagné face o expunere analitică asupra învăţării, concepând un model constituit din opt tipuri de învăţare de complexitate crescândă, în funcţie de criteriul cantităţii şi calităţii achiziţiilor în contextul variabilităţii condiţiilor învăţării. Aceste tipuri de învăţare sunt plasate într-o ordine ierarhică. Un tip situat Ia un nivel superior este, prin natura sa, mai complex şi se bazează pe cele inferioare. Cele opt niveluri identificate de Gagne sunt: 1. învăţarea de semnale - involuntară, direct legată de emoţiile şi nevoile vitale; 2. învăţarea stimul-răspuns - lanţ de asociaţii repetate în timp, al căror efect este formarea stereotipurilor dinamice; 3. înlănţuirea de mişcări - serii de legături stimul-răspuns înlănţuite într-o ordine determinată; 4. învăţarea de asociaţii verbale - implicată în vorbire, presupune formarea , lanţurilor verbale; 5. învăţarea prin discriminare - răspunsul diferenţiat la caracteristicile obiectelor care servesc la distingerea acestora; 6. învăţarea noţiunilor - stă la baza actului instruirii; 7. învăţarea regulilor - are la bază învăţarea noţiunilor; 8. învăţarea prin rezolvarea de probleme - necesită efort de gândire, presupune combinarea regulilor pentru a soluţiona situaţii, probleme noi. Gagné consideră că ierarhia învăţării oferă o bază pentru găsirea unui drum de învăţare potrivit fiecărui elev. Pentru aceasta, lucrul cel mai important este ca educatorul să afle ce cunoaşte elevul în acel moment şi să înceapă instruirea din acel punct. 1.3. Teorii ale învăţării Încercările psihologilor de a da o explicaţie adecvată modului în care se produce învăţarea sunt extrem de numeroase şi de diverse. Constructivismul piagetian. A explica mecanismele de achiziţie şi utilizare a cunoştinţelor înseamnă, pentru Piaget, a explica inteligenţa prin modalitatea în care ea se construieşte. Dezvoltarea inteligenţei constituie, în opinia psihologului elveţian, p prelungire a mecanismelor biologice de adaptare. Inteligenţa reprezintă o formă superioară de adaptare optimă, eficientă, în situaţii noi, problematice, prin restructurarea datelor experienţei. Evoluţia ontogenetică a inteligenţei este examinată ca o construcţie progresivă ce depinde atât de factori interni (capacităţile iniţiale ale individului), cât şi de factori externi (caracteristicile mediului în care evoluează fiinţa umană). Inteligenţa înseamnă, în primul rând, adaptare, respectiv un echilibru între organism şi mediu, care este rezultatul interdependenţei a două procese complementare: asimilarea şi acomodarea. Asimilarea este un proces de integrare prin care un individ încorporează noi informaţii în schemele operatorii şi în experienţa cognitivă de care dispune deja. Acomodarea presupune modificarea schemelor existente în funcţie de caracteristicile noii situaţii. O conduită adaptată la un moment dat al dezvoltării şi într-un anumit mediu presupune existenţa unei stări de echilibru între cele două procese - asimilarea şi adaptarea. Progresul inteligenţei poate fi considerat rezultatul unei echilibrări progresive. Teoria lui Piaget se concentrează asupra genezei şi dezvoltării intelectului uman, a gândirii umane îndeosebi, a operaţiilor intelectuale ca instrumente ale gândirii. învăţarea constă deci în elaborarea treptată şi consolidarea acestor operaţii. Punctul de plecare al constituirii acestor procese intelectuale îl reprezintă acţiunea practică a subiectului cu obiectele realităţii, acţiune care conduce la interiorizarea şi formarea sistemelor operatorii sau structurii mentale care, la rândul lor, vor constitui premise pentru activitatea cognitivă ulterioară. Psihologia clasică consideră că în dezvoltarea gândirii, rolul principal îl au imaginile perceptive. Ele oferă materia primă care, supusă prelucrării pe plan mental, conduce la formarea conceptelor (noţiunilor) considerate ca forme specifice ale intelectului uman. Pentru Piaget, nu imaginea perceptivă, ci acţiunea deţine rolul principal în dezvoltarea gândirii. Rezultatele învăţării se concretizează în formarea unor scheme sau sisteme operatorii, considerate ca acţiuni interiorizate, acestea devenind premise pentru noi acumulări. La nivelul diferitelor stadii, aceste scheme cunosc forme specifice de manifestare: senzoriomotrică, preoperaţională, operatorie concretă şi operatorie formală. Piaget nu s-a angajat în cercetări directe asupra învăţământului şi educaţiei, dar studiile sale privind dezvoltarea stadială a inteligenţei au avut un puternic impact asupra procesului educaţional. Teoria dezvoltării stadiale a inteligenţei şi, în general, a capacităţii cognitive are implicaţii asupra organizării planului de învăţământ şi a programelor analitice, în sensul că ea impune armonizarea materiilor de învăţământ, respectiv a conţinuturilor prevăzute de programele analitice cu structurile de gândire ale elevilor. Constructivismul social - L S. Vîgotski. În timp ce Piaget descrie dezvoltarea ca pe o construcţie internă a subiectului, născută din interacţiunea cu obiectele, Vîgotski insistă asupra rolului interacţiunii sociale în această dezvoltare. în concepţia lui Vîgotski, dezvoltarea cognitivă e rezultatul unei duble formări, externă şi apoi internă, într-o mişcare a cărei direcţie este de la social la individual, şi nu invers. Capacităţile copilului se manifestă mai întâi într-o relaţie interindividuală, când mediul social asigură ghidajul copilului (proces descris de Bruner ca o relaţie de asistenţă sau de colaborare între copil şi adult), şi abia apoi are loc declanşarea şi controlul individual al activităţilor, ca urmare a unui proces de interiorizare. Astfel, fiecare funcţie psihică superioară apare de două ori în cursul dezvoltării copilului: mai întâi într-o activitate colectivă dirijată de adult (ca funcţie interpsihică) şi abia în al doilea rând ca activitate individuală, ca proprietate interioară a gândirii copilului (ca funcţie intrapsihică). Cel mai elocvent exemplu în această privinţă este cel al limbajului. Dezvoltarea este concepută de Vîgotski ca o socioconstrucţie care urmează o direcţie inversă decât cea preconizată de Piaget. Vîgotski susţine un raport invers de cauzalitate: „Învăţarea poate să se transforme în dezvoltare; procesele dezvoltării nu coincid cu cele ale învăţării, dar le urmează pe acestea, dând naştere la ceea ce am numit zonă a proximei dezvoltări”. întotdeauna va exista un „spaţiu potenţial de progres” în care capacităţile individuale vor putea fi depăşite dacă sunt îndeplinite anumite condiţii. Graţie imitaţiei, într-o activitate colectivă şi dirijat de adult, copilul este în măsură să realizeze mai mult decât ceea ce reuşeşte să facă în mod autonom. Acest potenţial de învăţare în interacţiunea socială defineşte unul dintre conceptele majore ale teoriei lui Vîgotski, cel de zonă a proximei dezvoltări. Aceasta reprezintă aria dintre nivelul actual de dezvoltare a copilului şi nivelul de dezvoltare potenţial care poate fi atins (achiziţionat) cu ajutorul adulţilor sau prin intermediul altor persoane mai experimentate. Pentru Vîgotski, învăţarea precede dezvoltarea, iar zona proximei dezvoltări asigură legătura dintre ele. Teza vîgotskiană referitoare la rolul intervenţiei sociale şi al interacţiunilor dintre copil şi adult în construcţia cognitivă a persoanei este de un interes major pentru educaţia şcolară. Profesorul este un agent al dezvoltării, în măsura în care el mediază relaţia copilului cu lumea obiectelor, ghidând, planificând, reglând şi perfecţionând acţiunile acestuia. Intervenţia profesorului, în funcţie de zona proximei dezvoltări şi de nivelul de dezvoltare a copilului, e esenţială în procesul de învăţare al elevului. Vîgotski acordă un rol important dezvoltării limbajului ca mediator semiotic al activităţii psihice. Prin limbaj, individul îşi organizează percepţiile şi procesele de gândire. De aceea, în şcoală, copiilor trebuie să li se asigure nu doar condiţii de a asculta, observa şi acţiona, ci şi posibilitatea interacţiunii comunicaţionale, atât cu profesorii, cât şi cu colegii. Teoria învăţării verbale cognitive - D. Ausubel. Psihologul american David Ausubel consideră că randamentul elevului în activitatea de învăţare, capacitatea sa de a face faţă cerinţelor învăţării sunt în strânsă legătură cu ceea ce el a numit „starea de pregătire cognitivă". Starea de pregătire cognitivă este dependentă atât de maturitatea cognitivă generală a individului, adică de stadiul său de dezvoltare, cât şi de instruirea anterioară în diferite materii de studiu. Aceasta înseamnă că profesorul trebuie să evalueze starea de pregătire generală a fiecărui elev şi pentru fiecare domeniu de instruire. D. Ausubel atrage atenţia asupra faptului că dependenţa copilului din şcoala primară de suporturile concrete'nu presupune ca întreaga predare să se desfăşoare exclusiv pe baze empirice. Singura condiţie esenţială pe parcursul acestei perioade este ca, atunci când se însuşesc concepte noi, ele să fie însoţite de exemple, de ilustrări concrete. în prezentarea didactică a conţinuturilor unei discipline din ciclul primar, trebuie combinate suporturile empirice cu suporturile verbale. Condiţionarea instrumentală - B. F. Skinner. Condiţionarea operantă este acea formă de învăţare în care consecinţele comportamentului influenţează posibilitatea apariţiei acestuia. B. F. Skinner a acordat un rol important întăririi în învăţare. întărirea poate fi realizată în două moduri: întărire pozitivă, furnizând direct individului ceva care-i place sau are nevoie, şi întărire negativă, permiţând individului să evite comportamentele care au consecinţe neplăcute. Pedeapsa este o consecinţă negativă a unui comportament, care duce la scăderea frecvenţei comportamentului în cauză. Totuşi, Skinner susţine că pedeapsa nu este o tehnică potrivită pentru controlul comportamentului, deoarece suprimă comportamentul nedorit, fără întărirea comportamentului dezirabil. Tehnicile de întărire sunt importante atât pentru formarea unor noi comportamente, cât şi pentru consolidarea celor deja existente. Instrucţia este, în concepţia lui Skinner, un aranjament al relaţiilor de întărire. Aplicarea concepţiei teoretice despre învăţare a lui B. F. Skinner în actul educaţional a condus spre dezvoltarea unei tehnologii a învăţării cunoscute sub numele de „învăţământ programat”. Tipul de programare elaborat de Skinner a fost denumit programare liniară. Tuturor elevilor li se prezintă acelaşi conţinut, temele sunt identice, numai ritmul învăţării este individualizat. Fiecare elev citeşte informaţia şi formulează răspunsul în ritm propriu. Cunoaşterea imediată a răspunsului corect reprezintă o întărire a învăţării şi, în consecinţă, va influenţa pozitiv rata de învăţare. Skinner insistă asupra motivaţiei puternice pe care o trezeşte această tehnică de învăţare la cei care o folosesc. Astăzi, principiile învăţământului programat se regăsesc în instruirea asistată de calculator. Potrivit lui Skinner, comportamentul, ca răspuns sau acţiune, este prin esenţa sa un aliaj între două seturi de influenţe ale mediului: unele care îl preced (antecedentele) altele care îl urmează (consecinţele). Condiţionarea operantă sau învăţarea operantă implică controlul consecinţelor comportamentului. Teoria genetic-cognitivă (asociaţionistă). J. Bruner apreciază că învăţarea reprezintă modalitatea principală de dezvoltare a proceselor cognitive şi a personalităţii umane. Copilul descoperă lumea şi cunoaşte obiectele prin trei modalităţi: * manipulare şi acţiune, exersare în vederea achiziţionării primelor cunoştinţe şi formării deprinderilor; * modalitatea iconică, bazată pe imagini; * modalitatea simbolică, prin care imaginile sunt înlocuite prin cuvinte sau alte semne convenţionale. * Subliniind importanţa şi necesitatea utilizării metodei problematizării şi a învăţării prin descoperire, Bruner ajunge Ia concluzia că aceste metode contribuie la dezvoltarea capacităţii intelectuale a elevilor şi că favorizează trecerea de la motivaţia extrinsecă la cea intrinsecă. înţelegerea se asociază cu unele stări afective pozitive care, la rândul lor, sporesc efortul propriu, răsfrângându-se pozitiv asupra atitudinii ulterioare a elevului faţă de învăţare. * În ceea ce priveşte fenomenul „blocării învăţării", acesta este declanşat şi susţinut nu numai de factori anatomofiziologici, ci şi de factori psihosociali: relaţiile educator-elevi, stil didactic, relaţiile de comunicare etc. Eficienţa învăţării este strâns legată şi dependentă de calitatea instruirii. Aceste argumente pledează pentru evidenţierea rolului cadrului didactic în procesul de învăţământ, care trebuie să includă aptitudini pedagogice precum: tactul, comunicativitatea, receptivitatea ideatică, empatia şi competenţe psihopedagogice, care să coreleze pozitiv cu atitudinile favorabile ale acestuia faţă de copil şi profesie. * J. Bruner se opreşte în detaliu asupra condiţiilor pe care trebuie să Ie asigure instruirea pentru ca procesul învăţării să se realizeze în mod optim. Dintre acestea se pot delimita două categorii: condiţii psihologice şi condiţii privitoare la organizarea şi restructurarea cunoştinţelor. Cele dintâi se referă la necesitatea existenţei „unui nivel optim de incertitudine”, la rolul şi semnificaţia motivelor, îndeosebi a celor intrinseci, în declanşarea şi menţinerea procesului învăţării. Celei de a doua categorii, privitoare la structura cunoştinţelor, îi este acordată o atenţie deosebită. Astfel, J. Bruner lansează, sub formă ipotetică, teza conform căreia „oricărui copil, la orice stadiu de dezvoltare, i se poate preda cu succes orice obiect de învăţământ într-o formă intelectuală adecvată" ( Bruner, 1970, 83 ). Concepţia sa, comentată de specialiştii psihopedagogi ca optimism exagerat, este cunoscută şi sub denumirea de „teorie a accesibilităţii”. * Teoria învăţării cumulativ ierarhice - R. Gagné. În concepţia lui Robert Gagné, învăţarea se obiectivează, concretizează într-o modificare de performanţă. Pentru a se produce procesul învăţării trebuie îndeplinite două categorii de condiţii: interne şi externe. Condiţiile interne se exprimă prin anumite capacităţi (structuri cognitive) ce apar şi se dezvoltă ierarhic, ele fiind premise hotărâtoare în realizarea învăţării. Condiţiile externe sunt independente de subiectul care învaţă şi se referă la situaţiile-stimul ce aparţin contextului în care se desfăşoară învăţarea. Autorul delimitează opt tipuri de învăţare, fiecărui tip corespunzându-i condiţii interne şi externe ale învăţării. * Copilul, afirmă Gagné, asimilează progresiv comportamentul, de la simplu la complex, prin intermediul proceselor de diferenţiere, retenţie şi transfer. Datorită interacţiunilor dintre aceste tipuri de învăţare, teoria lui Gagne mai este cunoscută şi sub denumirea de „teoria transferului". * Transferul este de două feluri: * a) transferul lateral, care se referă la un fel de generalizare ce se extinde asupra unui ansamblu de situaţii cu aproximativ acelaşi nivel de complexitate. În practica educaţională se manifestă ca extindere la nivelul a două sau mai multe obiecte de ' învăţământ. Producerea acestui tip de transfer ţine de condiţiile interne specific individuale, unii elevi fiind capabili să extindă la situaţii noi ceea ce au învăţat, pe când alţii nu pot realiza acest lucru, dar Gagne precizează că „este totuşi posibil să acţioneze aici atât unii factori înnăscuţi, cât şi alţii învăţaţi" ( Gagne, 1975, 104 ). * b) transferul vertical se referă la faptul că învăţarea unei capacităţi superioare este dependentă şi se bazează pe învăţarea celor inferioare. * Concepţia lui Gagne cuprinde numeroase elemente ce pot fi aplicate eficient în practica educaţională: * importanţa stării iniţiale de pregătire a elevilor pentru realizarea învăţării ulterioare; * structura şi procesualitatea învăţării fac posibilă dirijarea acesteia; * stabilirea principalelor conţinuturi ale învăţării - deprinderi intelectuale, informaţii verbale, deprinderi motorii, atitudini, noţiuni, reguli etc; * • rolul educatorului, de organizator al condiţiilor externe ale învăţării. Proiectarea educaţională, prin intermediul obiectivelor, are ca punct de plecare şi de susţinere şi teoria lui Gagne, care se prezintă sub forma unei piramide şi care explică învăţarea doar ca un proces organizat adiţional. * 2. Condiţiile interne şi externe ale învăţării şcolare eficiente. * 2.1. Procesele cognitive, afective şi volitive * Procesele psihice pot fi divizate în cognitive (senzoriale şi logice) şi reglatorii (afectivitatea şi voinţa), acestora adăugându-li-se şi alte două tipuri de desfăşurări procesuale care nu furnizează informaţii specifice, ci le facilitează şi le comunică pe cele dintâi (atenţia şi limbajul), toate fiind indispensabile învăţării. * Procesele cognitiv-senzoriale (senzaţiile, percepţiile şi reprezentările) constituie baza cunoaşterii şi suportul celor logice. * Senzaţiile realizează legătura informaţională cea mai simplă a omului cu mediul în care trăieşte. Dacă ne referim la învăţarea senzorio-motrică şi psihomotrică în general, aceste tipuri ale învăţării implică cu necesitate anumite senzaţii, cum ar fi cele vizuale, tactile, chinestezice, de echilibru. învăţarea şcolară, în variatele sale forme de realizare şi în funcţie de obiectivele instructiv-educative" vizate, implică valorificarea tuturor modalităţilor senzoriale. Senzaţiile contribuie în procesul învăţării mai ales prin interacţiunea şi sinteza lor în cadrul percepţiilor. * Percepţiile, ca procese de reflectare a obiectelor şi fenomenelor integral şi unitar, în condiţiile acţiunii directe a stimulilor asupra analizatorilor, implică şi caracteristicile subiectului cunoscător, care intervine activ în preluarea şi prelucrarea caracteristicilor externe ale obiectului în funcţie de experienţa sa anterioară, acţiunile concrete, vârstă, nivel de instruire, factori temperamentali, motivaţie etc. * În vederea optimizării proceselor cognitiv-senzoriale în activitatea de învăţare, psihopedagogii au evidenţiat două tipuri de deficienţe: prima este experienţa perceptivă redusă a copilului, iar cea de-a doua priveşte dificultatea de a distinge esenţialul de neesenţial, în cadrul observaţiilor efectuate în activităţile şcolare. Modalităţile şi procedeele de combatere a acestor insuficienţe se diferenţiază de la o disciplină la alta, utilizându-se metode specifice. Se recomandă lucrul direct cu obiectele şi receptarea acestora prin cât mai multe simţuri: să examineze nu numai pe cale vizuală, ci să simtă şi mirosul, gustul (când este posibil), să pipăie suprafeţele etc. O altă recomandare priveşte folosirea unui material intuitiv cât mai variat. înlesnirea desprinderii esenţialului solicită o muncă didactică susţinută, care presupune utilizarea desenului schematic, scoţând astfel în evidenţă aspectele importante, eliminând detaliile. Schematizarea trebuie însă însoţită şi de o prezentare a obiectului, fiinţei în integralitatea sa, pentru a putea fi identificată de elevi. Un rol fundamental în facilitarea sesizării esenţialului îl are cuvântul educatorului. Acesta asigură starea de pregătire intelectuală necesară înţelegerii lecţiei, o orientare preliminară în care se indică ce urmează să se studieze. Pe de o parte, cuvântul orientează observaţia copiilor în direcţia unei categorii de fenomene şi, pe de altă parte, poate indica direct aspectul esenţial, facilitând sesizarea lui. Este indicat din acest punct de vedere să se dirijeze copiii în procesul perceptiv prin intermediul întrebărilor sau să se faciliteze observaţiile lor independente. * Reprezentările depind de bogăţia experienţei perceptive însă, din punctul de vedere al producerii, ele se apropie de gândire, făcând trecerea la procesele cognitive superioare. In procesul reprezentării se împletesc analiza şi sinteza senzorială, care urmează coordonatele acţiunii directe cu obiectul, cu operaţiile intelectuale şi cu funcţia reglatoare a cuvântului. * Cadrul didactic trebuie să evoce în procesul învăţării şcolare reprezentările pe care elevii Ie deţin deja, dar să şi formeze reprezentările necesare conturării unei noţiuni. Nivelul de dezvoltare a reprezentărilor, bogăţia şi varietatea lor sunt o condiţie favorabilă pentru activitatea mentală, în general, şi pentru învăţare, în special. * Gândirea este procesul psihic cognitiv superior central în sistemul psihic uman, cu rol fundamental în procesul cunoaşterii, prin care se asigură desprinderea de concret şi surprinderea generalului, esenţialului la nivelul categoriilor de obiecte. * În procesul învăţării, gândirea are rol instrumental, fiind implicată în înţelegere, în formarea conceptelor şi operaţiilor, în rezolvarea problemelor. * Cadrul didactic trebuie să urmărească formarea şi exersarea laturii operaţionale a gândirii, astfel că materialul prezentat trebuie să fie analizat, comparat, să solicite sinteze, să implice trecerea de la concret la abstract, de la particular la general şi invers, să declanşeze raţionamente inductive şi deductive, clasificări, sistematizări etc. De asemenea, chiar tipul strategiei utilizate în predare-învăţare antrenează atât formarea şi utilizarea de algoritmi, cât şi euristica, extrem de productivă în procesul cunoaşterii. * Stimularea gândirii, plasticitatea ei sunt facilitate, de asigurarea diversităţii problemelor. Nu atât cantitatea de teme, cât diversitatea lor e menită să favorizeze transferul procedeelor şi să sporească resursele imaginative necesare soluţionării unor teme dificile. * Limbajul, ca suport al gândirii, ca act al întregului sistem psihic se dezvoltă şi se valorifică, este determinat şi determinant în procesul învăţării. * Memoria este procesul psihic cognitiv superior care face posibilă întipărirea, fixarea şi reactualizarea selectivă a informaţiilor. Este unul dintre procesele care stau la baza învăţării şcolare, formele sale de manifestare influenţându-i rezultatele. Educatorul trebuie să aibă în vedere existenţa formelor inegal productive de memorare (logică/mecanică, voluntară/involuntară, de scurtă durată/de lungă durată), asfel încât să valorifice valenţele pozitive ale acestora. Memoria face posibilă evoluţia psihică şi dezvoltarea coerentă în raport cu experienţa acumulată. * Condiţiile care asigură o memorare facilă şi temeinică, de care ar trebui să ţină seama atât cei care învaţă, cât şi educatorii, sunt: * motivaţia subiectului, sensul pe care îl are învăţarea pentru el, scopul memorării; * necesitatea cunoaşterii efectelor, a rezultatelor învăţării, ele fiind de natură să ghideze eforturile învăţării; * înţelegerea materialului de învăţat, prelucrarea sa raţională, recurgându-se la memoria semantică; * intenţia de a memora, voinţa; * repetarea cunoştinţelor, eficienţa fiind dependentă de numărul de repetări şi de participarea activă a elevului; * interacţiunea între cunoştinţe sau priceperi, transferul lor; * modul de organizare a învăţării etc. * Imaginaţia este procesul cognitiv complex, de elaborare a unor imagini şi proiecte noi, pe baza combinării şi transformării experienţei. în activitatea de învăţare, imaginaţia se impune cu necesitate facilitând înţelegerea şi chiar rezolvarea de probleme. Formele imaginaţiei şi combinatorica imaginativă joacă un rol deosebit în activitatea creatoare a gândirii, justificându-se astfel importanţa lor pentru actul învăţării. * Afectivitatea, atenţia şi voinţa, motivaţia au rol stimulativ şi reglator în învăţare. Motivaţia şi afectivitatea se implică reciproc în procesul învăţării şcolare, urmărindu-se ca relaţia dintre elev şi conţinutul de învăţat să fie pozitivă, pentru a putea genera stări afective stenice, emoţii superioare şi chiar sentimente intelectuale, morale, estetice. Activitatea de învăţare necesită efort susţinut şi muncă intelectuală intensă, concentrarea atenţiei, activarea voinţei, corelarea proceselor cognitive. * 2.2. Motivaţia învăţării. Geneză şi dinamică * De ce un elev învaţă şi altul nu? De ce unii elevi se angajează în realizarea sarcinilor şcolare şi perseverează până la atingerea scopului, în timp ce alţii se descurajează la primul obstacol şi abandonează activitatea propusă de educator în favoarea alteia pe care o preferă? Răspunsurile la aceste întrebări trebuie căutate în domeniul motivaţiei. * Nu este suficient ca scopul unei activităţi să fie clar, corect şi riguros formulat pentru ca ea să se desfăşoare normal şi eficient. Dacă lipseşte stimularea şi susţinerea energetică în vederea realizării scopului, activitatea nu va fi realizată. Aşadar, activitatea umană trebuie să facă apel la o serie de factori cu rol de stimulare şi activare, de sensibilizare selectivă şi imbold, care sunt încadraţi în noţiunea de motivaţie. * Motivaţia este forţa motrice a întregii dezvoltări psihice şi umane a individului. Ea este o structură psihică activatoare şi predispozantă. cea care determină omul să acţioneze şi să urmărească anumite scopuri. * Motivaţia învăţării se subsumează sensului general al conceptului de motivaţie şi se referă la totalitatea factorilor care îl mobilizează pe elev la o activitate menită să conducă la asimilarea unor cunoştinţe, la formarea unor priceperi şi deprinderi. Motivaţia energizează şi facilitează procesul de învăţare prin intensificarea efortului şi j concentrarea atenţiei elevului, prin crearea unei stări de pregătire pentru activitatea de învăţare. Elevii motivaţi sunt mai perseverenţi şi învaţă mai eficient. Motivaţia este una dintre cauzele pentru care elevul învaţă sau nu învaţă. In acelaşi timp însă, motivaţia poate fi efectul activităţii de învăţare. Cunoaşterea rezultatelor activităţii de învăţare, mai ales când acestea sunt pozitive, susţine eforturile ulterioare ale elevului. Din satisfacţia iniţială de a fi învăţat, elevul îşi va dezvolta motivaţia de a învăţa mai mult. Astfel că relaţia relaţia cauzală dintre motivaţie şi învăţare este una reciprocă. Motivaţia energizează învăţarea, iar învăţarea încununată de succes intensifică motivaţia. * Motivaţia pentru învăţare apare iniţial în ambianţa familială. Copiii preiau atitudinile părinţilor, şi mai apoi ale educatorilor, constituindu-şi din aceştia modele de perseverenţă şi mobilizare pentru atingerea scopurilor. * Este importantă şi munca de convingere pentru realizarea învăţării la parametri I optimi, dar şi activităţile şcolare şi extraşcolare cu caracter de cooperare şi competiţie care pot conduce la dezvoltarea unei motivaţii superioare. Educarea motivaţiei atinge stadiul superior atunci când apar sentimente trainice legate de valoarea muncii şi a culturii. * Pentru a-1 înţelege pe elev, pentru a-1 instrui şi educa în mod adecvat, cadrul didactic trebuie să cunoască motivele care, împreună cu aptitudinile, temperamentul şi caracterul, contribuie Ia determinarea conduitei şi a reuşitei sau nereuşitei elevului în activitatea de învăţare. * Forme şi structuri motivaţional-atitudinale * În procesul de învăţare sunt puse în funcţiune diferite forme ale motivaţiei care se clasifică, de obicei, două câte două, în perechi opuse. * Motivaţia pozitivă şi motivaţia negativă. Prima este produsă de stimulările premiale (lauda, încurajarea) şi se soldează cu efecte benefice în procesul de învăţare. Cea de a doua este produsă de folosirea unor stimuli aversivi (pedepsirea, ameninţarea) şi se asociază cu efecte de evitare, refuz, abţinere. * Motivaţia intrinsecă şi motivaţia extrinsecă. Motivaţia intrinsecă îşi are sursa în însăşi activitatea desfăşurată şi se satisface prin îndeplinirea acelei activităţi. Activitatea de învăţare motivată intrinsec este aceea susţinută de o nevoie interioară de cunoaştere, de curiozitate epistemică, de pasiunea pentru un domeniu, de plăcerea de a învăţa. Motivaţia extrinsecă îşi are sursa în exteriorul individului şi a activităţii desfăşurate. Dacă un elev învaţă pentru a primi anumite recompense, din dorinţa de a fi primul în clasă ori din teama de eşec sau de pedeapsă, atunci activitatea de învăţare este motivată extrinsec. * Motivaţia cognitivă şi motivaţia afectivă. Prima îşi are originea în activitatea exploratorie, în nevoia de a şti, şi se numeşte astfel deoarece acţionează dinăuntrul proceselor cognitive. Ea îşi găseşte satisfacţia în nevoia de a înţelege, a explica, a rezolva ca un scop în sine. Motivaţia afectivă este determinată de nevoia de a obţine aprobarea din partea altor persoane. Când elevii învaţă din dorinţa de a-şi satisface părinţii sau pentru a nu pierde aprobarea ori dragostea lor, atunci ei sunt animaţi de o motivaţie afectivă. * Formele motivaţiei sunt inegal productive. Cercetările demonstrează că motivaţia pozitivă, intrinsecă şi cea cognitivă conduc spre rezultate mai bune în procesul de învăţare faţă de motivaţia negativă, extrinsecă, afectivă. Productivitatea rruu mare sau mai mică a acestora depinde de particularităţile concrete ale situaţiei, aşa încât se recomandă utilizarea lor diferenţiată, concordantă cu specificul situaţiilor. * Structurile motivaţionale au la bază trebuinţele, care semnalizează cerinţele de reechilibrare în forma unor stări şi imbolduri specifice. * În funcţie de geneza şi conţinutul lor, se pot clasifica în: * •trebuinţe primare (înnăscute, cu rol de asigurare a integrităţii fizice a organismului): biologice sau organice (foame, sete) şi fiziologice sau funcţionale (de mişcare, relaxare-descărcare); * • trebuinţe secundare (formate în decursul vieţii şi cu rol de asigurare a integrităţii psihice şi sociale a individului): materiale (locuinţă, confort, unelte), spirituale (de cunoaştere, estetice, etice) şi sociale (de comunicare, integrare socială, cooperare etc). * Modelul ierarhic-piramidal al trebuinţelor umane, elaborat de H. Maslow, cuprinde următoarele categorii de trebuinţe: biologice, de securitate, de afiliere, de / stimă şi statut, cognitive, estetice, de autorealizare. * Satisfacerea firească a trebuinţelor se asociază cu reducerea tensiunilor; nesatisfacerea lor duce fie la exacerbarea acestora, fie la stingerea lor prin saturaţie şi reacţie de apărare, însoţită de perturbări caracteriale. * Motivele sunt mobilurile care declanşează, susţin energetic şi orientează acţiunea, în general, cea de învăţare, în special. Ele au două segmente: energizant şi dinamogen, şi orientativ şi direcţional, între care există o strânsă interacţiune, susţinere reciprocă. O orientare slab energizată este la fel de dăunătoare învăţării ca şi o organizare insuficient direcţionată. Interacţiunea motivelor implică: acţiuni de optare (dacă un elev învaţă atunci înseamnă că, implicit, renunţă la joacă), de cooperare (când un elev învaţă pentru că doreşte să ştie, să se afirme, dar şi pentru a-şi mulţumi părinţii etc., motivaţia lui va fi mai puternică decât dacă va avea la bază un singur motiv), acţiuni conflictuale care conduc la apariţia unor stări tensionale. * Interesele sunt orientări selective, relativ stabile şi active, spre anumite domenii de activitate. Ele sunt tendinţe, preferinţe spirituale, atracţii irezistibile spre un obiect, persoană sau activitate, fără a viza posibile avantaje. In structura lor psihică intră elemente cognitive, afective, volitive. Orientarea spre o activitate presupune prezenţa unor cunoştinţe, intrarea în acţiune a activismului mintal, trăirea ei ca o stare agreabilă, dar care împinge spre acţiune, spre control, spre implicarea voinţei. * Convingerile sunt idei adânc implantate în structura personalităţii, puternic trăite afectiv, care împing, impulsionează spre acţiune; sunt ideile-valoare care se contopesc cu trebuinţele şi dorinţele individului, cu aspiraţiile lui, cu trăsăturile lui de personalitate. Convingerile îşi au rădăcinile în afectivitatea individului, se impun în comportament, de aceea nu sunt doar constant promovate, ci şi virulent apărate, mai ales atunci când sunt contrazise şi atacate. * Idealurile reprezintă proiecţii ale individului în sisteme de imagini şi idei care îi ghidează întreaga existenţă. Ele reflectă şi transfigurează experienţa proprie şi experienţa semenilor, devenind, în cele din urmă, anticipări, generalizări şi optimizări ale proiectului existenţial. în structura psihologică a idealului sunt incluse: sensul şi semnificaţia vieţii, scopul vieţii şi modelul de viaţă. Este o opţiune valorică şi programatică de viaţă, o adevărată forţă spirituală, decisivă pentru individ. * Concepţia despre lume şi viaţă constituie o formaţiune motivaţională cognitiv-valorică de maximă generalitate, ce cuprinde ansamblul părerilor, ideilor, teoriilor despre om, natură, societate, cu rol strategic în raport cu orientarea comportamentului. Ea este formată sub incidenţa condiţiilor de viaţă, dar şi a culturii şi educaţiei, fiind rezultanta experienţelor personale. Există concepţii ştiinţifice sau neştiinţifice, realiste sau utopice, materialiste sau idealiste, progresiste sau retrograde care presupun întotdeauna opţiunea valorică. * Legea optimumului motivaţional * Motivaţia reprezintă o condiţie esenţială pentru reuşita elevului în activitatea şcolară. Cercetările au arătat faptul că atât motivarea prea intensă (supramotivarea), cât şi motivarea mai scăzută (submotivarea) într-o activitate pot conduce la rezultate slabe sau chiar la eşec. Supramotivarea determină o mobilizare energetică maximă şi o tensiune emoţională ce pot avea drept consecinţe blocajul psihic, stresul, dezorganizarea conduitei şi, în final, eşecul. Submotivarea conduce la o insuficientă mobilizare energetică, la tratarea cu superficialitate a sarcinilor, iar în cele din urmă rezultatul este nerealizarea scopului propus. în aceste condiţii s-a pus problema nivelului optim al motivaţiei care să conducă elevul către obţinerea de performanţe înalte în activitatea de învăţare. Potrivit legii optimumului motivaţional, creşterea performanţei este proporţională cu intensificarea motivaţiei numai până la un anumit punct, dincolo de care urmează stagnarea şi chiar regresul. Momentul în care începe declinul depinde de complexitatea şi dificultatea sarcinii. Nivelul optim al motivaţiei depinde nu numai de dificultatea sarcinii, ci şi de particularităţile psihice individuale: emotivitate, echilibru, stăpânire de sine. Profesorul ar putea avea un rol important în atingerea nivelului optim al motivaţiei dacă îl va obişnui pe elev să aprecieze corect dificultatea sarcinii didactice cu care se confruntă şi dacă va lua în consideraţie particularităţile psihologice individuale atunci când concepe strategiile didactice în articularea demersului metodic al lecţiei. * 2.3. Conditii externe ale invatarii: statutul cadrelor didactice, mediul scolii si al clasei / grupei, mediul socio-familial, factori ergonomici si de igiena a invatarii * Statutul cadrelor didactice reprezintă drepturile şi datoriile acestora ca membri ai societăţii şi ca realizatori ai procesului instructiv-educativ. Faţă de cadrele didactice se constituie şi un ansamblu de aşteptări de rol, care vizează atât comportamentul în calitate de membru al instituţiei şcolare (respectarea programului şcolar, conduita în relaţiile cu elevii, părinţii şi celelalte cadre didactice), cât şi comportamentul pedagogic (modalităţile de organizare a activităţii didactice). Aceste aşteptări sunt formulate de diverşi factori instituţionali (inspectori, directori, şefi de catedră) sau de părinţi, colegi, elevi. Toate aceste aşteptări, care au origini variate şi exercită grade diferite de presiune, se combină cu trăsăturile de personalitate ale educatorului, cu propriile lui aşteptări şi aspiraţii. Nivelul la care se ridică exigenţele faţă de competenţa, profesionalismul şi dăruirea cadrelor didactice le impune acestora o imensă responsabilitate. * În şcoală/grădiniţă, cadrele didactice îndeplinesc următoarele funcţii: * organizator al procesului instructiv-educativ; * educator; * partener al educaţiei; * membru al corpului cadrelor didactice. Activitatea educatorului nu se mărgineşte la transmiterea de informaţii. Ea mai implică şi modul de prezentare a acelor cunoştinţe sub forma unei introduceri a problemelor în cadrul unui anumit context, precum şi plasarea problemelor respective într-o anumită perspectivă, astfel încât cel care învaţă să poată face conexiunea între soluţiile găsite şi alte probleme, într-un cadru mai larg. Relaţia educator-educat are ca scop dezvoltarea integrală a personalităţii elevului, punând un accent deosebit pe încrederea în sine. Mediul şcolii/grădiniţei şi al clasei de elevi/grupei de copii. Instituţia şcolară structurează viaţa cotidiană a copiilor, ordonează comportamentele individuale şi colective, stabileşte norme de interacţiune, reglementează performanţele şi instituie recompense. Mediul şcolii/grădiniţei reprezintă ansamblul factorilor naturali şi sociali, materiali şi spirituali, angajaţi în activitatea de formare-dezvoltare a personalităţii umane. Valorificarea pedagogică a mediului în scopul optimizării procesului instructiv-educativ presupune reunirea tuturor factorilor specifici care intervin în mod direct sau indirect. Pentru a avea efecte benefice în planul învăţării, mediul şcolar trebuie să fie tonic, să stimuleze motivaţia pentru învăţare şi ideea necesităţii acesteia în plan social, să respecte criterii de eficienţă. Procesul didactic, văzut din perspectiva mediului clasei de elevi, trebuie proiectat şi realizat în maniere diferenţiate şi individualizate, nu numai în concordanţă cu natura grupului şi cu vârsta subiecţilor, ci şi după profilul fiecărui colectiv şcolar, I după particularităţile membrilor acestora. De asemenea, trebuie să se ţină seama de raporturile ce apar între cele două ipostaze polare ale relaţiilor dintre elevi - cooperare şi competiţie - cu influenţă asupra stării motivaţionale implicate în învăţare, asupra standardelor de succes/insucces acceptate, asupra echilibrului expectaţie-aspiraţie. Astfel mediul clasei, în conformitate cu condiţiile de eficienţă a învăţării, trebuie să fie caracterizat de instaurarea unor relaţii colegiale întemeiate pe spirit comprehensiv, respect şi încredere reciprocă, de adoptarea unor atitudini de bunăvoinţă şi acceptare în relaţiile interpersonale şi de eliminarea stărilor conflictuale. Mediul socio-familial. Mediul familial în care creşte copilul influenţează dezvoltarea psihică şi fizică a acestuia. Nivelul cultural din familie, exprimat prin aderarea la un sistem de valori, atitudini, credinţe etc., influenţează dezvoltarea personalităţii în ansamblul său. Un nivel mai înalt de educaţie a părinţilor corelează în mod pozitiv cu atitudinea lor faţă de educaţia copiilor. Nivelul socioeconomic al familiei poate afecta calitatea pregătirii şcolare prin raportare la condiţiile materiale pe care le asigură. Nivelul superior al statusului socioeconomic nu va conduce în mod inevitabil doar spre efecte pozitive, aşa cum unul scăzut, doar spre efecte negative. \ Climatul psihosocial din familie exprimă structura interioară, relaţiile intrafamiliale dintre membrii săi, compoziţia familiei (cu un copil sau mai mulţi, de sexe diferite sau de acelaşi sex, generaţiile ce convieţuiesc în familie etc.). în măsura în care acest climat are o funcţie afectivă şi protectoare, în aceeaşi măsură efectele sale asupra procesului învăţării vor fi pozitive. Cunoaşterea de către educator a unor dificultăţi şi disfuncţionalităţi din interiorul mediului familial poate constitui cadrul de referinţă pentru iniţierea unor măsuri compensatorii. Factorii ergonomici şi de igienă ai învăţării. Factorii ergonomici se circumscriu asigurării unui microclimat adecvat solicitărilor specifice unui proces didactic eficient şi modern. Principiile de bază sunt legate de crearea unei stări de confort, ai cărei parametri funcţionali sunt: temperatura, umiditatea, iluminarea, sonorizarea. Alte aspecte impuse de principiile ergonomice moderne implică dispunerea mobilierului din sala de clasă şi calitatea acestuia, simplitatea, funcţionalitatea, durabilitatea, instrucţionalitatea şi modularitatea; amenajarea sălii de clasă din punct de vedere cultural-estetic şi funcţional. Urmărind aceşti parametri, cadrul didactic poate exploata la maxim resursele educaţionale în scopul optimizării procesului de învăţare desfăşurat în şcoală sau grădiniţă. Obiectivul general al activităţilor realizate din perspectiva igienei şcolare vizează asigurarea condiţiilor fizice şi psihice optime necesare elevului pentru realizarea sarcinilor de învăţare în mediul şcolar. Se urmăresc categorii distincte de indicatori: condiţiile fizice şi psihice care influenţează starea de sănătate a elevilor; stimularea creşterii şi dezvoltării fizice şi psihice normale a elevului în contextul activităţii şcolare; prevenirea bolilor şi a consecinţelor acestora generate de surmenajul intelectual, fenomenul de inadaptare la ritmul şcolar etc; limitarea şi eliminarea factorilor nocivi din mediul şcolar (sarcini de învăţare supradimensionate, examene la vârste timpurii etc). Din această perspectivă este necesară stabilirea limitelor solicitării psihice, ca raport între natura şi intensitatea sojicitării, potenţialul psihic, durata efortului depus şi efectele modificărilor funcţionale. în cazurile în care aceste raporturi sunt dereglate - cantitativ şi calitativ -, apar fenomene şi stări de oboseală fizică sau psihic-intelectuală, precum şi de surmenaj intelectual, ca formă cumulativă şi avansată a oboselii. Toate acestea au implicaţii evidente pentru calitatea proceselor instructiv-educative, pentru însăşi capacitatea de învăţare a şcolarului. 2.4. Interdependenta dintre conditiile interne si externe ale invatarii.Valorificare si optimizare Identificarea, descrierea şi optimizarea condiţiilor învăţării reprezintă momente importante ale procesului de organizare şi conducere a instruirii. Pentru a fi eficient, cadrul didactic trebuie să ştie nu numai de unde porneşte elevul şi încotro se îndreaptă, dar şi care sunt condiţiile prealabile, specifice învăţării, precum şi ce va fi capabil elevul să înveţe în continuare. Reuşita sau nereuşita învăţării se datorează influenţei combinate a celor două categorii de condiţii. Variabilele externe nu produc nici un efect dacă, de exemplu, elevul nu este motivat sau dacă nivelul de dezvoltare necesar nu este atins. Individul' care învaţă nu este doar o entitate cognitivă. El manifestă stări afective sau emoţionale în contextul motivaţional, al atitudinilor, al personalităţii, care influenţează învăţarea atât in mod direct, cât şi indirect. De asemenea, dacă factorii interni sunt prezenţi, e necesară şi o stimulare externă pentru a se realiza învăţarea. Omul este o fiinţă socială şi comportamentul său este influenţat de cei din imediata sa apropiere (grupul-clasă, familia), dar şi de normele, tradiţiile şi atitudinile grupului social, etnic sau religios din care face parte. Climatul socioafectiv al clasei, interacţiunea elevilor, relaţiile de competiţie sau de cooperare din cadrul grupului şcolar influenţează procesul de învăţare al fiecărui elev. Cadrul didactic poate influenţa în mod pozitiv rezultatele învăţării în măsura în care poate, prin modelul pe care îl impune, prin capacităţile de care dispune, aptitudinile didactice, să genereze efervescenţă intelectuală şi motivaţie intrinsecă la elevi. Pentru a deveni eficientă, învăţarea şcolară presupune identificarea tuturor condiţiilor, fie interne, fie externe, care, într-un fel sau altul, influenţează şi contribuie la obţinerea rezultatelor dorite. Organizarea şi corelarea tuturor acestor condiţii înainte ca elevul să fie introdus în situaţia de învăţare constituie o sarcină de bază a cadrelor didactice. 3. Specificul invatarii la prescolar si scolarul mic Capacitatea de învăţare în perioada preşcolară devine activă şi este dublată de interese de cunoaştere. Jocul este în perioada preşcolară o activitate de bază, subordonată învăţării, încărcată de caracteristici active de manipulare a experienţei de viaţă, a observaţiilor, a emoţiilor, a acţiunilor şi a conduitelor ce se vehiculează în ambianţa sa, punând în evidenţă experienţa socială achiziţionată şi capacitatea de a crea verbal şi comportamental roluri (prin mijloace dominant imitative). De asemenea, învăţarea presupune elemente de joc, în scopul stimulării dorinţei de cunoaştere a copilului. Curiozitatea, ca mobil al învăţării, devine din ce în ce mai amplă şi abordează mai pregnant relaţiile dintre fenomene (de dependenţă, de cauzalitate, de condiţionare etc). De altfel, în grădiniţă, copilul traversează programe educative diverse care au ca obiectiv declanşarea şi susţinerea procesului complex de învăţare. În cadrul instituţionalizat al grădiniţei pot fi identificate atât învăţarea didactică organizată, sistematică, dirijată, cât şi învăţarea socială, determinată de lărgirea şi diversificarea relaţiilor pe care preşcolarul le stabileşte, dar şi de varietatea situaţiilor contextuale de viaţă. Spre sfârşitul acestei etape, preşcolarul îşi poate regla voluntar şi verbal acţiunile, îşi dezvoltă anumite procedee de muncă intelectuală, precum şi capacitatea de autoevaluare, necesare diversificării şi amplificării procesului de învăţare realizat în stadiul următor. Perioada şcolară mică prezintă progrese în dezvoltarea psihică de ansamblu, ca urmare a faptului că procesul învăţării se conştientizează ca atare, fiind cu necesitate solicitat de instituţia şcolară. învăţarea devine tipul fundamental de activitate, ceea ce înseamnă că activitatea şcolară va solicita intens activitatea intelectuală, procesul de însuşire gradată de cunoştinţe şi că, în consecinţă, copilului i se vor organiza şi dezvolta strategii de învăţare, i se va conştientiza rolul atenţiei şi repetiţiei, îşi va forma deprinderi de scris-citit şi calcul. învăţarea, ca asimilare de cunoştinţe mereu noi, dar mai ales responsabilitatea faţă de calitatea asimilării lor, situaţia de colaborare şi competiţie, caracterul normativ al vieţii şcolare contribuie la modificarea de fond existenţială a copilului şcolar mic. Dacă în primul an de şcolarizare se face apel la forme de învăţare simple, predominant reproductive şi cu câmpuri restrânse de informaţii, cu cât se înaintează pe drumul cunoaşterii, cu atât se diversifică tipologia şi se măreşte gradul de dificultate al sarcinilor de învăţare. Deosebită importanţă în învăţare în perioada micii şcolarităţi o au eşecurile şi succesele. Succesul repetat atrage copilului atenţia asupra strategiilor de de învăţare prin care a fost obţinut, iar eşecurile pot fi mobilurile declanşatoare ale unei activităţi de invăţare mai susţinute. Învăţarea şcolară capătă noi valenţe în perioada micii şcolarităţi, noi semnificaţii prin conţinut şi durată, astfel încât determină importante restructurări în planul structurilor cognitive, în planul limbajului, al conduitei şi atitudinilor, al personalităţii în general. Teme de reflectie * Definiti invatarea si prezentati caracteristicile acesteia. 1. Prezentati modalitati practice de respectare a legilor invatarii. 2. Realizati studii de caz in care analizati relatia dintre conditiile intene si cele externe ale invatarii. 4. Identificati si alte aspecte de natura pedagogica implicate in invatare BIBLIOGRAFIE: Ausubel, D., Robinson, F., 1981, Învăţarea în şcoală. O introducere în psihologia pedagogică, Editura Didactică şi Pedagogică, Bucureşti; Cosmovici, A., Iacob, L., 1999, Psihologie şcolară, Editura Polirom, Iaşi; Gagne, R., 1975, Condiţiile învăţării. Editura Didactică şi Pedagogică, Bucureşti; Golu, P., 1985, Învăţare şi dezvoltare, Editura Ştiinţifică şi Enciclopedică, Bucureşti; Jinga, I., Negreţ, I., 1999, Învăţarea eficientă, Editura Aldin, Bucureşti; Joiţa, E., 2003, Pedagogie şi elemente de psihologie şcolara, Editura Arves, Craiova. Neacsu, I., 2005, Instruire si invatare, Bucuresti, Editura Didactica si Pedagogica. Neacsu, I., 2010, 2010, Introducere in psihologia educatiei si a dezvoltarii, Iasi, Editura Polirom. Ciolan, L.,2008, Invatarea integrata, Iasi, Editura Polirom. Tema 6. Jocul - dominantă a vârstei preşcolare, metodă şi mijloc de formare şi dezvoltare a personalităţii copilului preşcolar 1. Conceptul de joc; geneza; teorii. 2. Rolul jocului in dezvoltarea intelectuală, morală şi fizică a preşcolarului. 3. Funcţiile jocului. 4. Jocul - tipologie, structura, funcţii. Jocul didactic 1. 5. Relaţia dintre joc, învăţare, creaţie şi diferitele forme de organizare a activităţilor din grădiniţă (activităţile comune, activităţile la alegere) * 6. Diferenţierea şi individualizarea procesului formativ în cadrul jocurilor şi activităţilor la alegere 1. Conceptul de joc; geneza; teorii. Specific vârstelor copilăriei, jocul are importanţă hotărâtoare pentru dezvoltarea psihice a copilului Alături de învăţare, muncă, şi creaţie, jocul reprezintă una din modalităţile esenţiale prin care omul se raportează la realitatea înconjurătoare. Prin joc, copilul învaţă şi se dezvoltă totodată. Jocul înseamnă explorare a universului, a realităţii; tot prin joc, el reproduce, reconstruieşte secvenţe din viaţă sau creează o nouă lume, o altă realitate. Ursula Şchiopu surprindea caracterul universal al jocului în afirmaţia: „De fapt, omul se joacă la toate vârstele. Chiar şi la vârsta a treia" ( Şchiopu, Verza 1981,.28). Pentru copil, totul este joc: în primele luni de viaţă acesta se joacă cu corpul său; mai apoi copilului îi face plăcere să reproducă elemente din ambianţa lui apropiată; într-o următoare etapă, copilul începe să imite adultul (mama, medicul, educatoare) şi de aici se naşte jocul de rol – atât de utilizat astăzi şi în lucrul cu adulţii – în care identificarea este obiectul fundamental. Urmează jocul cu reguli, în care copilul învaţă elemente fundamentale de socializare, convenţionalitatea, acordul, cooperarea şi competiţia. În concluzie, este important să subliniem că prin activitatea de joc copiii:  îşi formează identitatea personală (se joacă la început cu propriul corp, înţeleg că nu sunt una şi aceeaşi cu mediul, ci sunt separaţi);  învaţă să comunice (vorbire, ascultare, înţelegere).  învaţă acte, acţiuni, operaţii, conduite care îl ajută să rezolve probleme din mediul său;  învaţă să fie mai flexibili în gândire, să creeze soluţii diferite;  îşi dezvoltă atenţia, motivaţia, abilităţile sociale; Copilul schimbă prin joc realitatea lui imediată, învaţă „să fie cu ceilalţi”, învaţă lucruri noi, toate acestea într-o stare de relaxare şi plăcere; totodată, prin joc se dezvoltă întreaga sa fiinţă, i se conturează personalitatea. Geneza şi rolul jocului. În demersul teoretic referitor la joc este necesară şi o trecere în revistă a teoriilor ce vizează motivaţia jocului. Ed. Claparède, in lucrarea sa Psihologia copilului şi pedagogia experimentală, autorul enumera opt teorii care au fost enunţate pentru a explica esenţa şi cauzalitatea ce au stat la baza jocului copilului ( Claparède 1975, 60-61) • O primă teorie este cea a recreării sau odihnei (Schaller, în 1891, Lazarus, în 1883), potrivit căreia funcţia jocului ar fi aceea de relaxa şi detensiona atât corpul, cât şi spiritul, idee nesusţinută de Claparède întrucât nu explică de ce copiii preferă să se joace, oricând, şi nu doar când sunt obosiţi. • A doua teorie-propusă de poetul Schiller şi apoi susţinută de Spencer, este cea a surplusului de energie, conform căreia, surplusul de energie acumulat de copil se descarcă prin joc. Contraargumentele propuse de Claparède se referă la caracterul inovator al acţiunilor întreprinse de copii, precum şi la categoria de copii care se joacă, deşi nu manifestă surplus de energie. • A treia teorie menţionată este cea propusă de Hall, teoria atavismului, care susţine că jocul este un exerciţiu necesar dispariţiei tuturor funcţiilor rudimentare, devenite inutile (jocul „de-a vânătoarea" al copilului, care exprimă o funcţie rudimentară nu are drept scop dispariţia prin istovire, ci exercitarea trecătoare a unei influenţe asupra dezvoltării altor funcţii. Claparede consideră că cele două poziţii ale lui Hali sunt antagonice şi susţine funcţia de instrument creator a jocului. • A patra teorie este cea elaborată de K. Groos, în 1896, şi se numeşte teoria exerciţiului pregătitor, în care autorul pledeaza pentru o reîntoarcere la punctul de vedere biologic pentru a explica problematica jocului. Groos susţine existenţa a multiple tipuri de joc în conformitate cu numărul instinctelor (jocuri de întrecere, jocuri erotice, jocuri de vânătoare, de luptă etc.) Astfel, funcţia jocului este de a fi un exerciţiu pregătitor pentru viaţa adevărată. Ed. Claparede apreciază această teorie ca fiind importanta pentru pedagogie, dar precizează că ea trebuie completată de o alta, care să considere jocul ca pe un agent de dezvoltare, de expansiune a personalităţii. • O altă teorie prezintă jocul drept un stimulent al creşterii. Acest punct de vedere îşi are originea în ideile lui H. Carr, care a atras atenţia asupra rolului pe care jocul îl are în dezvoltarea organismului, în special ca stimulent pentru sistemul nervos, dar şi pentru sistemul muscular, circulator etc. • Teoria exerciţiului complementar (sau a compensaţiei) a fost elaborată tot de Carr se bazează pe ideea potrivit căreia jocul întreţine şi împrospătează deprinderile nou dobândite. Astfel, funcţia jocului ar fi de exerciţiu pregătitor. Anterior, Ed. Claparede nu împărtăşise punctul de vedere al lui Carr, precizând că un exerciţiu de repetare în vederea perfecţionării unei deprinderi nu poate fi considerat joc şi, în al doilea rând, dacă este vorba de o întărire prin perfecţionare a unei funcţii încă imperfecte, nu avem de-a face cu un exerciţiu pregatitor, ci cu unul. de perfecţionare. • K. Lange propune teoria întregirii, conform căreia jocul ar fi un înlocuitor al realităţii care ar procura animalului, copilului, ocaziile pe care nu le găseşte în realitate.. Astfel, funcţia jocului nu ar fi atât complementară, cât mai degrabă compensatoare, de a satisface trebuinţe presante. În sfârşit, ultima teorie la care se referă Claparede îşi are originile tot în consideraţiile lui H. Carr. Este vorba de teoria cathartică, după care funcţia jocului ar fi aceea de a ne purifica din când în când de tendinţele antisociale cu care venim pe lume, dar nu în sensul de a le suprima, ci de a le canaliza spre comportamente acceptate. Ca metodă, procedeu şi mijloc de formare şi dezvoltare, a personalităţii preşcolarului, în grădiniţă jocul se găseşte cu preponderenţă în programul zilnic, facilitând şi o mare parte din învăţarea didactică. Jocurile. în special cele didactice, îmbină finalităţile educative cu bucuria copilului. Jocul este un puternic stimulent cognitiv atât pentru învăţarea independentă, cât şi pentru învăţarea în grup; dincolo de natura primă a experienţei, există feedback-ul, care determină adevăratul progres. Jocul se îmbină cu învăţarea, dar şi cu creaţia astfel că îi dă posibilitatea copilului de a experimenta rolul de creator al realităţii. În cadrul jocului liber, copilul are posibilitatea de a lua decizii, de a exersa roluri sociale, el învaţă să se adapteze la ceilalţi, să comunice cu ei, îşi configurează primele noţiuni a ceea „ce e bine” şi „ce e rău”, a ceea „ce e frumos” şi a ceea „ce e urât”. Totodată, jocul este cel mai sigur mediu de manifestare a creativităţii şi, concomitent, modalitatea prin care copilul îşi dezvoltă şi îşi afirmă individualitatea; el îşi construieşte propriul sens al identităţii, începe să-şi cristalizeze imaginea de sine. Sub. un alt aspect, jocul este modalitatea prin care se asigură si o dezvoltare fizică armonioasă a copilului. Postura, activismul, conştientizarea expresivităţii corporale si emoţionate, sunt elemente extrem ele importante pentru stadiile ulterioare, iar preşcolaritatea este etapa în care ele se manifestă prin joc. 2. Rolul jocului in dezvoltarea intelectuală, morală şi fizică a preşcolarului. a) Contribuţia jocului la dezvoltarea intelectualei o copilului Rolul jocului în dezvoltarea intelectuală a preşcolarului implică atât dobândirea de noi cunoştinţe, cât dezvoltarea imaginaţiei. La nivelul formării operaţiilor mentale, fiecare mecanism cognitiv oferă materialul de prelucrare şi pregăteşte dezvoltarea mecanismului ulterior. Astfel, dezvoltarea iniţiala la nivelul senzaţiilor şi percepţiilor va pregăti apariţia reprezentărilor şi a gândirii. Imaginaţia îşi găseşte în joc - atât pentru copil cât şi pentru adult - mediul propice pentru manifestarea şi dezvoltarea sa. Etapa iniţială de imitare a unei situaţii concrete este succedată de recombinarea reprezentărilor, care, la rândul ei, este urmată de completarea creatoare personală a copilului. Memorarea involuntară realizată în timpul jocului reprezintă, şi ea, doar o etapă de trecere pentru memorarea voluntară (regulile jocului). Generalizarea şi clasificarea, ca cerinţe ale jocului didactic, implică operatii ale gandirii şi sunt mai uşor de realizat atunci când .ele sunt motivate de cerinţele jocului. Fundamentală în dezvoltarea copilului este achiziţionarea limbajului, care se află în strânsă interacţiune cu gândirea şi, totodată, îndeplineşte o importantă funcţie reglatoare şi socială. Dacă avem în vedere aspectul dezvoltării capacitatilor de comunicare, în grădiniţă, jocul, în special cel didactic, urmăreşte fixarea unor termeni lexicali fundamentali, corectarea şi îmbunătăţirea pronunţiei, cristalizarea anumitor structuri gramaticale, însuşirea unor substantive comune care denumesc obiecte sau fenomene din mediul apropiat, cu accent pe obiectele de igienă personală, părţile corpului, anotimpuri etc. La nivelul grupei pregătitoare se pune accent pe însuşirea de către copil a unor cuvinte care exprimă noţiuni comportamentale, stări afective sau relaţii sociale. Educatoarea trebuie să fie alături de copil, să-l urmărească, să-l dirijeze discret pe parcursul progreselor sale. În grădiniţă, ea constituie sursa principală de stimulare a copilului, de provocare, de îmbogăţire, precizând, corectând, lărgindu-i cunoştinţele. Totodată, educatoarea îi încurajează şi imaginaţia, pe parcursul procesului de cunoaştere şi descoperire a lumii: îl provoacă pe copil să-şi exprime impresiile, părerile şi dorinţele de joc. Verbalizând, ea îl încurajează în dezvoltare, dar îi respectă şi individualitatea. b) Contribuţia jocului la dezvoltarea morală a copilului. La vârsta preşcolară copilul nu poate face încă distincţia dintre bine şi rău şi nu este capabil să-şi aleagă valorile de referinţă. Se impune ca atare formarea sa în virtutea valorilor pozitive, şi îndepărtarea ori corectarea celor negative. Aceasta este, de fapt, esenţa educaţiei morale. Până la intrarea în grădiniţă, dar şi ulterior, până la şcolarizare, familia reprezintă mediul primordial pentru educaţia morală a copilului. Dat fiind că în familia modernă părinţii nu mai dispun de suficient timp pentru a petrece cu copilul, rolul lor este preluat, parţial, de cadrul didactic din instituţia grădiniţei. Acesta poate realiza prin joc dezideratele educaţiei morale a preşcolarului, raportându-se la o serie de obiective generale aferente zonei socia1-atitudinalului, zonei afectivului şi inclusiv zonei cognitivului. Jocurile-exerciţii, jocurile de rol, cele de imaginaţie şi jocurile cu reguli oferă un context larg în care copilul poate opera cu principalele valori morale, aplicând norme şi reguli. Deşi iniţial nu le cunoaşte semnificaţia socială, el este pus în situaţia de a le respecta, de a se conforma acestora. Achiziţiile preşcolarului trebuie evaluate de către adult la nivel de comportamente. Se urmăreşte ca deprinderile comportamentale să fie interiorizare şi generalizate, să devină automatisme şi nu să rămână manifestări limitate la contexte particulare, familiare, cunoscute. Jocul este o bună scoală a relaţiilor între copii întrucât în acest context sunt acceptaţi, valorizaţi şi dezirabili ca parteneri aceia care se manifestă corect, cooperant, care- îşi înfrânează emoţiile negative. Aceasta oferă o motivaţie extrinsecă copiilor pentru a-şi forma unele negative de comportament, unele norme de disciplină, pentru a-şi exersa hotărârea, perseverenţa, stăpânirea de sine, onestitatea, competitivitatea, conduita fair-play. „Simularea prin joc este modalitatea de folosire a ficţiunii ludice drept cadru şi mijloc educativ"; ea permite exersarea atitudinilor umanitare - compasiunea pentru neajutoraţi, sprijinul reciproc, permite corectarea unor regresii şi/sau defecte comportamentale ( Macavei, 2001, 232). Sarcina educatoarei în direcţia dezvoltării morale a copilului nu este una uşoară. Ea trebuie să-l înveţe pe copil să depăşească conflictul dintre dorinţa personală şi regula jocului. Este cel mai bun exerciţiu pentru dezvoltarea autoreglării, căci prin interiorizare reglarea exterioară realizată de educatoare va deveni proprie copilului. Luând în consideraţie că există şi cazuri de copii prea interiorizaţi, timizi şi/sau nesocializaţi total, jocul în preşcolaritate oferă cadrul contextual şi temporal educatoarei pentru a-i ajuta, să-şi dezvolte abilităţi sociale în vederea prevenirii unor conduite mai problematice ulterioare. În final, stimularea din partea educatoarei nu va mai fi necesară pentru că preşcolarul va avea interiorizate anumite modele prezentate anterior de ea şi, pe de altă parte, copilul îşi va regla acţiunile în funcţie de răspunsurile primite de la colegii de joacă. Simpatia, aprobarea, satisfacţia acceptării în joc ca partener al celorlalţi reprezintă cel mai bun stimulent pentru a continua în această direcţie. c) Contribuţia jocului la dezvoltarea fizică a copilului. Jocul reprezintă pentru preşcolar instrumentul prin care îşi descarcă energia, îşi întăreşte organismul. La această vârstă, înregistrându-se o creştere accelerată a organismului copilului, au loc intensificări în funcţionarea aparatelor respirator şi circular. Vârsta preşcolară este o vârstă a dinamismului. Copilul este mai activ, el îşi coordonează bine mişcările de bază, mersul lui devine sigur, exersează alergarea. Jocurile alături sau împreună cu ceilalţi sunt jocuri de mişcare, prin care desfăşoară acţiuni. Mişcările copilului încep să circumscrie un anumit context ce reflectă secvenţe din viaţa adulţilor. Profesiile, ocupaţiile părinţilor, viaţa din grădiniţă, acţiuni preluate din filmele de desene animate sunt temele predilecte ale jocurilor de mişcare la această vârstă. îndrăgite de către copii sunt şi jocurile-concurs, prin care se exersează deprinderi motrice. Importantă pentru formarea copilului este atmosfera de competiţie, trăirea alături de colegi a spiritului de echipă, satisfacţia resimţită atunci când copilul „iese învingător". Pe măsură ce copiii înaintează în vârstă, jocurile de mişcare devin jocuri cu subiect şi reguli şi oferă prilejul de a exersa calităţi ale voinţei (să-şi învingă temeri, să se abţină etc). În cadrul jocurilor didactice, la vârsta preşcolară, educatoarea va organiza jocuri-exerciţiu pentru dezvoltarea motricitatii fine a degetelor şi a mâinii şi pentru dezvoltarea coordonării oculo-motorie (să apuce, să înşire etc), jocuri pentru dezvoltarea motricitatii generale (să sară, să se caţere etc), care influenţează buna funcţionare a organismului şi sănătatea. Sub influenţa acţiunii de joc se află, de fapt, întreaga personalitate a copilului -caracterul, imaginea de sine, iniţiativa, atenţia, curajul, timpul de reacţie. 1. Funcţiile jocului. Jocul este activitatea preferată a copilului. În grădiniţă, preşcolarul este încurajat să se joace, la baza organizării procesului instructiv-educativ desfăşurat în învăţământul preşcolar stând respectarea acestei nevoi naturale de joc a copilului şi valorificarea funcţiilor acestuia. Jocul satisface în cel mai înalt grad trebuinţele copilului: de mişcare, de exprimare, de acţiune. În joc totul devine posibil, totul este permis. Jocul este un mijloc de cunoaştere şi autocunoaştere, de exersare a gândirii şi a unor deprinderi, este cale de relaxare şi distracţie, este mijloc de învăţare; el este şi un mijloc de exprimare, şi eversare a originalităţii şi creativităţii şi, mai ales, de socializare a copilului. Vom prezenta funcţiile jocului prin raportare la câteva repere centrale ale domeniului în concepţia lui Ed. Claparede, Jean Piaget şi Ursula Şchiopu. Ed. Claparede clasifică funcţiile jocului în două categorii: o funcţie cardinală sau principală - aceea de a-i permite individului să-şi realizeze eul - şi funcţiile secundare, în număr de patru: a) funcţia de divertisment (în joc apar elemente pe care copilul nu le găseşte în mediu, se înlătură rutina şi plictiseala); b) funcţia de recreere, relaxare (jocul oboseşte mai puţin decât învăţarea, munca sau creaţia); c) funcţia de agent de manifestare socială (copilul îşi manifestă nevoia de a fi împreună cu ceilalţi; şi d) funcţia de agent de transmitere a ideilor şi experienţelor (jocul devine un vehicul pentru perpetuarea credinţelor, tradiţiilor, ritualurilor, un instrument de educaţie populară). Funcţia principală a jocului o reprezintă, din perspectiva lui Ed. Claparede, manifestarea personalităţii prin unica activitate posibilă, deoarece copilul nu este dezvoltat suficient pentru a se putea exprima prin celelalte tipuri de activităţi psihice. Autorul afirmă că jocul devine astfel un fenomen de derivare, „curentul dorinţelor noastre, al intereselor care alcătuiesc eul nostru şi caută o ieşire în ficţiune, prin joc, atunci când realitatea nu-i oferă căi suficiente de manifestare" ( Claparede, 1975, 134). În concepţia lui J. Piaget, expusă în lucrarea Psihologia copilului, jocul are funcţia de a realiza adaptarea copilului la realitate. Jocul este formativ şi informativ şi îndeplineşte şi o importantă funcţie de socializare. Piaget mai remarcă faptul că jocul se caracterizează prin plăcerea acţiunii, prin dorinţa de manifestare activă şi de stăpânire a activităţii. Alături de acestea prezentăm şi punctul de vedere al unui specialist român, prof. Ursula Şchiopu. Domnia sa nominalizează trei categorii de funcţii: esenţiale, secundare şi marginale ( Şchiopu, 1970,. 28). Din prima categorie fac parte: funcţia de cunoaştere, susţinută de curiozitate şi atenţie, funcţia de exercitare complexă stimulativă a mişcărilor (jocurile sportive, cele de mânuire a obiectelor), ce se manifestă cu preponderenţă în timpul copilăriei, şi funcţia formativ-educativă, la care ne-am referit analizând contribuţia jocului la dezvoltarea copilului. Dintre funcţiile secundare, autoarea menţionează echilibrarea, tonifierea prin activismul general şi compensaţia care au loc în timpul jocului (catharsis şi proiecţie), în ceea ce priveşte funcţiile marginale, Ursula Schiopu menţionează funcţia terapeutică, ce intervine în cazul unor situaţii problematice atât la copil, cât şi la adult. 1. Jocul - tipologie, structura, funcţii În ceea ce priveşte clasificarea tipurilor de jocuri, în literatura de specialitate se operează cu o mare diversitate de criterii. în funcţie de diverşii autori care le-au realizat, schemele de clasificare sunt mai simple ori mai complexe, având la bază un singur criteriu sau mai multe. Astfel, K. Gross le-a clasificat în funcţie de procesul psihic implicat, W. Stern, în funcţie de numărul de participanţi. Cele mai complete şi complexe clasificări le-au realizat Ed. Claparede şi J. Piaget. Ordonându-şi clasificarea după criteriul funcţiilor ce le îndeplinesc, Ed. Claparede clasifică jocurile în două mari categorii: jocuri care exersează funcţii generale şi jocuri care exersează funcţii speciale. a) În prima categorie autorul enumera: * jocurile senzoriale (cu trâmbiţe, fluiere, desene, desene cu degetele etc); * jocurile motrice (cu mingea, cu coarda, cu coarda de gimnastică etc); * jocurile psihice care sunt de două feluri: * intelectuale (loto, domino, asociaţii verbale, ghicitori); * afective (cele ce antrenează emoţii precum satisfacţie, ca în cele tip farsă; emoţii estetice, ca în pictură). * b) Jocurile care exersează funcţii speciale sunt: cele de luptă, de vânătoare, sociale („de-a plimbarea"), familiale („de-a mama"), de imitaţie (adoptarea unor roluri, imitarea unor activităţi cotidiene). * J. Piaget operează după criteriul evolutiv şi grupează jocurile în următoarele categorii: * jocuri-exerciţiu; * jocuri simbolice; * jocuri cu reguli; * jocuri de construcţie. * Jocurile - exerciţiu sunt Jocuri funcţionale" deoarece prin joc se exersează o anumită achiziţie doar pentru plăcerea de a o realiza cât mai bine. Ele pot fi: * senzoriomotorii sau de mânuire (se trage, se împinge, se manevrează butoane, îmbinări de piese); * jocuri de combinaţii fără scop clar definit, de dezmembrare şi reconstruire de obiecte. Piaget atrage atenţia că acestea sunt impulsionate de curiozitatea copilului, care stă la baza inteligenţei; * jocuri de combinaţii de obiecte/acţiuni cu scop (recompuneri după un model etc). * Jocurile simbolice sau de creaţie redau aspecte ale realităţii, iar după 4 ani iau forma jocului cu mai multe reguli. în revoluţia jocului copilului simbolistica devine mai complexă şi mai abstractă, în joc se utilizează mai multe simboluri şi, treptat, jocul simbolic se transformă în joc cu reguli. * Jocurile cu reguli implică înţelegerea regulii ca o convenţie şi au caracter competitiv. Apar la vârsta preşcolară dar sunt foarte frecvente la vârsta şcolară mică. După domeniul psihic vizat pot fi: * senzoriale (mai simple ori mai complexe); * intelectuale (cu jetoane, cu cărţi de joc). * Jocurile de construcţii ajută la dezvoltarea abilităţilor manuale şi a reprezentărilor spaţiale. * Pot fi: * reproductive; * fantastice. * Cum se vede, clasificarea jocurilor realizată de J. Piaget are la bază criterii psihologice şi urmăreşte o direcţie evolutivă. * Alte clasificări au fost realizate în funcţie de alte criterii: * caracterul de complexitate; * numărul partenerilor; * natura activităţilor antrenate; * locul de desfăşurare; * anotimpul în care se desfăşoară etc. Jocul didactic poate fi interpretat ca ca o fază pregătitoare, de trecerea de la jocul liber la învăţare. Elementele componente alejocului didactic sunt: Subiectul jocului: acesta se alege în funcţie de obiectivele didactice şi vârsta copiilor participanţi. Subiectul implică corelaţie între acţiunile de joc şi situaţia concretă unde acesta se desfăşoară. Procedeele de joc: sunt exprimate prin acţiunile propriu-zise îndeplinite de copii fără un efort conştient. Regulile jocului: reprezintă reglementări de natură internă sau externă prin care acţiunile copiilor sunt organizate şi corelate unele cu altele (U. Şchiopu). In organizarea şi desfăşurarea jocurilor didactice e necesar să se respecte urmatoarele etape: * Alegerea jocului. Educatoarea va selecta jocul în funcţie de caracteristicile grupei (vârstă, dezvoltare, progrese realizate, aspecte de îmbunătăţit), dar şi de obiectivele pe care şi le propune. Jocul didactic ales poate necesita utilizarea de material didactic sau nu, în orice caz, indiferent de natura acestuia, el trebuie să îndeplinească câteva criterii generale: să fie accesibil, adecvat vârstei, să fie simplu, atractiv pentru copil şi fără grad de risc. Fundamentală nu este jucăria, în sine, ci acţiunea copilului cu ea, modul în care o.foloseşte. Este important ca in joc preşcolarul să utilizeze abilităţile ce le posedă si să-şi dezvolte unele noi . * Pregătirea educatoarei în vederea organizării jocului la grupa de preşcolari. Principalele actiuni sunt: a) planificarea jocului; b) familiarizarea cu conţinutul jocului; c) întocmirea proiectul didactic; d) stabilirea mijloacele didactice necesare şi a materialul didactic; e) pregătirea spaţiului de joacă şi a copiilor în vederea desfăşurării jocului. Deasemenea, educatoarea va avea în vedere mai multe variante de joc, sporind dificultatea sarcinii după ce a fost realizat un progres şi, înainte de a trece la insusirea unor noi cunoştinţe, cele vechi vor fi reamintite. Educatoarea este liberă să adapteze şi să contribuie activ la modificarea structurii jocului. * Desfăşurarea propriu-zisă a jocului, ceea ce înseamnă: a) organizarea jocului didactic (mobilierul, materialul demonstrativ şi de lucru, copiii); b) asigurarea bunei desfăşurari a jocului didactic. Educatoarea trebuie să realizeze introducerea în activitate (pentru a crea copiilor dispoziţia necesară), să le capteze atenţia prin cântece, ghicitori, scurte povestioare. Când materialul de joacă este complex, prezentarea acestuia de către educatoare devine foarte importantă. După ce interesul copiilor a fost suscitat, educatoarea are în vedere actualizarea cunoştinţelor, prezentarea sarcinilor de îndeplinit şi dirijarea noii învăţării prin joc pentru atingerea obiectivelor stabilite. Astfel, educatoarea va explica şi demonstra jocul, apoi se va realiza jocul de probă urmat de executarea jocului de către copii, reluarea jocului cu creşterea gradului de dificultate, evaluarea jocului şi încheierea acestuia. * Rolul educatoarei în desfăşurarea jocului didactic este foarte important. Ea trezeşte curiozitatea copiilor, le menţine entuziasmul, le explică acţiunile în mod clar, simplu, în succesiunea firească şi precizează sarcinile copiilor. * Fiecare copil este o lume, de aceea este posibil ca educatoarea sa nu se simta întotdeauna sigură în a trasa graniţa dintre obiectivele pe care ea ştie că trebuie să le îndeplinească cu fiecare copil şi posibilităţile acestuia. De aceea, este important să facem câteva precizări în legătură cu modul în care copiii execută jocurile. E important ca preşcolarul să fie stimulat de educatoare pentru a-şi „forţa" posibilităţile, fapt ce poate fi realizat prin introducerea unor noi variante de joc cu grad de dificultate crescut şi sprijinirea copilului în a rezolva sarcina. * În joc, evaluarea ia, de cele mai multe ori, forma unei competiţii, a unui concurs: se aplaudă cei care au obţinut cele mai bune performanţe, se împart premii (sub formă de buline, steguleţe etc.) sau totul se termină cu o petrecere generală sub forma jocului liber cu jucării, cântece sau ghicitori. * 5. Relaţia dintre joc, învăţare, creaţie şi diferitele forme de organizare a activităţilor din grădiniţă (activităţile comune, activităţile la alegere) * După cum precizam mai devreme, jocul, învăţarea, munca şi creaţia sunt formele prin care se manifestă activităţile umane. La vasta copilăriei, pe primul loc este jocul, învăţarea ocupând locul secund; odată cu intrarea la şcoală, învăţarea trece pe primul loc şi este urmată de muncă şi, pe alocuri, este împletită cu creaţia ( Stanică, 1998, 142). * Jocul reprezintă, aşadar, o activitatea umană specifică şi ea determină şi pregăteşte celelalte activităţi cu care se poate şi împleti armonios. El nu dispare din viaţa individului ci îşi modifică ponderea temporală sau cadrul. * Pentru copil, jocul este principala cale de dezvoltare de cunoaştere a realităţii, de interrelaţionare şi de adaptare şi este prima formă de învăţare, facilitând şi trecerea spre învăţarea din mediul şcolar. Preşcolarul are nevoie de sprijin pentru a-şi orienta jocul şi aceasta este datoria educatoarei atunci când stabileşte acţiuni comune şi obiective de atins pentru toţii copiii. Natura copilului este să se joace, el ştiind intuitiv să se manifeste în acest fel, de aceea este important să-i oferim cadrul de desfăşurare si libertate pentru aceasta. * Copiii se joacă singuri. în perechi şi în grup. În activităţile comune copiii învaţă să se socializeze jucându-se în grup sau, când au de îndeplinit sarcini specifice, ce vizează atingerea unor obiective legate de dezvoltarea lor armonioasă, practică jacul individual. * În ultima vreme a crescut interesul pentru studii de gen dezvoltandu-se politici educative care să respecte diferenţele de gen în procesul de creştere şi educare a copiilor, cu finalitatea de a oferi egalitate de şanse pe parcursul întregii vieţi, precum şi în alegerea unei meserii. * Astfel, preferinţa băieţilor pentru jocul în grup face ca să li se dezvolte abilităţile de colaborare şi de competiţie, în timp ce, în ceea ce priveşte abilităţile de comunicare, băieţii sunt deficitari în raport cu fetele. O modalitate de a compensa aceste diferenţe de gen este încurajarea fetelor pentru jocul în grup, iar a băieţilor pentru jocul în diade, pentru a-si dezvolta abilităţile de comunicare, stimularea si a unora si a ccelorlalti în domeniile în care au nevoie de mai mult exercitiu. * Educatoarea trebuie să aleagă jocuri didactice care corespund nivelului de dezvoltare al copilului şi să înţeleagă faptul că rezolvarea sarcinilor jocului nu constituie un examen pe care copilul „îl trece", ci un exerciţiu pe care îl desfăşoară. Preşcolarul trebuie să simtă permanent că are, în educatoare, un sprijin, un suport, mimica ei transmiţând plăcerea interacţiunii cu copilul.. Educatoarea trbuie sa-l atraga pe copil in joc si nu nu trebuie să-l forteze. * 6. Diferenţierea şi individualizarea procesului formativ în cadrul jocurilor şi activităţilor la alegere * Diferenţierea în educaţie înseamnă „a organiza interacţiunile şi activităţile în aşa fel încât fiecare elev să fie constant sau cât mai frecvent confruntat cu situaţiile didactice cele mai fecunde pentru el" ( Perrnenoud, 1995, 29).. Tratarea diferenţiată şi individualizată trebuie să pornească de la cunoaşterea celui educat, ea nu trebuie să fie o acţiune în sine, ci să faciliteze formarea personalităţii copiilor la standardele maxime permise de particularităţile lor. In funcţie de particularităţile psihoindividuale ale copiilor cu care lucrează, educatoarea, trebuie să ierarhizeze şi să coordoneze influenţele pozitive care să determine participarea acestora la propria lor formare.. * Scopul principal al cunoaşterii psihologice a copiilor este acela de a descoperi imensul potenţial al copilului pentru a-1 valorifica în opera de construcţie a fiecărei personalităţi. Descoperind copilul aşa cum este el în realitate, profesorul va putea stabili cu uşurinţă punţi de legătură între copiii din grupă, făurind simultan sintalitatea (personalitatea) grupei respective. Astfel, educatoarea va descoperi, în permanenţă, modalităţi de transformare a copilului, transformându-se şi pe sine. * La vârstele mici, diferenţierea şi individualizarea procesului formativ-educativ constituie calea „de stimulare a dezvoltării individuale şi sociale" (Vrasmas, 1999, 48). Ele presupun adaptarea metodelor şi procedeelor didactice la particularităţile învăţării individului şi ale grupei de copiii, prin stimularea şi corelarea relaţiilor interindividuale şi încurajarea învăţării experienţiale. Condiţia necesară diferenţierii şi individualizării este cunoaşterea caracteristicilor individuale ale fiecărui copil, caracteristici care se manifestă ca particularităţi ale vârstei şi ca particularităţi individuale. Acestea se referă îndeosebi la următoarele aspecte: * a) dezvoltarea generală a organismului; b) nivelul de dezvoltare a diferitelor procese psihice; * c) ritmul de dezvoltare; d) stilul de învăţare: e) caracteristici personale (ce ţin de personalitate: afectivitate, voinţă etc.); * f) experienţa personală şi amprenta mediului socio-cultural căruia îi aparţine. * De regulă, pentru educatoare, aceste caracteristici individuale se manifestă ca o cerinţă, în proiectarea şi desfăşurarea procesului de predare şi învăţare. * Un program de educaţie timpurie individualizat prin jocurile şi activităţile din grădiniţă a fost elaborat de către E. Vrasmas în lucrarea Educaţia copilului preşcolar (1999). Coordonatele esenţiale ale acestui program le prezentăm succint în continuare ( Vrasmas, 1999, 49 - 54). * Planifică şi organizează direct şi indirect activităţi care să corespundă nevoilor de dezvoltare ale copiilor. Întrucât predarea şi învăţarea se fac prin joc acesta poate fi propus de către educatoare sau de către copil, în dependenţă de condiţiile de joc pe care i le creează educatoarea. * Pune accent pe individualitatea copiilor. Educatoarea porneşte de la cunoaşterea fiecărui copil în parte şi propune activităţi în care fiecare copil să fie antrenat, valorizat şi evaluat. Deşi copiii sunt de vârste apropiate sau de aceeaşi vârstă, între ei există numeroase diferenţe. Aceste diferenţe sunt caracteristici care dau identitatea fiecăruia şi fac grupul mai bogat. Atunci când copilul are o problemă de dezvoltare sau învăţare, aceasta trebuie privită ca o particularitate individuală şi ca un prilej de învăţare. * Construind ocazii de joc pentru copii şi adaptându-le nevoilor acestora, educatoarea reuşeşte să individualizeze procesul învăţării chiar şi acolo unde există dificultăţi. Copilul îşi va alege liber jocul dorit, iar rolul educatoarei este de a amenaja eficient mediul. * Foloseşte metode de predare şi învăţare individualizate şi în perechi sau în grupuri mici pentru a stimula atât dezvoltarea personalităţii copilului, pe ansamblu, cât şi particularităţile fiecăruia. * Reevaluează rolul jocului în învăţare şi dezvoltare. Jocul este activitatea preferată a copilului ,deci, este de dorit ca jocul liber să fie folosit de către educatoare pentru a se asigura că cei ce îl practică îşi dezvoltă toate abilităţile necesare. Pentru aceasta e necesar ca educatoarea să se joace şi să comunice cu copilul. * • Apar roluri noi pentru educatoare. Educatoarea nu trebuie doar să predea adică să informeze şi să formeze, ci ea trebuie să observe cu atenţie evoluţiile copilului, schimbările sau semnalele de alarmă, să noteze, să participe alături do copil, să comunice cu acesta şi cu părinţii, să continue să se informeze cu noutăţile domeniul educaţiei preşcolarului. * Se bazează pe cunoaşterea fiecărui copil în parte şi pe caracteristicile grupului de copii. Educatoarea are nevoie de timp şi de interacţiuni multiple cu copiii atât în grup, cât şi în particular, cu fiecare, pentru a putea identifica trăsăturile particulare ale fiecăruia şi aspectele în care ar avea nevoie de sprijin. * Activitatea cu grupa întreagă este importantă. Totodată, educatoarea nu trebuie sa uite că acest tip de activitate este doar una dintre coordonatele activităţii sale. La fel de important este lucrul cu fiecare copil, dar şi activităţile în perechi sau grupuri mici, Individualizarea se referă la atenţia acordată fiecărui copil în particular, atenţia acordată fiecăruia la activităţile desfăşurate. * Amenajarea spaţiului educativ este fundamentală în activităţile cu copiii preşcolari. Este vorba de arii de stimulare care cuprind materialele şi jucăriile. Denumirea spaţiului, amenajarea acestuia cu jucării confecţionate chiar de copiii, îi face pe aceştia să se simtă importanţi şi le dă sentimentul de apartenenţă la un grup în care contează ceea ce fac ei. * Activitatea cu fiecare dintre copii este individualizată în funcţie de nevoile şi individualitatea fiecăruia. Copilul trebuie lăsat să experimenteze singur şi liber, încurajat in ceea ce face, iar eforturile lui sa fie recunoscute. * Activitatea în grupuri mici poate fi spontană sau organizată de educatoare. Grupurile spontane se formează pe baza intereselor momentane de joc, în timp ce educatoarea poate organiza microgrupuri, astfel încât să stimuleze participarea, cooperarea. Grupele nu sunt permanente şi pot fi formate în funcţie de diferite criterii, iar utilitatea lor derivă tocmai din aceea, că sunt foarte flexibile, facilitând învăţarea socială. * Varietatea şi flexibilitatea materialelor didactice constituie o tehnică eficientă de individualizare. Folosind materiale adaptate şi schimbându-le periodic, educatoarea realizează o permanentă ajustare a mijloacelor de învăţământ la nevoile de învăţare ale copiilor. în acest sens, trebuie ca procesul de amenajare a spaţiului să fie flexibil. Rolul educatoarei este de a atrage copiii în acele arii în care jocul lor este cel mai productiv pentru dezvoltarea personalităţii lor. * Evaluarea permanentă a programului de individualizare este posibilă având în vedere faptul că fiecare învăţare trece prin etapele de demonstrare, aplicare şi conexiune inversă. Acest lucru înseamnă că, punând copilul să experimenteze, el va avea modelul demonstraţiei de la educatoare sau de la alţi copii sau chiar de la sine, prin încercări şi erori. * Atitudinea flexibilă din partea educatoarei, premisă în individualizare. Nu înseamnă că educatoarea trebuie să se ocupe, în permanenţă, de fiecare copil în parte, deoarece nu toţi copiii au nevoie de educatoare în acelaşi timp, iar pe de altă parte, unii copii au mai multă nevoie de intervenţia educatoarei şi alţii, mai puţină. Alegerea momentului în care se realizează activitatea personalizată depinde de particularităţile copiilor şi de ritmul lor de dezvoltare. * Parteneriatul educativ este o coordonată importantă a programului de individualizare, fiindcă educatoarea nu poate realiza numai activităţi personalizate. Întrucât face apel la lucrul în grup şi participă direct la jocul copiilor, educatoarea devine un partener direct al jocului copiilor. De asemenea, parteneriatul cu familia este foarte important în procesul de cunoaştere a copilului, deoarece părinţii pot furniza informaţii importante despre copil. Si alţi specialişti implicaţi în educaţia preşcolară cum ar fi: medicul, psihologul, consilierul au rol de parteneri. * • Programul de individualizare facilitează construirea la copil a unei imagini pozitive despre sine şi realizarea respectului de sine. Acest lucru este posibil prin valorizarea preşcolarului, prin acordarea atenţiei de către educatoare şi prin atitudinea pozitivă a educatoarei faţă de realizările copilului. în general, dovada de încredere şi valorizare chiar şi atunci când copilul greşeşte, îl va face pe acesta să reuşească mai uşor a doua oară. * În concluzie, diferenţierea şi individualizarea procesului formativ-educativ din grădiniţă presupune o revalorizare profesională şi o responsabilizare deosebită a educatoarei. Rolurile ei se perfecţionează, se îmbogăţesc şi se multiplică. * Educatoarei îi revin următoarele sarcini * - să cunoască bine copiii şi grupa, în ansamblu; să coreleze programa şcolară cu particularităţile grupei şi cu cele ale fiecărui copil; - să analizeze şi să folosească resursele disponibile şi să caute noi resurse; să stabilească obiectivele de dezvoltare ale grupei şi ale fiecărui copil în parte; - să amenajeze spaţiul educativ şi să-1 schimbe în funcţie de evoluţia programului pe care şi 1-a propus; - să promoveze un parteneriat de decizie cu copiii şi cu ceilalţi factori implicaţi; să promoveze un climat pozitiv şi relaxat în activitatea cu copiii; - să comunice efectiv şi eficient cu toţi partenerii (copii, colegi, părinţi) etc. 1. Desfăşurând un program de educaţie individualizat, educatoarea se ocupă nu numai de planificarea unor activităţi cu grupa întreagă, care să ducă la obţinerea de către copil a unor informaţii şi la formarea unor priceperi şi deprinderi, ci şi de stimularea şi crearea condiţiilor de joc şi învăţare, care să favorizeze educaţia şi dezvoltarea. In acest fel, educatoarea urmăreşte formarea la copii a competenţelor psihosociale de bază, a capacităţilor generale şi particulare de învăţare şi integrare socială. * * Teme de reflectie 1. Identificati valente formative si informative ale unor jocuri / jocuri didactice. 2. Realizati a lista cu jocuri didactice care pot fi utilizate la diferite dicciplne scolare /categorii de activitati. 3. Realizati scenariul didactic al unui joc / joc didactic. 4. Prezentati rolul si comportamentul profesorului in proiectarea / organizarea / desfasurarea / evaluarea locului. 5. Prezentati rolul jocului / jocului didactic in dezvoltarea intelectuala, morala, estetica, profesionala, fizica a copiilor si elevilor. * BIBLIOGRAFIE * Chateau, J., 1982, Copilul şi jocul, Editura Didactică şi Pedagogică, Bucureşti. * Claparede, Ed., 1975, Psihologia copilului şi pedagogia experimentală, Editura Didactică şi Pedagogică, Bucureşti. * Creţu, T., 2001, Psihologia vârstelor, Editura Credis, Bucureşti. * Dima, S., 2003, Stimularea potenţialului intelectual al copiilor, în vederea obţinerii succesului şcolar, Editura Semne. * Macavei, E., 2001, Pedagogie. Teoria educaţiei, Editura Aramis, Bucureşti. * Manolache, A., şi alţii, (coord.) 1979, Dicţionar de pedagogie. Editura Didactică şi Pedagogică, Bucureşti. * Niculescu, R., M., 1999, Pedagogie preşcolară, Editura Pro Humanitatea, Bucureşti. * Perrnenoud, P., 1995, La pedagogie a l'ecole des differences. Fragments d'une sociologie de l'echec, E. S. F., Paris * Sillamy, N., 1996, Dicţionar de psihologie, Editura Univers Enciclopedic, Bucureşti. * Stanică, M., 1998, Joc - muncă - creaţie, în revista „învăţământul Preşcolar", nr. 3 -4. * Schiopu, U., 1970, Probleme psihologice ale jocurilor şi distracţiilor, Editura Didactică şi Pedagogică, Bucureşti. * Schiopu, U.,Verza, E„ 1981, Psihologia vârstelor, Editura Didactică şi Pedagogică, Bucureşti. * Tudorache, V., 2000, Şcolarul mic şi jocul didactic, Editura Terra, Focşani. Vrasmas, E., 1999, Educaţia copilului preşcolar. Editura Pro Humanitate, Bucureşti. Tema 8. Metodologia didactica 1. Conceptele de metoda, procedeu, strategie didactica; functiile metodelor de invatamant 2. Notiunea de metode activ-participative 3. Sistemul metodelor de invatamant; clasificare; caracteristicile principalelor metode utilizate în învăţământul primar si prescolar 4. Mijloace didactice si suporturi tehnice de instruire utilizate în învăţământul primar. 5. Instruirea asistata de calculator 1. Conceptele de metodă, procedeu, strategie didactica; funcţiile metodelor de invatamant În procesul de învăţământ, profesorul, ca şi elevii, acţionează prin intermediul unor metode de predare şi învăţare. Calitatea activitatii instructiv -educative se afla in stransa relatie cu metodele pentru care profesorul opteaza si cu modul in care el le foloseste. Aplicându-se metode diferite se obţin diferenţe esenţiale în pregătirea elevilor. De asemenea, însuşirea unor cunoştinţe noi poate deveni mai dificilă sau mai uşoară pentru unii şi aceiaşi elevi, în funcţie de metodele utilizate, dupa cum exersarea funcţiilor intelectuale este condiţionată nu numai de conţinuturile date, ci şi de forma în care acestea sunt aduse la cunoştinţa elevilor, adică de metodele utilizate. Nu există act de predare şi învăţare care să nu includă, cu necesitate, în structura lui, un anumit fel de a se proceda, o anumită tehnică de execuţie, de realizare a acţiunii respective. Metodele sunt o componenta esentiala a activitatii profesorului, incat acesta este şi terenul pe care se poate manifesta cel mai mult spiritul său de inovaţie şi creativitate didactică. În semnificaţie originară cuvântul metodă provine din grecescul „methodos” (odos – cale, drum; metha – spre, către), ceea ce înseamnă cale de urmat în vederea atingerii unui scop sau un mod de urmărire, de căutare, de cercetare şi aflare a adevărului. In practica şcolară metoda se defineşte drept o cale de urmat în vederea atingerii unor obiective instructiv-educative dinainte stabilite, ca cele de transmitere şi însuşire a unor cunoştinţe, de formare a unor priceperi şi deprinderi etc. Sau mai nou, metoda desemnează o cale pe care profesorul o urmează pentru a ajuta elevii să găsească ei înşişi calea proprie de parcurs în vederea aflării (redescoperirii) unor noi adevăruri, consemnate în noi cunoştinţe, în forme comportamentale etc. Pe scurt, metoda este o cale eficientă de organizare şi dirijare a învăţării, un mod comun de a proceda al profesorului cu elevii săi. După cum acţiunea de predare sau cea de învăţare încorporează mai multe operaţii (mentale şi fizice), ordonate într-o anumită logică, în mod corespunzător metoda include în structura ei o suită echivalentă de procedee. Fiecărei operaţii îi corespunde un procedeu. Aceasta înseamnă că procedeul reprezintă o tehnică mai limitată de acţiune; el reprezintă un simplu detaliu, o particularizare sau o componentă a metodei. De aceea, metoda poate fi definită şi ca un ansamblu organizat de procedee. A descrie o metodă înseamnă, până la urmă, a prezenta această serie de procedee, oportune intr-o situatie de invatare. Ioan Cerghit a realizat o clasificare a procedeelor didactice, folosind drept criteriu funcţia lor pedagogică. Selectăm dintre acestea câteva categorii de procedee: * procedee de organizare, impunere a disciplinei şi focalizare a atenţiei; * procedee de reactivare sau reactualizare; * procedee comunicare sau de sprijinire a comunicării; * procedee de exersare sau de formare a priceperilor şi deprinderilor; * procedee de dirijare şi sprijinire a învăţării; * procedee de individualizare a învăţării; * procedee de evaluare şi autoevaluare; * procedee de control şi autocontrol ş.a. Varietatea procedeelor face metoda mai atractivă, mai interesantă şi mai eficace. între metodă şi procedeu relaţiile sunt dinamice: metoda poate deveni ea însăşi un procedeu în cadrul altei metode; tot aşa un procedeu poate fi ridicat la rang de metodă la un moment dat. De exemplu, demonstrarea unui fenomen, prezentarea unei planşe, a unui tablou etc. pot constitui un simplu procedeu în cadrul metodei povestirii, explicaţiei, descrierii sau conversaţiei euristice. Dar şi invers, explicaţia poate deveni un procedeu în cazul demonstraţiei unui fenomen etc. Ansamblul metodelor de predare şi învăţare utilizate constituie ceea ce se numeşte metodologia procesului de învăţământ (metodologia instruirii, metodologia activităţii didactice în sens mai restrâns). Ea studiază, totodată, natura, funcţiile, locul şi clasificarea metodelor, principiile şi regulile care stau la baza utilizării lor optimale. Metodologia are un caracter dinamic, se distinge prin flexibilitate şi supleţe, permanentă deschidere la înnoire, preocupare de racordare la cerinţele actuale ale învăţământului. In acest context trebuie prezentata o alta categorie pedagogica, si anume, strategia didactică. Aceasta este expresia unităţii şi interdependentei metodelor didactice, procedeelor, mijloacelor de învăţământ şi a modurilor de organizare a activităţii (frontal, pe grupe, individual) si de conducere a invatarii. Cu alte cuvinte, strategia didactică sau strategia de predare-învăţare presupune integrarea unitară a tuturor secvenţelor educative pentru atingerea obiectivelor operaţionale. Strategia didactică este un concept complex care presupune îmbinarea armonioasă a metodelor, mijloacelor şi formelor de organizare si dirijare a învăţării. Ansamblul metodelor didactice, a mijloacelor de învăţământ şi a strategiilor didactice nu pot fi puse în aplicare în cadrul interacţiunii dintre educator şi educat decât într-o strânsă legătură cu toate celelalte componente ale procesului de învăţământ. Metodologia devine, astfel, un intermediar, un mediator între conţinutul învăţării şi elevi, între obiectivele educaţiei şi conţinuturi, între cadrul didactic şi elev, între resurse şi finalităţi. G. G. Antonescu spunea că metoda este elementul dinamic de valorificare a condiţiilor subiective şi obiective ce asigură funcţionare procesului de învăţământ. Alegerea metodelor didactice constituie o decizie practică, concretă, care se fac în funcţie de obiectivele urmărite (de exemplu, dacă urmărim formarea gândirii independente şi creative, vom folosi metode activ-participative). în acelaşi timp, o metodă poate participa simultan sau succesiv la realizarea mai multor obiective instructiv-educative, de aceea spunem că ea are un caracter polifuncţional. Opţiunea cadrului didactic pentru o anumită metodă este o decizie foarte complexă, pentru că el trebuie să ţină cont nu numai de finalităţile educaţiei sau de conţinuturile transmise, ci şi de particularităţile de vârstă şi individuale, de psihologia grupului şcolar şi de natura mijloacelor de învăţământ. Astfel, în învăţământul preprimar, nu pot fi folosite metode algoritmice de instruire sau metoda dezbaterilor, fiind preferate metode de explorare directă a realităţii, metode de comunicare orală sau metode practice. Cadrul didactic trebuie să stăpânească foarte bine metodologia didactică pentru a o putea adapta la o situaţie precisă. Acesta este terenul pe care se afirmă cel mai uşor creativitatea didactică. Dacă metodele şi procedeele alese de cadrul didactic sunt cele corecte, ele duc la operaţionalizarea învăţării, la asigurarea mobilităţii în procesul de predare - învăţare - evaluare, la solicitarea potrivită şi diferenţiată a elevilor, la densitatea învăţării, la stimularea şi motivarea participanţilor la acest proces, determinând succesul şcolar. Procesul instructiv-educativ este o activitate complexă, ce implică resurse umane şi materiale deosebite, în cadrul căruia metodologia didactică ocupă poziţia central Funcţiile metodelor. Metodele îndeplinesc mai multe funcţii, unele cu caracter general şi comun, altele cu caracter particular. Dintre funcţiile cu caracter general, pot fi amintite: funcţia cognitivă – de organizare şi dirijare a cunoaşterii (învăţării), de elaborare a unor noi cunoştinţe; funcţia instrumentală ((operaţională) – de intermediar între elev şi materia de studiat, între obiective de îndeplinit şi rezultate; funcţia normativă – de a arăta „cum” anume să se procedeze, „cum” să se predea, „cum” să se înveţe, încât să se obţină cele mai bune rezultate în condiţiile date; prin intermediul metodei, învăţătorul stăpâneşte acţiunea instructivă, o dirijează, o corectează şi o reglează continuu; funcţia motivaţională – de stimulare a curiozităţii, de trezire a interesului şi a dorinţei de a cunoaşte şi acţiona; de energizare a forţelor intelectuale ale elevilor; funcţia formativ-educativă – de exersare şi dezvoltare a proceselor psihice şi motorii, concomitent cu însuşirea cunoştinţelor şi formarea deprinderilor; de Influenţare şi modelare a atitudinilor, opiniilor, convingerilor, sentimentelor, calităţilor morale etc. În afară de acestea, fiecare metodă deţine o funcţie specifică, prin care se impune faţă de alte metode, care-i conferă o anumită identitate, dar si alte functii in raport cu scopul pe care il servesc. De exemplu, exerciţiul este exerciţiu şi nu altceva, tocmai prin funcţia lui aparte, formativă de noi structuri operatorii, de noi priceperi şi deprinderi, prin repetiţie a unor acţiuni sau operaţii. Alte metode pot deţine şi unele funcţii adaptate unor sarcini concrete. De exemplu, conversaţia poate servi simultan sau succesiv la realizarea mai multor obiective: la descoperirea unor cunoştinţe noi (sub formă de concluzii, generalizări) obţinute pe baza prelucrării datelor existente deja în mintea elevilor (conversaţia euristică); la fixarea ori la sistematizarea şi verificarea cunoştinţelor însuşite; la dirijarea învăţării etc. Aceasta înseamnă că o metodă sau alta poate avea un caracter polifuncţional. 2. Noţiunea de metode activ-participative În ultimele decenii a crescut, fără precedent, interesul pentru aşa-zisele metode activ-participative. Acest interes este generat de actuala deschidere a şcolii spre noi obiective şi conţinuturi, spre noi experienţe de cunoaştere, de trăire şi de acţiune. Există, de asemenea, o necesitate acută a pregătirii copiilor şi tinerilor pentru o viaţă activă şi creativă, pentru muncă, pentru o mai mare participare la rezolvarea multiplelor şi complexelor probleme ale vieţii şi ale practicii. Preocuparea pentru promovarea unor metode activ-participative duce mai departe tradiţiile înaintate ale „şcolii active”, fundată, în esenţă, pe ideea de efort psihic şi fizic, adus din împletirea strânsă a gândirii şi acţiunii activităţii intelectuale şi experienţei practice, sugerate din exterior. Numai că, spre deosebire de acest activism generat de cauze exterioare, didactica actuală pune accentul pe mobilurile interioare, pe atitudinea activă, izvorâtă din interiorul elevului, pe activitatea din proprie iniţiativă. Astfel de mobiluri, cum ar fi: curiozitatea intrinsecă de a cunoaşte, dorinţa de a observa şi a explica, de a investiga şi a construi, de a explora şi a descoperi, de a inventa şi a crea etc. apar, însă, din primii ani de viaţă şi şcoala trebuie să se bizuie pe ele. Învăţarea, aşa cum s-a mai arătat, este un act personal şi cere participare personală. Problema esenţială de care depinde producerea învăţării eficiente este problema implicării, a angajării celui care învaţă în actul învăţării. Ceea ce este definitoriu pentru metodele activ-participative este tocmai capacitatea acestora de stimulare a participării active şi depline, fizice şi psihice, individuale şi colective a elevilor în procesul învăţării. Sunt considerate activ-participative toate acele metode care: - sunt capabile să mobilizeze energiile elevului, să-i concentreze atenţia, să-l facă să urmărească cu interes şi curiozitate lecţia, să-i câştige adeziunea logică şi afectivă faţă de cele nou-învăţate, care-l îndeamnă să-şi pună în joc imaginaţia, înţelegerea, puterea de anticipare, memoria etc. - pun accentul pe procesele de cunoaştere (învăţare) şi nu pe produsele cunoaşterii, care ajută elevul să caute, să cerceteze, să găsească singur cunoştinţele pe care urmează să şi le însuşească, să afle singur soluţii la probleme, să prelucreze cunoştinţele, să ajungă la reconstruiri şi resistematizări de cunoştinţe, acestea sunt, prin urmare, metode care îl învaţă pe elev să înveţe, să lucreze independent. - pun mai mult accentul pe cunoaşterea operaţională, pe învăţarea prin acţiune, pe manipularea, în plan manual şi mental, a obiectelor, acţiunilor etc. - creaza situatii de interacţiune colectivă, care atrag elevii la discuţii colective şi cooperare colegială intensă, care facilitează şi intensifică schimbul, spontan de informaţii şi idei, de impresii şi păreri, confruntarea de opinii şi alternative în cadrul clasei de elevi. - pun elevii în contact nemijlocit cu situaţiile de viaţă reală şi cu problemele concrete ale vieţii, care dau prilej de participare la rezolvarea problemelor practice ale vieţii, ale muncii, care atrag elevii la creaţia de bunuri materiale. În general, metodele activ-participative se disting prin caracterul lor solicitant; ele pun în acţiune, sub multiple aspecte, forţele intelectuale ale elevului – gândirea, imaginaţia, memoria şi voinţa acestuia. Datorită acestei solicitări, ele fac din procesul de învăţământ un amplu şi veritabil exerciţiu al capacităţilor intelectuale şi fizice. Prin solicitare şi exersare, procesul de învăţământ oferă, astfel, un prilej de afirmare şi de valorificare maximă şi pe multiple planuri a potenţialului de cunoaştere şi creaţie a elevilor. Participarea poate fi leagănul creativităţii, al afirmării, al realizării de sine. Toate acestea adaugă noi caracteristici metodelor activ-participative, şi anume, le imprimă un pronunţat caracter formativ-educativ. Efectele formativ-educative ale învăţământului sunt în raport direct cu nivelul de angajare şi participare individuală şi colectivă a elevilor în procesul de învăţământ. În contrast cu metodele pasive, cele active au în vedere, în mod preponderent: - dezvoltarea intelectuală, dezvoltarea unor operaţii logico-matematice (ca, de exemplu, capacităţile de a compara şi a opune, de a categorisi şi a organiza, de a calcula şi a verifica); - formarea a unor operaţii ştiinţifice (capacităţile de a explica diferitele cauze, de a corela, de a stabili relaţii funcţionale, de a prevedea rezultatele); - exersarea capacităţii de a strânge, sintetiza, organiza, asocia şi comunica informaţii etc Fiecare metodă oferă nenumărate posibilităţi de angajare a celor care învaţă. Totuşi, gradul de activizare şi participare variază de la metodă la metodă. Depinde de felul cum este înţeleasă şi utilizată o metodă sau alta, cum se îmbină elementele de dirijare a învăţării cu cele de muncă independentă, cum este concepută dirijarea. O îndrumare, pas cu pas, care impune, de-a gata, noile cunoştinţe, fără să lase elevilor timp şi loc de gândire, să formuleze întrebări, să aprecieze nu va face decât să stânjenească afirmarea spontaneităţii, a gândirii şi imaginaţiei, a creativităţii; in schimb, o dirijare care incită la căutări, care sugerează are alte urmări. Lectura independentă, dialogul euristic, învăţarea prin explorare şi descoperire, discuţiile colective etc., implică elevii în învăţare mai mult decât o explicaţie, b expunere ori o demonstraţie. 3.Sistemul metodelor utilizate în învăţământul primar În general, se pot adopta criterii diferite de clasificare a metodelor. Ioan Cerghit, unul dintre cei mai importanti specialisti in metodologia didactica clasifica si analizeaza metodele în funcţie de izvorul principal al cunoaşterii sau învăţării şcolare, care poate fi: a) experienţa social-istorică sau moştenirea culturală (condensată în valorile ştiinţei, tehnicii, literaturii, artei etc.); b) experienţa individuală dedusă din contactul nemijlocit (sau mijlocit) cu lumea obiectelor şi fenomenelor realităţii şi b) experienţa dobândită prin acţiune (practică) de intervenţie activă, transformatoare a realităţii. Metodele în felul următor: A. Metode de transmitere şi însuşire a cunoştinţelor: a) metode de comunicare orală, dintre care unele pot fi: - expozitive: povestirea, descrierea, explicarea, instructajul etc, iar altele: - conversative (dialogate): conversaţia, conversaţia euristică, discuţia colectivă, problematizarea etc.; b) metode de comunicare scrisă (de muncă cu manualul); lectura explicativă, lectura independentă etc. B. Metode de explorare şi descoperire (de învăţare prin descoperire dirijată sau nedirijată): metode de explorare directă (nemijlocită) a obiectelor şi fenomenelor: observarea sistematică şi independentă, efectuarea de mici experienţe şi experimente, examinarea relicvelor şi a documentelor istorice, studiul de caz etc.; metode de explorare indirectă prin intermediul substitutelor realităţii: demonstraţia cu ajutorul imaginilor, graficelor, proiecţiilor fixe şi dinamice, înregistrărilor electronice şi magnetice, modelelor, machetelor etc. C. Metode bazate pe acţiune: metode de învăţare prin acţiune reală: exerciţii, algoritmi operaţionali, lucrări practice etc.; metode de învăţare prin acţiune fictivă (simulată): jocuri didactice, învăţare dramatizată etc. La toate acestea se mai poate adăuga o metodă complexă şi anume instruirea programată, ca şi învăţarea asistată de calculator. Figura 6 Privite din punctul de vedere al organizării activităţii, aceste metode pot fi individuale, de grup (echipă) sau colectiva A.Metode de transmitere şi însuşire a noilor cunoştinte A.1. Metode expozitive a) Povestirea răspunde unei înclinaţii fireşti şi puternice resimţite la copii, aceea de miraculos, de fantastic, de istorisire. Cu ajutorul povestirii, ei pătrund cu uşurinţă în lumea basmelor şi fabulelor, gustă farmecul legendelor şi miturilor, trăiesc episoadele zugrăvite în opere literare sau fapte istorice de demult, fac cunoştinţă cu întâmplări semnificative din viaţa unor personaje, oameni de seamă etc. ' Prin materialul faptic şi logica ei de desfăşurare, prin simplitatea şi claritatea exprimării ideilor, povestirea asigură însuşirea unui fond de reprezentări vii şi clare, incită la analize şi comparaţii, înlesneşte înţelegerea lucrurilor şi desprinderea esenţialului, a unor învăţăminte. O povestire atractivă, redată cu modestie şi talent, este întotdeauna urmărită cu încordare şi participare intensă. Ea sensibilizează sentimentele în ceea ce este. bun şi frumos. Caracterul nuanţat şi emoţional al exprimarii profesorului, participarea sa directă şi afectivă la conţinutul povestirii trezesc un registru larg de trăiri emotive, de la cele de iubire, de compătimire sau bucurie până la cele din ură, indignare şi durere, ceea ce explică marea ei valoare educativă. Povestirea poate să devină şi mai activizantă atunci când se recurge la material ilustrativ, sugestiv (desene, proiecţii, înregistrări fonice etc.), la comparaţii, lectura unor scurte fragmente literare etc. Când învăţăorul ştie să întrerupă firul acţiunii pentru a plasa o explicaţie, pentru a prezenta un personaj ori pentru a-şi mărturisi propriile-i impresii, povestirea va avea un ecou şi mai puternic în mintea şi inima copiilor. Descrierea lasă profesorului posibilitatea să înfăţişeze direct aspectele realităţii înconjurătoare, să prezinte felul de viaţă şi de muncă al oamenilor din anumite regiuni, caracteristicile unor personaje; să redea verbal imaginea unui obiect, unui fapt, să schiţeze cadrul natural şi uman în care se desfăşoară un eveniment etc., stăruind asupra aspectelor de formă, dimensiune, context, de relaţii etc. Ea presupune, totuşi, o observare mult prea dirijată, de aceea ea trebuie sa actualizeze reprezentarile copiilor , sa stimuleze imaginatia. Explicaţia se referă la dezvăluirea pe baza unei argumentaţii deductive, a unor date noi. In acest sens învăţătorul enunţă mai întâi, cu claritate, o definiţie, o regulă, un principiu etc. sau prezintă un fenomen, un cuvânt nou, o expresie, o situaţie etc. şi numai după aceea analizează şi exemplele sau argumentele, adică premisele, cauzele, relaţiile, sensurile, interpretările, aplicaţiile posibile etc. Deşi explicaţia este o cale uşoară, rapidă şi eficientă de obţinere a unor cunoştinţe noi, totuşi, nu se poate face abuz de ea; copiii si elevii ajung mai târziu la stadiul explicării. d) Instructajul precede sau însoţeşte desfăşurarea unei activităţi practice, ajutând la precizarea şi clarificarea sarcinilor de îndeplinit, a condiţiilor şi regulilor de ordine şi disciplină, a modului de comportare a elevilor etc. A.2. Metode conversative (dialogate) a) Conversaţia este utilizată în predarea tuturor disciplinelor atat in gradinita cat si la scoala, în scopul însuşirii unor cunoştinţe noi (conversaţia euristică), reactualizării şi introducerii în tema nouă a lecţiei (conversaţia de reactualizare), fixării şi sistematizării cunoştinţelor însuşite (conversaţia de fixare), verificării orale a cunoştinţelor (conversaţia de verificare) etc. Cea mai solicitată rămâne conversaţia euristică. În esenţă, ea constă în aceea că, folosindu-se de o succesiune de întrebări, puse cu abilitate şi în alternanţă cu răspunsuri primite de la elevi, învăţătorul îi îndeamnă pe aceştia să efectueze o investigaţie în sfera informaţiilor existente deja în mintea lor, să facă asemenea asociaţii încât să ajungă la descoperirea unor noi date. Cu alte cuvinte, printr-un efort de gândire inductivă, călăuziţi de întrebări, elevii pot ajunge la sesizarea relaţiilor cauzale, a trăsăturilor caracteristice, la formularea unor concluzii şi generalizări, pot să desprindă şi să formuleze logic o regulă (gramaticală, aritmetică etc.), să elaboreze o definiţie (o noţiune), să desprindă anumite învăţăminte etc. De exemplu, pornind de la datele pe care le au despre fenomenele naturii, viaţa plantelor şi animalelor, se poate cere elevilor să caracterizeze anotimpurile anului, să descrie modul în care evoluează natura, cum se desfăşoară munca oamenilor etc. Este evident însă că elevii nu pot descoperi pe această cale informaţii cu totul noi: nume, denumiri de localităţi, date istorice, întâmplări, fapte, evenimente etc. Folosirea conversaţiei euristice necesită o deosebită pregătire şi măiestrie pedagogică. Astfel, succesiunea întrebărilor trebuie minuţios şi logic stabilită, acordându-se mare atenţie naturii întrebărilor. Şi aceasta pentru că tipuri diferite de întrebări orientează în mod diferenţiat şi la niveluri diferite operaţiile mintale. De aceea, în locul unor întrebări de memorie, reproductive, de felul: cine? ce? care? când? unde? ce este? Etc., sunt de preferat întrebările de gândire, de descoperire, ca de exemplu: de ce? pentru ce? dacă...? atunci?... cum? etc. a celor de evaluare: ce însemnătate are...? etc. Succesul conversaţiei mai depinde şi de priceperea învăţătorului de a formula şi pune întrebări, în alternanţă firească cu răspunsurile aşteptate. Din punct de vedere al conţinutului, se cere ca întrebarea să fie precis şi cu claritate formulată, concisă, încât elevul să-şi dea seama exact ce anume i se cere; sub aspect gramatical să fie exprimată corect şi simplu. Se vor evita întrebările imprecise, echivoce şi incorecte. In caz de nevoie, se pot adresa întrebări „ajutătoare” sau „suplimentare” pentru a uşura înţelegerea, îndreptarea răspunsurilor greşite etc. întrebările vor fi, de asemenea, accesibile şi variate: ele nu vor sugera răspunsurile aşteptate şi nici nu se vor substitui acestora; nu vor pretinde răspunsuri monosilabice, de exemplu „da” sau „nu” etc. Apoi, întrebările trebuie să fie bine repartizate şi în mod diferenţiat adresate elevilor, încât să activizeze întreaga clasă. Conversaţia nu va da rezultatele scontate dacă răspunsurile elevilor vor fi pripite, superficiale şi eronate, dacă educatorul nu lasă suficient timp de gândire între întrebare şi răspunsul scontat. Este bine să se evite răspunsurile în cor; deoarece tulbură ordinea şi liniştea clasei, împiedică elevii să gândească independent la întrebările puse. Fireşte, şi răspunsurile trebuie să fie clare şi corecte, concise şi complete exprimate într-o formă îngrijită şi precisă, să se utilizeze un vocabular ales etc. Discuţia colectivă se prezintă ca un schimb reciproc, organizat şi constructiv de informaţii, impresii, păreri, aprecieri critice, propuneri etc. axat în jurul unui subiect luat în studiu, al examinării unui exemplu, unui fapt etc. Copiii se antrenează uşor în astfel de discuţii şi încearcă să-şi clarifice în comun diferite aspecte ale vieţii. Este o bună modalitate de a influenţa gândurile, atitudinile şi conduita acestora, de a stimula gândirea şi imaginaţia lor. Problematizarea se bazează pe crearea unor stări conflictuale, contradictorii, ce pot să rezulte din trăirea simultană a două realităţi de cunoaştere diferite: pe de o parte experienţa anterioară de care dispune elevul (informaţii, deprinderi, impresii), iar pe de altă parte elementul de noutate şi surpriză, de necunoscut (impus de o nouă sarcină) în faţa căreia datele vechi se dovedesc cu totul insuficiente pentru a ajunge la explicaţia sau rezolvarea dorită. în confruntare cu această situaţie neobişnuită, elevul trăieşte un moment de tensiune, resimte o stare de curiozitate, de uimire şi dorinţă de a ieşi din încurcătură, ceea ce incită la căutări, la investigaţii, la enunţarea unor ipoteze, presupuneri, soluţii sau răspunsuri posibile. Aceasta se cheamă o situaţie-problemă. Din observaţii, elevii ştiu, de exemplu, că soarele apare dimineaţa la orizont, că urcă treptat şi apoi, către seară, coboară din nou; trăiesc astfel impresia că Pământul stă pe loc, iar Soarele se roteşte în jurul lui. învăţătorul poate însă să-i contrazică. De aici, o stare conflictuală ce urmează să fie rezolvată cu sprijinul cadrului didactic. Care este punctul de plecare în rezolvarea unei situaţii-problemă? Desigur, conştientizarea însăşi a problemei. Aceasta poate fi prezentată direct de învăţător. Alteori se poate oferi elevilor un material cu caracter conflictual, urmând ca ei înşişi să încerce să sesizeze problema, să o formuleze şi să treacă apoi la atacarea ei, propunan sluţii, răspunsuri, alternative etc, învăţătorul ajutându-i cu discreţie. Reflecţia personală este una dintre metodele prezentate de Ioan Cerghit şi inclusă în categoria metodelor de comunicare bazată pe limbajul intern. Ea presupune orientarea elevului către reflecţia conştientă asupra evoluţiei lumii, a colectivităţii căreia îl aparţine şi a sa, personală, încercând să găsească răspunsuri la întrebări fundamentale de tipul: cine suntem?, încotro mergem?, de unde venim? Brainstorming-ul este cea mai utilizată metodă de stimulare a creativităţii şi este cunoscută şi sub numele de asalt de idei. Ea urmăreşte obţinerea, într-un timp scurt, de la un grup mic de elevi, a unui număr mare de idei noi pentru rezolvarea diverselor probleme. Se porneşte de la ideea că un stimul produce un lanţ în interiorul grupului, rezultând idei ale gândirii colective. Pentru realizarea sarcinii, trebuie asigurată o ambianţă plăcută şi este necesar ca educatorul să se transforme într-un moderator receptiv la ideile celorlalţi. Critica este exclusă din acest flux de idei pentru că poate bloca creativitatea. De asemenea, trebuie să se asigure o libertate mare de gândire şi o stare de relaxare, care să stimuleze participanţii să emită cât mai multe idei proprii, pe care apoi celelalte grupuri le pot completa sau îmbunătăţi. Brainstorming-ul se desfăşoară în trei etape, şi anume etapa de pregătire, etapa productivă a grupului şi etapa trierii şi selecţiei ideilor. în procesul de învăţământ nu se ajunge la soluţii remarcabile, dar este indicată folosirea acestei metode pentru ambianţa relaxantă pe care o creează, dar mai ales pentru faptul că pune elevul în situaţia de a gândi, de a emite judecăţi şi de a lucra în cadrul grupului. A.3. Metode bazate pe lectura textului scris (munca cu manualul) Clasele I-IV constituie o perioadă de trecere de la descifrarea semnelor scrise la înţelegerea şi interiorizarea celor citite, aspect delicat şi esenţial în acelaşi timp. O dată deprinsă, lectura devine una din cele mai eficiente căi de învăţare. Ea permite însuşirea unui volum de cunoştinţe de trei-patru ori mai mare decât cel asimilat prin metode expozitive. Cu atât mai valoroasă, din punct de vedere formativ-educativ, devine lectura activă. Se consideră activă acea lectură care, prin cele comunicate sau evocate, reuşeşte să pună în mişcare gândirea şi imaginaţia elevilor, să incite la asociaţii de imagini şi idei, la reflecţii şi trăiri emotive, la analize profunde şi evaluări, la retrospecţii şi anticipaţii. a) Una din principalele forme ale lecturii active o constituie citirea explicativă. Aceasta pune accentul pe analiza, înţelegerea şi trăirea ideilor expuse în cuprinsul unui text (bucăţi de lectură), pe aprecierea modului în care sunt exprimate aceste idei, pe scoaterea în evidenţă a valorii şi semnificaţiei acestora. Este o foarte bună metodă de formare a deprinderii de citire curentă, conştientă, corectă şi expresivă, de dezvoltare a vorbirii, în general. Specific acestei metode este faptul că citirea este însoţită de explicaţiile învăţătorului şi ale elevilor, de ilustrarea celor citite cu ajutorul unui material didactic adecvat; ea caută să facă pe fiecare elev în stare să-şi prezinte imaginile, ideile şi sentimentele redate în text, să asimileze pe deplin cele citite. Citirea explicativă se bazează pe analiza unitară şi simultană a conţinutului şi a formei (artistice) de exprimare a acestuia. Lectura explicativă se particularizează în funcţie de natura bucăţilor de lectură, unele cu conţinut literar (povestire, descriere, portret, poezie etc.), altele cu conţinut ştiinţific-practic. b) Lectura independentă constituie o altă formă a muncii cu manualul (cartea). Dar pentru a beneficia de acestea, elevii trebuie să stăpânească deja unele priceperi de a se folosi în mod independent şi eficient de manual. În scopul formării unor astfel de deprinderi învăţătorul va avea grijă să creeze suficiente ocazii în care elevii să fie lăsaţi să se orienteze singuri într-un text, să-i înţeleagă conţinutul, citindu-l o dată sau de mai multe ori. Treptat, ei vor fi învăţaţi să împartă şi să citească textul în fragmente închegate, cu înţeles, să sesizeze ideile principale, să le redea în mod independent, într-un plan de idei. Alteori, învăţătorul poate formula el ideile principale dintr-o lectură literară, după care va cere elevilor să stabilească singuri fragmentele care reprezintă aceste idei. De asemenea, elevii vor fi obişnuiţi să întocmească rezumatul celor citite, să extragă expresii sau citate semnificative, legate de tema dată, să pregătească răspunsuri la întrebările din “manual, să completeze unele notiţe luate în timpul lecţiei cu date noi găsite în manual, să traducă în desene cele citite etc. În clasele III–IV se poate cere elevilor să-şi pregătească un caiet de muncă independentă de care se vor servi pentru a-şi trece rezumatul lecturilor făcute din alte cărţi de lectură, reviste, almanahuri etc. A.4. Metode de explorare şi descoperire Metode de explorare nemijlocită. Mediul înconjurător, natural şi social”, rămâne o „carte” veşnic deschisă învăţării. Nu rămâne decât să deprindem elevii să o „citească” cu vie curiozitate, interes şi pasiune. Observarea sistematică - şi independentă a obiectelor şi fenomenelor realităţii în condiţii naturale de existenţă şi manifestare ale acestora constituie una din aceste metode de investigare. Ea permite o percepţie polimodală, pe baza a cât mai multor simţuri, detectarea şi extragerea unei informaţii noi, prin eforturi proprii; contribuie la dezvoltarea gândirii cauzale şi a spiritului de observaţie, la formarea unor deprinderi de investigare a realităţii. Observarea poate fi uneori simplă şi de scurtă durată, alteori poate deveni mai complexă, de lungă durată şi bazată pe folosirea unor instrumente (busolă, microscop etc.). De exemplu, poate fi urmărită creşterea unor plante şi animale, adaptarea lor la condiţiile de viaţă; evoluţia unor fenomene ale naturii; fapte şi obiceiuri locale etc. Organizarea observării poate lua un caracter individual sau de echipă. în primul caz, fiecare elev primeşte, pe o fişă sau foaie de hârtie, câteva întrebări la care nu poate să răspundă decât dacă efectuează observaţiile necesare la faţa locului. în cel de-al doilea caz, clasa se împarte în mai multe echipe. Fiecărei echipe i se încredinţează sarcini precise de observare, explicându-i-se raţiunea sau utilitatea acestei activităţi. Eventual, poate fi luată ca punct de plecare o problemă sesizată în cursul învăţării sau activităţii obişnuite. Cu cât activitatea observativă va căpăta o formă problematizantă, cu atât va deveni mai interesantă. Elevii vor fi îndemnaţi să facă însemnări în fişe, schiţe, desene, să efectueze măsurători, să adune eşantioane etc. Când se vor întoarce în clasă, fiecare echipă sau elev comunică rezultatele la care au ajuns. Pe această bază vor avea loc discuţii, confruntări de informaţii, impresii şi păreri, verificări, completări etc. în caiete se notează ceea ce este esenţial de reţinut. învăţătorul va dirija cu grijă această prelucrare a datelor, va face precizările necesare, va indica denumirile noi, va sintetiza şi stabili concluziile etc. Lucrările experimentale. A observa înseamnă însă şi a experimenta, pentru a vedea, pentru a şti mai bine. Lucrări experimentale simple, în laborator, pe terenul experimental, în clasă, la colţul naturii vii etc. se pot efectua şi cu elevii claselor primare, mai ales III-IV. în acest sens se aleg teme uşoare, şi accesibile, ca de exemplu: proprietăţile apei, aerului, dilatarea şi contractarea corpurilor, permeabilitatea solului, creşterea plantelor în condiţii diferite etc. Cu acest prilej se folosesc dispozitive experimentale simple şi uşor de mânuit. De cele” mai multe ori învăţătorul este cel care efectuează întâi experienţa, iar elevii o repetă. Unele experienţe pot avea un caracter de cercetare şi descoperire, altele se pot folosi în scopuri demostrative, aplicative sau de fixare a cunoştinţelor dobândite. Examinarea documentelor şi relicvelor istorice, în original sau în copie, se dovedeşte o metodă foarte instructivă şi educativă. Asemenea materiale atestă fapte şi evenimente de netăgăduit din istoria poporului nostru, din istoria locală, referitoare la tradiţii, obiceiuri, personaje, locuri, clădiri, vestigii etc. Folosirea lor poate servi nu numai ca simplă ilustrare ce însoţeşte povestirea învăţătorului, ci şi ca sursă de noi cunoştinţe. Examinarea lor face învăţarea mai atractivă şi activă; trezeşte curiozitate şi interes pentru studiul faptului istoric. Puşi în faţa unor asemenea materiale, elevii vor fi lăsaţi, mai întâi, să observe liber unele aspecte. Dar acesta rămâne totuşi, un moment de scurtă şi sumară intuiţie. Posibilităţile de observare şi atenţie ale elevilor claselor I-IV fiind restrânse, învăţătorul va dirija cu discreţie examinarea acestora; le va cere totodată să descrie ceea ce constată. Datele reţinute, impresiile şi concluziile vor fi valorificate cu multă grijă în cuprinsul lecţiei. A.5. Metode de explorare a realităţii prin intermediul substitutelor acesteia Demonstraţia şi formele ei. Dintotdeauna învăţământul a căutat să aducă elevii în faţa realităţii, să-i ajute să studieze pe viu – cum se zice – lumea obiectelor şi fenomenelor reale. Dar un contact direct cu realitatea nu este întotdeauna posibil. Există obiecte şi fenomene de mari dimensiuni sau de mărimi invizibile, spaţii geografice îndepărtate, lucruri şi fapte ce aparţin trecutului, unele care s-au petrecut în intervale îndelungate de timp sau există fenomene care se scurg în secunde sau fracţiuni de secunde etc. în cazurile acestea se recurge la substitute intuitive (imagini, fotografii, hărţi, planşe etc.), adică la materiale care înlocuiesc originalul. Astfel au luat fiinţă metodele demonstrative. A demonstra înseamnă a arăta, a prezenta obiecte sau fenomene reale sau înlocuitoarele acestora, în scopul asigurării unui suport concret-senzorial procesului de învăţare. Asemenea demonstraţii fac mai accesibilă materia, atenuează verbalismul predării, folosirea unor cuvinte care rămân desprinse de realitate. Demonstraţia îmbracă forme dintre cele mai variate, după diversitatea materialului intuitiv. în afara prezentării obiectelor, fenomenelor, acţiunilor etc. „pe viu”, un loc de seamă ocupă demonstraţia fenomenelor provocate intenţionat în laborator sau în clasă (experimentul demonstrativ); demonstraţia operaţiilor şi acţiunilor de executat, a comportamentelor; demonstraţia figurativă (cu ajutorul imaginilor, fotografiilor, tablourilor, planşelor, reprezentărilor grafice etc.); demonstraţia cu ajutorul desenului la tablă; demonstraţia cu ajutorul proiecţiilor fixe sau dinamice (diapozitive, diafilme, filme didactice, secvenţe televizate, înregistrări fonice etc.), demonstraţia cu ajutorul modelelor (mulaje, machete), al exemplelor etc. Un rol cu totul deosebit revine demonstraţiei cu ajutorul mijloacelor audio-vizuale, îndeosebi al filmului, care prezintă realitatea în dinamismul şi dialectica ei. Este suficient să amintim sporul de informaţie pe care elevii îl pot înregistra pe această cale. De exemplu, dacă ei reţin circa 20 la sută din ceea ce ascultă şi 30 la sută din ceea ce văd, în condiţiile asocierii văzului şi auzului pot să păstreze până la 65 la sută din informaţiile care se adresează deodată ambelor simţuri. Metoda modelării. Se bazează pe folosirea analogiei, adică pe reproducerea sau redarea într-o formă simplificată, schematizată, aproximativă a unor obiecte sau fenomene care sunt mai greu sau imposibil de sesizat ori de urmărit prin observare directă. De exemplu, la lada de nisip pot fi modelate şi explicate diferitele forme de relief (şes, deal, munte etc.) cu indicarea vegetaţiei corespunzătoare fiecărei zone modelate. La fel de bine se pot încerca modelări în argilă sau plastilină. Alteori, pot fi aduse în faţa elevilor mulaje pentru recunoaşterea diferitelor părţi ale plantei, ale corpului omenesc etc., ori machete şi scheme pentru studiul unor instalaţii tehnice (de ex. funcţionarea furnalului), maşini, aparate etc. A.6. Metode bazate pe acţiune (reală sau fictivă) Exerciţiul. în esenţă, exerciţiul se referă la efectuarea conştientă şi repetată a unor acţiuni şi operaţii în scopul formării de priceperi şi deprinderi practice şi intelectuale, dezvoltării unor capacităţi şi aptitudini, consolidării cunoştinţelor dobândite, stimulării potenţialului creativ al elevilor etc. Este o metodă ce se adaptează uşor diferitelor sarcini de instruire, de la învăţarea vorbirii corecte a limbii materne, a cititului şi scrierii, până la deprinderea calculului matematic, a desenului, măsurării şi evaluării spaţiului şi timpului, mânuirii Corecte a unor unelte, instrumente etc. Din mulţimea exerciţiilor utilizate, unele îndeplinesc funcţii de familiarizare cu noile acţiuni şi operaţii de însuşit (exerciţii introductive); altele asigură execuţia repetată a acestora, până se constituie automatismele dorite (exerciţii de bază) sau până se ajunge la consolidarea deprinderilor odată formate (exerciţii de consolidare). În fine, există exerciţii aplicative, de creaţie, cu caracter practic etc. Exersarea devine eficace atunci când se respectă o serie de condiţii. Astfel, învăţătorul trebuie să cunoască bine structura, valoarea şi limitele exerciţiului de executat, să facă cunoscut elevilor în ce scop se efectuează exerciţiul propus; elevii să cunoască suportul teoretic (regula, principiul) ce stă la baza exerciţiului dat, precum şi performanţele de atins; să se explice şi demonstreze în-prealabil modelul acţiunii; să se asigure executarea repetată a modelului propus; să se creeze situaţii de exersare cât mai variate; să se aibă în vedere o gradaţie a exerciţiilor, după complexitate şi grad de dificultate: să se îmbine procedeul execuţiei globale cu cel al fragmentării; să se impună un ritm optim de acţiune, cu unele verificări (întăriri) imediate şi posibilităţi de autocontrol. Metoda algoritmizării. Un algoritm reprezintă o succesiune de operaţii care se desfăşoară întotdeauna în aceeaşi ordine, cu stricteţe stabilită şi care conduce în final la rezolvarea corectă a, unei probleme sau sarcini concrete de acelaşi tip. Nerespectarea ordinii operaţiilor prevăzute sau neglijarea unei operaţii nu permit efectuarea acţiunii respective şi atingerea rezultatului dorit. Algoritmii se pot prezenta sub forme diferite: de reguli gramaticale, ortografice, matematice etc. (de exemplu, regula înmulţirii, împărţirii, descompunerii numărului în factori primi etc.); de scheme operaţionale (de rezolvare a unor probleme, de analiză gramaticală, de mişcare etc.); scheme de acţiune practica-tehnică (ordinea operaţiilor de mânuire a unui instrument sau aparat etc.), complexe de însuşiri (necesare identificării unor plante, insecte, metale etc.). Activităţile practice. Elevii învaţă nu numai din ceea ce citesc, după ceea ce ascultă sau observă, ci şi din ceea ce fac, adică din propria lor acţiune. Dacă „a şti” înseamnă „a acţiona”, „a face”, „a învăţa să ştii” se completează firesc cu „a învăţa să acţionezi”. Numai în felul acesta se poate ajunge la o pregătire temeinică pentru viaţa activă, pentru muncă. Din aceste motive, încă din primii ani de şcoală, elevii trebuie deprinşi să înveţe şi din acţiunea practică; să ştie să aplice cele învăţate. Metoda activităţilor practice se defineşte ca un ansamblu de acţiuni cu caracter practic şi aplicativ, conştient şi sistematic executate de elevi în scopul adâncirii înţelegerii şi consolidării cunoştinţelor dobândite, verificării şi corectării lor, precum şi al însuşirii unor priceperi şi deprinderi practice, aplicative, al cultivării dragostei pentru muncă. Ceea ce este specific acestor activităţi este caracterul lor tranzitiv. Adică, ele sunt orientate în direcţia transformării, într-un fel oarecare, a realităţii în scopuri utile omului şi societăţii. Interesul pentru lucrările practice, ca şi eficienţa lor pedagogică, sporesc considerabil atunci când: sunt bine organizate (pe grupe, individual sau colectiv); execuţia lor face referire la cunoştinţele însuşite; includ elemente de creaţie; generează sentimente de satisfacţie; contribuie ia autodotarea şcolii etc. Proiectul sau tema de cercetare este o metodă bazată pe acţiune şi presupune împărţirea materiei studiate într-un ansamblu de proiecte, structurate pe centre de interes, pe care elevii trebuie să le realizeze într-un termen delimitat. Acţiunea de cercetare practică este anticipată mintal şi planificată, ducând la însuşirea tehnicilor de cercetare prin efort şi cooperare, după o îndrumare iniţială realizată de cadrul didactic. Aceasta poate lua mai multe forme: anchete, colecţii pe o temă, chestionare aplicate, machete, lucrări de sinteză, referate, monografii, proiecte de colaborare. Ea implică direct elevul în cercetare, în sintetizarea informaţiei, în prezentarea ei într-o formă concisă şi clară. Cadrul didactic îi poate stimula motivaţia prin realizarea unor expoziţiei, mape tematice, albume cu lucrările cele mai reuşite. Această metodă încadrată în categoria celor moderne, este des folosită, în special, în învăţământul primar, stimulându-se interesul "elevilor pentru diverse mijloace de informare (cartea, Internetul, enciclopediile multimedia, pe format CD sau DVD, filme documentare, posturile de televiziune ştiinţifice - de tipul Discovery Channel sau National Geographic). Acest tip de metodă se încadrează în lecţiile de dobândire de cunoştinţe, dar mai ales în cele de sistematizare şi recapitulare. Metode de simulare. A simula este sinonim cu a te preface, a imita, a reproduce în mod fictiv acţiuni, fapte, lucruri etc., creând impresia că acestea există sau că se petrec cu adevărat. Se pot simula fenomene, activităţi şi ocupaţii umane, situaţii şi fapte etc. Aşa sunt jocurile didactice şi învăţarea prin dramatizare frecvent utilizate în clasele I-IV. Jocurile didactice satisfac nevoia de motricitate şi gândire concretă ale preşcolarilor şi elevilor şcolii primare. Ele îmbină spontanul şi imaginarul, elementele specifice acestei vârste, cu efortul solicitat şi programat de procesul învăţării. După conţinutul şi obiectivele urmărite se pot distinge jocuri senzoriale (vizual-motorii, auditive etc.), de observare a mediului înconjurător, de dezvoltare a vorbirii, aritmetice, de orientare, aplicative, de imaginaţie, de creaţie, de îndemânare, de construcţii tehnice etc.; după materialul folosit: jocuri cu materiale sau fără materiale, jocuri orale, jocuri cu întrebări („cine ştie câştigă”), jocuri-ghicitori etc. Organizarea învăţării sub forma unor activităţi cu caracter de joc aduce voioşie şi destindere, plăcere şi bucurie, înviorând-procesul de învăţământ. Jocul de rol se bazează tot pe acţiunea fictivă şi constă în punerea elevilor în diferite roluri sociale, profesionale în vederea formării unor atitudini, convingeri sau competenţe. Această metodă facilitează formarea comportamentului social, inserţia socială a elevilor, învăţarea unor roluri sociale şi verificarea corectitudinii atitudinilor sau comportamentelor formate. Pentru buna desfăşurare a jocului de rol se va preciza tema abordată, se va analiza frontal situaţia respectivă, se vor alege partenerii care vor interpreta rolurile, iar la sfârşit se va discuta modul de interpretare şi se vor reţine unele concluzii. Învăţarea prin dramatizare se practică sub forma citirii pe roluri sau a interpretării unor roluri ce reprezintă personaje din povestiri, fabule, fapte istorice, fragmente literare etc. Cu acest prilej, elevii trăiesc mai viu şi mai intens ceea ce învaţă, înţeleg şi reţin mai bine unele cunoştinţe. A.7. Instruirea programată Porneşte de la premisa că predarea-învăţarea constituie un flux continuu de informaţii dirijat şi controlat în permanenţă prin intermediul unei conexiuni inverse. Datorită acestui mecanism devine posibilă autoreglarea permanentă a învăţării şi îmbunătăţirea ei calitativă. Materialul ia forma unui program elaborat după: a) Principiul paşilor mici şi al progresului gradat, ceea ce presupune fragmentarea materiei în unităţi elementare sau secvenţe simple, accesibile, logic şi organic înlănţuite. Fig. 7. Paşii învăţării în programarea liniară. Principiul participării active, în sensul că fiecare secvenţă reclamă şi o aplicaţie' (un exerciţiu de efectuare, un răspuns la întrebare etc.), ceea ce obligă elevul să lucreze cu informaţia dată. Principiul verificării imediate, ceea ce înseamnă că elevul are posibilitatea să-şi verifice imediat şi de fiecare dată corectitudinea răspunsului, a soluţiei găsite etc., prin comparaţie cu răspunsul bun (de control) indicat în altă parte. Această reacţie inversă şi imediată confirmă ceea ce este corect (întărire pozitivă) sau infirmă ceea ce este greşit (întărire negativă). Această întărire continuă permite o corectare operativă a erorilor comise, o autoreglare a învăţării. Numai după efectuarea corectă a sarcinii date elevul poate trece la secvenţa următoare şi aşa mai departe, până la parcurgerea întregii lecţii programate. Principiul ritmului propriu de învăţare. Lucrând independent, fiecare elev progresează în ritmul lui specific, după posibilităţile lui reale. Elevii cu o gândire mai rapidă străbat secvenţele mai repede, cei mai lenţi le parcurg mai încet. Această metodă foloseşte tipuri diferite de programare a materiei şi activităţii de învăţare. Mai des utilizate sunt însă: programarea liniară (cu răspunsuri construite de elev, fig. 7) şi programarea ramificată (cu răspunsuri la alegere) şi trimiteri la explicaţii suplimentare în cazul comiterii unor greşeli (vezi figura 8). De exemplu: „Am văzut că apa se găseşte în natură în stare lichidă, gazoasă şi solidă”. Căror fenomene se datorează trecerea apei din stare gazoasă în stare solidă? - condensării; 3. - îngheţării; - evaporării; 4. - fierberii. Dacă elevul alege răspunsurile corecte (1 şi 3), trece la „pasul” următor; dacă va alege răspunsuri incorecte va găsi, Ia paginile indicate, informaţii suplimentare şi va relua învăţarea. Fig. 8. Paşii învăţării în programarea ramificată. 4. Mijloace didactice si suporturi tehnice de instruire utilizate în învăţământul primar si prescolar În sens restrâns, prin mijloace de învăţământ înţelegem un ansamblu de resurse sau instrumente materiale şi tehnice produse, adaptate ori selectate în vederea îndeplinirii sarcinilor instructiv-educative ale şcolii. Ele sunt învestite, de la început, cu un anumit potenţial pedagogic, cu funcţii specifice, ceea ce le deosebeşte de celelalte dotări materiale ale şcolii. În calitate de instrumente de acţiune sau purtătoare de informaţie, aceste mijloace intervin direct în procesul de instruire, sprijinind şi amplificând eforturile de predare ale învăţătorului şi cele de învăţare ale elevilor. Cu cât aceste materiale didactice şi mijloace de învăţământ, vor fi mai deplin valorificate în activitatea de zi cu zi, cu atât mai mult profesorul va dispune de un suport mai sigur al optimizării şi perfecţionării activităţii didactice, cu atât mai uşor va reuşi să depăşească neajunsurile verbalismului şi formalismului, să impună desfăşurarea unui învăţământ activ şi concret, practic şi strâns legat de cerinţele vieţii. De aici, necesitatea de a ne îngriji necontenit de buna înzestrare a şcolii cu mijloacele materiale didactice, aparatura şi utilajele indispensabile unui învăţământ de calitate. . Folosirea mijloacelor de învăţământ are valente formative importante * folosirea mijloacelor de învăţământ permite o asimilare mai rapidă şi o activitate mai intensă; * dacă mijloacele sunt alese cu grijă, ele pot crea situaţii de autoinstruire; * unele mijloace de învăţământ permit abordarea interdisciplinară a problematicii respective, lucru ce are valenţe formative evidente asupra elevilor. * combinarea comentariilor orale şi a elementelor audio-vizuale conduc la intelegerea si retinerea mai buna a cunostintelor si la formarea priceperilor si a deprinderilor. Sistemul mijloacelor de învăţământ şi funcţiile acestora Ordonate după funcţia pedagogică, cu precădere îndeplinită, aceste mijloace pot fi grupate în: A. Mijloace informativ-demonstrative, importante prin faptul că reprezintă surse de informaţie, că pot servi la transmiterea unei informaţii noi, la exemplificarea sau ilustrarea noţiunilor, la concretizarea ideilor etc. (funcţii informative şi demonstrative). După forma şi gradul de apropiere sau depărtare de experienţele concrete şi abstracte ale învăţării ele pot fi subdivizate în: a) Materiale intuitive naturale – reale sau originale – de tipul diferitelor specimene reţinute din mediul înconjurător, în stare vie sau moartă: colecţii de plante (ierbare), de insecte (insectare), de minerale, roci, metale etc.; incluziuni de plante, preparate, diorame; obiecte tehnice – instrumente, aparate, unelte, maşini etc. Acestea sunt cele mai apropiate de natură şi perceperea lor este perceperea însăşi a realităţii. Ele incită elevii la căutări, la investigaţii, la descoperirea multor taine ale naturii, ale lumii tehnice. Obiecte elaborate sau construite special în scopuri didactice. Acestea constituie substitute tridimensionale ale realităţii, în sensul că imită, reproduc sau reconstituie obiecte şi fenomene reale şi complexe, făcându-le accesibile observării (obiecte depărtate în timp şi spaţiu, cu dimensiuni extraordinar de mari sau de mici, cu evoluţie în timp îndelungat etc.). Astfel de materiale pot fi; mulajele, machetele, corpurile geometrice, globul terestru, forme de relief miniaturizate (în ipsos, argilă, nisip), aparate şi maşini din piese demontabile etc. Foarte instructive sunt mulajele sau modelele în secţiune ori cu elemente detaşabile (de ex. corpul omului, structura plantei etc.). Materiale sau reprezentări figurative care redau imaginea lucrurilor reale (substitute bidimensionale). Gama acestora este extrem de largă şi variată: ilustraţii, fotografii, albume, tablouri, .desene la tablă, documente, hărţi, atlase, planşe, reproduceri de artă etc.; imagini audiovizuale obţinute prin protecţia, de diapozitive, diafilme, folii transparente, filme, emisiuni de televiziune sau înregistrări pe discuri şi benzi de magnetofon, transmisii radiofonice şcolare etc. Perceperea acestor imagini este, de regulă, însoţită de trăirea unor impresii şi stări afectiv-emoţionale, favorabile receptării cu mai mult interes şi curiozitate a. celor explicate, îndeplinind, deci, o funcţie de motivare a învăţării. Ele introduc, de asemenea, o notă de varietate în activitatea elevilor, ajutând la prevenirea oboselii şi plictiselii, la redresarea atenţiei atunci când ea slăbeşte. Reprezentări simbolice, de tipul diferitelor reprezentări grafice (scheme etc.), desene pe tablă, formule matematice, note muzicale, numere, cuvinte scrise şi orale etc. Cele mai multe dintre acestea simbolizează date reale, raporturi, proporţii, cantităţi etc., deci concentrează o mare cantitate de informaţie. Cu cât elevii vor stăpâni mai bine asemenea simboluri, cu atât vor putea să citească şi să calculeze mai bine, să descifreze şi să interpreteze mai corect desene, scheme, hărţi, planuri etc. Reprezentările simbolice ajută elevii să se ridice de la concretul senzorial la abstracţiune, la sesizarea esenţialului, dar şi invers. B. Mijloace de exersare si formare a deprinderilor. Ele sunt cele care asigură efectuarea experienţelor, exersarea diferitelor operaţii intelectuale (de gândire şi v imaginaţie), practice, tehnice, artistice, deprinderea exprimării corecte etc. Din această categorie fac parte diferite tipuri de jocuri de construcţii tehnice şi de creaţie; truse de piese demontabile; abacuri, maşini de socotit; aparate şi instrumente de laborator; materiale şi aparate de educaţie fizică şi sport; instrumente muzicale etc. C. Mijloace de raţionalizate a timpului în cadrul lecţiilor: hărţi de contur, şabloane, ştampile didactice etc. D. Mijloace de evaluare a rezultatelor învăţării: texte, instalaţii complexe de verificare a cunoştinţelor etc. Există numeroase mijloace de învăţământ mai puţin cunoscute sau utilizate de educatori, dar a căror valenţă formativă este evidentă. Dintre acestea, amintim aici casetele audio, al căror mesaj trebuie să fie scurt şi să fie urmat de o discuţie cu elevii pentru a extrage semnificaţiile transmise. Epiproiecţia se realizează cu ajutorul epidiascopului şi urmăreşte proiectarea unor documente rare, fotografii sau obiecte de muzeu. Diaproiecţia se realizează cu ajutorul diascolului şi urmăreşte proiectarea imaginilor fixate pe material transparent (diapozitive sau diafilme). Tabla neagră, mijlocul de învăţământ prezent în fiecare clasă, a fost substituită recent de flipchart, un dispozitiv cu picior reglabil care susţine un bloc de coli de hârtie de dimensiunea A1. Avantajele acestuia sunt evidente, suportul fiind adaptabil, fiind uşor de utilizat pentru notare imediată şi putând fi afişat în orice condiţii. Cadrul didactic trebuie să evite să stea cu spatele la elevi atunci când completează datele, să scrie cât mai mare şi cât mai clar. O altă formă a flipchart-ului o constituie tabla albă realizată din material plastic, pe care se scrie cu ajutorul marker-ului. Ea nu este portabilă, are dimensiuni mari, iar ideile şterse nu mai pot fi consultate. Retroproiectorul este un alt mijloc de învăţământ modern, care nu este la dispoziţia tuturor cadrelor didactice din motive financiare. Acesta foloseşte un fascicul luminos ce proiectează pe perete datele înscrise pe o folie transparentă. Avantajele sunt evidente, căci foliile pot fi uşor realizate, transportate şi expuse, astfel încât să fie vizibile pentru întregul colectiv de elevi, din orice colţ al clasei. Proiecţia poate fi animată şi poate fi însoţită de stimuli vizuali sau auditivi. Principalul dezavantaj constă în faptul că aceste aparate costă foarte mult şi depind de alimentarea cu energie electrică. Mijloacele de învăţământ se dovedesc a fi utile doar în cazul în care sunt integrate corespunzător în activitatea de instruire şi doar atunci când li se imprimă o finalitate pedagogică. Nu trebuie căzut nici în extrema folosirii mijloacelor în mod exagerat, căci mijloacele de învăţământ nu pot înlocui actul predării. Ele suplimentează explicaţiile verbale, oferindu-le un suport vizibil, intuitiv, care îi familiarizează pe elevi cu elemente ale realităţii mai greu sau total inaccesibile pe cale directă. 1. 5. Instruirea asistata de calculator * * În societatea contemporană se observă un fenomen foarte interesant în ceea ce priveşte legătura între progresul ştiinţei şi învăţământ. Această legătură nu este nouă, ea s-a manifestat în toate epocile şi civilizaţiile şi a constat în transmiterea în cadrul lecţiei a progreselor ştiinţei şi tehnicii. De asemenea, o parte din noile cuceriri au fost preluate şi de procesul de învăţământ pentru a înlesni asimilarea cunoştinţelor şi înţelegerea lor de către elevi. Ceea ce face interesantă această legătură, în prezent, este prezenţa calculatorului şi utilizarea lui în organizarea instruirii, în conducerea învăţământului sau în cercetarea pedagogică. * Astfel, s-a născut o nouă metodă didactică, intitulată generic instruirea asistată de calculator (I. A. C.). Această metodă modernă, încadrată de Ioan Cerghit în categoria metodelor de raţionalizare a învăţării şi predării, asigură o mai bună colaborare între cadrul didactic şi elev, ducând la transformarea primului în moderator sau îndrumător al activităţii de învăţare. Instruirea asistată de calculator îi oferă elevului posibilitatea de a învăţa prin cercetare, prin descoperire, de a interacţiona şi de a răspunde la diverşi stimuli vizuali sau auditivi. Calculatorul oferă un set variat de informaţii, de întrebări sau probleme, prezentate sub formă sonoră sau vizuală, prin texte, imagini fotografice, imagini video animate, desene sau grafice. Această mare varietate de instrumente capătă, în cadrul procesului de instruire, valenţe formative, informative şi educative, motivând elevii să cerceteze şi să selecteze informaţia în funcţie de sarcina didactică propusă. * Calculatorul are, mai întâi, o funcţie de prezentare a unor noi conţinuturi, de mijlocirea asimilării acestora prin tehnici specifice. Calculatorul este un mediu interactiv, care menţine atenţia şi motivaţia elevului treze, indiferent de gradul de dificultate al sarcinii educative. El poate simula unele procese, fenomene naturale sau situaţii şi poate antrena elevul în jocuri pedagogice, care le solicită perspicacitatea, atenţia sau creativitatea. De multe ori, nu este necesară intervenţia cadrului didactic pentru realizarea feedback-ului sau pentru verificarea rezultatelor şi corectarea greşelilor, pentru că aceste lucruri pot fi realizate de calculator. De aceea, sarcina educatorului se reduce, de multe ori, la propunerea unei teme de cercetare şi la pregătirea unor programe educative pe care elevii să le poată folosi. * Instruirea asistată de calculator oferă o nouă perspectivă asupra învăţării individualizate, în ritm propriu. Ea poate fi folosită fie pe tot-parcursul lecţiei, în combinaţie cu alte metode didactice, fie doar în anumite momente ale ei (de exemplu, la verificarea cunoştinţelor, dirijarea învăţării, sistematizarea cunoştinţelor sau evaluare). * Literatura pedagogică a încercat o clasificare a produselor informatice utilizabile în I. A. C., după criterii privind conţinutul, obiectivele operaţionale; modul de prezentare a informaţiei, modul de dialog între elev şi calculator sau după integrarea în lecţie. * In ceea ce priveşte produsele informatice clasificate după conţinutul prezentat, acestea pot fi: * afişarea de date (liste, tabele, cataloage, meniuri, fişiere); * prezentare de texte (rezumate, sinteze, fişă de lucru, citate, dialoguri, dicţionare de termeni); * prelucrări numerice (rezolvări de exerciţii şi probleme, algoritmi, calcule statistice); * prezentări simbolice (scheme, desene, imagini statice sau animate, demonstraţii, jocuri). * Dacă sunt luate drept criteriu obiectivele operaţionale, produsele informatice se pot clasifica în : * produse informatice pentru documentare"variată; * produse informatice pentru exersarea metodelor şi a tehnicilor; * produse informatice pentru consolidare, sistematizare sau recapitulare; * produse informatice pentru evaluare şi corectare; * produse informatice pentru demonstrare simplă sau animată. * Calculatorul este un mijloc de învăţământ complex, care ajută la instruirea sau autoinstruirea elevului. Utilizarea lui devine eficientă doar în momentul în care se face metodic, prin respectarea câtorva condiţii, dintre care cea mai importantă se referă la evitarea exagerării rolului acestui instrument în formarea şi informarea elevului. El poate fi folosit cu succes în secvenţele de predare - învăţare, pentru a vizualiza anumite imagini, informaţii sau a planului gata întocmit al lecţiei. Important este ca toate informaţiile prezentate să ducă la activizarea şi participarea directă a elevului în instruirea sa. integrarea lui în lecţie depinde de obiectivele alese, de mărimea grupului, de interesele acestuia şi de resursele materiale disponibile. * Calculatorul face parte şi din activitatea de autoinstruire sau activitatea independentă ce poate fi desfăşurată în clasă sau acasă, într-un ritm propriu fiecărui 1 elev, calculatorul asigurând şi corectarea greşelilor. * Cu siguranţă că profesorul nu dispare din activitatea de instruire, ci el utilizează I.A.C. pentru eficientizarea activităţii sale. El trebuie să posede cunoştinţe de bază în domeniu, să fie capabil să creeze noi produse informatice, adaptate diverselor discipline pe care le predă. El nu trebuie să uite, însă, de factorul uman implicat în această activitate, care are anumite interese, un anumit nivel de cunoştinţe şi anumite capacităţi sau aptitudini ce trebuie puse în valoare şi dezvoltate cu acest prilej. * Practica ne-a arătat în ultimii ani că I.A.C. s-a bucurat de un succes extraordinar în învăţământul preşcolar şi primar, fiind utilizată în aproape toate activităţile şcolare şi extraşcolare, prin intermediul educatoarei, învăţătorului sau unui cadru didactic specializat în tehnologia informaţiei şi comunicării. Copiii de vârstă preşcolară sau şcolară mică au arătat un interes deosebit pentru acest nou instrument de lucru şi o capacitate uimitoare de adaptare la noile standarde. Fie că este vorba de citirea unui text, comentarea unor imagini, rezolvarea unor exerciţii şi probleme matematice, desenul artistic, compunerea şi redactare computerizată a unor texte cu subiect dat etc., elevii au arătat interes şi capacitate de rezolvare a sarcinilor în timp util, cu rezultate bune şi foarte bune. Important, la această vârstă, este elementul surpriză, ce trebuie pregătit de cadrul didactic, cu scopul de a menţine trează atenţia copiilor. * Ca orice metodă didactică, şi instruirea asistată de calculator are avantaje şi dezavantaje, care trebuie cunoscute de cadrul didactic pentru a fi valorificate sau, dimpotrivă, evitate. în primul rând, utilizarea calculatorului înseamnă o mare economie de timp, fiind totuşi foarte costisitoare. în al doilea rând, calculatorul simulează unele fenomene şi procese, dar nu înlocuieşte experimentele sau observaţia lor directă. In ultimul rând, şi poate cel mai important, computerul duce la diminuarea relaţiilor umane şi sociale, riscând să producă dezumanizarea procesului de învăţământ. Elevul, aflat în faţa monitorului, având puterea de a se informa şi a înţelege, renunţă la relaţia directă cu colegii săi sau cu cadrele didactice, renunţă la comunicare. * Utilizarea computerului are, aşadar, nu doar un caracter informativ, ci şi unul formativ, ducând la dezvoltarea proceselor gândirii, a analizei, sintezei, generalizării, stimulând, în acelaşi timp, imaginaţia elevilor şi menţinându-i activi în permanenţă. * * Teme de reflectie 1. Explicati functiile metodelor in situatii didactice concrete. 2. Prezentati valentele formative ale unor metode de invatamant. 3. Analizati in situatii didactice concrete relatia dintre continutul unor lectii si metodele folosite ; relatia obiective-continut-metode; relatia continut-metode-mijloace. 1. BIBLIOGRAFIE * Cerghit, I. 2006 Metode de învăţământ, Iasi, Editura Polirom; * Cerghit, I. Neacşu, I. 2001, Prelegeri pedagogice, Iaşi, Editura Polirom; * Creţu, C, 1994, Instruirea asistată de calculator. Experienţe şi perspective, în Psihopedagogie (coord. A. Neculau, Th. Gozma), Iaşi, Editura Spiru Haret; * Cucoş, C. 2002, Pedagogie, Iaşi, Editura Polirom; * Elinov, S., 1998, Didactica preşcolară, Bucureşti, Editură V & I Integral; * Ionescu, M. Radu, I., 2001, Didactica modernă, Cluj-Napoca, Editura Dacia; Mucica, T. (coord.), 1982, îndrumar metodic pentru folosirea mijloacelor de învăţământ, Bucureşti, Editura Didactică şi Pedagogică; * Moise, C, 1998, Metode de învăţământ, în Psihopedagogia pentru examenele de definitivare şi grade didactice (coord. C. Cucoş), Iaşi, Editura Polirom; * Popescu, E. şi alţii, 1995, Pedagogie preşcolară, Bucureşti, Editura Didactică şi Pedagogică; * Stanciu, Mihai, 2003, Didactica postmodernă. Suceava, Editura Universităţii Suceava Tema 8. Proiectarea activitatii didactice * Conceptul de proiectare didactica; necesitatea proiectarii didactice 1. Continutul si structura proiectarii didactice: precizarea scopurilor instructiv –educative, cunoasterea resurselor si a conditiilor de desfasurare, organizarea si pregatirea continutului, identificarea obiectivelor pedagogice concrete, stabilirea activitatilor de predare – invatare si a modalitatilor de lucru cu elevii/copiii, precizarea modalitatilor de evaluare. 2. Etapele proiectarii didactice: proiectarea anuală, proiectarea semestrială, proiectarea unităţilor de învăţare, proiectarea lecţiei. 1. Conceptul de proiectare didactica; necesitatea proiectarii didactice Procesul de instrucţie şi educaţie – ca activitate conştientă, organizată şi întreprinsă sistematic, orientată în direcţia atingerii unor finalităţi – presupune o temeinică organizare a acţiunilor şi proceselor prin care se. realizează. Complexitatea sa deosebită, multitudinea şi varietatea proceselor şi acţiunilor pe care le cuprinde, ca şi realizarea treptată a scopurilor sale, fac necesară programarea acestei activităţi. Ca urmare, în ansamblul acţiunilor menite să asigure creşterea eficienţei procesului de instrucţie şi educaţie, pregătirea şi proiectarea desfăşurării acestui proces reprezintă o condiţie necesară. Rolul şi valoarea operaţiilor pe care le implică, pentru realizarea unei activităţi didactice reuşite, sunt confirmate de practica şcolară, În ultimele decenii, problemele pe care le generează acţiunea de proiectare constituie obiectul a numeroase investigaţii şi dezbateri. Interesul deosebit manifestat de teoria pedagogică şi de educatori pentru proiectarea activităţii de instrucţie şi educaţie este stimulat, în primul rând, de cerinţa creşterii calităţii şi eficienţei pedagogice, economice şi sociale a acestei activităţi, dominantă în epoca noastră. în legătură cu acest fapt, poare fi menţionată viziunea nouă asupra organizării şi desfăşurării activităţii instructiv-educative, pe care o promovează tehnologia didactică modernă, că proces vizând proiectarea, organizarea şi alegerea mijloacelor, tehnicilor şi formelor de desfăşurare în vederea realizării conţinuturilor obiectivelor stabilite. Prin urmare, în ansamblul proceselor şi operaţiilor pe care le implică tehnologia didactică, un loc distinct şi un rol important îl deţine prefigurarea cât mai precisă a demersului ce urmează a fi întreprins, definindu-se scopurile, organizarea, procesele ce se vor desfăşura, mijloacele folosite ş.a.m.d. Este o trăsătură generală a acţiunilor umane întreprinse deliberat şi cu finalitate, de a se desfăşura prin acţiuni şi demersuri cu funcţii de proiectare, organizare şi realizare a activităţii, de evaluare a rezultatelor obţinute şi a modului cum s-a derulat activitatea. După cum remarcă unii autori, analiza acţiunilor şi operaţiilor pe care le include activitatea de concepere şi realizare a procesului instructiv-educativ permite ordonarea lor în trei etape: Teoretic-proiectiv, anticipativ → Practic-realizator → Teoretic-analizator evaluativ Realizarea fiecărei grupe de acţiuni implică solicitări de competenţă, întrucâtva de natură diferită, din partea educatorului. Dacă proiectarea activităţii presupune o activitate precumpănitor teoretică, intelectuală, în care se' exprimă etosul pedagogic, cunoştinţele şi viziunea educatorului privind desfăşurarea procesului didactic, organizarea şi desfăşurarea (planul realizator) solicită capacităţi de acţiune şi de creaţie, inclusiv de reconsiderare a proiectului pe parcursul realizării lui, iar procesele evaluative implică atitudini şi acţiuni teoretico-analizatoare de interpretare şi autoevaluare a procesului efectuat, capacitatea de a sesiza ceea ce este izbutit, precum şi punctele critice care se cer ameliorate în etapele următoare. Orientarea ce se degajă din tehnologia didactică se conjugă cu concluziile desprinse de teoria pedagogică în urma analizei de sistem a actului didactic. Una din principalele constatări pune în evidenţă faptul că activitatea instructiv-educativă constă în interacţiunea mai multor componente, se realizează cu participarea a numeroşi factori şi presupune anumite condiţii, resurse şi restricţii. Cele mai multe din acestea pot fi pregătite, anticipate, în timp ce altele sunt mai puţin controlabile, lăsând deschisă posibilitatea apariţiei, în desfăşurarea procesului didactic, a unor situaţii şi evenimente neprevăzute. Rezultă că activitatea instructiv-educalivă, cu lot caracterul său probabilistic – aşa cum sunt toate acţiunile cu oamenii şi asupra oamenilor – oferă largi posibilităţi de desfăşurare ca activitate programată. Ca urmare, nivelul la care se realizează depinde, în măsură însemnată, de gradul de precizie cu care sunt stabilite intenţiile urmărite, determinate condiţiile de realizare şi prevăzută folosirea resurselor; anticipate desfăşurarea procesului şi interacţiunea componentelor; eliminate acţiunile inutile; prevenite fenomene cu efecte perturbatorii, situaţii necontrolabile etc. Pornind de la aceste date, se poate considera că activitatea didactică devine cu atât mai rodnică cu cât este mai temeinic şi minuţios pregătită, anticipată. Această idee subliniază rolul covârşitor al proiectului bine elaborat pentru succesul activităţii, de instrucţie şi educaţie. El este menit să amelioreze raportul dintre certitudine şi aleatoriu în conceperea şi desfăşurarea procesului didactic, în această perspectivă, proiectarea activităţii didactice se constituie ca ansamblu de procese şi operaţii de anticipare a acesteia, asigurându-i un caracter mai sistematic, raţional şi, în consecinţă, o eficienţă sporită. Ea se referă la operaţii de construcţie şi organizare anticipativă a următoarelor componente ale actului didactic, precum şi a relaţiilor dintre acestea: ↓ ↓ ↓ ↓ Obiectivele activităţii Conţinutul activităţii Strategiile de predare învăţare a conţinutului şi de realizare a obiectivelor Acţiuni de evaluare a rezultatelor În analiza problemelor pe care le generează acţiunea de proiectare pedagogică, deseori se recurge la o gamă diversă de termeni. Astfel, pentru definirea acţiunii în ansamblu sau a unor faze ale acesteia, sunt folosite expresii precum: „proiect de tehnologic didactică”, „plan calendaristic” (anual, trimestrial), „plan de lecţie”, „proiect de tehnologie a predării temei” ş.a. Raportându-i la procesele pe care le desemnează, toţi aceşti termeni definesc aceleaşi acţiuni de pregătire, de anticipare a activităţii didactice, privită în diverse dimensiuni ale sale. Pentru a opera fructuos în analiza problemelor pe care le angajează această activitate, să utilizăm sintagma de „proiectare a activităţii didactice”, ea permiţând raportarea la perioade diferite (an şcolar, trimestru, capitol, lecţie, secvenţă a unei lecţii) şi la aspecte variate ale activităţii instructiv-educative. Esenţial este să se înţeleagă că proiectarea activităţii didactice constituie un proces de gândire, de prefigurare motivată a actului didactic, în concordanţă cu legităţile proceselor de instruire şi de învăţare şi că nu se „identifică” cu redactarea superficială, formală a unui „plan”. Atunci când gândirea şi conceperea unei activităţi sunt însoţite de elaboarea unui „plan de acţiune”, aceasta conduce la o mai riguroasă pregătire a proceselor şi operaţiilor ce urmează a fi realizate. De asemenea, în multe aspecte ale activităţii didactice (desfăşurarea acesteia pe o perioadă mai îndelungată), alcătuirea unor instrumente de lucru – fişe pentru activitatea personală a elevilor, seturi de exerciţii, de probleme, probe de evaluare etc. – consemnarea acţiunii mentale de pregătire a procesului se impune de la sine. Definirea rolului şi a funcţiilor proiectării pedagogice este corelată cu două moduri de abordare a procesului instructiv-educativ, care se confruntă în evoluţia didacticii contemporane: pe de o parte, considerarea acestui proces ca un act „de creaţie” inedit, nerepetabil al educatorului, desfăşurându-se sub impulsul deciziilor adoptate ad-hoc, al „inspiraţiei” de moment a acestuia, iar pe de altă parte, orientarea, tot mai insistent dezvoltată şi argumentată teoretic, de a aborda procesul didactic ca un ansamblu de acţiuni şi operaţii structurate, de a căror calitate – dată de natura şi oportunitatea prezenţei lor, precum şi de modul de realizare – depinde calitatea întregului proces. Aceste două orientări generează atitudini diferite faţă de proiectarea pedagogică. Cea dintâi, pornind de la cerinţa legitimă de a adopta o atitudine creativă în organizarea îşi desfăşurarea procesului de învăţământ, pune in evidenţă aspectele dependente direct şi precumpănitor de însuşirile educatorului dar conduce la minimalizarea acţiunii de anticipare a procesului, la desfăşurarea adeseori întâmplătoare a acestuia. Cealaltă atitudine se concretizează în preocuparea de a conferi activităţii didactice maximum de rigoare, urmând o anumită normativitate şi aceasta, în primul rând, printr-o acţiune de proiectare în toate aspectele procesului. Uneori, se manifestă chiar tendinţa de a exagera rolul acţiunilor anticipative, prin alcătuirea unor proiecte cu numeroase detalii, nejustificate teoretic şi fără folos practic, ori exprimată în credinţa eronată şi dăunătoare că acţiunea de proiectare este, prin ea însăşi, suficientă pentru realizarea unei activităţi didactice rodnice. Adevărata problemă nu constă în a recunoaşte sau a respinge necesitatea acţiunii de proiectare, ci în identificarea componentelor activităţii didactice care fac necesară o acţiune de anticipare a acţiunii lor în desfăşurarea procesului, dar şi în relevarea aspectelor în care personalitatea educatorului, aptitudinea sa pedagogică îşi găsesc teren de manifestare, conferind, în acest fel, actului didactic o eficienţă cât mai înaltă. In concluzie, atitudinea adecvată, constructivă în această privinţă, care concordă cu principiile lucrului bine făcut, poate fi definită în următoarele enunţuri: o activitate eficientă este condiţionată, înainte de toate, de o pregătire prealabilă temeinică; a pregăti un demers didactic înseamnă a prevedea, deci a anticipa desfăşurarea proceselor, crearea situaţiilor educative, succesiunea secvenţelor şi structura acestora, mijloacele de realizare etc.; proiectarea fiecărui demers didactic se efectuează la momentul potrivit, pe etape ale activităţii şi numai atunci când dispunem de datele necesare. Pentru îndeplinirea funcţiilor amintite, este necesar ca proiectarea să răspundă câtorva condiţii. In primul rând, ea priveşte întreaga activitate instructiv-educativă, independent de amploarea acesteia, de cadrul de desfăşurare. Totodată, însă, se dovedeşte utilă stabilirea laturilor, proceselor şi operaţiilor proprii activităţii didactice, în care este necesară şi posibilă gândirea anticipativă. Apoi, în strânsă legătură cu condiţia precedentă, dat fiind caracterul procesual al activităţii pedagogice, implicând desfăşurarea în etape, cu obiective şi conţinuturi proprii, cu moduri specifice de realizare, proiectarea se prezintă ca acţiune continuă, permanentă, care premerge demersului instructiv-educativ, oricare ar fi dimensiunea, complexitatea sau durata lui, chiar dacă cele mai multe din operaţiile sale se săvârşesc în legătură cu conceperea lecţiilor şi a altor tipuri de activităţi cu elevii. Derivat din aceeaşi condiţie, proiectarea se concretizează într-o suită de decizii anticipative, adoptate pe tot parcursul desfăşurării activităţii. Din aceasta decurge posibilitatea determinării unei anumite succesiuni, cu valoare de algoritm, a operaţiilor de proiectare constituite într-un sistem unitar. În al treilea rând, o condiţie importantă, prin implicaţiile sale practice, priveşte raportarea acţiunilor de proiectare la trei cadre de referinţă: a) activitatea anterioara momentului în care este anticipat un anumit demers, supusă unei evaluări diagnostice vizând relevarea aspectelor şi procedurilor eficiente, dar şi a punctelor critice, în scopul prefigurării unor moduri de ameliorare în etapa următoare; b) situaţia existentă, constând în cunoaşterea condiţiilor în care se va desfăşura activitatea, a resurselor şi mijloacelor disponibile sau care se cer asigurate şi, mai ales, a potenţialului de învăţare al elevilor, precum şi a restricţiilor în care urmează să se „încadreze activitatea proiectată”; c) stabilirea modului de organizare şi desfăşurare a activităţii viitoare şi predicţia rezultatelor ce urmează să fie obţinute. În fine, oricare ar fi dimensiunea activităţii pe care o vizează, proiectarea activităţii didactice premisa unui demers didactic reuşit, în măsura în care prefigurează ceea ce trebuie şi ceea ce poate fi prevăzut în desfăşurarea acestuia, fără omisiuni dar şi fără să se recurgă la operaţii lipsite de utilitate reală.Ea are valoare de ghid în activitatea educatorului, solicitând, totodată, din partea acestuia, capacitatea de adaptare, de reconsiderare a demersului anticipat, când situaţii neprevăzute impun aceasta. 2. Continutul si structura proiectarii didactice: precizarea scopurilor instructiv –educative, cunoasterea resurselor si a conditiilor de desfasurare, organizarea si pregatirea continutului, identificarea obiectivelor pedagogice concrete, stabilirea activitatilor de predare – invatare si a modalitatilor de lucru cu elevii/copiii, precizarea modalitatilor de evaluare. Proiectarea pedagogică, la diferite niveluri de organizare a activităţii instructiv-educative, presupune, în primul rând, definirea aspectelor cu rol hotărâtor pentru calitatea demersului ce urmează a fi realizat, precizarea ordinii operaţiilor şi luarea în consideraţie a interacţiunilor dintre ele. Principalele procese şi situaţii componente ale actului didactic, care antrenează şi o acţiune de anticipare, într-o succesiune relativ stabilă, fără a exclude interferenţe, pot fi structurate astfel; a) Cunoaşterea resurselor şi a condiţiilor de desfăşurare a procesului didactic. O autentică programare a activităţii instructiv-educative nu poate fi realizată făcând abstracţie de condiţiile în care aceasta se va desfăşura, cu referire specială la condiţiile didactico-materiale, timpul de instruire-învăţare disponibil şi cu deosebire la nivelul de pregătire al elevilor, la potenţialul lot de învăţare. Pentru cunoaşterea capacităţilor de învăţare ale elevilor „la începutul unui program” se dovedeşte deosebit de utilă aplicarea unor probe de „inventariere”, raportate la problemele esenţiale care constituie premise ale însuşirii cunoştinţelor noi şi formării capacităţilor vizate. Rezultatele acestor probe pot sugera oportunitatea adoptării unor măsuri de recuperare în folosul unor elevi, în vederea integrării lor, cu şanse de reuşită. în noul program, şi constituie temeiul definirii unor coordonate esenţiale ale activităţii viitoare referitoare la ritmul de parcurgere a materiei, gradul de aprofundare, metodele folosite ş.a., pentru a o face adecvată situaţiei constatate. b)Organizarea şi pregătirea conţinutului procesului de instrucţie şi educaţie. Operaţia care se impune cu necesitate constă în analiza logico-didactică, funcţională a conţinutului, având rolul de a realiza: sistematizarea acestuia prin delimitarea şi ordonarea unităţilor informaţionale (capitole, subcapitole, teme etc.), sau alte moduri de structurare, potrivit notelor specifice ale fiecărei discipline; identificarea, pentru fiecare unitate de instruire, a elementelor esenţiale; organizarea conţinutului pe sisteme de lecţii şi lecţii, asigurându-se unitatea logică şi densitatea convenabilă a acestora; accesibilitatea conţinutului în ceea ce priveşte ritmul de parcurgere a acestuia, gradul de aprofundare în funcţie de capacităţile elevilor; ordonarea logică a conţinutului, ierarhizarea noţiunilor, în vederea stabilirii ordinii secvenţelor, a „paşilor învăţării” lor. c) Precizarea scopurilor instructiv-educative şi a obiectivelor pedagogice, ca punct de plecare în conceperea procesului didactic, în funcţie de nivelul şi etapa activităţii proiectate. Determinarea finalităţilor reprezintă una din condiţiile necesare ale unui demers didactic raţional, riguros. Toate componentele acestuia (conţinuturi, forme de organizare, metode şi mijloace de învăţământ etc.) sunt stabilite în funcţie de/şi în legătură cu obiectivele vizate. Aceasta nu înseamnă, însă, că relaţiile dintre ele au un sens univoc, ele fiind mult mai complexe. Definirea scopurilor şi obiectivelor permite organizarea raţională a procesului de predare, constituie ghid pentru activitatea de învăţare a elevilor, conturează secvenţele procesului didactic, structura şi succesiunea acestora, favorizează o evaluare mai obiectivă a rezultatelor şcolare şi a calităţii procesului: Intenţiile urmărite în activitatea instructiv-educativă la un obiect de studiu pot fi stabilite la cel puţin două niveluri ale proiectării activităţii: pe o perioadă mai mare (an şcolar, trimestru) sau corespunzător unui sistem de lecţii, respectiv unei lecţii (activităţi). In legătură cu aceasta, delimitarea dintre scopuri şi obiective pedagogice concrete se dovedeşte a fi operantă pentru acţiunea de proiectare. Asupra sensului şi semnificaţiei acestor concepte, mulţi autori convin în a defini prin scopuri, intenţiile şi sarcinile cu caracter mai general şi cuprinzător, care privesc un demers didactic de durată, mai bogat în conţinut, în timp ce obiectivele pedagogice concrete vizează schimbările în comportamentul elevilor, atât în plan cognitiv (cunoştinţe, abilităţi, capacităţi), cât şi în cel afectiv-atitudinal ori psihomotor, realizate prin învăţare în cadrul unor secvenţe mai mici şi corelate cu conţinuturi mai limitate. Cele două determinări sunt complementare. Pe de o parte, scopurile – deşi orientează activitatea didactică – prin caracterul lor mai general nu pot dirija îndeaproape „paşii” instruirii-învăţării. Pe de altă parte, obiectivele concrete nu pot acoperi toată gama finalităţilor procesului didactic, lăsând în afara perimetrului lor scopuri de incontestabilă valoare pentru formarea personalităţii subiecţilor instruiţi (competenţe, capacităţi, atitudini, trăsături de personalitate etc.). d) Stabilirea activităţilor de predare – învăţare susceptibile să asigure realizarea obiectivelor propuse. Este o decizie care exclude, mai mult decât toate celelalte, improvizaţia. Din acest punct de vedere, tehnologia didactică, axată pe obiective pedagogice, exprimând schimbări ce se intenţionează să fie produse la elevi, se deosebeşte fundamental de didactica tradiţională, în sensul că obiectivele procesului sunt centrate nu pe ce are de făcut propunătorul, ci pe activitatea de învăţare a elevilor. În acelaşi timp, faţă de marea varietate a obiectivelor urmărite, de acţiunea multiformă a componentelor procesului didactic, de condiţiile concrete în care se realizează, desfăşurarea procesului de învăţământ potrivit unor structuri tip devine cu totul neadecvată. Ea urmează să fie concepută pe baza analizei modalităţilor de lucru posibile de aplicat, a alternativelor, şi adoptarea celei considerate optime în fiecare situaţie dată. Condiţia primordială a unei activităţi reuşite din acest punct de vedere este ca procesele de predare-învăţare să fie adecvate obiectivelor şi conţinuturilor, potrivit principiului „pertinenţei finale a mijloacelor de instruire cu scopurile actului didactic”. Stabilirea proceselor de predare-învăţare presupune precizarea: tipurilor de învăţare ce urmează a fi realizate, astfel ca acestea să prilejuiască manifestarea şi exersarea comportamentelor vizate de obiective şi adecvate elementelor de conţinut; modalităţilor de lucru cu elevii în desfăşurarea procesului didactic; metodelor, procedeelor şi mijloacelor de învăţământ utilizate; setului de exerciţii, a temelor de lucru, a activităţilor practice etc., pe care le vor efectua elevii. În ceea ce priveşte tipurile de învăţare, acestea sunt direct dependente de obiectivele pedagogice, ordonate in clase comportamentale. Aşa se explică faptul că cele mai multe sisteme taxonomice, privind obiectivele pedagogice, sunt însoţite de consideraţii privind natura proceselor de învăţare pe carele reclamă. Corelat cu tipurile de învăţare, sunt anticipate modalităţile de lucru cu elevii, tipurile de interacţiune didactică. Dacă tipurile de învăţare se obiectivează în natura solicitărilor, în exersarea diverselor comportamente – fiind, în esenţă, un clement de conţinut al proceselor de predare/învăţare – formele de acţiune cu elevii relevă mai degrabă un aspect metodologic al activităţii. Ele sunt acţiuni ale educatorului în legătură cu prezentarea conţinutului instruirii, cu organizarea şi îndrumarea activităţii de învăţare a elevilor. Din acest punct de vedere, propunătorul urmează să opteze pentru unul din tipurile interacţionale: a) expozitiv; b) dialogat sau c) bazat pe activitatea personală a elevilor. Fiecare formă de interacţiune este adecvată pentru realizarea unor obiective şi improprie pentru altele. De pildă, formele expozitive îşi dovedesc utilitatea atunci când intenţiile de realizat constau în prezentarea unor informaţii, după cum cele dialogate se disting printr-un grad mai mare de activizare a elevilor în învăţare, ele favorizând formarea unor capacităţi intelectuale (de a opera analize, sinteze, comparaţii, clasificări etc.). în continuare, modalităţile de lucru bazate pe activitatea personală a elevilor sunt indicate pentru formarea unor abilităţi, pe lângă faptul că asigură şi însuşirea temeinică a unor informaţii. Odată adoptate modurile de lucru cu elevii, decizia privind metodele de învăţământ şi procedeele la care se face apel este mult uşurată, acestea fiind logic, funcţional, dependente de modul de lucru stabilit. în fapt, tipurile de interacţiune induc folosirea anumitor metode şi procedee didactice, după cum acestea conturează şi dau consistenţă modurilor de lucru. De exemplu, opţiunea pentru o interacţiune dialogată face necesară folosirea unor metode proprii acesteia: conversaţia, dezbaterea, problematizarea ş.a. Tot aşa, proiectarea unor secvenţe de activitate personală a elevilor impune folosirea unor metode cum sunt: observaţia, exerciţiul, munca cu cartea, experimentul, lucrarea practică ş.a. În strânsă legătură cu metodele şi procedeele, se stabilesc şi mijloacele de învăţământ ce vor fi folosite. Anticiparea proceselor de predare-învăţare presupune şi alegerea exerciţiilor, temelor şi lucrărilor practice pentru activitatea elevilor, dirijată sau independentă. Principiul diriguitor în stabilirea acestora este de a oferi elevilor posibilitatea de a practica, în activitatea de învăţare, comportamentele vizate prin obiectivele pedagogice definite. e) Ultima grupă de operaţii se referă la modalităţile de evaluare a rezultatelor obţinute şi a activităţii care le-a produs. în anticiparea proceselor evaluative, un aspect important îl constituie adoptarea metodelor adecvate şi mai ales stabilirea conţinutului probelor în concordanţă cu obiectivele pedagogice vizate în actul didactic. Recapitulând conţinutul proiectării pedagogice, se poate constata că din cele cinci grupe de procese şi operaţii componente ale algoritmului, primele trei reprezintă acţiuni premergătoare activităţii didactice, iar următoarele două privesc modurile de realizare şi de evaluare a rezultatelor obţinute. Această structură relevă faptul că activitatea didactică se specifică la două niveluri: prepararea elementelor necesare desfăşurării ei şi organizarea mijloacelor de realizare. 3. Etapele proiectarii didactice: proiectarea anuală, proiectarea semestrială, proiectarea unităţilor de învăţare, proiectarea lecţiei. Două trăsături ale activităţii didactice au incidenţă asupra acţiunii de anticipare a acesteia, şi anume: a) complexitatea ei deosebită, fiind compusă din subsisteme care, la rândul lor. suni alcătuite din părţi, unităţi subsumate lor şi b) caracterul său procesual, fiind organizată şi realizată pe etape, corespunzătoare unor intervale de timp variabile. în concordanţă cu aceste particularităţi, acţiunea de proiectare a activităţii didactice prezintă caracteristicile unui proces realizai in mai multe faze, fiecare din acestea îndeplinind funcţii şi sarcini specifice în realizarea proiectului integral. În funcţie de etapele definite ale activităţii didactice, proiectarea se concretizează în: proiectul anual al predării unei discipline; proiectele trimestriale; proiectele sistemelor de lecţii; proiectul fiecărei lecţii. 1. Proiectarea activităţii anuale este menită să ofere o perspectivă mai îndelungată asupra predării disciplinei. Realizarea operaţiilor pe care le implică necesită o viziune de ansamblu asupra obiectului de studiu, cunoaşterea conţinutului şi a scopurilor specifice pentru ca educatorul să fie în măsură să organizeze conţinutul şi să identifice obiectivele pedagogice concrete pentru fiecare unitate de instruire. Ca urmare, determinat de locul său în anticiparea activităţii, realizarea proiectului anual presupune: * definirea scopurilor instructiv-educative urmărite în predarea disciplinei; * analiza structurii conţinutului şi delimitarea unităţilor mari (capitole, teme, subcapitole), succesiunea acestora în conformitate cu logica internă a disciplinei, corelarea cu conţinuturile altor obiecte de învăţământ şi chiar cu condiţiile de realizare; * stabilirea ritmului de parcurgere a materiei, precizându-se numărul de ore atribuit fiecărei unităţi; * distribuţia timpului de învăţământ, pe activităţi de: predare a materiei, recapitulare şi sinteză, evaluare a rezultatelor. Proiectul anual se poate prezenta în forma unui plan cu următoarele rubrici: trimestrul, capitolul, numărul de ore atribuite fiecărui capitol. 2. Proiectarea activităţii semestriale reprezintă o continuare a celei anuale şi constă în: — programarea capitolelor pe intervale de timp; — stabilirea mijloacelor de învăţământ necesare realizării fiecărui capitol, aceasta fiind impusă de nevoia de procurare, pregătire sau confecţionare, în timp util. În consecinţă, proiectul semestrial, în cazul în care nu este încorporat chiar în proiectul anual, cuprinde: capitolul, 'numărul de ore, perioada de realizare, mijloacele de învăţământ necesare. Anticiparea, în aceste două faze, a altor elemente ale activităţii (obiective, metode, teme pentru muncă independentă etc.) nu este necesară şi nici posibilă. 3. Proiectarea unitatilor de invatare constituie prima grupă de operaţii de anticipare a procesului didactic propriu-zis şi presupune: — stabilirea scopurilor instructiv-educative ale unitatii de invatare, sub raportul conţinuturilor principale ce urmează să fie stăpânite, al competentelor, abilităţilor, capacităţilor şi atitudinilor vizate, luând în considerare scopurile generale ale disciplinei şi conţinutul fiecarei unitati de invatare; — analiza logico-didactică, funcţională, a conţinutului temei şi precizarea elementelor esenţiale de conţinut, sub raport . conceptual, experimental şi practic; * delimitarea lecţiilor (prin ordonarea conţinuturilor esenţiale pe lecţii), atât pentru predarea acestora, cât şi (eventual) pentru recapitulare sau evaluarea rezultatelor; * identificarea obiectivelor pedagogice concrete, corespunzătoare, elementelor de conţinut; — întocmirea probei de evaluare. Rezultatele acestor operaţii pot fi consemnate într-un proiect prevăzând: scopurile capitolului, elementele esenţiale de conţinut (C1 C2...), obiectivele pedagogice concrete, corespunzătoare conţinuturilor (O1 O2...), delimitarea lecţiilor, mijloacele de învăţământ ce vor fi folosite. Proiectul poate avea, în anexă, proba (probele) de evaluare. 4. Proiectarea lecţiei completează proiectul unitatii de invatare, precizând toate celelalte elemente pe care le implică desfăşurarea activităţii didactice şi, în mod deosebit, procesele de predare-învăţare. Operaţiile ce se efectuează constau în: * ordonarea logică a conţinutului (fapte, evenimente, fenomene, concepte etc.); * identificarea obiectivelor intermediare în raport cu cele terminale (consemnate în proiectul sistemului de lecţii); * prefigurarea structurii lecţiei, a secvenţelor acesteia. Construirea fiecărei secvenţe presupune precizarea mai multor elemente (sau numai o parte a acestora); obiectivul, conţinutul, sarcina didactică (introducere în temă, recapitularea unor cunoştinţe sau abilităţi, asimilarea unui conţinut nou etc.), modul de lucru cu elevii (tipul de interacţiune didactică), metode, procedee şi mijloace de învăţământ folosite; * alcătuirea materialelor pentru activitatea personală a elevilor şi, eventual, a probei de evaluare. După cum se poate observa, cele mai multe componente 'ale procesului didactic (obiectivele, conţinuturile, mijloacele de învăţământ, probele de evaluare) sunt elaborate şi organizate în contextul proiectării sistemului de lecţii corespunzător unui capitol sau unei teme mai cuprinzătoare din programă. Anticiparea desfăşurării lecţiei priveşte, preponderent, strategiile de predare-învăţare. în acest fel, proiectarea pedagogică se constituie ca sistem de procese şi operaţii ordonate pe faze şi cu rosturi definite, evitându-se realizarea formală a unor operaţii inutile, dar şi omiterea unora necesare. Teme de reflectie 1. Studiati ( in activitatea de practica pedagogica ) proiectul „anual” si proiectul unui semestru şcolar” pentru predarea unei discipline, la un anumit an de studii. 2. Realizaţi operaţiile principale pe care le implică proiectarea - sistemului de lecţii, corespunzător unui unitati de invatare din programă: definirea conţinuturilor esenţiale si a obiectivelor pedagogice corespunzătoare; determinarea conţinutului fiecărei lecţii din sistem. Tema 9. Moduri şi forme de organizare a procesului de invatamant 1. Organizarea procesului de învăţământ 2. Organizarea procesului de învăţământ pe clase şi lecţii 3. Alte moduri de organizare a procesului de învăţământ 4. Probleme psihopedagogice ale organizării procesului de invatama 5. Structura generica a lectiei ( evenimentele lectiei 6. Tipuri fundamentale de lecţii 7. Alte forme de desfăşurare a activităţii instructiv-educative 1. Organizarea procesului de învăţământ Procesul de învăţământ, ca activitate întreprinsă deliberat în vederea realizării unor scopuri, presupune cu necesitate o organizare. Această activitate se prezintă ca un sistem complex. La desfăşurarea ei participă numeroşi factori (conţinuturi, metode şi mijloace de învăţământ etc.), sunt folosite anumite resurse (condiţii didactico-materiale, timp ş.a.), se stabilesc tipuri de relaţii pedagogice învăţător/elevi. Eficienţa procesului, în ansamblul său, este dependentă de calitatea şi funcţionalitatea fiecăruia din aceşti factori, precum şi de interacţiunea dintre ei. Un sistem presupune, între altele, interdependenţa funcţională a componentelor sale. Fiecare componentă se sprijină pe celelalte şi, in acelaşi timp, condiţionează funcţionalitatea acestora. Astfel privit procesul de învăţământ, interacţiunea optimă dintre componentele sale face necesară organizarea adecvată a acestuia, asigurându-se unitatea procesului şi desfăşurarea sa nestânjenită. Prin urmare, dată fiind complexitatea acestui proces şi acţiunea multiformă a elementelor structurale, organizarea sa prezintă o importanţă deosebită pentru realizarea scopurilor pe care le urmăreşte. Ca în multe alte activităţi, componentele procesului didactic şi modul de organizare a acestuia se află într-o unitate organică. în raportul conţinut-formă, primul constituie factorul primordial, decisiv, în sensul că forma de organizare, pentru a se asigura funcţionalitatea sistemului, urmează să fie adecvată conţinutului. În acelaşi timp, însă, trebuie subliniat şi rolul formei, care nu reprezintă doar cadrul exterior al procesului, ci o latură a lui, aflată în strânsă legătură cu conţinutul său, exercitând un rol activ asupra acestuia. Relaţia dinamică dintre componentele procesului de învăţământ a determinat adoptarea unor forme variate de organizare de-a lungul evoluţiei şcolii. O reorganizare a procesului de învăţământ reprezintă ea însăşi o situaţie complexă, care include numeroase aspecte. Cele mai importante dintre acestea privesc: * gruparea elevilor, un anumit mod de organizare a colectivităţilor şcolare, cu referire la criteriile de constituire, dimensiunea .grupurilor, durata perioadei pentru care sunt constituite ş.a.; * organizarea conţinutului instruirii, în raport cu principalele domenii ale cunoaşterii, cu cerinţele formării tinerilor pentru integrarea lor în viaţa socială şi profesională; * structura programului de desfăşurare a procesului, mai ales în ceea ce priveşte îmbinarea activităţii comune, cu grupuri mai restrânse şi activităţi individuale ale elevilor; * modul de utilizare a timpului de învăţământ în cadrul săptămânii şcolare, al zilei şcolare, durata lecţiilor ş.a.; * modul în care se determină trecerea elevilor de la o etapă de şcolaritate la alta. Urmare a dinamicii cerinţelor societăţii – în dezvoltarea sa – faţă de şcoală, cerinţe care au incidenţă asupra finalităţilor educaţiei, conţinutului instruirii, metodologiei didactice, condiţiilor de desfăşurare a activităţii şcolare au evoluat şi formele de organizare a procesului didactic, fiind adoptate, în diferite etape, moduri adecvate acestor schimbări. 2. Organizarea procesului de învăţământ pe clase şi lecţii În multitudinea modurilor de organizare a procesului instructiv-educativ, organizarea pe clase si lecţii şi-a dovedit eficienţa, în realizarea sarcinilor şcolii, o îndelungată perioadă de timp. De aceea, a cunoscut cea mai largă răspândire, fiind dominantă în învăţământul contemporan de pretutindeni. Acest mod de organizare prezintă mai multe note caracteristice: * procesul de instrucţie şi educaţie se realizează, de regulă, cu colective de elevi, marcând – din acest punct de vedere – trecerea de la un învăţământ preponderent individual la unul colectiv; * elevii sunt grupaţi pe clase, în raport de vârstă, nivelul de dezvoltare intelectuală şi de pregătire. Componenţa clasei rămâne, de regulă, stabilă pe durata unui an şcolar; * trecerea elevilor dintr-un an de studii în altul, superior, se efectuează anual, pe baza rezultatelor şcolare obţinute (prin promovare); * conţinutul instruirii este organizat pe discipline de învăţământ, eşalonate pe ani de studii, prin planul de învăţământ; * conţinutul fiecărei discipline este stabilit printr-o programă proprie, pentru fiecare an de studii, şi structurat în capitole (teme) şi subcapitole (subteme); * programul şcolar este organizat pe an şcolar, cu o durată determinată şi împărţită în subperioade (semestre, trimestre, pătrare), iar săptămâna şi ziua şcolară se desfăşoară după un orar; * procesul de instruire şi educaţie se realizează prin lecţii şi alte tipuri de activităţi, de regulă cu toţi elevii unei clase. Aceste trăsături pot prezenta nuanţe în sistemele de învăţământ din diverse ţări. De exemplu, criteriile de promovare într-un an de studii superior pot fi diferite, după cum modul de grupare a elevilor pe clase, structura programului şcolar (a anului, săptămânii sau zilei şcolare) etc. pot prezenta unele variaţii de la un sistem de învăţământ la altul. Dar, componentele enunţate, prin natura lor, rămân caracteristicile esenţiale ale modului de organizare pe clase şi lecţii. Deşi unele elemente ale organizării pe clase şi lecţii sunt cunoscute în activitatea şcolară încă din antichitate, totuşi acest mod de organizare s-a constituit şi a fost fundamentat teoretic mult mai târziu, în condiţii istorico-sociale determinate. Constituirea şi extinderea lui au fost stimulate de nevoia instruirii unor efective mai mari de copii, cerută de progresul tehnic şi dezvoltarea economică, proprii primei revoluţii industriale. In planul organizării activităţii şcolare, aceasta a impus trecerea de la învăţământul predominant individual, practicat secole de-a, rândul, la instruirea comună a tinerilor constituiţi în grupuri. Fundamentarea teoretică a organizării procesului didactic pe clase şi lecţii o datorăm pedagogului ceh Jan Amos Comenius (1592–1670), în lucrarea sa „Didactica magna” (1657). El a asociat ideea de grupare a elevilor pe clase, cu predarea conţinutului instruirii prin lecţii creându-se, în acest fel, posibilitatea realizării unui învăţământ cu colectivităţi şcolare. De la introducerea sa în practica şcolară şi până în prezent, acest mod de organizare a cunoscut multe schimbări menite să asigure o tot mai bună concordanţă a sa cu conţinutul şi obiectivele învăţământului, în continuă evoluţie. Contribuţii importante la perfecţionarea lui au adus reprezentanţi de seamă ai pedagogiei universale: J.H. Pestalozzi, K.D. Uşinski, A. Diesterweg, G.F. Herbart ş.a. 3. Alte moduri de organizare a procesului de învăţământ Paralel cu extinderea şi perfecţionarea sistemului pe clase şi lecţii au fost aplicate şi alte moduri de organizare a procesului instructiv-educativ. Fiecare din acestea introduc schimbări în structura şi funcţionalitatea unor componente ale modelului de organizare pe clase şi lecţii: gruparea elevilor, organizarea conţinutului instruirii, promovarea precumpănitoare a unuia din modurile de instruire (frontal, pe grupe sau individual), rolul educatorului în conducerea procesului didactic, determinarea progreselor elevilor pe parcursul şcolarităţii ş.a.m.d. Astfel, la sfârşitul sec. XVIII a fost introdus, în unele ţări (Franţa, Anglia ş.a.), pentru ca în veacul următor să se extindă în cele mai multe ţări europene, „sistemul monitorial”. A fost experimentat, concomitent, de Bell şi Lancaster. În acest mod de organizare, educatorul instruieşte direct un număr restrâns de elevi, numiţi „monitori”, care, la rândul lor, se ocupă fiecare de instruirea unui grup de elevi, de regulă, mai mici. în acest fel, un singur educator realizează – prin monitori – instruirea unui efectiv mare de elevi (250–300). Deşi pe această cale nu se asigura o bună pregătire a elevilor, sistemul monitorial a cunoscut o răspândire largă, datorită mai ales faptului că instruirea elementară a copiilor se realiza cu cheltuieli foarte reduse. Sistemul monitorial a fost aplicat şi în şcolile de pe teritoriul ţării noastre, fiind acceptat de discipolii lui Gh. Lazăr– I.H. Rădulescu. Florian Aaron ş.a. din dorinţa de a asigura instruirea unui număr mai mare de copii. Prin „Legea instrucţiunii din 1863”, acest mod de organizare este înlocuit prin sistemul de învăţământ pe clase şi lecţii, deşi elemente ale sistemului monitorial s-au mai menţinut o perioadă de timp în învăţământul primar. În secolul al XX-lea se înregistrează numeroase încercări de introducere a altor forme de organizare a procesului de învăţământ. Ele îşi propun, între altele, să promoveze moduri de organizare mai bune adaptate particularităţilor individuale ale elevilor, sub aspectul organizării conţinutului, grupării elevilor, metodologiei, relaţiei pedagogice propunător/elevi ş.a. Din rândul acestora, pot fi menţionate: * „Planul Dalton” (după numele oraşului din S.U.A. unde a fost experimentat de Hellen Parkhurst) în care clasele obişnuite sunt transformate în laboratoare pe discipline, oferind elevilor materiale documentare şi indicaţii de lucru pentru activitatea individuală. Laboratoarele pentru aceeaşi disciplină prezintă materiale de studiu ordonate după gradul lor de complexitate şi dificultate. Fiecare elev lucrează conform unui program individual – „contract”– în ritmul său propriu iar profesorul acordă, periodic, consultaţii când este solicitat. Trecerea elevilor de la o etapă la alta se efectuează, pentru fiecare elev în parte, în momente diferite, pe baza verificării asimilării conţinutului dat. * „Sistemul Winnetka” (experimentat de Cari Washburne, în Chicago) prin care se încearcă îmbinarea activităţii şcolare în comun cu activitatea individuală, astfel că programul şcolar este compus din activităţi colective şi lucru individual, în proporţii aproximativ egale. * „Metoda centrelor de interes” – elaborată de Ovid Decroly şi aplicată în Belgia – introduce schimbări, mai ales în organizarea conţinutului instruirii. Disciplinele de învăţământ sunt înlocuite cu grupe de teme, constituite în jurul a patru „centre de interes” ale copiilor, corespunzătoare unor nevoi fundamentale (de hrană, de apărare contra intemperiilor, de luptă împotriva primejdiilor şi nevoia de activitate în comun). * „Sistemul proiectelor”, fundamentat şi iniţiat de J. Dewey şi W. Kilpatrick. preconizează, ca şi modelul precedent, instruirea elevilor prin studierea unor „proiecte” (teme complexe), concepute pe baza intereselor spontane ale elevilor. Pentru îndeplinirea unui proiect sunt asimilate cunoştinţe din diferite domenii ştiinţifice. * Alte moduri de organizare îşi propun să promoveze activitatea în grup a elevilor şi, în acest fel, să realizeze o mai bună adaptare a procesului didactic la particularităţile individuale ale elevilor şi stimularea activităţii lor. Din rândul acestora, poate fi menţionată „activitatea pe grupe mari de elevi” preconizată de Roger Cousinet (pedagog francez), promovând lucrul în echipă, pentru executarea unei sarcini date, cu scopul de a întări caracterul social al activităţii şcolare şi, în acelaşi timp, de a stimula activitatea elevilor. Asemănătoare acestui mod de organizare este şi activitatea pe grupe cu sarcini de rezolvare a unui proiect, concepută şi experimentată în Franţa de Celestin Freinet (reprezentant al „şcolii active”). Alţi pedagogi (Robert Dottrens) preconizează îmbinarea a patru modalităţi de organizare a procesului de învăţământ: lecţia, munca pe echipe, învăţământul individualizat şi instruirea programată. Sistemele prezentate constituie încercări de adaptare a procesului de învăţământ la particularităţile psihice ale diferitelor grupe de elevi, de stimulare a activităţii elevilor, a interesului lor pentru studiu ş.a. În acelaşi timp, însă, ele prezintă numeroase limite, constând în: diminuarea rolului educatorului în conducerea procesului de instrucţie şi educaţie (sistemul monitorial, planul Dalton); restructurarea conţinutului instruirii pe discipline, înlocuindu-l prin ordonarea acesteia pe teme mai cuprinzătoare (sistemul „centrelor de interes”, metoda „proiectelor”); nu asigură însuşirea sistematică a conţinutului instruirii şcolare şi cultivă atitudini individualiste (planul Dalton, planul Winnetka) ş.a. Experienţa şcolară a dovedit că aceste modele necesită mai multe resurse materiale şi financiare, fără a conduce la rezultate mai bune în pregătirea tuturor elevilor. 4. Probleme psihopedagogice ale organizării procesului de învăţământ pe clase şi lecţii Problemele psihopedagogiei pe care le generează sistemul de organizare pe clase şi lecţii privesc, mai ales, două caracteristici principale ale acestuia: a) gruparea elevilor pe clase; b) desfăşurarea procesului de instrucţie şi educaţie prin lecţii. Analiza acestora permite relevarea posibilităţilor şi căilor de perfecţionare a acestui sistem astfel ca el să fie adecvat schimbărilor ce se produc în evoluţia conţinutului învăţământului, a metodologiei şi a altor componente ale activităţii didactice. a) Organizarea elevilor pe clase Procesul de învăţământ se realizează cu colectivităţi de elevi constituite, pentru cele mai multe activităţi şcolare, pe clase. Acestea reunesc elevi în raport de vârsta cronologică, având particularităţi psihofizice, specifice dezvoltării lor ontogenetice şi cu nivel de pregătire apropiat, ca urmare a unei instruiri şcolare asemănătoare în etapele precedente. In acest fel, clasa de elevi reprezintă o colectivitate cu un anumit grad de omogenitate, ceea ce face posibilă realizarea procesului instructiv-educativ în concordanţă cu particularităţile de vârstă ale elevilor, cu capacităţile de învăţare proprii celor mai mulţi componenţi ai clasei. Tocmai această omogenitate relativă a clasei face posibilă activitatea şcolară comună cu toţi componenţii ei. Dar, pe fondul trăsăturilor psihofizice caracteristicile diferitelor vârste, elevii aceleiaşi clase se disting prin anumite particularităţi individuale. Dintre cele care au incidenţă mai mare asupra randamentului lor şcolar, pot fi amintite: dezvoltarea intelectuală, pregătirea dobândită anterior, starea de sănătate, capacitatea de efort ş.a. Apoi, chiar şi în componenţa unei clase de elevi constituite pe baza criteriului vârstei pot exista diferenţe de vârstă de un an între elevi, iar în unele cazuri (amânare, îmbolnăvire, repetarea clasei etc.) de 2 ani, ceea ce poate constitui sursa unor deosebiri individuale ce trebuie avute în vedere în desfăşurarea procesului de învăţământ. În clasa întâi, deosebirile dintre elevi privind dezvoltarea lor psihofizică individuală pot fi generate de diferenţa de vârstă (unii fiind amânaţi cu un an datorită stării de sănătate sau al unui ritm mai lent de dezvoltare biopsihică), de influenţele exercitate în mediul familial, precum şi de faptul dacă au frecventat ori nu grădiniţa. În acest sens, extinderea învăţământului preşcolar şi integrarea tuturor copiilor în vârstă de la 3 la 6 ani în grădiniţă sunt menite, între altele, să asigure tuturor copiilor o pregătire adecvată pentru şcoală şi, în acest fel, condiţii cât mai apropiate de integrare, cu şanse de reuşită, în activitatea şcolară. Trăsăturile psihofizice individuale ale elevilor, precum şi circumstanţele amintite fac ca, prin gruparea elevilor în clase după criteriul vârstei cronologice, să se realizeze numai o omogenitate relativă a colectivului clasei. Şi cu cât aceste deosebiri dintre elevi sunt mai mari, cu atât eterogenitatea clasei se accentuează, făcând mai dificilă adaptarea procesului de instrucţie şi educaţie la posibilităţile diferitelor categorii de .elevi. Pentru ca sistemul de organizare pe clase şi lecţii să răspundă cerinţei de adaptare a activităţii şcolare la posibilităţile diferenţiate ale elevilor aflaţi la acelaşi nivel de şcolaritate, în învăţământul contemporan sunt adoptate diverse modalităţi. Una din acestea constă în gruparea elevilor pe clase, după nivelul dezvoltării intelectuale (coeficientul de inteligenţă) şi după performanţele lor şcolare, constituindu-se clase omogene, „clase de nivel”. Se organizează, de obicei, 3–4 clase, fiecare clasă reunind elevi cu nivel apropiat, de la cei cu rezultatele cele mai bune (clase „forte”) până la cei cu randamentul cel mai scăzut (clase pentru elevi cu dezvoltarea lentă). Acest mod de constituire a claselor a fost experimentat încă de la sfârşitul veacului trecut şi este aplicat, în vremea noastră, în învăţământul din unele ţări (S.U.A., Anglia, Germania ş.a.). „Clasele omogene” sunt, aşadar, clase de nivel diferit, unde elevii cu capacităţi de învăţare apropiate sunt supuşi unui proces de instruire adecvat acestor capacităţi şi progresează în acelaşi ritm. Ca urmare, conţinutul învăţământului este diferit pentru fiecare nivel în parte sau. atunci când există acelaşi conţinut, diferă gradul de aprofundare. Deşi, teoretic, este statuată trecerea elevilor de la o clasă în alta de un nivel superior, atunci când progresele lor îi îndreptăţesc, aceasta se produce foarte rar. Apartenenţa unor elevi la clasele de un nivel mai scăzut, „justificată” prin incapacitatea lor de a lucra în ritmul colegilor mai buni, are ca rezultat statornicirea şi chiar adâncirea diferenţelor între elevi. Pe măsura trecerii dintr-un an de studiu în altul, diferenţele dintre componenţii unei promoţii se adâncesc. O altă modalitate de diferenţiere in instruirea unei colectivităţi şcolare, practicată pe treptele de învăţământ superioare învăţământului primar, o reprezintă gruparea elevilor după randamentul obţinut la anumite obiecte de învăţământ, cunoscută sub denumirea de „grupe de nivel-materii”. Sistemul porneşte de la performanţele variate ale elevilor la diferite discipline şi realizează o diferenţiere specifică în sensul că unele discipline cum sunt: istoria, geografia, activităţile de educaţie fizică şi sport, activităţile practice ş.a., considerate accesibile tuturor elevilor, sunt predate clasei în componenţa ei eterogenă, iar alte discipline, ca matematica, fizica, limba maternă, chimia, biologia, limbile străine se predau pe două sau trei niveluri, regrupând elevii din clase eterogene în clase de nivel diferit. Numărul obiectelor ce se predau pe niveluri creşte de la o treaptă de învăţământ la alta. în acest fel, se urmăreşte înlăturarea insuccesului elevilor, asigurându-se însuşirea unor cunoştinţe temeinice, deşi de niveluri diferite. Sistemul este aplicat în mai multe ţări. (Daneniarca, Suedia, Franţa), înlocuind, cu 1-2 decenii în urmă, organizarea pe clase de nivel). O asemenea organizare a activităţii şcolare creează. în unele privinţe, condiţii favorabile pentru o mai bună adaptare a procesului de instruire la capacităţile elevilor. Cu toate acestea, apartenenţa la o clasă de un nivel mai scăzut (nivelurile III sau IV) generează neîncrederea elevilor în capacităţile lor. In consecinţă, este neglijat progresul la învăţătură al tuturor elevilor. Ca şi în cazul claselor omogene, grupele omogene de elevi nu favorizează cultivarea atitudinilor de sprijin colegial, de conlucrare în atingerea unui scop comun, ci, dimpotrivă, promovează o atitudine egoistă. În multe sisteme de învăţământ, inclusiv în sistemul nostru şcolar, în concordanţă cu cerinţa egalizării şanselor copiilor şi tinerilor de a accede pe toate treptele de instruire se realizează prin adaptarea activităţii instructiv-educative la particularităţile psihofizice ale unor grupuri de elevi din cadrul claselor eterogene, fără să se recurgă la gruparea după nivelul performanţelor şcolare. Trăsătura caracteristică a acţiunilor de diferenţiere a procesului de instruire, în planul organizării şi desfăşurării activităţii didactice cu colective de elevi, o constituie nuanţarea modalităţilor de lucru, prin: * îmbinarea activităţii cu clasa întreagă, în componenţa ei obişnuită, eterogenă, cu activităţi specifice de instruire adaptate unor categorii de elevi: de sprijinire (recuperare) a celor care au nevoie de un ajutor suplimentar; de pregătire intensivă a elevilor cu aptitudini, apţi să realizeze performanţe mai înalte; de aprofundare şi lărgire a orizontului de cunoaştere a unor domenii ş.a.; * adoptarea unor structuri de lecţii care permit, în unele secvenţe ale acestora, îmbinarea muncii independente a celor mai mulţi elevi ai clasei cu acţiuni de dirijare nemijlocită a activităţii de învăţare a unor elevi; * alternarea judicioasă, echilibrată, a diverselor moduri de instruire: frontală, pe grupe şi individuală; * diferenţierea conţinutului sarcinilor de lucru (ca volum şi grad de dificultate) pentru secvenţele de activitate independentă a elevilor în lecţie sau pentru activitatea de acasă (sistemul fişelor cu cerinţe diferite); — stimularea pe parcursul lecţiilor a tuturor elevilor clasei, prin distribuţia solicitărilor (întrebărilor) în raport cu posibilităţile lor; — organizarea şi dirijarea ajutorului reciproc între elevi etc. b) Desfăşurarea procesului de învăţământ prin lecţii Cea de a doua trăsătură generală a sistemului pe clase şi lecţii o reprezintă organizarea conţinutului pe discipline de studiu, predarea acestora după un orar, printr-o succesiune de lecţii (activităţi), ca unităţi de bază ale procesului de învăţământ. Lecţia constituie forma principală în care este organizată şi se desfăşoară activitatea educatorului cu elevii unei clase. Ea vizează realizarea unor obiective instructiv-educative, are un conţinut definit, o anumită structură şi un timp determinat de desfăşurare, presupune utilizarea unor moduri de lucru, a unor metode, procedee şi mijloace de învăţământ. Prin urmare, poate fi definită ca activitate comună a învăţătorului cu elevii unei clase, în vederea realizării unor obiective instructiv-educative determinate, în cadrul căreia învăţătorul asigură predarea unui conţinut, organizează şi dirijează activitatea de învăţare a elevilor. Activitatea de instrucţie şi educaţie adoptă diverse forme de organizare, determinate de multitudinea şi marea varietate a scopurilor şi obiectivelor acesteia, de specificitatea conţinutului diferitelor discipline, de nevoia utilizării unei game diverse de metode şi mijloace de învăţământ ş.a. în ansamblul numeroaselor tipuri de activităţi instructiv-educative, lecţia deţine un loc central, concentrând cea mai mare parte a acestei activităţi şi distingându-se printr-o riguroasă organizare. Ea condensează toate atributele procesului de învăţământ şi îndeplineşte, în relaţie cu celelalte feluri de activitate, funcţie de catalizator, şi de orientare a acestora pentru realizarea obiectivelor instrucţiei şi educaţiei. Prin ordonarea logică a conţinutului instruirii în unităţi didactice corespunzătoare fiecărei lecţii, ansamblul lecţiilor asigură predarea sistematică a disciplinelor de învăţământ şi realizarea obiectivelor pedagogice proprii acestora. Totodată, varietatea acţiunilor şi proceselor pe care le încorporează – comunicarea informaţiei, repetarea, consolidarea şi sistematizarea acesteia, ca şi exerciţiile de aplicare a cunoştinţelor şi efectuarea unor operaţii mentale, logice cu acestea – fac ca lecţia să reprezinte o modalitate eficace de învăţare, asigurând în acest fel însuşirea temeinică a conţinuturilor instruirii, formarea priceperilor şi deprinderilor vizate. Concomitent cu realizarea obiectivelor instructive, prin exerciţiul spiritual pe care îl realizează, lecţia constituie activitatea cu rol hotărâtor în planul dezvoltării capacităţilor intelectuale ale elevilor. Prin întreaga organizare şi desfăşurare – care presupune din partea elevilor integrarea în grupul clasei, respectarea programului şi a normelor vieţii şcolare, reglarea permanentă a conduitei în raporturile cu colegii ş.a.m.d. – lecţia exercită o influenţă sistematică cu funcţie formativă sub raportul modelării unor trăsături de personalitate, având incidenţă puternică asupra randamentului şcolar al elevilor. Desfăşurarea activităţii şcolare prin lecţii formează elevilor obişnuinţa de a munci sistematic, cultivă perseverenţa, responsabilitatea pentru îndeplinirea îndatoririlor şcolare, conduita disciplinată, motivaţia pentru activitatea şcolară ş.a. Datorită acestor valenţe, în evoluţia activităţii şcolare, lecţia s-a impus ca modalitate principală de desfăşurare a procesului instructiv-educativ în toate sistemele de învăţământ, fiind supusă unui îndelungat şi continuu proces de perfecţionare. Problematica proiectării şi desfăşurării lecţiei a constituit obiectul unor susţinute preocupări de investigaţie ştiinţifică, iar teoria lecţiei reprezintă o componentă principală a didacticii. 5. Structura generica a lectiei / evenimentele lectiei I. Captarea şi orientarea atenţiei. Problema fundamentală a oricărei lecţii o constituie producerea învăţării, a unei învăţări de calitate, eficientă şi de durată. O astfel de învăţare are loc, dacă se asigură acea stare interioară a elevului, formată şi întreţinută tot timpul, care îi dă posibilitatea să selecteze şi să recepteze conţinutul învăţării în care s-a angajat. Orice act de învăţare necesită o „stare de pregătire" imediată pentru învăţare, de încordare lăuntrică, puternic determinată de atenţie, de aceea captarea orientarea şi focalizarea selectivă a atenţiei asupra aspectelor dorite, menţinerea atenţiei întregii clase şi pe întregul parcurs al lecţiei constituie condiţii primordiale ale bunei desfăşurări şi reuşite a oricărei lecţii. Practica însăşi ne arată că „atenţia facilitează introducerea elevului în sarcina de învăţare, că atenţia amplifică dispoziţia de a învăţa, că o atenţie concentrată şi stabilă sprijină dobîndirea de mai multe cunoştinţe pe unitatea de timp” (Ausubel, 1981, 427). De aceea randamentul învăţării este pus în legătură directă cu capacitatea de atenţie, ci un nivel optim al acesteia. Cercetările demonstrează că „...un optimum de atenţie corespunde unui grad de excitabilitate medie, unui nivel mediu de activitate cerebrală, care facilitează integrarea mesajelor" ( Radu, 1996, 109). Dacă gradul de mobilizare a atenţiei se situează sub acest nivel nu mai are loc acea reacţie de orientare specifică; dacă depăşeşte nivelul optim, apare mai degrabă o reacţie de nelinişte, de alarmă, care deformează caracterul adaptiv al reacţiei. Din punct de vedere practic ne intereseaza să cîştigăm şi să menţinem stabilitatea atenţiei elevului pentru activitate pe care le-o propunem, să menţinem stabilitatea atenţiei asupra activităţii, iar cu timpul elevul să ajungă să-şi controleze singur atenţia, încît stimulii doriţi să fie selectaţi, examinaţi în ciuda stimulenţilor concurenţi care o pot distrage. In acest scop putem utiliza o mare varietate de procedee : * comunicările verbale şi cele neverbale ca modalităţi eficiente de captare, orientare şi control al atenţiei; însoţite de elemente de umor, registrul comunicării poate deveni mai bogat; * materialele de ilustrative şi alte elemente suplimentare: săgeţi, cercuri, sublinieri, culori contrastante, supraimprimate, tehnici de animare etc; acestea focalizează şi comută atenţia de la un aspect la altul; * organizarea de aşa manieră a prezentării conţinutului încît să cuprindă elemente de noutate, de surpriză, de schimbări neaşteptate; * variaţia stimulilor, alternanţa procedeelor, a momentelor care solicită un efort maxim cu altele mai relaxante; * informarea cu privire la obiectivele de urmărit ; * distribuţia echilibrată a sarcinilor şi diferenţierea acestora în aşa fel încît fiecare să se simtă ocupat şi răspunzător de ceea ce face ; * desfăşurarea activităţii într-un ritm optim, nici prea rapid, nici prea lent; * punctarea trecerilor succesive de la un moment la altul din structura lecţiei; * sublinieri, aprecieri, concluzionări făcute la momentul oportun etc. Metoda fundamentală de captare şi menţinere a atenţiei rămîne apelul la motivaţia elevului, trezirea unor interese specifice, apelul la curiozitatea intelectuală cu ajutorul unor elemente de problematizare. De asemenea, valorificarea unor procedee care pot asigura trecerea de la o atenţie impusă, către o atenţie reglată prin autocontrolul celui care învaţă, are efecte asupra motivaţiei, voinţei şi a deprinderii de a munci cu perseverenţă şi tenacitate. Cea mai bună modalitate de concentrare şi păstrare a stabilităţii atenţiei, de eliminare a diferitelor forme de neatenţie şi indisciplină este organizarea corectă a lecţiei. Captarea şi dirijarea atenţiei este întemeiată pe cunoaşterea particularităţilor elevilor cu care profesorul lucrează, ceea ce constituie un indiciu al artei profesorului de a organiza şi conduce procesul didactic. II. Enunţarea scopului şi a obiectivelor urmărite. Concepţiile moderne ale instruirii au la baza constatarea că elevii învaţă mai bine dacă ştiu de la început unde trebuie să ajungă. De aceea, conştientizarea, încă de la început, a scopului şi obiectivelor lecţiei prin comunicarea acestora prin cuvinte pe înţelesul elevilor poate genera implicarea activa in activitatile propuse. Cunoaşterea şi asumarea scopurilor urmărite sensibilizează elevii la eforturile care îi aşteaptă, dau sens activităţii lor. Conştientizarea intenţionalităţilor poate să joace un rol motivaţional, de energizare a eforturilor de învăţare, de concentrare a atenţiei în direcţia dorită, contribuie la activizarea permanentă a învăţării, la o îmbunătăţire reală a randamentului acesteia. De aceea este necesară punerea în sarcină a întregii clase de elevi prin prezentarea clară şi explicită, într-o formă accesibilă, interesantă şi convingătoare a scopului şi obiectivelor urmărite. Există, însă, şi situaţii în care nu este bine să informăm elevii despre ceea ce ne propunem să realizăm. De exemplu, în lecţiile concepute după strategii euristice, de căutare şi redescoperire, nu are sens să dezvăluim încă de la început, ce anume urmează să se descopere abia în finalul acesteia, deoarece ar afecta efortul căutărilor, al cercetărilor, al descoperirii. In mod asemănător se pune problema şi atunci cînd intenţionăm să obţinem un efect educativ deosebit, să formăm anumite convingeri, să cultivăm unele sentimente morale, să provocăm o trăire afectivă puternică. Astfel, se creează acel climat de trăire, de declanşare spontană a emoţiei, cînd elevii descifrează ei înşişi sensul activităţii depuse. Există şi situaţii în care scopul şi obiectivele se înţeleg de la sine (învăţarea unor operaţii, deprinderi tehnice, practice etc), cand nu mai este necesara comunicarea obiectivelor. III. Reactualizarea structurilor anterior învăţate. Învăţarea materiei noi presupune valorificarea experienţei de cunoaştere, de acţiune şi afective anterioare, cu semnificaţie pentru învăţarea actuală. Cu cât această experienţă este mai bine organizată în mintea elevului, cu atît mai uşoară va fi însuşirea cunoştinţelor şi structurilor noi. De aceea, reactualizarea selectivă a datelor relevante şi utile îndeplinirii unor noi sarcini de învăţare constituie un element de adaptare la aceastea, precum şi o condiţie primordială a unei învăţări conştiente şi active. A reactualiza structurile anterior învăţate înseamnă a reactiva elementele de suport pentru o nouă învăţare: - date perceptuale, informaţii, cunoştinţe (concepte, termeni de legătură, idei, principii, teorii etc); - deprinderi intelectuale sau practice şi alte „funcţii" disponibile, relevante (de bază). Achiziţiile anterioare stabile şi clare, organizate şi disponibile (păstrate trainic în memorie), facilitează însuşirea unor noi concepte, rezolvarea unor noi probleme de cunoaştere şi acţiune. Cu cât acestea sunt mai bine organizate în structuri cognitive, cu atît mai mult elevul se poate folosi de ele pentru însuşirea de noi cunoştinţe (Ausubel, 1981, 681). O structură cognitivă funcţionează ca o matrice ideatică şi organizatorică pentru încorporarea, înţelegerea şi fixarea unor noi ansambluri de cunoştinţe şi idei noi. „Necesitatea actualizării înainte de noul act de învăţare a entităţilor anterior însuşite - subliniază R. M. Gagne - este probabil o reflexie a importanţei pe care o prezintă pentru învăţare factorul contiguităţii... formarea lanţurilor, a noţiunilor şi regulilor devine o treabă uşoară atunci cînd e sigur că elevul are „la îndemână" în memorie capacităţile subordonate prealabile, în aşa fel încît ele să poată fi actualizate într-o strînsă contiguitate temporală cu noul ansamblu de conexiuni ce se învaţă. Dimpotrivă, cînd o parte din conţinut nu poate fi actualizată, încercarea de învăţare este urmată de îndelungi întîrzieri şi de sentimentul de frustrare al elevului" (apud. Cerghit, 2002, 133). O atenţie cu totul deosebită se cuvine a se acorda reactivării ideilor-ancoră şi a deprinderilor intelectuale implicate în studierea noului material, indispensabile constituirii unor noi structuri cognitive, formării unor deprinderi de muncă intelectuală mai complexe, unor strategii cognitive. În cazul în care anumite informaţii nu pot fi reamintite, sau dacă una sau mai multe deprinderi intelectuale ori motorii nu pot fi reactivate, este nevoie să se întreprindă reînvăţarea acestora. Aceasta inseamna ca în structura lecţiei noi, să se realizeze un „ciclu de reînvăţare" sau „de învăţare" propriu-zisă a ceea ce elevii ar fi trebuit sa fi învăţat deja. Reamintirea unor informaţii, activarea unor deprinderi cognitive ori practice poate fi realizată în multe feluri: * prin intermediul unor solicitări verbale orientative sau prin instrucţiuni de reamintire şi evocare orală şi/sau scrisă sau de rezolvare a unor sarcini; - imagini, tablouri, grafice sugestive pentru reactualizarea unui context informaţional mai larg, a unor corpusuri mari de cunoştinţe; - instrucţiuni verbale care pot să stimuleze recunoaşterea unor informaţii anterioare în cazul unor cunoştinţe mai complexe. Reactualizarea achiziţiilor anterioare se poate face apelându-se la memorie, dar şi la solicitarea efortului de gândire. Elevii pot fi puşi în faţa unor probleme teoretice sau practice a căror rezolvare presupune căutarea informaţiei, utilizarea unor deprinderi intelectuale, la care poate participa activ întreaga clasă. Alteori, reactualizarea implică aplicarea unor reguli, transferul unor cunoştinţe. Uşurinţa şi rapiditatea reactualizării sînt condiţionate de factori ce ţin de personalitatea elevilor, de capacitatea acestora de a distinge noţiunile, de a face asociaţii, de a ajunge la generalizări, de trăinicia cunoştinţelor şi deprinderilor învăţate etc. Cu cît informaţia de care aceştia dispun este mai bine organizată, cu atît devine mai uşoară însuşirea şi reţinerea datelor noi care se pot raporta la acest sistem organizat. Atunci cănd conţinutul lecţiei noi rezultă direct şi logic din lecţia anterioară, este bine să se înceapă cu verificarea cunoştinţelor care au făcut obiectul acelei lecţii. Dacă lecţia nouă nu este o continuare firească a lecţiei precedente, vor fi reactualizate selectiv datele necesare din unităţile de învăţare parcurse. Atunci când subiectul nou este complex şi nu are nici o legătură imediată cu lecţiile anterioare, se poate începe direct cu prezentarea noului material. IV. Prezentarea optimă a noilor conţinuturi. Prin conţinutul lor, lecţiile se referă, de obicei, la obiecte, fenomene, procese, fapte, acţiuni, imagini, texte scrise, figuri (geometrice), cuvinte, idei, probleme etc. Prezentarea unor astfel de stimuli sau conţinuturi nu este o simplă sarcină de rutină, ci una solicitantă şi inventivă, o muncă de măiestrie pedagogică. Privită în perspectiva unei pedagogii active, ea se poate realiza în moduri diferite : - prezentarea activă (acţională), caracterizată prin faptul că materialul nou este supus examinării directe şi concrete prin intermediul simţurilor. În acest sens, se apelează la: demonstraţie, experimentare, observare sistematică, trăire directă a unor situaţii reale, exersare a unei „acţiuni directe" în vederea formării anumitor deprinderi, desfăşurarea unor activităţi convertibile în operaţii de gîndire (activităţi de cercetare, experimentare, explorare). Învăţarea modurilor de acţiune, necesită exersarea prin „acţiune directă", executarea (repetarea) acţiunii. - prezentarea iconică, mijlocită de substitute ale realităţii, adică prin imagini sau ansambluri de imagini figurative sau grafice. Astfel, pot fi redate aspecte greu accesibile unei percepţii obişnuite ale diferitelor aspecte caracteristice obiectelor şi fenomenelor. Unele lucruri pot fi explicate cu ajutorul desenului la tablă sau ilustrate cu ajutorul unor mijloace de învăţământ. - prezentarea simbolică, prin comunicare verbală, orală sau scrisă, ori prin formule matematice, redă realitatea într-o formă abstractizată, desprinsă de percepţie, reprezentând unul din modurile cele mai eficiente de predare. Acest mod de transmitere se bazează pe experienţa anterioară care va fi actualizată sub forma unor reprezentări, evitându-se, astfel, verbalismul. O mulţime de concepte pot fi prezentate prin enunţuri verbale şi demonstraţii teoretice (demonstraţia conceptelor) cu ajutorul definiţiei formulate verbal. Tot prin enunţ verbal se obţine şi învăţarea regulilor ori rezolvarea problemelor (prin punerea în contact a elevilor cu o situaţie problematică reală sau simulată, prin prezentare de probleme noi). Prin comunicare orală sau scrisă se poate ajunge la învăţarea unei succesiuni de fapte istorice; prin relatări verbale se influenţează formarea atitudinilor şi a conduitei. Apelul la una sau la alta dintre aceste modalităţi, variază, în mare măsură, după tipul de învăţare adoptat, specificul materiei de predat, stilul diferit de predare al profesorului, vîrsta elevilor şi stilul lor diferit de muncă intelectuală. În prezentarea conţinuturilor trebuie respectate câteva cerinţe, şi anume : - adecvarea modurilor de prezentare la starea existentă a dezvoltării cognitive a elevilor şi la starea de pregătire specifică materiei de studiu avute în vedere ; - corelarea ritmului şi nivelului de dificultate al prezentării în funcţie de capacitatea de înţelegere a elevilor, determinată operativ prin întrebări, elemente de conexiune inversă etc.; - luarea în consideraţie a legilor economicităţii, prin simplificarea cantităţii de informaţie de predat; uneori procesul de învăţare poate şi trebuie să fie prescurtat, dar sunt şi situaţii care, dimpotrivă, obligă la prelungirea acestuia atât cât este necesar pentru înţelegerea profundă şi reţinerea temeinică a materiei ; - crearea unor posibilităţi optime de codare (traducere) a informaţiei dintr-un sistem în altul (de exemplu, transpunerea în grafic a unui material informaţional şi invers, descifrarea unei formule/a unei hărţi şi traducerea ei în limbajul scris sau oral) ; - după necesităţi, în învăţarea conceptelor şi regulilor să se recurgă fie la strategii inductive, fie la cele deductive etc. V. Dirijarea învăţării. Dirijarea învăţării înseamnă intervenţia activă, directă sau indirectă, a profesorului în antrenarea elevilor în activităţi teoretice şi practice care să-i solicite la diferite niveluri cognitive şi de responsabilitate, în asigurea participării active a clasei de elevi, în realizarea unei interacţiuni constante cu elevii. Scopul dirijării este o adaptare permanentă la situaţie, organizând de aşa manieră activitatea de învăţare, încât aceasta să conducă la atingerea rezultatelor aşteptate. Dirijarea vine să conducă elevul de la o stare a minţii la alta, să orienteze şi să faciliteze efortul acestuia, să susţină capacitatea lui de muncă pe tot parcursul lecţiei, să-i acorde sprijin la momentul oportun. Intervenţiile profesorului dau un impuls mersului gîndirii şi manifestării imaginaţiei celui care învaţă. Din perspectiva frecvenţei intervenţiilor profesorului şi a gradului de îndrumare, putem distinge trei niveluri la care se poate realiza dirijarea proceselor de învăţare : * nivelul dirijării riguroase, directe, urmărită pas cu pas, specific, de regulă, situaţiilor în care profesorul prezintă în mod autoritar şi în întregime materia, sarcina formulării generalizărilor revenindu-i lui, şi nu elevilor (învăţarea prin receptare) ; * nivelul dirijării moderate, specifică situaţiilor în care profesorul şi elevii se văd implicaţi împreună într-un proces de instruire. Direcţionarea eforturilor poate să fie în mâinile profesorului, care dirijează pînă la un punct învăţarea, cerând mai departe elevilor înşişi să formuleze generalizările noi (definiţii, concluzii, reguli etc.); * nivelul minimei dirijări, cu indicaţii reduse şi adeseori indirect adresate clasei specifică situaţiilor în care materia de învăţat nu este prezentată de-a gata elevilor, accentul căzând pe efortul propriu de descoperire al acestora. Profesorul furnizează sarcini elevilor, dar acestea sînt realizate într-o formă relativ autonomă de către elevi. Intervenţiile profesorului pot îmbrăca forma enunţurilor verbale orale şi scrise, la care se pot asocia comunicările nonverbale, de tipul gesturilor, mişcărilor, mimicii, imaginilor etc. care înlesnesc şi întăresc efectul dirijării. Frecvent utilizate sunt şi instrucţiunile scrise, de genul fişelor de lucru individual ce cuprind indicaţii, întrebări, exerciţii, probleme de rezolvat etc. Intervenţiile profesorului au rolul de a comunica un anumit conţinut, de a informa, de a dirija învăţarea, de a îndruma eforturile de reamintire, de căutare şi explorare, de experimentare şi redescoperire, de fixare în memorie şi transfer etc. Prin întrebări, solicită elevii la operaţii de identificare, denumire, comparaţie, categorisire a lucrurilor, ierarhizare, descriere, demonstrare, explicare, enunţare a definiţiilor, raportare a unor acţiuni la exemple concrete şi invers, de asociere etc. Înţelese şi utilizate în acest spirit, comunicările verbale sporesc capacitatea elevilor de receptare şi stocare, de prelucrare şi transfer a informaţiilor, de explorare a unor alternative. Volumul dirijării, al indicaţiilor, întrebărilor, sugestiilor depinde de capacitatile elevilor, de particularităţile lor individuale. Cei mai dotaţi, mai capabili, au nevoie de mai puţină dirijare, decît cei care prezintă unele dificultăţi sau rămîneri în urmă. Diferenţele individuale solicită o dirijare diferenţiată a învăţării. Prea multă dirijare poate părea jignitoare în cazul elevului care învaţă rapid, în timp ce prea puţină poate duce la sentimentul frustrării la elevul lent. Soluţia practică cea mai bună pare să fie aplicarea gradată a dirijării, oferindu-i elevului posibilitatea să beneficieze numai de atâta dirijare de câtă are nevoie. VI. Asigurarea conexiunii inverse - condiţie necesară unei învăţări eficiente. Conexiunea şi reglarea constituie elemente care încorporate în structura procesuală a lecţiei permit optimizarea semnificativă a activităţii de instruire. Includerea sistematică în structura lecţiei a elementelor de conexiune inversă, de feedback, permite depistarea erorilor de învăţare la puţin timp după ce se ele se produc, corectarea lor operativă şi autoreglarea învăţării şi a predării. Conexiunea inversă operează după schema : solicitare - răspuns - confirmare a ceea ce este corect sau infirmare a ceea ce este incorect - corectare /ameliorare. Dirijarea activităţii elevilor nu ar putea fi realizată fără exercitarea unui control continuu, bazat pe conexiunea inversă, în scopul de a detecta la timp neclarităţi, confuzii, greşeli, înţelesuri înainte de a se acumula în confuzii profunde şi lacune grave. Conexiunea inversă poate fi pusă în serviciul diferenţierii, arătându-ne în ce ritm merg unii elevi, ce cantitate de informaţii pot reţine, la ce volum de sarcini pot face faţă, în raport cu care se pot aplica măsuri diferenţiate de sprijin, pe indivizi sau microgrupuri. Se porneşte de la ideea că elevii îşi vor îmbunătăţi activitatea de învăţare în funcţie de informaţia imediată, asupra rezultatelor sau performanţelor ei anterioare. Conştientizarea corectitudinii sau incorectitudinii, a suficienţei sau insuficienţei propriilor rezultate imediate, poate să dea un nou impuls învăţării, iar după nevoi să ducă la adaptări corective ori ameliorative ale învăţării. Elevul conştientizează, prin urmare, ce şi cît şi-a însuşit din ceea ce a parcurs până la un moment dat. Rezultatele pozitive sînt confirmate, iar cele negative sînt supuse corecţiei, ameliorării, toţi elevii clasei putând fi ajutaţi să facă progrese la învăţătură, să ajungă la însuşirea deplină şi corectă a celor propuse. Feedback-ul poate veni imediat de la elevii înşişi, care se edifică pe loc asupra corectitudinii performanţei obţinute şi aceasta prin simplă raportare la noţiunile, regulile însuşite deja şi reactualizate acum în vederea confruntării şi autoreglării mersului învăţării (feedback-ul din interior). Deseori, elevii nu sînt însă capabili de un autocontrol prompt şi adecvat, nu îşi pot da seama de corectitudinea sau incorectitudinea performanţei obţinute. În asemenea situaţii, profesorul trebuie să asigure din exterior conexiunea inversă necesară. În acest sens, el se poate folosi de întrebări directe, conversaţie euristică, discuţie cu întreaga clasă, întrebări puse de elevi; poate administra scurte exerciţii sau probe de efectuat; poate cere elevilor să redea în imagini, să explice anumite imagini; se pot folosi texte (propoziţii) sau scheme lacunare etc. Pentru obţinerea informaţiilor în legătură cu mersul învăţării, profesori apelează la sarcini scurte de efectuat sau fişe de lucru individual, urmate de rezolvarea lor şi de prezentarea soluţiilor corecte cu care elevii îşi confruntă răspunsurile sau rezultatele obţinute. În felul acesta ei pot conştientiza ce au făcut bine sau ce au greşit, şi pot să-şi refacă învăţarea pentru a putea continua. Şi profesorul are posibilitatea să ia cunoştinţă imediat de efectele predării sale şi să-şi autoregleze „din mers" propria activitate. După funcţiile de îndeplinit, se poate face apel la: - conexiunea inversă de evaluare - simplă sau specifică, pozitivă sau negativă („exact", „greşit"), de stimulare a succesului şcolar (predominantă în timpul lecţiilor) ; - conexiune inversă de structurare sau optimizare imediată, de ameliorare sau extensiune a răspunsului; - conexiune inversă de control şi corectare a răspunsului, foarte utilă dacă ţinem seama că nu de puţine ori elevii au sentimentul „certitudinii", cînd de fapt răspunsurile lor sînt eronate. Momentul şi locul în care se realizează intervenţiile de conexiune inversă sunt de asemenea importante: - când se tratează un subiect mai cuprinzător se asigură o conexiune inversă în scopul realizării unei învăţări corecte a fiecărui element ce intră în componenţa de ansamblu a materiei; - în lecţiile de consolidare a cunoştinţelor sau deprinderilor învăţate se introduc mai multe secvenţe de conexiune inversă, capabile să ateste gradul de fixare corectă şi de utilizare a acestora; - în lecţiile de corectare a lucrărilor, de tipul extemporalelor sau a tezelor trimestriale se realizeaza un feedback pe parcursul evoluţiei procesului de didactic de-a lungul anului şcolar. VII. Verificarea şi aprecierea rezultatelor. În afara evaluării implicate în conexiunile inverse realizate pe parcursul activităţii didactice, evaluarea curentă din cadrul lecţiilor, de verificare şi punere în evidenţă a rezultatelor, de control al pregătirii elevilor, oferă dovezi că învăţarea aşteptată are sau a avut loc. In esenţă, rezultatele sunt produse sau efecte ale învăţării, ale instruirii şi ele apar sub forma unor: - diferite tipuri de informaţii factuale însuşite (nume, denumiri, date etc.); - cunoştinţe elaborate (noţiuni, reguli, principii, legi, teorii); - deprinderi sau capacităţi intelectuale (de înţelegere, analiză şi sinteză, de rezolvare de probleme, de interpretare şi evaluare critică, de aplicare, de abstractizare şi generalizare etc.); - priceperi şi deprinderi practice; - aspecte de conduită formate ; - interese, atitudini, trăiri afective manifeste; - calităţi şi trăsături de personalitate (sârguinţă, perseverenţă tenacitate) dovedite. Prin raportarea rezultatelor sau performanţelor consemnate la obiectivele sau standardele prestabilite, avem posibilitatea să constatăm dacă ceea ce s-a obţinut corespunde cu ceea s-a dorit să fie. Prin operaţii de măsurare se stabilesc realizările în activitatea de instruire şi educaţie din perspectiva obiectivelor urmărite. Se au în vedere aspecte ce se situează la diferite niveluri de angajare a activităţii intelectuale, de la informaţii factuale si cunoştinte, mai uşor de măsurat, la înţelegerea autentică a unor concepte fundamentale, a unor principii şi raporturi mai generale, a relaţiilor cauzale, a capacităţii de rezolvare a problemelor, a capacităţii de interpretare a faptelor şi de aplicare a cunoştinţelor etc. La nivelul lecţiei se măsoară rezultate şi performanţe imediate, dar sunt foarte importante efecte mai subtile care cumulează în timp, cum ar fi schimbările de atitudine, formarea convingerilor, dezvoltarea anumitor interese, modelarea opiniilor, care se obţin prin observarea atentă a comportamentelor elevilor şi prin comunicare cu ei. Se pot utiliza diferite metode de măsurare, care se pot aplica la începutul, pe tot parcursul sau la sfârşitul lecţiei. Cînd rezultatele sînt deduse .pe baza comparaţiei cu situaţia iniţială de la care s-a pornit (identificate prin măsurări iniţiale), avem de-a face cu o evidenţiere a progresului. Când măsurarea identifică doar schimbările survenite în cadrul unor comportamente direct vizate, aceasta poate fi considerată măsurare punctuală. Evaluarea are menirea să pună în evidenţă schimbările semnificative survenite în comportamentul elevilor, să formuleze o judecată de valoare privind nivelul la care s-a realizat învăţarea, să determine progresele înregistrate faţă de situaţia de la care s-a plecat, să analizeze rezultatele din punct de vedere al calităţii şi eficienţei, al consumului raţional de timp şi eforturi depuse de elevi şi cadrul didactic. În şcoala modernă evaluarea nu mai priveşte doar produsele sau efectele instruirii şi educaţiei, ci, este nevoie să se recurgă şi la evaluarea proceselor prin care elevii ajung, sau nu reuşesc să ajungă, la atingerea rezultatelor dorite, la stăpînirea materialului propus. Evaluarea nu este un scop în sine şi pentru sine: rolul ei este de a ajuta la ameliorarea şi optimizarea procesului de învăţământ, a învăţării. Pentru a putea aprecia realist rezultatele, profesorul trebuie să cunoască şi condiţiile şi procesele învăţării care au fost implicate în obţinerea realizărilor respective. Astfel, va putea adopta decizii didactice adecvate de îmbunătăţire a sistemului său de lucru şi a elevilor săi, inclusiv de aplicare a unor tratamente diferenţiate. O evaluare corectă oferă profesorului posibilitatea de a-şi da seama de justeţea modului în care a conceput şi organizat învăţarea, evaluarea îndeplinind o importantă funcţie de control sau supraveghere a mersului lecţiei, fiind pentru profesor un feedback esenţial referitor la eficienţa eforturilor sale didactice. Pe baza măsurării şi aprecierii, rezultatele sunt cuantificate, primesc valori exprimate în note sau calificative. Notele nu rămân fără ecou în conştiinţa elevilor, având un important rol educativ; obişnuindu-se să fie notaţi cu regularitate, ei încep treptat să-şi dea seama de exigenţele şcolare, să conştientizeze criteriile după care sunt apreciaţi, să interiorizeze, deci, aprecierile profesorului. Cu timpul, vor începe să se raporteze singuri la aceste criterii, să se autoaprecieze. Evaluarea venită din exterior se va transforma treptat în autoevaluare. În felul acesta notele pot să devină un instrument de reglare şi autoreglare a activităţii de învăţare şi a conduitei elevilor. VIII. Fixarea şi păstrarea în memorie a materiei. Învăţarea nu se confundă cu memorarea, dar trăinicia învăţării este aceea care previne stingerea conexiunilor anterior formate, uitarea esenţialului şi a detaliului semnificativ. Este important ca ceea ce elevul a învăţat să fie reţinut un timp mai îndelungat, astfel învăţarea poate continua prin valorificarea cunoştinţelor şi deprinderilor însuşite în noile activităţi de învăţare. În cadrul unei lecţii obişnuite, consolidarea elementelor noi se poate realiza pe multiple căi: - organizarea şi prezentarea într-o structură logică şi unitară, accesibilă, a conţinutului; - însuşirea reală a conceptelor, în aşa fel încît să poată fi demonstrate, enunţate de elevi în cuvinte proprii si prin rezolvarea unor sarcini; - întărirea lor prin intermediul verificării, corectării, clarificării, exersarii diferenţiate a paragrafelor mai dificile, prin repetare şi conexiuni inverse; - efectuarea de exerciţii şi probleme aplicative, de experienţe şi lucrări practice ; - limitarea cantităţii cunoştinţelor de reţinut, o mai bună dozare a volumului de informaţii pe unitatea de timp şi prin rezumare sau sistematizare în finalul lecţiei. Prin intermediul unor procedee de fixare ca cele amintite, se limitează aria interferenţelor, a confuziilor şi greşelilor care amplifică uitarea. În didactica tradiţională procedeul cel mai frecvent utilizat de fixare şi de stăpînire a materialului nou însuşit era repetiţia (repetitio mater studiorum), accentul căzând pe ceea ce urma sa fie reprodus în urma învăţării. Didactica modernă acordă principala atenţie fixării prin înţelegere a conţinutului învăţării, iar la baza reţinerii pune activitatea mentală complexă a celor care învaţă, şi nu doar repetiţia. Starea de activism, de angajare maximă în procesul învăţării, orientarea conştientă, selectivă spre desprinderea şi fixarea esenţialului sunt primordiale pentru însuşirea temeinică a noilor conţinuturi. De obicei, se însuşeşte mai întâi partea de început a materialului şi apoi cea finală, ultimele fiind părţile de la mijlocul lecţiei, după cum, elevii îşi însuşesc, de regulă, mai întâi planul general al materialului şi abia mai târziu informaţiile de detaliu. De aceea, este necesar ca profesorul să evidenţieze şi să întărirească elementele de bază, de importanţă specială, ceea ce impune diferenţierea unor noţiuni, idei, legi, teorii, reguli, principii din cadrul conţinutului lecţiei. În acest scop sunt utile întrebările de sinteză care scot în evidenţă părţile esenţiale ale materialului predat, folosirea unor materiale demonstrative care să impresioneze şi să faciliteze reţinerea aspectelor dorite, corelarea datelor noi cu exemple elocvente. IX. Transferul cunoştinţelor. Problema fundamentală a procesului instructiv-educativ este valorificarea, de către elevi, a celor învăţate în situaţii scolare şi mai ales în relaţia cu realitatea fizică, socială, culturală, profesională în care trăiesc. Aceasta înseamnă că ceea ce învaţă trebuie să aibă un caracter operaţional, aplicativ, să poată fi transferate în alte contexte de învăţare şcolară şi socială. Cunoştinţele pot fi făcute disponibile pentru anumite transferuri dacă în cursul lecţiei: - se realizează corelaţii multiple între cele predate şi nu doar legături sporadice şi minime; - se efectueaza exerciţii de sistematizare şi sinteză, de prelucrare şi creaţie, de evaluare şi construcţie a unor noi demonstraţii; - se creează situaţii problematice ce incită la formularea de ipoteze, care stimulează generalizarea cunoştinţelor, explicarea şi interpretarea acestora, care solicită raportarea cunoştinţelor la o varietate de cazuri, de exemple, sarcini, situaţii noi. Valoarea cunoştinţelor se exprimă în capacitatea de a fi transferate de la un domeniu la altul de gîndire şi acţiune. Din acest punct de vedere profesorul poate crea, imagina şi proiecta numeroase situaţii de „aplicaţie” utile realizării unui transfer creativ al învăţării. Ceea ce contribuie cel mai mult la facilitarea transferului este învăţarea aprofundată a noţiunilor, principiilor, legilor, temeinicia deprinderilor intelectuale, practice etc. În general, învăţarea mecanică şi întărirea negativă a celor învăţate prin note slabe, admonestări diminuează puterea de transfer a cunoştinţelor şi deprinderilor. Exista mai multe forme de transfer care se pot exersa şi dezvolta: - transferul lateral, în sensul folosirii unor cunoştinţe dintr-un domeniu în altul, al extinderii câmpului de aplicaţie al învăţării iniţiale spre alte domenii, în activitatea şcolară şi în viaţa cotidiană; - transferul vertical, în sensul utilizării unor noţiuni concrete pentru însuşirea altora mai complexe, abstracte, al valorificării deprinderilor subordonate în vederea formării unor deprinderi superioare, complexe etc. Se pot realiza şi alte tipuri de transfer: direct sau indirect, specific sau nespecific, apropiat sau depărtat, pozitiv sau negativ etc. Aplicaţiile practice din manuale, studiul lor în cadrul unor lecţii, sunt indispensabile învăţării teoriei, ele au nu doar un caracter ilustrativ, de exemplificare, ci au rolul de a facilita transferul cunoştinţelor şi capacităţilor în alte situaţii decât cele în care au fost învăţate (Cerghit, 1983, 129-153). APLICAȚII: 1. Explicaţi sintagma „evenimentele lecţiei”. 2. Prezentaţi pentru fiecare dintre evenimentele lecţiei, modalităţi concrete de realizare, în cadrul disciplinelor din domeniul specializării dumneavoastră. 6. Tipuri fundamentale de lecţii Analiza formelor de organizare a proceselor de instruire-învăţare permite identificarea, mai multor tipuri de lecţii, diferite prin natura contribuţiei lor la realizarea scopurilor urmărite în activitatea şcolară. învăţarea nu este un act spontan şi nu se realizează dintr-o dată. Ea are, în cele mai multe cazuri – cu excepţia învăţărilor foarte simple – caracter procesual, implicând parcurgerea mai multor etape, fiecare din acestea îndeplinind funcţii specifice. Astfel, învăţarea completă şi temeinică, în cadrul activităţii şcolare, se realizează prin intermediul mai multor procese: de comunicare şi însuşire a cunoştinţelor, de recapitulare şi sistematizare, de formare a priceperilor şi deprinderilor, de evaluare a rezultatelor şcolare. în desfăşurarea procesului de învăţământ sunt prezente toate aceste acţiuni, ele constituind sarcini didactice fundamentale ale lecţiilor. Uneori, acestea sunt realizate, în totalitate, în desfăşurarea unei lecţii, după cum în multe situaţii sunt realizate pe parcursul mai multor lecţii. în toate cazurile, însă, în fiecare lecţie este dominantă una din aceste sarcini didactice, chiar dacă, în vederea realizării obiectivelor instructiv-educative, se desfăşoară şi activităţi corespunzătoare celorlalte sarcini didactice. Combinarea specifică a tipurilor de activităţi amintite, ca şi a metodelor şi , mijloacelor de instruire, conduce la numeroase şi variate moduri de structurare a lecţiilor. în multitudinea modurilor de organizare şi desfăşurare a lecţiilor se pot determina, însă, anumite tipuri de lecţii, în funcţie de natura sarcinii didactice dominante. Prin urmare, determinat de sarcina didactică îndeplinită precumpănitor, în marea varietate pe care o prezintă structura lecţiilor, acestea pot fi grupate în: lecţii de comunicare I însuşire a unor noi cunoştinţe; lecţii pentru formarea priceperilor şi deprinderilor lecţii de recapitulare şi sistematizare a cunoştinţelor; lecţii de verificare şi apreciere a rezultatelor şcolare. Determinarea unei tipologii a lecţiilor îşi demonstrează utilitatea practică prin aceea că-i orientează pe educatori în stabilirea, de fiecare dată, a structurii optime a acestora şi în crearea situaţiilor care asigură realizarea obiectivelor urmărite, înlăturând formalismul şi improvizaţia în desfăşurarea lor. în acest sens, pentru înţelegerea şi utilizarea eficientă în practica şcolară a tipologiei stabilite, trebuie menţionat că structura fiecărui tip de lecţie prezintă o mare varietate, în funcţie de numeroase variabile: nivelul de şcolaritate, conţinutul, specificul disciplinei de învăţământ, condiţiile concrete în care se desfăşoară, particularităţi ale clasei de elevi ş.a.m.d. Cu alte cuvinte, definirea unui tip de lecţie nu presupune o structură unică, un şablon pentru toate situaţiile de instruire, ci conturează cadrul general al desfăşurării, în moduri variate, a lecţiilor care aparţin tipului respectiv. 1. Lecţia de dobandire / însuşire a unor noi cunoştinţe Se prezintă în numeroase variante. Ea poate adopta, de exemplu, structura complexă a unei lecţii „combinate” sau „mixte”, în care se realizează multiple tipuri de activităţi (de comunicare, dar şi de repetare, consolidare, pentru formarea unor priceperi şi deprinderi sau de verificare a rezultatelor etc.). Formele de activitate, realizate frecvent în acest tip de lecţie şi care marchează principalele etape (secvenţe) ale desfăşurării ci, constau în: * pregătirea clasei pentru activitate; * verificarea temei efectuate acasă (constatându-se dacă a fost efectuată ori nu, şi prin sondaj, modul în care a fost îndeplinită, precum şi corectarea greşelilor făcute de elevi); * recapitularea lecţiei (lecţiilor) precedente; * discuţie introductivă (pregătitoare) pentru sensibilizarea elevilor faţă de conţinutul nou ce urmează să fie predat; * comunicarea obiectivelor lecţiei, în manieră accesibilă elevilor, apreciindu-se, de fiecare dată, oportunitatea acestei acţiuni, în funcţie de puterea lor de captare a atenţiei elevilor, dar şi de capacitatea acestora de a le înţelege; * transmiterea/asimilarea noilor cunoştinţe; * fixarea şi consolidarea conţinuturilor predate, folosindu-sc diverse modalităţi: repetare, efectuarea unor lucrări care necesită aplicarea cunoştinţelor predate, lectura lecţiei din manual sau din alte surse scrise, însoţită de explicaţii suplimentare ş.a.; * explicaţii pentru continuarea învăţării acasă şi pentru efectuarea unor teme. Particularităţile psihice ale elevilor de vârstă şcolară mică (atenţia voluntară încă nedezvoltată, capacitatea redusă de concentrare asupra unui tip de activitate ş.a.), conţinutul restrâns, ca şi predominanţa obiectivelor care privesc formarea unor abilităţi (lectură, scriere, calcul matematic elementar ş.a.), fac necesară îmbinarea mai multor-forme de activitate pe parcursul lecţiei. Alteori, atât în învăţământul primar, cât mai ales în ciclurile următoare de şcolaritate, lecţiile de acest tip se realizează prin 2-3 forme de activitate sau chiar numai prin comunicarea informaţiei noi de către propunător. Unele lecţii de comunicare dobândesc caracterul de „lecţii introductive”, fiind menite să ofere o privire de ansamblu asupra materiei ce urmează să fie predată, să-i „sensibilizeze” pe elevi pentru conţinutul nou. Altele se realizează prin deplasarea elevilor în locuri unde pot cunoaşte nemijlocit fenomenele ori se pot documenta („lecţii-excursie” sau prin „vizite la muzee”). Trăsătura comună a tuturor acestor variante o constituie faptul că vizează, în principal, predarea/învăţarea unor conţinuturi noi, dar această sarcină didactică se realizează în diverse moduri şi prin diferite tipuri de activităţi. b) Lecţia de recapitulare şi sistematizare a cunoştinţelor Activităţi de consolidare şi sistematizare se efectuează – după cum s-a arătat – şi în lecţia de comunicare, precum şi în alte tipuri de lecţii. Pe lângă aceste repetări curente, se organizează lecţii speciale de recapitulare şi sistematizare, după unele lecţii de comunicare al căror conţinut cuprinde elemente „cheie”, fundamentale pentru înţelegerea conţinutului unei discipline de învăţământ („lecţii de repetare curentă”), la sfârşitul unor capitole sau teme mari din programă („lecţii de recapitulare”), ori în finalul trimestrelor şi al anului şcolar („lecţii de sinteză”). Lecţiile destinate consolidării şi sistematizării cunoştinţelor cuprind, predominant, activităţi care îndeplinesc această sarcină didactică, dar o dată cu aceasta realizează şi completarea unor lacune în pregătirea elevilor, precum şi lărgirea cunoştinţelor acestora în legătură cu tema recapitulată. De asemenea, recapitularea şi sistematizarea cunoştinţelor, mai cu seamă atunci când acestea se realizează prin dialog frontal cu clasa sau prin efectuarea unei lucrări de către elevi, prilejuiesc şi verificarea gradului în care elevii stăpânesc materia predată. În general, recapitularea şi sistematizarea cunoştinţelor în cadrul lecţiilor de acest tip se realizează prin: dialog frontal cu clasa; activitatea personală a elevilor, dirijată sau cu un grad mai mare de independenţă; expunere de sinteză realizată de propunător (folosită mai ales în treptele superioare de învăţământ). Structura acestor lecţii de acest tip constituie o îmbinare a mai multor forme de activitate: — precizarea materiei supusă recapitulării, chiar a problemelor principale, prezentate în forma unui plan de recapitulare; * recapitularea conţinutului, în conformitate cu planul tematic stabilit şi, concomitent, realizarea unor scheme sau sinteze, cuprinzând datele esenţiale; * explicaţii suplimentare, pentru completarea unor lacune, clarificarea unor lucruri insuficient înţelese sau pentru stabilirea unor noi corelaţii între cunoştinţe; * efectuarea de către elevi a unor lucrări solicitând folosirea cunoştinţelor recapitulate (rezolvarea de exerciţii şi probleme, efectuarea unor analize gramaticale ş.a.); * explicaţii privind continuarea activităţii de învăţare a elevilor acasă sau efectuarea unor teme. Cunoscându-se că în etapa imediat următoare însuşirii cunoştinţelor coeficientul de uitare este mai mare, apare necesară organizarea sistematică a lecţiilor de recapitulare şi sistematizare, curentă şi periodică, pentru însuşirea temeinică a acestora şi integrarea lor în sistem, deci înainte ca cele asimilate să fie uitate. c) Lecţia pentru formarea şi consolidarea priceperilor şi deprinderilor Structura acesteia prezintă numeroase variante, determinate, mai ales, de natura activităţilor întreprinse. In cele mai multe cazuri, lecţiile de acest tip se pot prezenta ca: „lecţii de formare a unor deprinderi de muncă intelectuală”, cum ar fi cele privind rezolvarea de exerciţii şi probleme, analiza gramaticală sau literară, studierea unui text sau a unui material documentar, de compunere etc.; „lecţii de laborator”, vizând formarea abilităţilor de folosire a aparaturii, de efectuarea unei experienţe „lecţii de activitate practică”, consacrate formării priceperilor necesare efectuării unei game foarte diverse de activităţi practice; „lecţii de formare a unor deprinderi motrice” (cele mai multe lecţii de educaţie fizică); „lecţii-excursii”, pentru formarea priceperilor de observare a fenomenelor, selectării, conservării şi prelucrării observaţiilor, realizării unor colecţii de materiale ş.a. Procesele proprii acestor tipuri de lecţii constau în: * explicarea scopului activităţilor ce urmează să fie realizate de elevi; * recapitularea şi actualizarea cunoştinţelor ce vor fi utilizate în efectuarea lucrării; * descrierea fazelor lucrării; * demonstrarea, de către propunător sau prin intermediul unui elev, a modului în care urmează să fie efectuată lucrarea; * eventual, prezentarea unui model al lucrării, efectuate anterior; * efectuarea propriu-zisă a lucrării de către elevi, sub îndrumarea propunătorului, cu grad de independenţă în lucru a elevilor în continuă .creştere; * analiza modului în care a fost efectuată lucrarea, aprecierea acesteia prin raportare la o lucrare reuşită; * eventual, refacerea lucrărilor nereuşite. d) Lecţia de verificare şi apreciere a rezultatelor şcolare Lecţiile care îndeplinesc, preponderent, această sarcină didactică se desfăşoară, în principal, în funcţie de metodele prin care se realizează evaluarea pregătirii elevilor: orale, scrise sau practice. Funcţia lor principală este ca, în completarea constatărilor făcute prin verificările curente şi observaţiile asupra comportamentului elevilor în celelalte lecţii, să se cunoască nivelul de pregătire al acestora, gradul în care stăpânesc materia însuşită pe parcursul mai multor lecţii. Pentru a îndeplini această funcţie este necesar ca, în realizarea lor, să se asigure: – stabilirea conţinutului tematic ce urmează să fie verificat, cu precizarea elementelor esenţiale şi cunoaşterea acestei tematici de către elevi; – verificarea pregătirii elevilor, cu menţiunea că în cazul examinărilor orale aceasta urmează să fie astfel realizată încât să prilejuiască şi sistematizarea materialului verificat; – aprecierea rezultatelor, subliniindu-se elementele mai puţin cunoscute de elevi (în cazul examinărilor orale) sau a greşelilor şi lipsurilor caracteristice în cazul lucrărilor scrise şi al verificărilor practice; – eventual, explicaţii suplimentare pentru completarea lacunelor şi corectarea erorilor săvârşite de elevi. Activităţile enunţate, proprii fiecărui tip de lecţie, nu definesc, prin ele însele, structura acestora. Dacă opţiunea învăţătorului, pentru un tip de lecţie sau altul, este determinată de scopuri urmărite, de sarcinile didactice ce trebuie realizate, structurarea lecţiei se realizează în funcţie de mai multe condiţii: obiectivele urmărite, particularităţile de vârstă ale elevilor, trăsăturile caracteristice ale fiecărei discipline, natura conţinutului ce urmează a fi predat (teoretic, experimental, practic) etc. Desfăşurarea lecţiei rezultă din succesiunea şi îmbinarea variată a activităţilor propuse, în funcţie de factorii enumeraţi, evitându-se structuri predeterminate, scheme şablon. Conturarea unor structuri corespunzătoare diferitelor tipuri de lecţii are rostul să ofere educatorului modele, structuri, forme şi repere, ca elemente de sprijin, orientative în conceperea acestora. În acelaşi timp atitudinea creatoare a educatorului în organizarea lecţiilor nu presupune utilizarea nejustificată, inutilă, a unor forme de activitate. În strânsă legătură cu cele menţionate, analiza activităţilor întreprinse în lecţii permite constatarea că acestea pot fi ordonate în două categorii: activităţi frecvent întâlnite în toate tipurile de lecţii (pregătirea clasei pentru lecţie, verificarea temelor efectuate acasă, recapitularea cunoştinţelor predate în lecţiile precedente, comunicarea obiectivelor lecţiei, explicarea temei pentru acasă) şi activităţi specifice unor tipuri de lecţii. Corelat cu aceasta, organizarea şi desfăşurarea lecţiilor se prezintă ca activităţi cu dublă însuşire de tehnică şi creaţie, în sensul că ele presupun cunoaşterea de către educator a modului de realizare eficientă a diferitelor tipuri de activităţi, a tehnicilor de lucru cu clasa şi, în acelaşi timp, o atitudine creatoare, inventivă în realizarea lor. O altă problemă care priveşte conceperea şi realizarea lecţiilor priveşte participarea celor doi factori umani: educatorul şi elevii. în didactica tradiţională, lecţia a fost privită, mai ales, sub unghiul acţiunii propunătorului, deci – predominant – ca .activitate de predare. Acest mod de abordare a fost corelat cu promovarea teoriei instruirii. Deşi este recunoscută şi prezenţa altor procese, rolul acestora este minimalizat, considerându-se că efectele lecţiei depind mai ales de acţiunea de predare. Didactica modernă atribuie acţiunii de predare o accepţiune mai cuprinzătoare, incluzând şi alte mecanisme ce au loc în cadrul interacţiunii dintre propunător şi elevi, cum ar fi activitatea de învăţare a elevilor, tipul de relaţie pedagogică educator – clasa de elevi ş.a. În consecinţă, lecţia este privită nu numai ca acţiune realizată de propunător şi „acceptată” sau „suportată” de elevi, ci, mai ales, ca interacţiune multiformă între factorii umani angajaţi în această activitate. Din perspectiva caracterului procesual al activităţii de instrucţie şi educaţie, lecţia se structurează pe secvenţe (etape), acestea constituind subunităţi componente, corelate funcţional. Secvenţele lecţiei reprezintă, prin obiectivele pe care le urmăresc, prin conţinut şi activităţile pe care le cuprind „situaţii de instruire” (educative), pe care educatorul le creează în vederea realizării scopurilor şi obiectivelor procesului de învăţământ. în acest fel, lecţia – ca activitate educativă complexă – reprezintă un ansamblu de asemenea situaţii subsumate. Printre principalele elemente constitutive ale situaţiei de instruire pot fi menţionate: conţinutul predării (învăţării), obiective pedagogice corespunzătoare conţinutului, funcţia îndeplinită în cadrul lecţiei (de comunicare, de repetare, de exersare etc.), un anumit mod de lucru cu clasa (interacţiune didactică), metode şi mijloace de învăţământ utilizate. O altă determinare în organizarea lecţiei decurge din considerarea ei ca „verigă” într-o succesiune de lecţii. Determinat de faptul că în cele mai multe cazuri, conţinutul unui obiect de învăţământ este organizat pe teme mari, capitole, subcapitole, acestor unităţi le corespund, în planul desfăşurării procesului didactic, „sistemele de lecţii”. în majoritatea situaţiilor, lecţia este o verigă într-un sistem, având o identitate proprie dată de conţinutul şi obiectivele sale distincte, generând o anumită activitate, toate acestea, însă, corelate cu celelalte lecţii din sistem. Chiar şi în cazurile, mai puţin frecvente, când lecţia nu „se înscrie” în sistemul unui capitol, ea reprezintă, totuşi, o verigă în şirul lecţiilor prin care se studiază conţinutul unui obiect de învăţământ, constituind, în acest fel, o continuare a lecţiilor care au precedat-o şi premisă pentru cele care urmează. 7. Alte forme de desfăşurare a activităţii instructiv-educative După cum s-a arătat, lecţia reprezintă forma principală de organizare a procesului didactic. Ea nu este însă singura modalitate de desfăşurare a acestei activităţi. Complexitatea procesului de învăţământ, multitudinea obiectelor pe care le vizează, marea diversitate a capacităţilor de învăţare, a aptitudinilor şi intereselor elevilor fac necesară utilizarea unei game variate de activităţi în vederea realizării finalităţilor educaţiei. În categoria acestor forme de desfăşurare a procesului instructiv-educativ, pot fi incluse: * consultaţiile şi activităţile suplimentare pentru sprijinirea elevilor care – din diferite motive – întâmpină dificultăţi în însuşirea conţinutului instruirii; * activităţile de aprofundare (cercuri ştiinţifice, tehnice, literare, artistice), de dezvoltare a aptitudinilor şi intereselor elevilor pentru diferite domenii ale cunoaşterii, în folosul celor care obţin performanţe înalte la unele discipline de învăţământ. În multe cazuri, elevii pentru care se organizează asemenea activităţi participă la olimpiade şi concursuri şcolare pe specialităţi; * activităţi de informare ştiinţifică, culturală etc. a elevilor, realizate, de obicei, cu grupuri mari de elevi; * excursii şi vizite cu scop de lărgire a orizontului de cunoaştere al elevilor (deosebindu-se de lecţiile-excursie care se efectuează în legătură cu tema unei lecţii). Asemenea forme de activitate se realizează, în cele mai multe cazuri, cu grupuri mai mici decât clasa de elevi, ori cu colectivităţi mai mari, reunind elevi din clase paralele sau chiar din clase diferite ca nivel de şcolaritate. Alte activităţi instructiv-educative se desfăşoară în conlucrare cu instituţii specializate; case ale elevilor şi copiilor, case ale tehnicii, muzee ş.a. Atât activităţile în afara clasei, cât şi cele extraşcolare sunt complementare procesului de învăţământ realizat prin lecţii. Ele contribuie, în moduri specifice, la realizarea scopurilor generale ale activităţii de instruire şi educaţie – pregătirea ştiinţifică şi tehnică a elevilor, formarea lor moral-civică. Funcţia instructiv-educativă a acestor activităţi s-a dezvoltat pe măsura lărgirii acţiunii de educaţie, sub influenţa ideilor educaţiei permanente. Privite în ansamblu, formele de organizare a procesului de învăţământ se constituie ca sistem, fiecare din acestea prezentând trăsături specifice de organizare şi funcţionalitate, dar toate desfăşurându-se ca acţiuni convergente, orientate în direcţia scopurilor vizate de întregul sistem. Teme de reflectie 1. Analizati si argumentati structura unor lecţii observate în cadrul practicii pedagogice; explicati relatia obiective-continut-metode; proiectati alternative de desfasurare a acestora. 2. Realizaţi schiţa de desfăşurare (structura) a unei lecţii de comunicare, recapitulare sau pentru formarea de priceperi si deprinderi, pe o anumită temă. 3. Identificaţi tipurile de acţiuni (procese) cu frecvenţă mare în lecţiile observate la practica pedagogică. Tema 10. Evaluarea în procesul de învăţământ 1. Evaluarea – componentă a procesului de învăţământ 2. Funcţiile evaluării în procesul didactic 3. Operaţiile principale ,ale evaluării 4. Modalităţi de integrare a acţiunilor evaluative în procesul de învăţământ 5. Tipuri de rezultate şcolare 6. Metode de verificare a rezultatelor şcolare 7. Aprecierea rezultatelor şcolare 1. 8. Factori perturbatori si erori in evaluare. Modalitati de corectare 9. Metodologia proiectarii, elaborarii, aplicarii si interpretarii probelor evaluative 10. Formarea capacitatii de autoevaluarela elevii din invatamantul primar 11. Perfectionarea metodologiei de evaluare a rezultatelor scolare din invatamantul primar 1. Evaluarea – componentă a procesului de învăţământ Cerinţa obiectivă de a conferi activităţii de instrucţie şi educaţie o eficienţă sporită – generată de exigenţele vieţii contemporane – face necesară intensificarea eforturilor pentru a asigura procesului de învăţământ un caracter cât mai raţional şi riguros prin: determinarea cât mai precisă a obiectivelor instruirii, organizarea conţinuturilor în concordanţă cu principalele caracteristici şi tendinţe ale ştiinţei şi tehnicii şi cu logica didactică, stabilirea strategiilor de predare-învăţare în raport cu obiectivele vizate şi conţinuturile definite, perfecţionarea acţiunilor de evaluare a rezultatelor şi a proceselor desfăşurate. Preocupările insistente, privind procesele evaluative, sunt stimulate de recunoaşterea faptului că evaluarea este o componentă esenţială a activităţii de învăţământ în general, a procesului didactic în special. Ea este – după cum consideră R. Ausubel - punctul final într-o succesiune de evenimente care cuprinde următorii „paşi”: stabilirea scopurilor pedagogice, prin prisma comportamentului dezirabil al elevilor; proiectarea şi executarea programului de realizare a scopurilor propuse: măsurarea rezultatelor aplicării programului. Conceperea şi desfăşurarea procesului de învăţământ presupun realizarea mai multor-acţiuni şi operaţii care pot fi grupate şi ordonate succesiv, astfel: În consecinţă, problematica pe care o generează acţiunea de evaluare face parte din ansamblul teoriei educaţiei, sau mai exact teoria evaluării – ca sistem de concepţii, principii şi tehnici referitoare la măsurarea şi aprecierea rezultatelor şcolare şi a procesului didactic –este componentă a tehnologiei didactice. Înţelegerea rolului şi funcţiilor acţiunii de evaluare în învăţământ implică, între altele, precizarea laturilor acestei activităţi asupra cărora operează procesele evaluative. În acest sens, două teze reprezentând achiziţii importante în evoluţia teoriei evaluării, cu incidenţă asupra perfecţionării tehnologiei didactice, au mare valoare explicativă: prima constă în extinderea acţiunilor evaluative, de la verificarea şi aprecierea rezultatelor – obiectiv tradiţional al acestora – la evaluarea procesului, a modului cum s-a desfăşurat activitatea care a condus la rezultatele constatate; a doua priveşte conceperea unor modalităţi mai eficiente de integrare a acţiunilor evaluative în activitatea didactică. Analiza proceselor de evaluare, din unghiul celor două abordări, permite relevarea esenţei acestei acţiuni şi anume aceea de cunoaştere a efectelor , activităţii desfăşurate, în vederea perfecţionării procesului în etapele următoare. Din perspectiva-relaţiei proces → produs şi produs (evaluat) → proces, evaluarea reprezintă un act necesar, aflat în legătura cu luarea deciziilor privind desfăşurarea activităţii respective. Ea este menită să furnizeze informaţii-necesare „reglării” şi „ameliorării” activităţii, pentru ca aceasta să se desfăşoare în condiţiile unei perfecţionări continue. Conceperea actului de evaluare a rezultatelor în conexiune cu procesul didactic pune în evidenţă o relaţie cu dublu sens, de o deosebită valoare metodologică. Rezultatele constatate pot fi apreciate şi explicate corespunzător in măsura în care sunt puse în legătură cu diferite componente ale procesului didactic şi cu activitatea in ansamblu. Tot aşa, calităţile şi funcţionalitatea fiecăruia din elementele constitutive ale procesului didactic (conţinutul, metodele, mijloacele de învăţământ, formele de organizare, sistemul relaţiilor educative etc.), precum şi însuşirile factorilor umani participanţi la desfăşurarea procesului se reflectă în rezultatele produse. Dar, pentru ca stabilirea relaţiei de condiţionare proces → produs să fie concludentă şi să conducă la adoptarea măsurilor adecvate în vederea ameliorării activităţii de la o etapă la alta, este necesară determinarea factorilor principali şi a situaţiilor cu rol hotărâtor pentru nivelul activităţii şi al rezultatelor. În acest sens, aplicarea analizei de sistem în studierea activităţii de instrucţie şi educaţie permite relevarea mai multor tipuri de factori care intervin in desfăşurarea acesteia, cum sunt; factori generali (economici, sociali, demografici, de sistem, condiţii didactico-materiale etc.); – factori umani şi însuşirile acestora: elevii trăsături, capacităţi, atitudini, nivel de pregătire); profesori (competenţă, atitudini, concepţiile lor pedagogice ş.a.); – componentele procesului de instrucţie şi educaţie (conţinuturi, metodologic, mijloace de învăţământ ş.a.m.d.). Rezultatele obţinute, reflectate în nivelul de pregătire al elevilor, sunt produsul interacţiunii multiforme a tuturor acestor factori, iar procesele evaluative vizează estimarea contribuţiei lor în desfăşurarea activităţii didactice şi obţinerea rezultatelor constatate. Analiza acestei relaţii evidenţiază o trăsătură definitorie a actului evaluativ, şi anume prezenţa acestor acţiuni în orice demers pedagogic şi pe tot parcursul procesului, de la determinarea obiectivelor până la rezultate. 2. Funcţiile evaluării în procesul didactic Relaţiile funcţionale dintre acţiunile de evaluare a rezultatelor şcolare, pe de o parte, şi procesele de instruire şi educare, pe de altă parte, relevă funcţiile fundamentale ale evaluării în activitatea şcolară. Prima din acestea este de constatare şi apreciere a rezultatelor produse. Următoarea vizează cunoaşterea factorilor şi situaţiilor care au condus la obţinerea rezultatelor constatate, deci, o diagnosticare a activităţii desfăşurate. Rostul evaluării rezultatelor şcolare nu se limitează, aşadar, la cunoaşterea acestora şi la clasificarea şi ierarhizarea elevilor în funcţie de performanţele obţinute, ci constă, mai ales, în a stabili elementele izbutite ale procesului, care au asigurat succesul, precum şi aspectele nereuşite, punctele critice ce urmează să fie remediate. În continuare, constatarea şi diagnosticarea, oferă, prin datele şi informaţiile referitoare la starea procesului, sugestii pentru deciziile ce urmează a fi adoptate cu privire la desfăşurarea activităţii în etapele următoare şi anticiparea rezultatelor posibile. Sub acest aspect, evaluarea îndeplineşte o funcţie de predicţie (prognosticare). Prin urmare, cunoaşterea rezultatelor, explicarea acestora prin factorii şi condiţiile care le-au produs (diagnosticarea procesului), precum şi prevederea desfăşurării activităţii în secvenţele următoare constituie sensul şi funcţiile esenţiale ale evaluării. Aceste funcţii sunt complementare. Pe fondul acestor funcţii generale, evaluarea în activitatea didactică realizează însă şi multiple funcţii specifice, pedagogice care privesc, îndeosebi, participanţii la acest proces: elevii şi profesorii. În legătură cu elevii, evaluarea rezultatelor acestora are efecte pozitive asupra activităţii lor, îndeplinind un gen de „supraveghere” a activităţii de învăţare a elevilor prin faptul că o orientează către conţinuturile esenţiale şi determină stilul de învăţare, o susţine motivaţional şi o stimulează, prin aprecierile pe care le implică („întăriri pozitive”), îi antrenează pe elevi la o activitate susţinută. Verificările asupra pregătirii elevilor contribuie substanţial la clarificarea şi consolidarea cunoştinţelor acumulate, care sunt „fixate”, „sistematizate” şi „integrate în structuri” prin activitatea de recapitulare şi sinteză pe care o prilejuiesc. De asemenea, controlul sistematic oferă elevilor un feedback operativ asupra performanţelor atinse şi-i ajută să determine conştient obiectiv în ce măsură acestea corespund obiectivelor stabilite. Se asigură, pe această cale, o „relaţie a elevului faţă de sine ca subiect al acţiunii”. În acest fel, efectele pozitive ale evaluării rezultatelor şcolare se reflectă în atitudinea elevilor faţă de activitatea şcolară, în dezvoltarea capacităţii şi a obişnuinţei autoevaluare prin raportarea performanţelor atinse la cele aşteptate de şcoală. În ceea ce priveşte acţiunea profesorului, cunoaşterea nivelului atins de elevi în dezvoltarea lor generală şi a rezultatelor obţinute este necesară în fiecare moment al desfăşurării procesului didactic, ajutându-l pe propunător să determine punctele forte şi lacunele procesului de instruire/învăţare, în perspectiva obiectivelor avute în vedere. Modul în care clasa de elevi a asimilat conţinutul predat oferă învăţătorului posibilitatea diagnosticării dificultăţilor întâmpinate de aceştia, identificării problemelor în care sunt necesare explicaţii suplimentare şi-i sugerează, totodată, modificările ce se impun în desfăşurarea activităţii în etapa următoare. Natura funcţiei Sfera de operare a funcţiei Instrumentele cele mai frecvent utilizate Diagnostică Identificarea nivelului performanţei, punctele tari şi pe cele slabe, pe domenii ale performanţei. Instrumente de evaluare diagnostică: teste psihologice, de inteligenţă, teste de cunoştinţe sau de randament etc. Prognostică Estimarea domeniilor sau a zonelor cu performanţe viitoare maximale ale educabililor. Teste de aptitudini, de capacităţi sau abilităţi specifice. De selecţie Clasificarea candidaţilor în ordinea descrescătoare a nivelului de performanţă atins, într-o situaţie de examen sau de concurs. Funcţia se poate actualiza în situaţia necesităţii creării claselor de nivel. Ideală este utilizarea ţestelor standardizate de tip normativ. Funcţia este activată şi de către anumite componente ale examenelor naţionale. De certificare Recunoaşterea statutului dobândit de către candidat în urma susţinerii unui examen sau a unei evaluări cu caracter normativ. Eliberarea de certificate, diplome, acte dovedind dobândirea unor capacităţi. Motivaţională Activează şi stimulează autocunoaşterea, autoaprecierea, valenţele metacognitive în raport cu obiectivele procesului educaţional, stabilite de la început sau în funcţie de obiectivele de evaluare comunicate anterior. Feedback structurat din partea profesorului-evaluator, informai (oral) sau formal (sub forma rapoartelor-comentarii). De consiliere Orientează decizia elevilor şi a părinţilor, în funcţie de nivelul performanţelor obţinute, astfel încât orientarea şcolară şi/sau profesională a elevilor să fie optimă, în echilibru stimulativ între dorinţe şi posibilităţi. Discuţii individuale, „seri ale părinţilor", vizite cu scop de familiarizare a unor instituţii educaţionale, alte forme destinate elevilor sau părinţilor. Tabel: Functiile evaluarii 3. Operaţiile principale ,ale evaluării Evaluarea constituie o acţiune complexă care presupune realizarea mai multor operaţii. Deşi acestea sunt în strânsă legătură şi se prezintă ca elemente componente ale unui proces unitar, totuşi sunt diferite prin natura lor şi prin rolul îndeplinit. Principalele operaţii cpnstau în: * măsurarea fenomenelor pe care le vizează evaluarea; * interpretarea şijigrecierea dalelor obţinute; * adoptarea deciziilor ameliorative. Uneori, evaluarea este raportată numai la una din aceste operaţii, mai cu seamă la aprecierea rezultatelor. Această tendinţă se explică prin aceea că relativ târziu a fost recunoscut faptul că în activitatea de învăţământ, cu tot caracterul precumpănitor „calitativ” pe care îl au cele mai multe din acţiunile şi rezultatele ei şi cu toate dificultăţile de cuantificare a acestora, sunt posibile măsurători ale căror date urmează să constituie temeiul unor aprecieri mai exacte asupra aspectelor evaluate. Măsurarea constă în utilizarea unor procedee prin care se stabileşte „o relaţie-funcţională între un ansamblu de simboluri (cifre, litere, expresii) şi un ansamblu de obiecte şi subiecte sau evenimente, conform unei caracteristici observabile pe care acestea o posedă în diferite grade”. Aprecierea – sau, într-o accepţiune uzuală, evaluarea – presupune emiterea unei judecăţi de valoare asupra rezultatului unei măsurători, acordându-i o semnificaţie pe baza unui criteriu sau a unei scări de valori. Delimitarea celor două concepte se impune nu numai pentru rigoare teoretică ci, mai ales, în perspectiva implicaţiilor practice pe care le are. Exactitatea măsurătorilor depinde, în mare parte, de calitatea instrumentelor folosite (probelor aplicate), de gradul în care acestea sunt adecvate fenomenelor măsurate, precum şi de priceperea evaluatorului. Măsurătorile, chiar şi asupra rezultatelor şcolare, pot atinge uneori un grad înalt de obiectivitate. Aprecierea implică adoptarea unor criterii pentru prevenirea şi înlăturarea circumstanţelor care generează subiectivismul. Calitatea ei este, însă, dependentă, în mod sensibil, de experienţa şi trăsăturile personalităţii evaluatorului. De aceea, după cum se va arăta, aprecierile emise asupra rezultatelor şcolare prezintă, în multe cazuri, o oarecare notă de subiectivism. Decizia se exprimă în concluziile desprinse din interpretarea datelor evaluării rezultatelor, mai ales din diagnosticarea activităţii care a produs rezultatele constatate, precum şi măsurile preconizate pentru înlăturarea neajunsurilor, pentru îmbunătăţirea activităţii în etapa următoare. 4. Modalităţi de integrare a acţiunilor evaluative în procesul de învăţământ Cercetările întreprinse şi experienţa şcolară demonstrează că actul de evaluare devine fecund, realizându-şi funcţiile, în condiţiile integrării lui optime în procesul didactic, ca acţiune constitutivă a acestuia, menită să furnizeze informaţii cu privire la desfăşurarea procesului şi la rezultatele obţinute, în vederea perfecţionării lui. în didactica contemporană este unanim recunoscută necesitatea realizării evaluării în procesul de instrucţie şi educaţie, astfel încât' aceasta să nu se realizeze ca activitate independentă de procesul de instruire, suprapusă acestuia, ci să se integreze în profunzime, organic, în actul didactic însuşi. Ceea ce constituie, însă, terenul unor confruntări de idei şi experienţe este găsirea celor mai eficiente modalităţi de integrare a actelor evaluative în procesul didactic şi realizarea acţiunilor de această natură. Experienţa şcolară permite conturarea a trei forme de evaluare, după modul de integrare a lor în desfăşurarea procesului didactic: a) evaluarea iniţială; b) evaluarea cumulativă (sumativă) şi c) evaluarea continuă (formativă). a) Prima dintre acestea, evaluarea iniţială, se efectuează la începutul unui program de instruire şi este menită să stabilească nivelul de pregătire a elevilor, în acest moment, condiţiile în care aceştia se pot integra în activitatea care urmează. Ea reprezintă una din premisele conceperii programului de instruire. Cunoaşterea capacităţilor de învăţare ale elevilor, a nivelului de pregătire de la care pornesc şi a gradului în care stăpânesc cunoştinţele şi abilităţile necesare asimilării conţinutului etapei care urmează, constituie o condiţie hotărâtoare pentru reuşita activităţii didactice. Această relaţie devine evidentă în situaţii în care educatorul începe activitatea cu elevi al căror potenţial de învăţare nu-l cunoaşte, la începutul unui ciclu de învăţământ sau chiar al unui an şcolar. În concordanţă cu rolul acestei modalităţi de evaluare, preocuparea învăţătorului pentru cunoaşterea elevilor ce vor fi primiţi în clasa întâi, încă din perioada frecventării grădiniţei, dobândeşte o importanţă deosebită, aceasta constituind una din condiţiile integrării copiilor, cu şanse de reuşită, în activitatea şcolară. Subliniind rolul şi însemnătatea acestui tip de evaluare pentru integrarea elevilor în activitatea care începe, R. Ausubel conchide: „Dacă aş vrea să reduc toată psihopedagogia la un singur principiu, eu spun: ceea ce influenţează cel mai mult învăţarea sunt cunoştinţele pe care elevul le posedă la plecare. Asiguraţi-vă de ceea ce el ştie şi instruiţi-l în consecinţă”. Obiectivele acestei evaluări privesc cunoaşterea capacităţilor generale de învăţare ale elevilor, a faptului dacă elevii stăpânesc acele cunoştinţe şi abilităţi necesare înţelegerii conţinuturilor programului care urmează. Evaluarea elevilor se realizează prin examinări orale şi, mai cu seamă, prin probe scrise. Aceste probe realizează un diagnostic al pregătirii elevilor şi totodată îndeplinesc o funcţie predictivă, indicând condiţiile în care elevii vor putea asimila conţinuturile noului program de instruire. Datele obţinute prin evaluările de această natură ajută la conturarea activităţii următoare în trei planuri: modul adecvat de predare-învăţare a noului conţinut; aprecierea oportunităţii organizării unui program de recuperare pentru întreaga clasă; adoptarea unor măsuri de sprijinire şi recuperare a unor elevi. b) în ceea ce priveşte celelalte două modalităţi – evaluarea sumativă şi evaluarea continuă – acestea marchează tranziţia de la un model tradiţional către unul mai eficient, în perspectiva funcţiilor pe care le îndeplineşte actul - evaluării în activitatea didactică. Ele se disting nu atât prin natura tehnicilor de măsurare folosite sau al criteriilor de apreciere a rezultatelor constatate, cât, mai ales, prin modul în care sunt realizate acţiunile de evaluare în raport cu desfăşurarea procesului şi prin funcţiile pe care le îndeplinesc. Evaluarea cumulativă (sumativă) este realizată prin verificări parţiale pe parcursul programului şi o estimare globală, de bilanţ, a rezultatelor pe perioade lungi, în general corespunzătoare trimestrelor şcolare sau anului şcolar. Ea realizează un sondaj atât în ceea ce-i priveşte pe elevi, cât şi materia a cărei însuşire este supusă verificării. Datorită acestui fapt, evaluarea sumativă nu poate oferi informaţii complete cu privire la măsura în care toţi subiecţii cunosc conţinutul ce trebuie asimilat. Apoi, evaluarea realizată nu însoţeşte procesul didactic, secvenţă cu secvenţă, şi, în consecinţă, nu permite ameliorarea lui decât după perioade relativ îndelungate şi, de regulă, pentru seriile viitoare de elevi. c) Modelul evaluării continue (formative) înlătură neajunsurile amintite. El presupune verificarea rezultatelor pe parcursul procesului didactic, realizată pe secvenţe mai mici. De asemenea, în locul verificărilor prin sondaj, îşi propune să evalueze performanţele tuturor elevilor privind întreg conţinutul esenţial al materiei parcurse în secvenţa respectivă. Verificându-i pe „toţi” din „toată materia”, evaluarea formativă permite cunoaşterea, identificarea neajunsurilor, a punctelor critice după fiecare secvenţă de instruire şi, în consecinţă, adoptarea unor măsuri de recuperare faţă de unii elevi şi de ameliorare a 'procesului. Prin aceasta, evaluarea se constituie ca mijloc eficace de prevenire a situaţiilor de eşec. Reţinând ca trăsătură esenţială contribuţia la ameliorarea operativă a procesului didactic şi, implicit, a rezultatelor, mulţi autori atribuie acestui model funcţia unei evaluări de progres. De asemenea, teoreticienii strategiei „învăţării depline” (B. Bloom, J. Caroll ş.a.) înscriu acest tip de evaluare printre elementele de bază ale modelului preconizat, considerându-l un principiu fundamental al unei activităţi didactice eficiente. Una din problemele pe care le comportă evaluarea continuă o constituie frecvenţa evaluărilor, intervalul la care este de dorit să fie realizate. Unii autori îndeamnă să fie efectuate după fiecare lecţie, în timp ce alţii propun intervale de timp mai mari. Experienţa demonstrează că asemenea evaluări sunt raţional integrate în actul didactic, realizându-le, de regulă, pe sisteme de lecţii corespunzătoare unor capitole de 5-6 ore de curs. Aceasta nu exclude posibilitatea de a se recurge şi la evaluări pe parcursul unui capitol mai întins şi chiar după unele lecţii al căror conţinut reprezintă „cheia” înţelegerii întregului capitol. Un asemenea mod de integrare a evaluării în procesul didactic îşi găseşte justificarea în mai multe circumstanţe: conţinuturile instruirii sunt structurate logic pe sisteme de lecţii; sunt relativ puţine obiective terminale, realizabile într-o singură lecţie şi care să facă necesară verificarea îndeplinirii lor, iar multe din comportamente sunt consolidate de-a lungul mai multor lecţii; se reduce timpul folosit pentru examinări, rămânând disponibilă o parte tot mai mare pentru activităţi de instruire-învăţare. Cercetări întreprinse de noi arată că timpul utilizat pentru evaluări realizate în această manieră reprezintă 8–10% din timpul de instruire, faţă de 30–35% cât ocupă în evaluarea tradiţională. Evaluarea continuă presupune nu numai verificarea tuturor elevilor, privind asimilarea întregii materii, ci şi cunoaşterea de către elevi a rezultatelor obţinute, a gradului de îndeplinire a obiectivelor urmărite. Ea realizează un feed-back continuu, elevii dobândind confirmarea prestaţiilor lor pe parcursul procesului. Cercetări întreprinse. în această direcţie, ca şi experienţa pe care o prezintă instruirea programată, demonstrează rolul important pe care îl au „întăririle pozitive” în învăţare şi efectele pe care cunoaşterea promptă de către elevi a rezultatelor activităţilor lor le are asupra învăţării; invers, întârzierea răspunsului diminuează puterea motivaţiei faţă de activitatea şcolară, constituind chiar sursa unor stări de nelinişte, de anxietate. Analiza comparativă a celor două moduri de integrare permite să sintetizăm următoarele note definitorii ale acestora: Evaluarea cumulativă (sumativă) Evaluarea continuă (formativă) Se realizează prin: — verificări parţiale, încheiate cu asupra rezultatelor; — verificări sistematice pe parcursul aprecieri de bilanţ programului, pe secvenţe mai mici. Operează evaluarea prin: — verificări prin sondaj în rândul elevilor şi în materie; — verificarea tuturor elevilor şi asupra întregii materii (a elementelor esenţiale ale conţinutului), dată fiind realitatea că nu toţi elevii învaţă deopotrivă un conţinut şi că un elev nu stăpâneşte în măsură egală diferite părţi ale materiei. Vizează in principal: — evaluarea rezultatelor, având efecte reduse pentru ameliorarea procesului — evaluarea rezultatelor şi a procesului care le-a produs, în vederea ameliorării acestuia, scurtând considerabil intervalul dintre evaluarea rezultatelor şi perfecţionarea activităţii. Apreciază rezultatele preponderent prin: — compararea lor cu scopurile ale disciplinei; — compararea lor cu obiectivele concrete operaţionale urmărite şi prin înregistrarea .progreselor realizate pe parcursul programului. Exercită, în principal, funcţia de: — constatare a rezultatelor şi de clasificare (ierarhizare) a elevilor; — constatare a rezultatelor şi sprijinirea continuă a elevilor de-a lungul programului, substituind aprecierilor definitive (succes/eşec), aprecieri menite să-i ghideze pe elevi, să-i stimuleze în învăţare. Generează: — atitudini de nelinişte la elevi şi chiar situaţii stresante, relaţii de adversitate; — relaţii de cooperare educator-elevi şi cultivă capacitatea de autoevaluare la elevi. Sub raportul folosirii timpului de învăţare: — utilizează o parte considerabilă (aproximativ 1/3) din timpul afectat instruirii-învăţării în clasă. — diminuează considerabil timpul utilizat pentru actele evaluative, sporind disponibilităţile de timp pentru activităţi de instruire-învăţare. Realizarea funcţiilor esenţiale ale actului evaluativ în procesul didactic presupune folosirea atât a formelor de evaluare iniţială cât şi a celor operate pe parcursul şi la sfârşitul procesului didactic, oferind date necesare pentru îmbunătăţirea sistematică a acestuia. Cele două moduri de integrare nu sunt cu totul distincte, opuse, ci, mai degrabă complementare. De aceea, o acţiune de evaluare eficace trebuie să fie, în mod necesar, continuă şi completă. Recunoaşterea legăturilor dintre diferitele modalităţi de evaluare a activităţii didactice conduce la singura atitudine justificată şi eficientă faţă de folosirea lor şi aceasta se exprimă nu în opţiunea pentru una din aceste forme, ci în îmbinarea acestora, în realizarea unui proces de evaluare în forme ^şi cu funcţii multiple, perfect integrat activităţii didactice. 5. Tipuri de rezultate şcolare Rezultatele obţinute în procesul de învăţământ reprezintă o realitate complexă, un produs cu multiple aspecte. Ele constituie indicatorul cel mai concludent pentru calitatea şi eficienţa procesului didactic. În marca varietate a aspectelor pe care le prezintă produsele activităţii de instrucţie şi educaţie se pot distinge mai multe categorii, a căror evaluare prezintă trăsături specifice: a) Cunoştinţele acumulate reprezintă aspecte importante ale rezultatelor instruirii. Instrucţia dobândită constituie unul din parametrii principali ai personalităţii. în învăţământul tradiţional, propriu epocii care cunoaşte o dezvoltare lentă, acumularea unui volum rât mai bogat de cunoştinţe constituia obiectivul fundamental al instrucţiei. Societatea contemporană, caracterizată prin progresul rapid al ştiinţei şi tehnicii, precum şi printr-o mare mobilitate a vieţii sociale, înregistrează în planul obiectivelor educaţiei deplasarea accentului pe dezvoltarea facultăţilor intelectuale, formarea capacităţii de auto-instruire şi a altor abilităţi. Această mutaţie nu semnifică, însă, subestimarea preocupărilor orientate către acumularea informaţiei utile, care reprezintă conţinutul esenţial al disciplinelor studiate, ci exprimă cerinţa de a realiza, o dată cu asimilarea cunoştinţelor, un proces dirijat de dezvoltare a capacităţilor intelectuale. Acţiunile de evaluare a cunoştinţelor însuşite de elevi privesc cu deosebire: volumul informaţiei acumulate, cu referire – îndeosebi – la informaţia esenţială; nivelul de însuşire a acestei informaţii, concretizat în tipuri de comportamente care dovedesc învăţarea lor (de la memorarea unor date, fapte, evenimente etc. şi capacitatea de a le reproduce, continuând cu comportamente exprimate în capacitatea de aplicare, de transfer, până la comportamente corespunzătoare capacităţii de a efectua operaţii logice asupra conţinutului asimilat – analiză, sinteză, comparaţii, clasificări ş.a.m.d.); caracterul structurat, precis şi durabil ăl cunoştinţelor însuşite ş.a. b) Dezvoltarea capacităţilor intelectuale a devenit; în învăţământul contemporan, un criteriu de bază al aprecierii eficienţei acesteia. A-i învăţa pe elevi să gândească şi cum să gândească, a le forma capacitatea de autoinstruire înseamnă a le crea acea disponibilitate pentru instruire continuă, condiţie esenţială a succesului pe treptele următoare de învăţământ, pentru integrarea eficientă în activitatea profesională şi adaptarea la schimbările atât de rapide în ştiinţă şi în tehnică, în viaţa socială. Evaluarea sub acest aspect a rezultatelor activităţii instructiv-educative este mai puţin izbutită în practica şcolară decât evaluarea cunoştinţelor însuşite, datorită faptului că progresele înregistrate de elevi în direcţia dezvoltării capacităţilor intelectuale sunt mai greu de cuantificat, ceea ce face mai dificilă măsurarea lor. Cu toate acestea este posibil ca învăţătorul să aprecieze capacitatea elevilor de a efectua operaţii de analiză, sinteză, comparaţie, clasificare etc. ca indicatori ai dezvoltării intelectuale a acestora. c) Capacitatea de aplicare a cunoştinţelor. Valoarea învăţării Se dezvăluie, pe lângă cunoştinţele acumulate, în capacitatea elevilor de a-şi însuşi noi cunoştinţe din ce în ce mai complexe, în creşterea capacităţii de investigare şi cu deosebire de a folosi cunoştinţele asimilate în rezolvarea unor probleme teoretice sau în acţiuni practice! Principiul referitor la legătura strânsă dintre teorie şi practică relevă însemnătatea formării capacităţii de a aplica cele învăţate. Scopul instrucţiei este exprimat nu numai în cerinţa de „a cunoaşte”, ci şi de „a şti să aplici”, deci pregătirea pentru a şti să faci. Pentru evaluarea lor se impune sublinierea că acest aspect al rezultatelor şcolare prezintă o dublă apartenenţă, atât la obiective cognitive, cât şi la cele psihomotorii. Întrucât în procesul formării deprinderilor practice este prezentă totdeauna şi o componentă intelectuală, acţiunile de evaluare nu se pot limita la măsurarea şi aprecierea „deprinderilor motorii”. d) Trăsături de personalitate şi conduita elevilor. Relaţia de condiţionare reciprocă a diferitelor aspecte ale procesului de formare a elevilor face necesară şi evaluarea trăsăturilor formate, a atitudinilor şi a conduitei acestora. Cele mai multe din acestea privesc obiectivele afective ale procesului instructiv-educativ şi constituie atât rezultate ale activităţii, cât şi condiţii care influenţează puternic randamentul şcolar al elevilor. Determinat de faptul că efectele de această natură relevă aspecte calitative ale activităţii şi ale rezultatelor acestora, evaluarea lor în practica şcolară curentă se exprimă în aprecieri generale, globale şi nu au precizia aprecierilor operate asupra realizării obiectivelor cognitive. 6. Metode de verificare a rezultatelor şcolare 6.1. Metode traditionale de evaluare Sistemul metodologic al evaluării performanţelor elevilor cuprinde mai multe forme de verificare, metode şi procedee de examinare. O grupare a acestora este posibilă şi utilă. Astfel, ele pot aparţine următoarelor categorii: observarea curentă a comportamentului de învăţare al elevilor; diferite tipuri de probe (orale, scrise, practice etc.); analiza rezultatelor diverselor activităţi ale elevilor. Cele mai frecvent aplicate sunt probele orale, scrise şi practice. * Observarea curentă a comportamentului elevilor în timpul lecţiilor permite cunoaşterea interesului elevilor pentru studiu, modul în care participă la activitatea desfăşurată, îndeplinirea îndatoririlor şcolare, calitatea răspunsurilor în cadrul dialogului frontal din timpul lecţiilor ş.a. * Metodologia verificărilor orale formulează cerinţe referitoare la: frecvenţa (ritmicitatea) examinării, enunţul întrebărilor şi elaborarea răspunsurilor, necesitatea antrenării întregii clase în completarea sau corectarea răspunsurilor elevilor chestionaţi, extinderea verificării de la informaţia memorată de elevi şi a posibilităţii de a o reda, la capacitatea de transfer şi de a opera cu cunoştinţele în explicarea altor fenomene. În folosirea chestionărilor orale este necesar să fie avute în vedere unele, limite ale acestora. De pildă, sunt numeroase circumstanţe care influenţează obiectivitatea evaluării rezultatelor pe această cale: gradul diferit de dificultate a întrebărilor, de la un elev la altul; variaţia stării afective a examinatorului şi a comportamentului acestuia în diferite momente ş.a. Datorită acestor factori, evaluările realizate pe baza examinărilor orale prezintă un grad ridicat de varietate interindividuală (de la un evaluator la altul) şi chiar intraindividuală (la acelaşi examinator, dar în momente diferite). Nu poate fi subestimat nici faptul că, prin examinarea orală, nu este posibilă cunoaşterea modului în care toţi elevii stăpânesc un anumit conţinut, ea realizând mai totdeauna b evaluare prin sondaj. Atunci când se urmăreşte verificarea tuturor elevilor referitor la o temă mai cuprinzătoare, evaluarea prin această metodă necesită mult timp. c) Examinarea prin probe scrise se realizează recurgându-se la mai multe tipuri de lucrări: – probe scrise de control curent (extemporale) cuprinzând câteva întrebări din lecţia curentă şi care durează 10-15 minute; lucrări de control la sfârşitul unui capitol, folosite mai ales în condiţiile aplicării unui sistem de evaluare continuă; – lucrări scrise trimestriale, de obicei pregătite prin lecţii de recapitulare şi de sinteză şi utilizate în învăţământul gimnazial şi liceal. Sunt practicate şi alte moduri de verificare scrisă, cum sunt: „lucrări scurte de tip obiectiv”, constând în câteva întrebări la care elevii răspund în scris, succesiv, corectarea făcându-se de către elevi, fie frontal – pe baza unei lucrări reuşite (model), fie prin schimbarea lucrărilor. Unele avantaje pe care le prezintă probele scrise fac să fie preferate altor metode. Acestea se referă la faptul că anonimatul lor (posibil de realizat) permite examinatorului realizarea unei aprecieri mai puţin influenţată de părerea pe care şi-a format-o asupra elevului; – permit verificarea unui număr marc de elevi într-un timp dat; – fac posibilă verificarea tuturor elevilor referitor la însuşirea unui anumit conţinut, ceea ce favorizează compararea rezultatelor; – oferă elevilor timizi sau celor care îşi elaborează mai lent răspunsurile posibilitatea de a expune nestânjeniţi cunoştinţele. În schimb, comparativ cu examinările orale, verificarea prin probe scrise nu permite ca unele erori ale elevilor în formularea răspunsurilor să fie lămurite şi corectate pe loc de către examinator. De asemenea, nu este posibilă nici orientarea elevilor, prin întrebări suplimentare, către un răspuns corect şi complet. Probele scrise măresc rolul întâmplării în evaluarea rezultatelor, mai ales atunci când conţinutul lor nu acoperă decât o mică parte din materia a cărei asimilare este verificată. În rândul lucrărilor scrise, o notă specifică o prezintă probele aplicate la sfârşitul unui capitol, în contextul practicării evaluării continue. Conţinutul acestora acoperă toate elementele esenţiale ale conţinutului capitolului respectiv şi, prin urmare, verifică, de regulă, îndeplinirea tuturor obiectivelor terminale corespunzătoare lor. In afară de un număr limitat din aceste probe, pe care le corectează şi le notează profesorul, multe sunt verificate de elevii înşişi, prin autocorectare sau intercorectare. Rostul lor principal nu este de a realiza clasificarea elevilor după notele obţinute, ci de a oferi educatorului informaţii privind calitatea activităţii realizate şi efectele acesteia exprimate în nivelul de pregătire al elevilor. Totodată, ele semnalează situaţiile în care unii elevi nu au asimilat satisfăcător conţinutul verificat şi, în consecinţă, fac necesară aplicarea unor măsuri recuperatorii. De aceea, prelucrarea rezultatelor se poate efectua prin alcătuirea unui tabel cu dublă intrare (matrice), în care coloanele indică întrebări (itemurile), iar pe rânduri sunt înregistraţi elevii; pentru fiecare elev se marchează întrebările la care acesta nu a dat un răspuns satisfăcător. Totalurile pe rânduri arată performanţele elevilor, delimitând starea de reuşită de starea de nereuşită, iar pe coloane indică gradul de însuşire a fiecărui conţinut esenţial verificat prin întrebarea respectivă. Întrebări Întrebări Total Elevi 1 2 3 4 5 A.V. B.C CI. X X X Total Elaborarea unei probe scrise constituie o activitate complexă şi presupune realizarea mai multor operaţii, întrunind caracteristicile unui algoritm: * precizarea obiectivelor pedagogice şi a conţinutului a căror însuşire este verificată; * analiza conţinutului materiei asupra căreia se face verificarea, având ca rezultat stabilirea elementelor esenţiale, semnificative pentru înţelegerea materiei în întregime, precum şi precizarea comportamentelor în care se exprimă asimilarea conţinuturilor esenţiale (reproducere, aplicare, capacitate de a efectua operaţii logice etc.) şi a posibilităţilor de a le măsura; alcătuirea probei, prin redactarea întrebărilor (itemilor) în concordanţă cu obiectivele pedagogice a căror îndeplinire este verificată. în acest sens, o importanţă deosebită 6 prezintă alegerea tipurilor de întrebări care corespund naturii obiectivelor şi conţinutului verificat. După modul în care se poate răspunde la ele, întrebările pot fi: – cu răspunsuri „deschise”, care presupun elaborarea completă de către elevi a răspunsului; acestea sunt fie de tip „redactare” (tratarea unei teme), fie „răspunsuri scurte” (formate din câteva fraze sau chiar câteva cuvinte); – cu răspunsuri „închise”, la care subiecţii nu elaborează răspunsurile, ci le aleg din mai multe răspunsuri care le sunt oferite (se pot prezenta sub 3 variante: – tipul „alegere multiplă”, când se oferă subiecţilor mai multe răspunsuri, din care numai unul este corect şi care urmează deci să fie ales, ceea ce face necesar ca răspunsurile greşite (distractorii) să fie în aparenţă acceptabile; – tipul „corect-greşit”, constând în a atribui una din aceste aprecieri enunţului prezentat de item. Tipuri de itemi: Ietmii obiectivi permit măsurarea mai exactă a rezultatelor, fiind dominanţi în testele de cunoştinţe, mai ales în cele standardizate. Pot dobândi formă de: * itemi cu alegere duală, care presupun alegerea unui răspuns din două râs punsuri oferite: adevărat/fals; corect/greşit; da/nu etc. * itemi de tip asociere simplă (împerechere) - solicită stabilirea unor corespondenţe între cuvinte, propoziţii, fraze, numere, litere, diverse simboluri, distribuite în două, grupe (coloane, rânduri), prima grupă reprezentând enunţul itemului, iar a doua, răspunsurile. * itemi cu alegere multiplă - solicită alegerea unui răspuns dintr-o listă de alternative oferită. * Categoria itemilor obiectivi se caracterizează prin: obiectivitate ridicată a notării, validitate înaltă pentru cunoştinţe asimilate şi pentru probleme abordate analitic, grad înalt de directivism în ceea ce priveşte elaborarea răspunsurilor, măsoară cu precădere rezultatele situate în zona informaţiilor, a domeniului cognitiv. * În utilizarea lor trebuie ţinut cont de faptul că prezintă unele inconveniente: fac apel la memorie, fiind adecvaţi verificării învăţărilor bazate pe receptare şi recunoaştere şi mai puţin apelează la gândire şi la învăţarea creativă; construirea lor este anevoioasă, mai ales a distractorilor (răspunsurile aparent corecte), întrucât caracterul lor eronat nu trebuie să fie evident. * Iemii subiectivi, cuprind întrebări şi cerinţe care presupun elaborarea răspunsurilor de către cei examinaţi. Această categorie include: * itemi „cu răspuns scurt", formulat într-o manieră directă şi concisă, specificând în mod clar natura răspunsului corect; * itemi „de completare", solicită drept răspuns câteva cuvinte care să se înscrie în contextul suport oferit (text lacunar); * întrebări structurate, constituite din mai multe întrebări subsumate, legate printr-un element comun şi conducând la realizarea unor mici eseuri (răspuns coerent elaborat); * itemi cu răspuns deschis (de tip eseu), testează capacitatea de tratare corectă a unui subiect, originalitatea, capacitatea creativă. Se prezintă ca itemi „tip eseu" sau ca solicitări privind rezolvarea de probleme. Itemii subiectivi reprezintă moduri generale şi naturale de cunoaştere a performanţelor şcolare şi, datorită acestui fapt, dispun de validitate înaltă de evaluare a performanţelor complexe, aparţinând zonelor superioare ale comportamentelor domeniului cognitiv. Tipurile de itemi sunt într-o relaţie de complementaritate. Această relaţie evidenţiază faptul că un anumit tip de itemi nu se substituie celorlalte, ci se adaugă acestora, constituind o alternativă. Aplicarea probei şi prelucrarea rezultatelor pentru a ajunge la aprecierea generală a acestora. în acest scop, matricea prezentată anterior constituie un mijloc corespunzător. Fiecare din metodele şi tehnicile de verificare enunţate prezintă avantaje şi limite. Ele fac apel la capacităţi cognitive diferite şi prin urmare nu oferă toate aceleaşi informaţii despre rezultatele şcolare şi despre procesul didactic. Datorită acestui fapt, precum şi diversităţii obiectivelor activităţii, nici un instrument de măsurare nu poate fi considerat universal valabil pentru toate obiectivele şi conţinuturile şi nu poate furniza un tablou cuprinzător al schimbărilor şi rezultatelor elevilor. Verificarea completă a realizării obiectivelor vizate în procesul de instrucţie şi educaţie se obţine prin îmbinarea diferitelor tehnici de măsurare şi prin folosirea, de fiecare dată, a celei mai adecvate. Examinarea prin probe practice realizează verificarea modului în care elevii efectuează diferite lucrări specifice unor obiecte de învăţământ. Este folosită, în special, pentru verificarea conţinutului experimental şi practic al instruirii, deşi sunt numeroase situaţii în care verificarea cu ajutorul acestor probe oferă şi informaţii referitoare la gradul de însuşire a conţinutului teoretic. Probele de acest tip sunt folosite, îndeosebi, la obiecte de învăţământ cum sunt: matematica, cunoştinţe, despre natură, educaţia fizică etc. Probele practice sunt utilizate în vederea evaluării capacităţii elevilor de a aplica anumite cunoştinţe teoretice, precum şi a nivelului de dezvoltare a deprinderilor şi priceperilor de ordin practic. în didactica actuală accentul se pune pe trecerea progresivă de la „a şti", la „a şti să faci" şi „a şti să fii". Asemenea obiective sunt prezente şi în disciplinele socioumane, multe obiective pedagogice reprezentând o combinaţie de intenţii psihomotorii (acţionale) şi cognitive, uneori chiar afectiv-atitudinale. Se evaluează atât procesul (acţiunea realizată) cât şi produsul (rezultatul). Probele practice oferă elevilor posibilitatea de a proba competenţele generale şi pe cele specifice, aplicative. 6.2. Metode complementare de evaluare 1. Ansamblul tradiţional al metodelor de evaluare este îmbogăţit cu noi tehnici pe care practica şcolară le pune în evidenţă. Spre deosebire de metodele tradiţionale, care realizează evaluarea rezultatelor şcolare obţinute pe un timp limitat şi în legătură cu o arie mai mare sau mai mică de conţinut, dar oricum definită, metodele complementare de evaluare prezintă cel puţin două caracteristici: * realizează evaluarea rezultatelor în strânsă legătură cu instruirea/învăţarea, de multe ori concomitent cu aceasta; * privesc rezultatele şcolare obţinute pe o perioadă mai îndelungată, care vizează formarea unor capacităţi, dobândirea de competenţe şi mai ales schimbări în planul intereselor, atitudinilor, corelate cu activitatea de învăţare. * Evaluarea acestora presupune o investigare de mai lungă durată a comportamentului elevilor. * Astfel, proceduri tradiţionale şi frecvent utilizate, precum observarea curentă (a comportamentelor elevilor), analiza greşelilor, verificarea sistematică a temelor scrise, controlul caietelor, întrebări de evaluare, exerciţii, probe scrise şi practice, lucrări de laborator, extemporale, teze, sau, mai nou, teste, examene, colocvii etc. sunt întregite cu noi baterii de teste de diagnostic, fişe de evaluare, chestionare, tabele cu dublă intrare, texte impuse, studii de caz, dizertaţii, interviuri individuale, teste standardizate, teste de randament, teste de aptitudini, teste formative, fişe individuale de progres, probe pentru evaluarea creativităţii şi originalităţii (compuneri, compoziţii, eseuri, modele de construit, lucrări de artă etc), elaborări şi susţineri de proiecte. In mod deosebit se dezvoltă gama testelor ce măsoară inteligenţa teoretică şi practică, alte forme ale inteligenţei, testele psihomotrice şi tehnicile de autoevaluare. * Se fac, de asemenea, eforturi în vederea integrării unor noi tehnologii în procesul măsurării şi aprecierii, cum ar fi, de exemplu, tehnicile bazate pe utilizarea calculatorului, tehnicile video, tehnicile de înregistrare audio etc. Cadrele didactice sunt încurajate să pregătească propriile lor probe de diagnostic, care nu neapărat duc la notaţie, dar sunt foarte utile pentru a depista greşeli ale elevilor şi pentru a fi atent supuse analizei şi explicării acestora. * Dată fiind preocuparea crescândă pentru perfecţionarea instruirii, se caută punerea la punct a unor instrumente care să ajute la extensiunea evaluării proceselor, a curriculum-ului învăţământului, în componentele lor principale. în acest sens, se dezvoltă un sistem de grile de analiză a programelor şi manualelor şcolare, a diverselor suporturi (materiale) didactice; grile de analiză şi autoanaliză a comportamentelor didactice, de analiză a predării, a strategiilor şi stilurilor; a comportamentelor şi stilurilor de învăţare ale elevilor. * Este încurajată aşa-numita „evaluare complementară", utilizarea unei mari varietăţi de metode şi tehnici sau de „strategii complementare" destinate evaluării calitative, între care: * Observarea sistematică a comportamentului elevilor. Oferă evaluatorului informaţii privind perspectiva capacităţii lor de acţiune şi de relaţionare, a competenţelor şi abilităţilor de care dispun. Această metodă pune în evidenţă în mod direct ceea ce celelalte metode de evaluare oferă numai indirect. * Oferă cadrului didactic posibilitatea de a cunoaşte progresele înregistrate în învăţare (cunoştinţe, capacităţi), interesele şi aptitudinile elevilor, precum şi atitudinea lor faţă de activitatea şcolară. * Îndeplinirea sistematică a îndatoririlor şcolare, oferta de răspuns pe care o fac în timpul lecţiilor, dorinţa de a participa la ceea ce se întreprinde pe parcursul acestora sunt semnificative pentru pregătirea elevilor. Eficacitatea metodei creşte atunci când observarea comportamentului este sistematică, presupunând: stabilirea obiectivelor, utilizarea unor instrumente de înregistrare şi sistematizare a constatărilor, precum: fişa de evaluare, scara de clasificare, lista de control/verificare. * Studiul de caz este utilizat ca metodă de învăţământ, cu valenţe sub raportul învăţării, îndeosebi în predarea disciplinelor socioumane. Experienţa a demonstrat şi valenţele ei ca metodă de evaluare. Aceleaşi caracteristici ale studiului de caz, ca metodă de instruire/învăţare (observarea unor fenomene, analiza acestora, explicarea lor), sunt utilizate şi în scopul măsurării şi evaluării capacităţii elevilor de a realiza asemenea demersuri (analiză, înţelegerea şi interpretarea unor fenomene, capacitatea de argumentare, de emitere a unor judecăţi de valoare, manifestarea unor convingeri şi trăsături de personalitate). * Studiul de caz, ca metodă de evaluare, se realizează prin analiza şi dezbaterea cazului pe care îl implică. * Fişa pentru activitatea personală a elevilor. Funcţia principală a acestui instrument este de învăţare prin activitate proprie, dirijată sau independentă, dar oferă, în egală măsură, posibilitatea de evaluare a pregătirii elevilor, punând în evidenţă nu numai ceea ce ştiu elevii, ci şi capacitatea de a învăţa în mod independent. în practica şcolară curentă, fişa de muncă independentă este utilizată ca mijloc de învăţare şi ca probă de evaluare. * Investigaţia oferă elevului posibilitatea de a aplica în mod creativ cunoştinţele însuşite în situaţii noi şi variate, pe parcursul unei ore sau al unei succesiuni de ore de curs. Investigaţia solicită elevul la îndeplinirea unei sarcini de lucru precise, prin care îşi poate demonstra în practică un întreg complex de cunoştinţe şi capacităţi. * Această metodă presupune definirea unei sarcini de lucru cu întrebări precise, înţelegerea sarcinii de către elevi. Promovează interrelaţiile în grup şi deprinderile de comunicare, stimulează iniţiativa elevilor pentru luarea deciziilor. * Îndeplineşte mai multe funcţii: acumularea de cunoştinţe, exersarea unor abilităţi de investigare a fenomenelor (de proiectare a acţiunii, alegerea metodelor, emiterea unor ipoteze, culegerea şi prelucrarea datelor, desprinderea concluziilor), ca şi de evaluare a capacităţilor, competenţelor de a întreprinde asemenea demersuri. * Ca metodă de evaluare, investigaţia pune în valoare potenţialul creativ al elevilor, iniţiativa, cooperarea, comunicativitatea, flexibilitatea gândirii, receptivitatea ideatică, capacitatea de argumentare, de punere şi rezolvare a problemelor. Atunci când lecţia este structurată pe baza unei investigaţii, aceasta devine element important în sprijinirea demersului de învăţare prin descoperire. întrucât predarea, învăţarea şi evaluarea sunt interdependente în contextul strategiilor educaţionale moderne, investigaţia reprezintă prin valenţele sale formative o metodă care desăvârşeşte toate cele trei componente ale procesului didactic. * Proiectul reprezintă o activitate mai amplă decât investigaţia. Reprezintă o formă de evaluare complexă, ce conduce la aprecierea unor capacităţi şi cunoştinţe superioare, precum: * apropierea unor metode de investigaţie ştiinţifică (căutarea şi utilizarea bibliografiei necesare, a aparatelor de laborator, a dicţionarelor etc); * organizarea şi sintetizarea materialului; * generalizarea problemei; * aplicarea soluţiei la un câmp mai vast de experienţe; * prezentarea concluziilor. * Proiectul începe în clasă, prin definirea şi înţelegerea sarcinii de lucru, eventual şi prin începerea rezolvării acesteia. Se continuă acasă, pe parcursul câtorva zile sau săptămâni, timp în care elevul are permanent consultare cu educatorul şi se încheie tot în clasă, prin prezentarea, în faţa colegilor, a unui raport asupra rezultatelor obţinute. Proiectul poate lua forma unei sarcini de lucru individual sau de grup. * Etape parcurse pentru realizarea unui proiect sunt: * stabilirea domeniului de interes, scop, obiective; * stabilirea premiselor iniţiale – tipul de informaţii cadru conceptual, metodologie, datele generale ale investigaţiei; * identificarea şi selectarea resurselor materiale (surse secundare - lucrări de specialitate, articole); * surse primare - informaţii obţinute în urma observării sistematice, a interviurilor, anchetelor; * precizarea elementelor de conţinut ale proiectului: * pagina de titlu (tema, autor, şcoala, perioada de elaborare); * cuprinsul (structura); * introducerea; , * dezvoltarea elementelor de conţinut; * concluzii, sugestii, propuneri; * bibliografie; * anexe. * Grupul poate fi alcătuit din patru, cinci participanţi. Fiecare membru al grupului are o sarcină precisă. Cadrul didactic organizează activitatea, oferă informaţii, sugestii, încurajează participarea elevilor. * Portofoliul reprezintă „o colecţie de informaţii pe care şcolarul (grupul de şcolari) le obţine prin investigaţii individuale sau de grup, prin cercetarea unor materiale (altele decât manualele), prin vizite excursii" (Adrian Stoica). * „Portofoliul reprezintă un veritabil portret pedagogic al elevului, relevând: nivelul general de pregătire, rezultatele deosebite obţinute în unele domenii, ca şi rezultatele slabe în altele, interese şi aptitudini demonstrate, capacităţi formate, atitudini, dificultăţi în învăţare întâmpinate" (I. T. Radu, 2000, pg. 105). * Portofoliul a fost perceput ca o procedură care permitea renovarea practicilor evaluării pentru a le pune în concordanţă cu noutăţile vizate de către un învăţământ orientat către dezvoltarea competenţelor complexe, insesizabile prin testele obişnuite. Pe de altă parte, portofoliul a fost considerat ca un suport bine adaptat învăţământului centrat pe implicarea-angajarea elevilor în învăţare şi propice pentru dezvoltarea evaluării formative. * Portofoliul este o modalitate de evaluare pe o perioadă mai lungă, care reflectă progresul elevului pe multiple planuri. Portofoliul reprezintă „cartea de vizită" a elevului, urmărindu-i progresele de la un semestru la altul, de la un an la altul, chiar de la un ciclu şcolar la altul. Prin complexitatea şi bogăţia informaţiei pe care o furnizează, portofoliul poate constitui partea integrantă a unei evaluări sumative. * Realizarea portofoliului, ca şi a proiectului, depinde de vârsta elevilor, de specificul disciplinei, de nevoile, de abilităţile şi de interesele elevilor. * Portofoliul stimulează creativitatea, ingeniozitatea, implicarea personală a elevului în activitatea de învăţare, dezvoltă motivaţia intrinsecă a acestuia şi oferă date esenţiale despre personalitatea elevului ca individualitate în cadrul grupului. * Portofoliul presupune următoarele etape: * stabilirea temei şi a proiectului unui program de execuţie şi evaluare (ce va cuprinde): * sub ce formă se realizează (dosar, plic, casetă, cutie); * cine face selecţia (elevul, grupul); * cine şi unde păstrează portofoliul. * Elementele constitutive ale portofoliului pot fi evaluate separat, la momentul respectiv de către educator sau se poate realiza o apreciere globală, holistică a portofoliului, pe baza unor criterii clare, comunicate elevilor înaintea alcătuirii portofoliului. Criteriile holistice de evaluare pot fi elaborate exclusiv de către educator sau pot fi dezvoltate în cooperare cu elevii, stimulându-le motivaţia participării la realizarea unor produse calitativ superioare. * Evaluarea cu ajutorul calculatorului constituie un mijloc util în realizarea proceselor evaluative, având ca obiective performanţele şcolare. Utilităţile privesc multiple aspecte ale actului evaluativ: * evidenţierea răspunsurilor pentru aprecierea exactă a calităţii acestora şi pentru adoptarea măsurilor de remediere a nereuşitelor; * gestionarea timpului pentru răspunsuri; * analiza răspunsurilor; * corectarea automată a datelor; * facilitarea analizei statistice a rezultatelor, examinarea şi compararea tipurilor de răspunsuri. * Metodele prezentate completează metodele tradiţionale de evaluare, datorită valenţelor lor formative relevate prin: * oportunitatea creată cadrului didactic de a obţine noi şi importante informaţii asupra nivelului pregătirii elevilor, pe baza lor, educatorul fundamentează judecata de valoare pe care o exprimă printr-o apreciere cât mai obiectivă a performanţelor elevilor; * posibilitatea elevului de a arăta ce ştie şi, mai ales, ce ştie să facă, într-o varietate de contexte şi situaţii; * actualizarea permanentă a imaginii asupra performanţelor elevilor în raport cu abilităţile şi capacităţile pe care le deţin; * asigurarea unui demers interactiv al actului de predare-învăţare, adaptat nevoilor de individualizare a sarcinilor de lucru pentru fiecare elev, valorificarea şi stimularea potenţialului creativ şi originalitatea acestuia; * exersarea abilităţilor practic-aplicative ale elevilor; asigură o mai bună clasificare conceptuală şi integratoare în sistemul noţional a cunoştinţelor asimilate, care astfel, devin operaţionale. * Fiecare dintre aceste metode prezintă anumite avantaje, dar şi unele limite. Important este ca educatorul să le cunoască şi să le folosească, ţinând cont de vârsta elevilor, de specificul disciplinei, iar în actul evaluativ să reuşească obţinerea unor informaţii cât mai complete despre performanţele elevului, despre nereuşitele acestuia şi să stabilească măsuri eficiente pentru sprijinirea elevilor în înlăturarea lacunelor constatate, în depăşirea dificultăţilor. Trebuie să-i ajutăm pe elevi să se cunoască cât mai bine, să le sporim încrederea în posibilităţile de care dispun. * Metode şi tehnici de evaluare a rezultatelor şi progreselor copilului, preşcolar * Deoarece activitatea din grădiniţă are preponderent un caracter formativ, educativ, cu finalităţi de perspectivă, finalităţi ce nu se pot concretiza imediat, ci într-o viziune de construcţie pas cu pas, în colaborare cu alţi factori, evaluarea este fragmentară, incompletă, unele rezultate apar mai târziu, în şcoală sau la finele ei. Evaluarea însuşirii cunoştinţelor se realizează mai uşor decât a aptitudinilor, sentimentelor, capacităţilor, convigerilor, a trăsăturilor de voinţă şi caracter. Vârsta copiilor nu permite evaluări cu diagnostic precis. Evaluarea preşcolarilor este destul de dificilă şi permite doar prognoze pe termen scurt. * Rezultatele şcolare se traduc în: priceperi şi deprinderi fizice şi intelectuale, capacităţi cognitive, trăsături de voinţă şi caracter, conduită civilizată. Aceste aspecte sunt dificil de pus în evidenţă, greu de măsurat şi apreciat riguros, anevoie surprinse în caracteristice comportamentale. Acţiunile evaluative nu vizează doar rezultatele pe care le obţin copiii la un moment dat, ci la ce pot conduce aceste caracteristici în perspectivă, la aspecte neobservabile precum: înţelegerea şi prelucrarea informaţiilor, traducerea lor în comportamente utile în adaptare, în modul de a gândi şi de a simţi al copilului, transferul de cunoştinţe, priceperi şi deprinderi, atitudinea faţă de învăţătură, muncă, şcoală, semeni, faţă de sine, cât de durabile vor fi aceste achiziţii şi în ce situaţii de viaţă le vor fi utile. * Evaluarea copiilor solicită timp îndelungat, răbdare, migală, consemnarea răspunsurilor sau a observaţiilor educatoarei. îndeplinirea obiectivelor se realizează în mod indirect, prin materializarea lor în comportamente observabile şi măsurabile, ce presupun o definire riguroasă, indicarea prin descriptori de performanţă a nivelului atins de preşcolari. * Sistemul metodologic al evaluării rezultatelor şi progreselor copiilor cuprinde mai .multe metode şi procedee de examinare. * Metoda observaţiei constă în. surprinderea şi consemnarea elementelor definitorii pentru dezvoltarea copilului. Presupune stabilirea unui scop, elaborarea unui protocol de observaţie, precizarea instrumentelor, consemnarea datelor în protocol, interpretarea acestora din punct de vedere psihopedagogie. Faptele înscrise în protocolul de observaţie (o fişă personală) vor fi datate, pentru a se putea pune mai uşor în evidenţă aspectele evolutive sau unele involuţii, stagnări, regrese care, prin acumulare, atrag atenţia asupra urgenţei de a interveni in scopul ameliorării şi optimizării situaţiei. Aceste date pot oferi un tablou complex al evoluţiei şi dezvoltării copilului. 7. Aprecierea rezultatelor şcolare Constatarea, (măsurarea) performanţelor elevilor, prin ea însăşi, nu semnifică nivelul acestora, calitatea pregătirii elevilor. Rezultatele obţinute la probele de evaluare dobândesc o semnificaţie numai în urma aprecierii acestora prin raportarea la anumite criterii. În practica şcolară sunt folosite diferite sisteme de exprimare a aprecierilor asupra rezultatelor şcolare: comentarea lor prin laude sau observaţii critice, precum şi diverse moduri de notare (cifre, litere, calificative, culori etc.). Aceste moduri de apreciere sunt convenţionale şi reprezintă simboluri utilizate pentru evaluarea rezultatelor constatate, îndeplinind prin aceasta mai multe funcţii: exprimă aprecierea rezultatelor măsurate; permite clasificarea elevilor şi determinarea rangului fiecăruia în cadrul grupului (clasei); contribuie la cultivarea motivaţiei elevilor faţă de învăţătură; oferă elevilor repere de autoapreciere a rezultatelor şi le cultivă capacitatea de autoevaluare. În sistemul nostru şcolar, aprecierea rezultatelor se exprimă prin note de la 10 la 1. Sistemul de apreciere cuprinde, în fapt, şi alte forme: comentarea rezultatelor de către profesor, adeseori rostirea unor calificative (f. bine, bine, nu este de ajuns etc.), aprecierea prin admis/respins ori prin satisfăcător/nesatisfăcător. Notarea rezultatelor şcolare – ca expresie a aprecierii acestora – constituie unul din aspectele activităţii educatorului care generează numeroase probleme şi atitudini diferite din partea acestora. De o parte, o atitudine de subapreciere a rolului şi funcţiilor actului de evaluare a rezultatelor, concretizată în folosirea „neglijentă” a sistemului de notare; de altă parte „fetişizarea” acestui act, considerându-l apt să rezolve ceea ce profesorul trebuie să realizeze prin alte mijloace (cultivarea interesului elevilor pentru studiu, a responsabilităţii faţă de îndatoririle şcolare, a deprinderii de a învăţa sistematic, disciplinarea lor etc.). a) Una din problemele importante ale aprecierii rezultatelor şcolare o constituie stabilirea criteriului la care sunt raportate aceste rezultate. Cerinţa fundamentală a acţiunii în această privinţă este de a tinde către realizarea unei aprecieri obiective a rezultatelor în sensul că divergenţele dintre aprecierile emise de mai multe persoane asupra unei anumite performanţe să fie cât mai mici. în condiţiile în care activitatea de instrucţie şi educaţie se realizează pe baza unor programe care stabilesc conţinuturile ce trebuie însuşite, aprecierea cât mai obiectivă a rezultatelor obţinute de elevi presupune raportarea lor la cerinţele programei şcolare. Această relaţie pune în evidenţă importanţa pe care o prezintă – pentru aprecierea rezultatelor şcolare – definirea cât mai precisă a obiectivelor pedagogice vizate într-un demers didactic. Pe lângă faptul că indică în ce direcţie trebuie orientate procesele de instruire, obiectivele pedagogice permit să se verifice şi să se aprecieze mai exact dacă s-a realizat ceea ce s-a urmărit. în această perspectivă, obiectivele pedagogice reprezintă „rezultate dorite” sau „aşteptate” şi, ca urmare, îndeplinesc funcţia de criterii de referinţă în formularea unor judecăţi valorice asupra rezultatelor obţinute. Mulţi autori definesc trei criterii de apreciere a rezultatelor şcolare: — prin raportare la cerinţele programei şcolare, la obiectivele pedagogice urmările, punând în evidenţă calitatea activităţii care a dus la rezultatele constatate, a eficacităţii acesteia; — prin raportare la nivelul atins de populaţia şcolară evaluată, a clasei, ceea ce relevă mai ales eficienţa activităţii; — prin raportare la posibilităţile fiecărui elev şi la nivelul existent la începutul programului, realizându-se o evaluare de progres. Se poate spune că primul criteriu este cel oficial, are caracter de criteriu formal; celelalte două intervin cu funcţie de criterii informale. În mod obişnuit, nici unul din aceste criterii nu este aplicat în exclusivitate, fiecare din ele fiind îmbinat şi completat de celelalte, ori influenţat de acestea. Astfel, adeseori, evaluarea rezultatelor – realizată prin raportarea la conţinutul programei şi la obiectivele urmărite – este influenţată /de nivelul general de pregătire al grupului, adică de nivelul clasei. Ea se exprimă, de regulă, în tendinţa de apreciere mai „indulgentă” (supraestimare) a rezultatelor elevilor dintr-o clasă cu un nivel mai scăzut şi de apreciere mai „exigentă” a celor din clase cu un standard de pregătire mai ridicat. Aprecierea rezultatelor în funcţie de nivelul clasei nu constituie un principiu de evaluare, ci se manifestă ca factor ce influenţează evaluările realizate după criteriul obiectivelor de atins. 1. Există o altă situaţie în care aprecierea rezultatelor constatate la un moment dat se realizează prin compararea lor cu nivelul de pregătire al elevilor la începutul perioadei de instruire şi prin raportare la posibilităţile lor. în acest caz, aprecierea relevă progresele realizate de elevi. Deşi nici acest mod de evaluare nu constituie, în şcoala noastră, normă de apreciere a rezultatelor, el se manifestă destul de frecvent în conduita de evaluatori a educatorilor, aceştia folosindu-l ca mijloc de stimulare a elevilor prin aprecierea progreselor înregistrate de aceştia. * 8. Factori perturbatori si erori in evaluare. Modalitati de corectare * Datorită limitelor tehnicilor actuale de măsurare şi apreciere a randamentului şcolar ca şi naturii şi complexităţii fenomenului, evaluarea rezultatelor şcolare nu poate avea un caracter precis, absolut. Obiectivitatea aprecierii rezultatelor păstrează un caracter relativ chiar şi în cazul probelor standardizate, obiective. * Variabilitatea aprecierilor are caracter interpersonal dar ea se manifestă şi intraindividual, în sensul că aceeaşi persoană apreciază în mod diferit un fenomen în funcţie de circumstanţele în care se realizează evaluarea. * În explicarea cauzelor care provoacă imprecizia aprecierilor s-au conturat două direcţii: * prima orientare susţinută de cercetările întreprinse de H. Pieron şi colaboratorii săi, care porneşte de la ideea că variabilitate aprecierilor este rezultatul exclusiv al hazardului; * a doua orientare porneşte de la observaţia că divergenţele dintre evaluatori nu sunt aleatoare, ci constituie efecte ale unor situaţii care urmează să fie identificate şi să se adopte măsuri de prevenire a acestora sau de diminuare a efectelor lor. * Investigaţiile privind condiţiile care permit o evaluare cât mai obiectivă a rezultatelor şcolare s-au îndreptat asupra factorilor şi a situaţiilor implicate în procesele evaluative. Cunoaşterea lor permite aplicarea unor proceduri care să diminueze în unele situaţii chiar să anuleze efectele lor. * Pot fi menţionate mai multe grupe de factori: * personalitatea evaluatorului; * expectanţele evaluatorului; * diverse circumstanţe; * specificul disciplinelor de învăţământ; * natura probelor; * tipurile de rezultate evaluate; * paricularităţile psihice ale subiecţilor. • Personalitatea şi atitudinile evaluatorului. Se consideră că personalitatea educatorului este implicată în actul de evaluare în triplă ipostază: ca realizator al programului de instruire, prin acţiunea sa ca examinator şi prin trăsăturile sale de personalitate. Educatorul, ca realizator al programului de instruire, îşi pune amprenta asupra tuturor operaţiilor evaluării. Influenţa exercitată de personalitatea educatorului asupra evaluării se manifestă în elaborarea instrumentelor de evaluare, în modul de integrare a acţiunilor evaluative în procesul de instruire, în desfăşurarea examinării şi este dependentă de formarea sa profesională, de competenţa, capacitatea de a discerne esenţialul, şi de a înţelege subiecţii examinaţi. Evaluarea performanţelor elevilor constituie, indirect, şi o evaluare a calităţii predării, a prestaţiilor cadrelor didactice. Eventualele eşecuri ale elevilor pun într-o lumină nefavorabilă nu numai activitatea de învăţare a elevilor, ci şi acţiunea de predare a educatorului. De aici, un anume sentiment de culpabilitate pe care îl resimte acesta din urmă şi care se constituie ca sursă a subiectivităţii lui în aprecierea performanţelor elevilor. Acţiunea educatorului ca examinator se poate constitui ca sursă de divergenţă în notare, pornind de la concepţia sa referitoare la rolul evaluării în procesul didactic. Paleta stilurilor deficitare ce se manifestă în practica evaluării este variată. Pelaghia Popescu distinge conduite de tipul următor: * notarea strategică - manifestată în tendinţa de subapreciere a performanţelor elevilor în prima parte a anului şcolar determinată de prejudecata potrivit căreia acordarea unei note mari nu întreţine interesul elevilor pentru studiu şi nici capacitatea de mobilizare şi de efort, ci generează automulţumire şi dorinţa de autodepăşire. Această atitudine caracterizează tipul de evaluator pentru care calificativele sau notele maxime „nu sunt pentru elevi”, în afara unor cazuri excepţionale, şi care în prima parte a anului şcolar subapreciază rezultatele elevilor, „îi ţine în şah" de teamă că nu vor mai învăţa în continuare. * notarea sancţiune - concretizată în aprecierea rezultatelor prin calificative sub limită, sancţionându-i pe elevi pentru atitudini, fapte, situaţii care nu au legătură cu nivelul de pregătire (şoptitul, absenţa de la activităţi, neîndeplinirea unor teme pentru acasă). * notarea speculativă constă în sancţionarea prin notă a unor lacune în ansamblul cunoştinţelor elevilor sau a unor erori, chiar şi atunci când nu fac parte din clementele esenţiale ale conţinutului sau când reprezintă o situaţie izolată, întâmplătoare. Măsura adecvată ar fi aceea de reînvăţare a conţinutului respectiv. * notarea etichetă - apare atunci când cadrul didactic, formându-şi o părere favorabilă sau nefavorabilă despre un elev tinde să supraaprecieze sau să subaprecieze rezultatele acestuia, menţinându-1 în zona valorică în care s-a aflat într-o anumită perioadă, fără a ţine seamă de evoluţia ulterioară. Atât supraaprecierea cât şi subaprecierea generează o deformare a imaginii de sine cu consecinţe negative în planul motivării elevilor pentru a realiza o activitate intensă, precum şi în privinţa dezvoltării capacităţilor autoevaluative. Trăsăturile de personalitate ale educatorului. Îşi găsesc expresia în aşa-numita, „ecuaţie personală a examinatorului", care antrenează efectul de eroare individuală constantă". Dintre trăsăturile şi însuşirile educatorului, sunt implicate în actul evaluativ următoarele: severitate/indulgentă: constant/fluctuant: conformist/original/creativ; calm. echilibrat/nervos; irascibil; stare de bună dispoziţie/de plictiseală etc. • Aşteptările evaluatorului. Aceste expectanţe se produc, pe de o parte, sub influenţa reprezentărilor pe care educatorul şi le-a format cu privire la potenţialul de învăţare al unor elevi, iar pe de altă parte, în funcţie de circumstanţe detaşate de persoana sa, şi influenţează adesea negativ actul evaluării prin: * efectul halo - constă în părerea hună pe care educatorul şi-a format-o despre unii elevi în ceea ce priveşte potenţialul lor de învăţare, nivelul motivaţiei lor şcolare şi al rezultatelor obţinute. Sub influenţa acestor reprezentări, el tinde să supraevalueze rezultatele elevilor, chiar şi atunci când rezultatele se află sub nivelul aşteptărilor. Este exprimat în termeni de genul: este cel mai bun din clasă", „este mândria şcolii” etc. * efectul Pygmalion sau de anticipaţie presupune tot un raport între aşteptări şi performanţe, dar cu caracter invers celui halo, în sensul că expectaţiile sunt nefavorabile şi se subapreciază performanţele elevilor faţă de care se manifestă. • Diverse circumstanţe. Divergenţele se explică nu numai prin variabile de personalitate, ci şi de situaţie, adică îşi au sursa în interacţiunea dintre evaluator şi situaţia în care se realizează actul evaluativ. Dintre acestea, cele mai frecvente sunt: * efectul de rol - priveşte influenţa exercitată asupra cadrului didactic de diverse circumstanţe pe care acesta le percepe. Comportamentul de rol nu este spontan, ci preponderent deliberat, ca urmare a unor situaţii repetate constituite în „experienţă" sau „stil personal". * efectul de contrast constă în sublinierea a ceea ce îi deosebeşte pe subiecţi. Este determinat de faptul că actul evaluativ se derulează în timp, este secvenţial; elevii sunt examinaţi oral într-o anumită ordine şi tot aşa sunt corectate şi probele scrise. într-un grup de elevi, unii dau răspunsuri bune sau slabe, iar cei din urmă sunt apreciaţi mai sever cu cât diferenţa dintre ei şi colegii lor „buni" este mai mare, prezentând un contrast. * efectul de ordine se manifestă atât în cazul examinărilor orale, cât şi la corectarea lucrărilor scrise. Rezultatele sunt apreciate în raport cu cele anterioare în caz de progres sau regres. * efectul de ancorare sau de contaminare este o variantă a celui de mai înainte şi evocă situaţia în care un răspuns bun perturbă corespondenţa dintre notele acordate până atunci şi cele care urmează, acestea fiind raportate la acel răspuns astfel: după un răspuns bun, celelalte vor fi apreciate mai sever până ce impresia produsă de răspunsul bun se estompează, iar după un răspuns slab, celelalte sunt supraevaluate, de asemenea până la estomparea impresiei produse anterior. * eroarea logică sau eroarea constantă se produce în situaţiile în care se apreciază şi alte variabile decât cele considerate oportune; de exemplu, în aprecierea probelor scrise la alte discipline decât cele lingvistice se ţine seama de corectitudinea exprimării, de respectarea regulilor de ortografie şi punctuaţie etc. * statutul şcolar al elevilor poate duce la supraaprecierea sau subaprecierea performantelor elevilor. În cazul unui elev transferat de la o clasă/şcoală bună la una mai slabă, tendinţa va fi de supraapreciere, reputaţia transformându-se într-un capital cultural pentru elevii în cauză. Apartenenţa la o clasă/şcoală slabă atrage o apreciere mai severă generată de neîncrederea în posibilitatea ca elevii să atingă performanţe înalte. • Caracteristicile obiectelor, de învăţământ. Variabilitatea aprecierilor se manifestă diferit de la un obiect de învăţământ la altul. Acest fenomen este mai accentuat la disciplinele socioumane şi la cele de creaţie artistică. * Natura probelor. Evaluările prin examinări orale sunt mai puţin exacte în comparaţie cu probele scrise. Explicaţia se regăseşte în faptul că în cazul probelor scrise răspunsul se conservă şi lucrarea poate fi revăzută. * Ce se evaluează. Dimensiunea erorilor este şi în funcţie de ce se evaluează: cunoştinţe, capacităţi, trăsături de personalitate. Este mai accentuată prezenţa erorilor în evaluarea capacităţilor, în comparaţie cu evaluarea cunoştinţelor acumulate. * Tipologia examinaţilor. Trăsăturile psihice şi de personalitate diferite au incidenţa diferită asupra modului în care se evaluează. Astfel, elevii spontani in oferirea răspunsurilor sunt mai avantajaţi decât cei mai lenţi. * Erori în aprecierea conduitei. Erorile sunt determinate de dificultatea de cuantificare a fenomenelor de această natură. Cele mai frecvente sunt: * eroarea prin asemănare - tradusă prin indulgenţa manifestată faţă de aspecte negative în care educatorii se regăsesc pe ei înşişi. * eroarea prin contrast constă în aprecierea mai severă, sub raportul unor trăsături pe care le posedă evaluatorul, dar care sunt deficitare celorlalţi. * efectul blând se referă la aprecierea mai indulgentă a subiecţilor cunoscuţi mai bine de evaluator. * eroarea de generozitate se regăseşte în conduita educatorilor interesaţi să prezinte o situaţie mai bună în ceea ce priveşte conduita elevilor. * eroarea logică poate fi provocată de imprecizia, ambiguitatea termenilor care definesc diverse stări afective. * P. Noizet şi G. Cavernei sugerează o modalitate de reducere a erorilor în notare—adoptarea înainte de evaluarea propriu-zisă a unei scale de notare adecvate şi conceperea unui barem de notare. Pentru alegerea unei scale de notare adecvate trebuie să se aleagă un sistem convenabil sub raportul exactităţii, aprecierii, deoarece fidelitatea unui sistem de apreciere este dependentă de întinderea scalei. Cu cât scala este mai redusă, cu atât scade riscul ca doi evaluatori să clasifice acelaşi răspuns în două categorii deferite. Alegerea unui barem de notare este realizată de evaluatorul însuşi şi poate fi mai detaliat (descompunerea fiecărui subiect în elemente componente şi stabilirea punctajului pentru fiecare element) sau mai sintetic (fiecare item din probă are un punctaj). * Elaborarea unei grile de corectare este o modalitate ce permite surprinderea măsurii în care răspunsurile elevilor cuprind ceea ce se aşteaptă, omisiunile sau erorile urmând a fi sancţionate. * Elaborarea unor descriptori de performanţă înseamnă descrierea performanţelor referitoare la însuşirea unor conţinuturi care îndreptăţesc aprecierea lor prin fiecare din valorile scalei de notare utilizate. * Printre modalităţile de reducere a erorilor în notare, după evaluarea propriu-zisă, pot fi menţionate multicorectarea, reducţia scalei de notare şi „ajustarea" notelor. * Multicorectarea constă în verificarea şi aprecierea independentă a lucrărilor de către doi corectori. Nota lucrării este media celor două note. Avantajele sunt, pe de o parte, că media este mai puţin susceptibilă de erori decât fiecare apreciere în parte, iar pe de altă parte, corectorii nu acordă aceeaşi importanţă unor aspecte care sunt avute în vedere la apreciere. * Ajustarea notelor este un procedeu aplicabil în situaţii în care un pachet de lucrări este corectat şi notat independent de doi sau mai mulţi corectori. Dacă se constată diferenţe mari între mediile notelor acordate de corectori se recurge la ajustarea notelor, unul majorând altul micşorând, astfel încât să se ajungă la o diferenţă tolerabilă din punct de vedere statistic. * La aceste modalităţi se adaugă: * stabilirea clară a obiectivelor evaluării;v * creşterea ponderii evaluării formative; * corelarea evaluării formative cu cea sumativă; * asigurarea anonimatului probelor scrise; * utilizarea probelor standardizate şi a testelor docimologice; * stabilirea standardelor curriculare de performanţă; * prelucrarea statistico-matematică a rezultatelor, reprezentarea grafică şi interpretarea lor adecvată, decelarea cauzelor; * dezvoltarea la elevi a capacităţilor de evaluare, prezentarea criteriilor şi a . grilelor de corectare; * aplicarea unor evaluări externe; * evaluarea continuă pentru diminuarea hazardului. Cu toate dificultăţile ne care le întâmpină, obiectivitatea aprecierii rezultatelor elevilor se impune cu necesitate, deoarece ea se corelează cu efectele pozitive ale actului de evaluare asupra predării şi, mai ales, asupra învăţării . 9. Metodologia proiectarii, elaborarii, aplicarii si interpretarii probelor evaluative Actul evaluării parcurge mai multe etape: • etapa pregătitoare, când are loc proiectarea probelor evaluative şi elaborarea lor; • etapa propriu-zisă căreia îi corespund acţiunile de aplicare a probelor şi de interpretare a rezultatelor. Proiectarea probelor de evaluare este un proces de prefigurare a desfăşurării acţiunii de evaluare, cu alegerea momentului evaluării şi a tipului de probă de evaluare . adecvat. Elaborarea probei presupune precizarea obiectivelor evaluării, stabilirea elementelor esenţiale de conţinut ce vor fi verificate, construirea itemilor în concordanţă cu obiectivele educaţionale, structurarea itemilor în funcţie de gradul de dificultate, stabilirea grilei de corectare şi construirea baremului de notare, în mod analitic sau sintetic. Aplicarea probei se referă la identificarea momentului corect în care se va realiza evaluarea, anunţarea elevilor şi organizarea condiţiilor de administrare a probei. Educatorul trebuie să asigure aceleaşi condiţii de aplicare pentru toţi elevii şi să le acorde aceleaşi şanse de reuşită. În aplicarea propriu-zisă a probei se va avea în vedere enunţarea clară a cerinţelor probei, formularea unor indicaţii în legătură cu modul de rezolvare a cerinţelor, comunicarea timpului acordat, supravegherea activităţii elevilor, corectarea răspunsurilor. Etapa finală a evaluării o constituie interpretarea rezultatelor, în acest moment se prelucrează, se apreciază şi raportează rezultatele la criteriile stabilite, cu ajutorul baremelor de corectare şi al grilelor de corectare. Rezultatele obţinute se comunică elevilor, se analizează şi se desprind soluţii de ameliorare a acestora şi de reglare a proceselor care le-au produs. 10.Formarea capacitatii de autoevaluarela elevii din invatamantul primar O modalitate de evaluare cu largi valenţe formative o constituie autoevaluarea elevilor. Formarea capacităţii de autoevaluare la elevi este strâns legată" de ideea acceptării elevilor ca parteneri sau participanţi în actul evaluativ odată cu înţelegerea acestui proces de către elevi. Implicarea elevilor în aprecierea propriilor rezultate are efecte benefice pe mai multe planuri (Radu, I. T„ 1988, pag. 246): * educatorul dobândeşte confirmarea aprecierilor în opinia elevilor, referitoare la rezultatele constatate; * elevul exercită rolul de subiect al acţiunii pedagogice, de participant la propria sa formare; * îi ajută pe elevi să aprecieze rezultatele obţinute şi să înţeleagă eforturile necesare pentru atingerea obiectivelor stabilite; * cultivă motivaţia intrinsecă faţă de învăţătură şi atitudinea pozitivă, responsabilă a elevilor faţă de propria activitate. * Calitatea evaluării realizate de educator se repercutează direct asupra capacităţii de autoevaluare a elevilor. Interiorizarea repetată a grilelor de evaluare cu care operează educatorul constituie o premisă a posibilităţii şi validităţii autoaprecierii elevilor. Pe lângă această modalitate implicită de educare a capacităţii de autoevaluare, educatorii pot recurge la modalităţi explicite de formare a capacităţii de autoevaluare la elevi, cum ar fi: * autocorectarea sau corectarea reciprocă; elevul este solicitat să-şi depisteze operativ unele erori în momentul realizării unor sarcini de învăţare. Totodată se pot organiza momente de corectare a lucrărilor colegilor. Depistarea lacunelor proprii sau a celor ale colegilor constituie primul pas în conştientizarea competenţelor în mod independent; * autonotarea controlată; elevul este solicitat, în cadrul unei verificări, să-şi acorde un calificativ, care este negociat cu educatorul sau cu colegii. Cadrul didactic trebuie să argumenteze şi să evidenţieze corectitudinea sau incorectitudinea aprecierilor formulate. * notarea reciprocă; elevii îşi notează colegii prin reciprocitate, fie la probele scrise, fie la examinările orale. Aceste exerciţii nu trebuie să se concretizeze neapărat în acordarea efectivă a unui calificativ; * metoda aprecierii obiective a personalităţi, concepută de psihologul român Gheorghe Zapan; constă în antrenarea întregului colectiv al clasei în evidenţierea rezultatelor obţinute de elevi, prin coroborarea a cât mai multe informaţii şi aprecieri, eventual prin confruntarea acestora, în vederea formării unor reprezentări cât mai exacte asupra posibilităţilor fiecărui elev în parte şi a întregului colectiv. 1. 11. Perfectionarea metodologiei de evaluare a rezultatelor scolare din invatamantul primar * * Aplicarea noului plan cadru de învăţământ pentru clasele I-V, introducerea disciplinelor opţionale în funcţie de resursele şcolii şi de preferinţele elevilor şi ale părinţilor, decongestionarea programelor şcolare; folosirea unui nou sistem de evaluare, diferenţiat pentru învăţământul primar, măsurile de ameliorare ale managementului şcolar şi noul tip de inspecţie şcolară, apariţia unei noi metodologii privind formarea continuă a personalului didactic, sunt principalele masuri de aplicare a reformei radicale în învăţământ, ce capătă un caracter ireversibil. O parte integrantă a reformei o constituie şi noua structură a anului şcolar pe semestre. * Profesorul Ioan Cerghit susţine că evoluţia sistemului de evaluare a urmat şi urmează cursul schimbărilor de concepţie şi de metodologie care au loc la nivelul întregului sistem de învăţământ (Cerghit, L, 2002, pag. 292). în acest context, aplicarea noului sistem de evaluare presupune o pregătire deosebită din partea cadrelor didactice pentru a realiza evaluarea cu mijloace cât mai variate şi atractive pentru elevi, ca şi dezvoltarea competenţelor de evaluare a elevilor, alături de celelalte competenţe specifice profesiei de cadru didactic. * În învăţământul primar, schimbările sunt cele mai vizibile şi, într-adevăr, de esenţă. Aici s-a renunţat la sistemul de notare cifric (fiind înlocuit de calificative) şi s-a instituit o legătură mai clară între obiective şi evaluare, prin intermediul descriptorilor de performanţă. De asemenea, introducerea calificativelor a determinat apariţia altor modalităţi de evidenţiere a performanţelor la sfârşitul anului şcolar (diplome pentru fiecare disciplină) şi; evident, renunţarea la media anuală. Argumentele care pot fi aduse în favoarea noului sistem sunt multiple, putându-se enumera: sistemul de notare anterior, cu zece trepte, era poate mai discriminativ, dar era destul de ambiguu, cel puţin în partea sa inferioară - notele de la 1 la 4 (cum se diferenţiază diferitele grade de nepregătire?); calificativele pot fi considerate mai operaţionale, ţinându-se seama de faptul că există o singură posibilitate pentru indicarea stării de nepregătire (insuficient) şi trei pentru diferenţierea gradelor de pregătire (suficient, bine, foarte bine), iar folosirea descriptorilor de performanţă asigură o mai mare obiectivitate în evaluare; calificativul anual elimină neajunsurile mediei anuale, care putea rezulta în urma unei verificări parţiale, de multe ori nerelevante etc. * Schimbarea notelor cu calificative şi folosirea descriptorilor de performanţă au modificat radical maniera de realizare a evaluării în învăţământul primar. Avantajele sunt multiple, dar unul se detaşează cu claritate: evaluarea devine mai raţională, mai controlabilă, tocmai pentru că se folosesc nişte criterii precise - descriptorii de performanţă. Aceştia nu sunt altceva decât nişte instrumente de evaluare ce pot fi folosite cu relativă uşurinţă. * Descriptorii de performanţă descriu ceea ce trebuie să facă un elev pentru a obţine calificative (F.B.; B.; S.). Ei surprind anumite capacităţi relevante pentru însuşirea conţinuturilor aparţinând diferitelor discipline. * Cadrele didactice au la dispoziţie pentru folosirea acestora o broşură intitulată „Evaluarea în învăţământul primar - descriptori de performanţă", elaborată de Serviciul Naţional de Evaluare şi Examinare. Aici se specifică faptul că fiecare cadru didactic poate să elaboreze descriptori, luând ca modele pe cei existenţi în respectiva broşură. * Deşi sistemul de evaluare este coerent, raţional şi simplu, există totuşi tendinţa ca el să fie asimilat celui vechi, astfel încât să fie denaturat sensul schimbării. Poate că cea mai frecventă greşeală este cea prin care se echivalează calificativele cu notele (de exemplu, suficient înseamnă 5 şi 6, bine - 7 şi 8, foarte bine - 9 şi 10). Această convertire nefirească anulează de la sine şi folosirea descriptorilor de performanţă, care nu-şi mai găsesc rostul. O altă greşeală, mai puţin gravă, este aceea prin care învăţătorul nu mai elaborează alţi descriptori, considerând că singurii valabili sunt cei din broşură. învăţătorul nu numai că poate, este şi obligat, de specificul muncii sale, să elaboreze astfel de descriptori. * Descriptorii de performanţă se formulează plecând de la obiectivele specifice (cadru şi de referinţă) şi de la activităţile de învăţare propuse în programe, descriind standardele curriculare de performanţă. * Aceste câteva elemente ale schimbării, sunt suficiente pentru conturarea unei imagini a procesului de evaluare, care, prin exigenţele noi, poate părea mai dificil şi solicitant pentru cadrul didactic, dar, cu siguranţă, mai eficient pentru elev şi activitatea didactică, în ansamblu. Dificultatea pare mai accentuată datorită elementului de noutate şi a documentelor şcolare personale pe care trebuie să le întocmească fiecare cadru didactic; însă ea se va diminua atunci când va fi sesizată utilitatea acestor schimbări şi se vor obişnui cu aceste noi practici. Bineînţeles, schimbările sunt productive atât timp cât punerea lor în practică se face cu o anumită grijă pentru evitarea formalismului, de exemplu, realizarea unor evaluări bazate numai pe una sau două întrebări scurte, pentru a realiza „norma" necesară consemnării unui calificativ. * Schimbările din sistemul de evaluare trebuie să se întregească, în mod firesc, cu respectarea unor principii: * cadrele didactice trebuie să aibă permanent în vedere faptul că o evaluare sistematică şi continuă se realizează nu numai pentru determinarea cu exactitate a rezultatelor elevilor şi, eventual, pentru o clasificare a acestora, ci, mai ales, pentru reglarea activităţii - atât a lor, cât şi a elevilor; * nu trebuie să se uite că, întotdeauna, evaluarea are nişte efecte la nivelul personalităţii elevilor, că le afectează statutul în clasă şi viaţa familială şi, prin urmare, trebuie să existe un efort în direcţia realizării ei cu obiectivitate, dar şi unul pentru a o folosi ca element motivaţional; * elevii trebuie să fie convinşi că propria lor activitate va fi supusă unui control periodic, dacă se doreşte realizarea unei învăţări sistematice şi cu conştiinciozitate; * întotdeauna, criteriile pe baza cărora se realizează notarea trebuie să fie transparente şi pentru elevi, eventual prin prezentarea lor verbală, pentru a nu induce la nivelul elevului o stare de frustrare şi pentru a-1 ajuta pe acesta să-şi dezvolte capacitatea de autoapreciere; metodele de evaluare folosite să fie, pe cât posibil, diverse, încercându-se verificarea formării unor capacităţi din mai multe puncte de vedere (metode cum ar fi: observarea curentă, probe scrise, examinări orale, practice, teste etc). Metodele clasice vor fi modernizate prin modul de concepere şi se vor combina cu metode complementare de evaluare, care pun accent pe creativitatea elevilor. Teme de reflectie 1. Analizaţi, prin comparaţie, avantajele si limitele probelor de examinare: orale, scrise şi practice. 2. Alcătuiţi o probă de control pentru verificarea însuşirii conţinuturilor unei lecţii sau ale unui sistem de lecţii. 3. Efectuaţi analiza rezultatelor unei probe de control aplicate în cadrul practicii pedagogice. BIBLIOGRAFIE Cucoş, C, 1998, Probleme de docimologie didactică, în Psihopedagogie pentru examenele de definitivare şi grade didactice, Iaşi, Editura Polirom. Cristea, G., 2002, Pedagogie generală, Bucureşti, Editura Didactică şi Pedagogică. De Landsheere, G., 1975, Evaluarea continuă a elevilor şi examenele, Bucureşti, Editura Didactică şi Pedagogică. Jinga, I.; Petrescu, A., 1996, Evaluarea performanţelor şcolare, Bucureşti, Editura Delfin. Joiţa, E., 2003, Pedagogie şi elemente de psihologie şcolară, Editura Arves. Manolescu, M., 2002, Evaluarea şcolară un contract pedagogic, Bucureşti, Editura Fundaţiei „D. Bolintineanu". M. E. N., 1998, Reforma sistemului de evaluare şi examinare, Bucureşti, Şcoala Românească. Neacşu, I.; Stoica, A., (coord.), 1996, Ghid general de evaluare şi examinare, Bucureşti, M. E. N., Editura Aramis. Radu, I. T., 2000, Evaluarea în procesul didactic, Bucureşti, Editura Didactică şi Pedagogică. Tema 11. Prevenirea si combaterea insuccesului scolar 1.Concept; problematica; forme. 2. Factori interni şi externi ai învăţării şi reuşitei şcolare 3. Prevenirea şi înlăturarea eşecului şcolar 1.Concept; problematica; forme. Succesul / insuccesul reprezintă un “moment de bilanţ” (satisfăcător sau nu) de o relativă stabilitate, şi totodată, “un moment”, un “rezultat temporar” din evoluţia şcolară a elevului. Analiza psihopedagogică a problematicii succesului/ insuccesului şcolar pune în evidenţă evoluţia concepţiilor asupra acestor fenomene. Se înregistrează trecerea de la departajarea elevilor "buni" - care fac faţă cerinţelor activităţii şcolare şi a elevilor "slabi" - cu nivel scăzut de dezvoltare intelectuală, care nu satisfac exigenţele şcolare, către o delimitare mai nuanţată, prin raportarea performanţelor şcolare nu numai la nivelul dezvoltării intelectuale, ci şi la profilul psihologic al elevului, la trăsăturile sale de personalitate, la condiţiile sociofamiliale şi şcolare de dezvoltare şi formare. Cercetările asupra complexităţii fenomenelor de insucces si eşec şcolar au pus în discuţie rolul şcolii, dar mai ales incapacitatea ei de a se adapta la particularităţile psihologice ale elevilor şi acceptarea faptului „că eşecul şcolar nu este o fatalitate” (CRESAS, 1981). Există şi opinii care susţin că „eşecul şcolar este eşecul şcolii, deoarece copiii nu sunt în mod natural destinaţi să fie buni sau răi, ei devin astfel datorită funcţionării sistemului şcolar” (Perrenoud, 1995, 21). Deci, dacă şcoala este vinovată de aceasta, ceea care trebuie să se schimbe este şcoala. Încă din anii ’60 B. Bloom demonstra că, plasaţi în condiţii adecvate de învăţare, peste 80% dintre elevi pot învăţa la nivel de peste 80% programa şcolii obligatorii. Majoritatea elevilor sunt capabili să înveţe cunoştinţe complexe cu condiţia de a adapta constant predarea, obiectivele imediate şi situaţiile didactice la „starea” de moment a elevilor. Pentru a explica aceste diferenţe, Ph. Perrenoud face apel la un exemplu din lumea medicală. „Dacă se injectează un virus la 1000 de persoane, nu ne aşteptăm ca toţi să reacţioneze la fel: unii vor fi foarte afectaţi sau pot chiar muri, după cum alţii nu vor fi deloc afectaţi. În astfel de situaţii, se caută să se identifice indivizii cu risc înalt care cumulează diferite particularităţi, ceea ce îi să reacţioneze diferit” (Perrenoud, 1995, 22). Aceste exemplu poate fi utilizat ca raţionament analogic pentru modul în care se produce insuccesul şcolar, când, puşi în faţa aceluiaşi tratament şcolar, elevii reacţionează diferit în funcţie de particularităţile lor. Este important de ştiut dacă ceea ce îi diferenţiază sunt caracteristici dobândite sau sunt de natură înnăscută. În lanţul cauzal al insuccesului şcolar, diferenţele individuale se situează în amonte. „Astăzi, într-o societate dezvoltată, medicina face parte din factorii de şansă sau de risc. Sănătatea nu mai este doar o problemă naturală, starea de sănătate este dependentă şi de calitatea prevenţiei şi îngrijirii (...) În cazul şcolii responsabilitatea este de o mie de ori mai mare pentru că elevii îşi desfăşoară activitatea la şcoală între 25 şi 35 de ore pe săptămână, timp de 9-10 ani; (...) De ce, dispunând de resurse considerabile, nu toţi elevii reuşesc să se instruiască. La ce serveşte să mergi 9-10 ani la şcoală, dacă se iese din ea fără a şti să citeşti curent?” (Perrenoud, 1995, 23). Răspunsul nu poate fi decât: „Inegalitate iniţială → învăţământ → inegalitate finală” (Ph. Perrenoud) Excelenţa, reuşita dar şi eşecul sunt realităţi construite de sistemul şcolar (Ph. Perrenoud, 1984). Autorul citat identifică trei mecanisme complementare, pe care le consideră „o triplă fabricare a eşecului”. Ele privesc: 1. Curriculumul – „drumul pe care trebuie să-l parcurgă elevii”. În condiţiile în care ei nu pleacă nici din acelaşi punct şi nici nu au aceleaşi resurse, inegalitatea este constant recreată pe parcursul traseului şcolar. Cultura şcolară este acuzată de elitism, aflându-se la un nivel prea înalt faţă de limba şi cultura „claselor populare”, ducând astfel la mărirea distanţei dintre copiii proveniţi din medii sociale diferite. Pe de altă parte, curriculum formal este acelaşi pentru toţi componenţii unei promoţii. În acest fel, inegalităţile iniţiale faţă de normele şcolare devin şi mai mari. 2. Tratamentul pedagogic nediferenţiat, se referă la faptul că elevii sunt trataţi la fel, situaţie exprimată prin sintagma „indiferenţă la diferenţe”, astfel că, cei care iniţial au o pregătire mai bună reuşesc, cei slabi, nefiind capabili să atingă obiectivele propuse . Interesul pentru cunoasterea personalitatii elevilor este relativ recent . Abia in ultimele decenii , el se concretizeaza in constientizarea de catre comunitatea educationala a rolului factorilor de personalitate (cognitivi si noncognitivi ) asupra nivelului performantelor scolare si in dezvoltarea unor strategii de diferentiere si individualizare a instruirii . 3. Evaluarea contribuie la minimizarea sau, din contră, la dramatizarea inegalităţilor reale de învăţare, creând inegalităţi în favoarea elevilor buni, care provin de cele mai multe ori din medii sociale favorizate. Evaluarea crează o imagine asupra capacităţii elevilor şi ierarhii care marchează destinul acestora mult mai puternic decât lipsa de competenţe specifice. Deosebit de importantă pentru elevi este funcţia stimulativă şi educativă a evaluării formative, care, funcţionând împreună cu modelul unei învăţări formative, contribuie la modelarea la elevi a capacităţii de învăţare pentru succes, şi facilitează reuşita şcolară. Cercetările pe această temă demonstrează că aprecierea şi - derivând din ea - autoaprecierea formativă implică următoarele tipuri de comportamente: * din partea educatorului: apreciind rezultate, el nu se limitează la sancţionarea elevilor, ci semnalează erorile şi incită elevii la corectarea lor; foloseşte metode în scop stimulativ, ca sursă de reflecţie şi de autocontrol pentru sine; ia în consideraţie nu numai rezultatul final al învăţării, ci şi drumul parcurs de elev, comportamentul său, posibilităţile lui latente. * din partea elevului: evaluarea le furnizează informaţii pentru perfecţionarea metodelor de studiu, le formează strategii de abordare şi depăşire a dificultăţilor, le dezvoltă mecanismele de control şi autocontrol, care favorizează eficacitatea învăţării independente. Astfel, insuccesul şcolar, iniţial pus pe seama cerinţelor şcolare, este necesar să fie analizat dintr-o perspectivă mai largă, impusă de o nouă atitudine faţă de om, în general, şi faţă de elev în special, în contextul democratizării societăţii şi al şcolii. Accesul la şcoală şi învăţătură trebuie însoţit de accesul real la reuşita şcolară pentru toţi elevii. Aceasta nu se poate întâmpla într-o şcoală fundamentată pe concepţia tradiţională a distribuţiei inegale a potenţialului intelectual conform curbei lui Gauss. „Curba lui Gauss este o curbă aleatorie, adică o distribuţie în care constatăm cum se distribuie într-o populaţie dată talia sau greutatea. Ori, educaţia nu este nicidecum aleatorie; obligaţia noastră este de a interveni, de a dezvolta, de a atinge obiective fixate prin planul de studii. A ne explica rezutatele prin curba lui Gauss ar fi un indicator al eşecului intervenţiilor noastre, care, în mod normal, ar trebui să producă o curbă diferită” (Huberman, 1988, 17). O problemă psihopedagogică importantă, circumscrisă problematicii insuccesului şcolar, o constituie eşecul şcolar în formele sale grave: repetenţia şi abandonul şcolar. Eşecul şcolar reprezintă forma cea mai gravă a insuccesului, când, în lipsa unor măsuri adecvate, aplicate pe traseul descendent al evoluţiei şcolare a elevului, acesta ajunge în imposibilitatea realizării obiectivelor minime ale procesului de învăţământ, generând decizia de repetare a clasei. În general, se face referire la două forme ale eşecului şcolar: * elevul este şcolarizat, dar cumulează unul sau mai mulţi ani de repetenţie, ca urmare a nepromovării la una sau mai multe discipline de învăţământ; cel mai adesea, la sfârşitul ciclului secundar, acesta este orientat spre filiere şcolare devalorizate; * este considerat în situaţie de eşec şcolar orice educabil care iese din şcoală fără diplomă sau cu o diplomă puţin valorizată pe piaţa muncii; absolventul respectiv se simte respins de către sistemul social şi condamnat la marginalizare socială. Eşecul şcolar este o problemă foarte gravă deoarece: * distruge „imaginea de sine a elevului”; * costă foarte scump comunitatea pentru că în general indivizii care nu au diplomă se integrează greu în societate şi devin asistaţi social. Eşecul şcolar este o problemă complexă, cu o cauzalitate care ţine de elev şi de mediul social de provenienţă al acestuia, precum şi de şcoală, în ceea ce priveşte realizarea „unei educaţii pe măsură” (Ed. Claparède), adică adaptată particularităţilor individuale. Referindu-se la aceasta, R. Dottrens, încă de acum cincizeci de ani, critica şcoala spunând că: „este o maşină greoaie şi rigidă, puţin adaptată la diversitatea copiilor (...); ea impune tuturor acelaşi ritm şi aceleaşi metode (...), creează artificial eşecuri, punându-i să traverseze exigenţe uniforme şi premature”. În legătură cu aceste fenomene poate fi pusă în evidenţă o evoluţie a concepţiilor şi atitudinilor practice. În planul activităţii de învăţământ, sunt promovate tot mai insistent moduri de instruire mai bine adaptate profilurilor psihologice ale elevilor. Învăţământul dobândeşte tot mai mult un caracter adaptativ. Din această perspectivă, repetarea clasei – ca expresie a eşecului şcolar – este inevitabil pusă în discuţie. În teoria pedagogică contemporană sunt adoptate poziţii divergente, fie susţinându-se oportunitatea repetării clasei, fie eliminarea acesteia, prin promovarea tuturor elevilor, independent de nivelul performanţelor. Fiecare dintre cele două poziţii, susţinute cu argumente specifice, atrage atenţia asupra efectelor nedorite pe care le are insuccesul şcolar în planul personalităţii şi al amplificării dificultăţilor şcolare ale elevilor. Preocupările pentru înţelegerea fenomenului de succes şi insucces şcolar sunt relativ recente. Mult timp s-a considerat că „cei mulţi” aveau nevoie doar de o instrucţie minimală, că era suficient să scrie şi să citească. Se considera chiar că instrucţia era periculoasă pentru spiritele simple, pentru că incita la întrebări în legătură cu condiţia lor, punând în pericol ordinea socială. Insuccesul şcolar a existat întotdeauna, dar el era „ascuns prin absenţa şcolarizării, sau mascat de structura şcolară care trata sau chiar separa elevii în funcţie de mediul de provenienţă. Fenomenul a devenit mai evident în momentul în care elevii sunt reuniţi şi comparaţi în scopul selecţionării pentru şcoala secundară. Chiar şi în această situaţie, făcea parte din ordinea lucrurilor ca şcoala să diferenţieze elevii « dotaţi », « făcuţi pentru studii », « pentru cultura savantă », de ceilalţi, făcuţi pentru munca manuală” (Perrenoud, 1995, 103). Rata de reuşită, implicit de eşec erau considerate normale. Insuccesul şcolar, iniţial un fapt pedagogic fără consecinţe sociale importante, devine o problemă ce preocupă şcoala şi societatea odată cu extinderea învăţământului obligatoriu pentru toţi, cu democratizarea societăţii şi a şcolii, cu evoluţia concepţiilor despre om şi despre dreptul la educaţie. Apariţia conceptului de eşec şcolar este situată la începutul anilor ’60, exploziei şcolare corespunzându-i „explozia cazurilor de eşec şcolar” (Viviane Isambar Jamanti). Noţiunea este lansată de mai multe lucrări care apar în această perioadă şi se răspândeşte rapid în lumea pedagogilor şi în societate, în general. În această perioadă, „explicarea insucceselor se făcea pornind de la elevi, de la ignoranţa şi lenea lor. Dacă exista eşec, era vorba de eşecul elevilor şi nu de eşecul instituţiei şcolare” (Vogler, 2000, 87). Treptat, nivelul de instruire şi educare începe să devină factorul primordial de integrare economică şi socială. Ca urmare, conştientizarea fenomenului în sine şi a consecinţelor sale în plan social şi individual deplasează cauzalitatea acestuia de la aptitudinile insuficiente ale elevului spre inegalităţi sociale de origine, care generează inegalitatea şanselor şcolare (P. Bourdieu), pentru ca apoi sistemul să înceapă să-şi pună întrebări referitoare la sine, întrucât eşecul şcolar apare şi ca un eşec al şcolii; din această conştientizare se va naşte nevoia de evaluare (J. Vogler), care devine astfel obiectivul fundamental al unor instituţii şi cercetări de anvergură, ca demers sistemic macroscopic, care vizează ieşirile din sistem, „output-ul”. În contextul modernizării şi internaţionalizării economiei, educaţia şi formarea dobândesc o importanţă mai mare decât în trecut, deoarece constituie condiţii indispensabile pentru participarea cetăţenilor la viaţa socială şi economică. Cunoştinţele, competenţele şi calităţile umane ale cetăţenilor constituie o miză importantă a lumii de azi, în care , mai mult ca niciodată, eşecul şcolar generează eşecul social, adică viaţă precară, marginalizare, dependenţă de mecanismele asistenţei sociale. Tinerii fără calificare sunt primele victime ale şomajului, deoarece diplomele care atestă nivelul de instruire şi competenţa servesc ca instrumente de selecţie pentru ocuparea unui loc de muncă, cei puţin sau insuficient calificaţi fiind înlăturaţi. Fenomenul de excludere socială îi privează pe aceşti tineri de viitor, generând fenomene de violenţă socială, punând în pericol democraţia, dezvoltarea economică şi coeziunea socială. Din această perspectivă, cunoaşterea mecanismelor generatoare ale excluderii şi promovarea dreptului indivizilor la o educaţie care să le permită participarea la viaţa socială şi profesională sunt obiective pe care educaţia de astăzi îşi propune să le îndeplinească. Educaţia stă la baza dezvoltării personale. Ea trebuie să permită fiecărui individ să-şi valorifice potenţialul de care dispune . Respectul faţă de diversitate şi individualitate devine principiul fundamental al educaţiei, stând la baza adaptării sistemelor educative şi modernizării proceselor didactice. 2. Factori interni şi externi ai învăţării şi reuşitei şcolare Cele mai multe studii care privesc analiza acestor factori, îi ordonează în factori exteriori activităţii didactice, dar având o evidentă incidenţă asupra acesteia, şi factori interiori, referitori la diverse laturi şi componente ale personalităţii elevului, prin care acesta intră în relaţie cu cei exteriori şi care determină conţinutul şi calitatea rezultatelor activităţii sale. Departajarea lor se sprijină nu numai pe criteriul participării/ neparticipării directe a fiecărui factor la desfăşurarea activităţii de formare a elevilor ci, asociată acestuia, şi pe măsura în care acţiunea lor este imputabilă şcolii, iar remedierea lor poate fi întreprinsă ori nu de şcoală. În consecinţă, este mult mai uşor de promovat o pedagogie a succesului decât una recuperatorie. Practica demonstrează că surmontarea insuccesului şi rezolvarea situaţiilor de eşec sunt mai anevoioase şi cer mai mult efort decât prevenirea lor. De regulă, factorii de care depinde învăţarea sunt grupaţi în factori interni şi factori externi. Factorii interni sunt reprezentaţi de condiţia biopsihică a elevului, ca element definitoriu al capacităţii de învăţare; ea cuprinde, pe de o parte, aspecte biologice referitoare la vârstă, stare de sănătate, potenţial de muncă, iar, pe de altă parte, însuşiri psihice cognitive şi noncognitive, referitoare la nivelul de dezvoltare intelectuală, aptitudini, interese, atitudini, aspiraţii etc. Factorii externi sunt reprezentaţi de ansamblul condiţiilor în care se dezvoltă şi se formează elevul. În categoria acestor factori, care influenţează nivelul performanţelor şcolare, se includ condiţiile de mediu familial şi sociocultural care îşi pun amprenta asupra dezvoltării psihice a copilului. Tot în categoria acestora intră şi aspectele psihopedagogice ale activităţii, referitoare la organizarea şi desfăşurarea procesului de învăţământ - conţinuturi, metodologii didactice, resurse umane şi materiale etc. În timpul şcolarităţii, factorii psihopedagogici au un rol hotărâtor asupra randamentului muncii şcolare, generând climatul de muncă, emulaţia în cadrul grupului, nivelul aspiraţiilor şi performanţelor, motivaţia elevilor faţă de învăţătură. Reuşita în activitatea de învăţare este, deci, produsul unui complex de factori - de natură internă şi externă - care pot fi reprezentaţi după următorul model (figura 1). Figura 1 :Factorii determinanţi ai reuşitei şcolare (T. Kulcsar) În cursul dezvoltării psihice a individului, între aceşti factori se constituie o reţea complexă de relaţii, punând astfel, în evidenţă faptul că performanţele în învăţare sunt condiţionate de particularităţile factorilor implicaţi; fiecare dintre aceştia sunt, la rândul lor, condiţionaţi de relaţiile în care se află cu ceilalţi. Matricea complexă a reuşitei şcolare - după T. Kulcsar (Kulcsar, 1983, 123). - ne oferă posibilitatea înţelegerii relaţiilor foarte complexe între diferitele categorii de factori şi a explicării reuşitei şcolare în raport cu aceştia. Din analiza lor se pot desprinde mai multe concluzii: a. In procesul instructiv-educativ, nu este suficient să se constate randamentul şcolar al elevilor. Este mai important ca randamentul constatat să fie explicat, ceea ce presupune, pe de o parte, cunoaşterea factorilor/ condiţiilor/ cauzelor care l-au determinat şi, pe de altă parte, intervenţia adecvată pentru valorificarea lor maximală, şi, în consecinţă, pentru a determina performanţe înalte de învăţare. b. Pentru a asigura intervenţia organizată şi sistematică a factorilor pedagogici este necesară reglarea permanentă a acestora, adecvarea fiecăruia la caracteristicile celorlalte categorii de factori. În acest sens, la nivelul factorilor pedagogici, esenţială este intervenţia specializată a educatorului care are rolul de a organiza şi corela toate aceste condiţii necesare introducerii elevului în situaţia de învăţare, a operaţiilor incluse în proiectarea şi pregătirea activităţilor de predare. Valorificarea maximală a tuturor aspectelor care ţin de particularităţile celor care învaţă (elev/ clasă de elevi) constituie un aspect esenţial al predării; astfel, predarea, înţeleasă ca organizare a situaţiilor de învăţare va provoca "schimbarea a ceea ce există în ceea ce ar trebui să existe" , angajând elevii în experienţe noi de cunoaştere, de acţiune şi/sau de trăire. Complexitatea performantelor şcolare face necesară diagnosticarea cât mai precisă a factorilor psihologici care stau la baza acestora. Un principiu metodologic trebuie precizat, şi anume acela că factorii externi acţionează întotdeauna prin intermediul condiţiilor interne. Din punct de vedere psihogenetic, aceste condiţii interne sunt, în ultimă instanţă, tot de origine externă. Structurile şi capacităţile cognitive, afective şi acţionale, precum şi conţinuturile acestora (noţiuni, cunoştinţe, deprinderi, sentimente, atitudini, motivaţii) sunt rezultatul interiorizării, prin învăţare, a componentelor lumii externe şi a relaţiei individului cu aceasta. Procesul de transformare a factorilor externi în condiţii interne se află la baza înţelegerii procesului de dezvoltare. Aceasta nu înseamnă, însă, că dezvoltarea psihică este un proces impus din afară, nici unul predeterminat genetic, ci un proces cu legităţi proprii. Teme de reflectie 1. Identificati in seriile de elevi cu care ati lucrat, relatia dintre succesul scolar si succesul postscolar si realizati cate un studiu 2. Realizati studii de caz asupra unor elevi care inregistreaza succes scolar si / sau insucces scolar, prin valorificarea”matricei complexe a succesului/insuccesului scolar”. 3. Prevenirea şi înlăturarea eşecului şcolar Identificarea factorilor care condiţionează rezultatele şcolare permite stabilirea căilor prin care se creează premisele succesului şcolar, asigurându-se reuşita şcolară a elevilor. In concordanţă cu principiul enunţat, privind acţiunea factorilor externi, prin intermediul condiţiilor interne, componentele programului conceput în vederea obţinerii succesului şi înlăturării insuccesului vizează, preponderent, sistemul factorilor externi şi, în primul rând, a celor care privesc direct activitatea şcolară. Analiza acestora nu este, însă, posibilă decât în strânsă legătură cu factorii psihologici intelectuali şi nonintelectuali ai reuşitei şcolare a elevului. De aceea, studii recente privind componentele învăţării succesuale promovează ideea analizei factorilor endogeni în corelaţie cu cei exogeni care influenţează asupra randamentului şcolar. Conceptul de „învăţare succesuală” pune în evidenţă tocmai importanţa pe care o prezintă organizarea şi funcţionarea activităţii de învăţare pentru reuşita şcolară. Pornind de la cadrul cel mai general al condiţiilor externe, trebuie menţionată însemnătatea pe care o are mediul familial, natura influenţelor acestuia pentru întreaga dezvoltare a copilului. O importanţă deosebită prezintă perioada anteşcolară, dat fiind ritmul accentuat al dezvoltării somato-fiziologice şi psihice a copilului la această vârstă. Această perioadă are un rol decisiv pentru dezvoltarea intelectuală, pentru formarea morală, dezvoltarea vorbirii şi educarea afectivă a sociabilităţii. Toate acestea constituie premise ale integrării copiilor, cu şanse de reuşită, în activitatea şcolară. De aceea, necesitatea integrării copiilor într-un sistem de educaţie organizată, sistematică şi dirijată competent, în grădiniţă, este unanim acceptată. Expresie a recunoaşterii acestui fapt este transformarea educaţiei preşcolare în verigă a sistemului şcolar şi extinderea acestei trepte de învăţământ în sistemele şcolare din ţările dezvoltate. Experienţa şi cercetările demonstrează că chiar şi pe parcursul şcolarizării, în condiţiile egale de inteligenţă şi de asistenţă pedagogică în şcoală, decalajul dintre rezultatele şcolare ale unor elevi şi capacităţile lor reale de învăţare este generat de climatul educativ deficitar din familie, de nivelul scăzut al aspiraţiilor, cu efecte negative asupra proceselor de mobilizare şi de motivare a elevilor pentru activitatea de învăţare. Condiţiile favorabile de dezvoltare fizică şi psihică, climatul spiritual şi nivelul aspiraţiilor familiei şi al mediului social lărgit, conlucrarea familiei cu şcoala constituie premise temeinice pentru educarea capacităţii de învăţare a copiilor. Experienţa arată că influenţa acestor factori, deşi se face simţită la orice vârstă, are .un rol mai mare pe primele trepte ale şcolarităţii, în învăţământul primar şi gimnazial. Recunoaşterea contribuţiei mediului familial la formarea şi dezvoltarea personalităţii elevilor a generat multiple forme şi modalităţi de colaborare a şcolii cu familia, privind participarea părinţilor la gestiunea instituţiilor de învăţământ, realizarea în comun a unor acţiuni educative, interesul manifestat de educatori pentru o mai bună cunoaştere a mediului familial şi chiar pentru ameliorarea acestuia în concordanţă cu ţelurile şcolii. În contextul factorilor pedagogici ai reuşitei şcolare, numeroase aspecte ale organizării şi desfăşurării procesului de învăţământ au un rol hotărâtor. În acest cadru de referinţă poate fi menţionată necesitatea adaptării activităţii didactice, a conţinutului acesteia, a metodelor folosite şi a formelor de desfăşurare, la particularităţile diverselor grupuri de elevi şi chiar ale unor .elevi consideraţi individuali. Cerinţa izvorăşte dintr-o dublă realitate şcolară. Prima constă în faptul că învăţământul se desfăşoară cu colectivităţi de elevi, iar activitatea pedagogică tinde către o tratare comună, acordându-se mai puţină atenţie elevilor situaţi sub nivelul mediu ca şi celor toarte buni. A doua priveşte existenţa, pe lângă unele caracteristici comune grupului, a unor deosebiri între elevi, inclusiv dintre trăsăturile puternic implicate în randamentul şcolar al acestora capacităţi intelectuale, interese, motivaţii, posibilităţi de efori ş.a. Această realitate face necesară o acţiune sistematică de psihodiagnoză a elevilor, în scopul relevării acelor însuşiri şi funcţii psiho-individuale, a trăsăturilor de personalitate de cure este util să se ţină seama în activitatea de instruire şi educare a elevilor. Asemenea investigaţii psihodiagnostice sunt mai concludente atunci când sunt întreprinse în concordanţă cu „psihograma activităţii şcolare”, ca ansamblu de factori cognitivi şi necognitivi de personalitate, de insuşiri-aptitudini, abilităţi, atitudini, capacităţi etc. – care constituie condiţii psihologice ale activităţii de tip şcolar (T. Kulcsar). Cunoaşterea particularităţilor psihofi/ice ale elevilor reprezintă condiţia necesară-adoptării strategiilor de tratare difernţiată a elevilor, atât sub raportul nivelului exigenţelor conţinutului instruirii, cât şi al modalităţilor de instruire-învăţare. Din această perspectivă, reuşita nereuşita şcolară se prezintă ca o stare relativă. în raport de exigenţele normelor şcolare. Concluzia subliniază necesitatea punerii de acord a solicitărilor şcolii cu capacităţile de învăţare ale elevilor, precum şi de adaptare a acestora la activitatea şcolară. In acest sens, obţinerea succesului şcolar presupune o adaptare cu dublu sens: pe de o parte a copilului la activitatea şcolară, iar pe de altă parte, a şcolii la factorii interni ai acestuia (Psihologia dezvoltării). Această relaţie constituie temeiul aprecierii multor autori potrivit căreia insuccesul şcolar indică mai degrabă „inadaptarea” şcolii la elev decât eşecul acestuia în faţa cerinţelor şcolii. Definirea strategiei de prevenire/combatere a insuccesului şcolar implică şi o altă determinare. Eşecul şcolar apare, cu excepţia unor situaţii grave, de excepţie, nu ca fenomen general, cuprinzând grupuri mari de elevi (componenţii unei şcoli sau ai unei clase), ci priveşte, de regulă, anumiţi subiecţi. Prin urmare, este un fenomen şcolar preponderent individual. In consecinţă, prevenirea şi combaterea eşecului presupune cunoaşterea formei concrete de manifestare şi a cauzelor specifice care l-au generat. Chiar şi în cazul unui insucces care priveşte un grup de elevi, dintr-o clasă sau o unitate şcolara, diagnoza fenomenului implică identificarea situaţiilor si aspectelor care constituie surse ale acestuia, eu referire la concordanţa conţinutului instruirii cu capacităţile de învăţare ale elevilor în cauză, la condiţiile de organizare a activităţii şcolare, metodele şi .mijloacele de instruire folosite ş.a. În ansamblul problematicii succesului insuccesului şcolar, uncie implicaţii psihopedagogice şi cerinţe didactico-metodologice specifice le prezintă debutul şcolarităţii. La intrarea in şcoală, anumiţi elevi prezintă unele caracteristici care le creează dificultăţi in îndeplinirea cerinţelor şcolii şi progresul în învăţare, în unele cazuri, aceste caracteristici constau în handicapuri mentale, senzoriale, fiziologice, ceea ce face necesară integrarea celor în cauză în unităţi de învăţământ speciale. în alte cazuri, însă, copiii întâmpină dificultăţi de adaptare la cerinţele şcolare, datorită unei dezvoltări mai lente sau unor tulburări comportamentale ce pot fi depăşite, corectate în şcoala obişnuită printr-o tratare adecvată. Problemele pe care le generează situaţiile de acest fel sunt definite, în literatura psihopedagogică, prin concepetele de „maturitate şcolară” şi „aptitudine de şcolaritate”. Aceste concepte definesc capacitatea copiilor – prin dezvoltarea lor fizică şi psihică – de a se integra în activitatea şcolară şi de a răspunde adecvat cerinţelor acesteia. t Evoluţia sensului şi semnificaţiilor acestor concepte fac necesare mai multe sublinieri pentru înţelegerea lor deplină şi pentru o acţiune adecvată în practica şcolară. în primul rând, „maturitatea şcolară”, ca stare de personalitate a copilului la începutul şcolarităţii, vizează atât dezvoltarea intelectuală a acestuia, cât şi aspecte non-intelectuale ale personalităţii (afectivitatea, sociabilitatea, motivaţia pentru activitate etc.). Prin urmare, maturitatea şcolară este o stare complexă pluridimensională. În al doilea rând, ea trebuie privită ca proces, în continuă devenire, fiind în Orice moment un rezultat al interacţiunii creşterii şi învăţării, care conduce la dezvoltare. Din aceasta se desprinde o foarte importantă concluzie pentru decizia de integrare a copilului în activitatea şcolară. întrucât dezvoltarea nu este un proces pasiv, simplu rezultat al creşterii, ci are loc sub incidenţa învăţării, amânarea şcolarizării unui copil, pe motivul imaturităţii şcolare a acestuia, reprezintă soluţia potrivită numai în cazurile în care gradul de dezvoltare psiho-fizică se află evident sub nivelul considerat necesar pentru activitatea şcolară. Ideea psihologică a „zonei proximei dezvoltări”, potrivit căreia învăţarea trebuie să se sprijine nu numai pe etapele încheiate ale dezvoltării psihice ci şi pe funcţiile psihice potenţiale, în formare, îşi găseşte deplină aplicare în acest caz. Înţelegerea maturităţii şcolare, ca proces, pune în evidenţă, totodată, faptul că această stare a personalităţii „poate fi pregătită”. Ea constituie condiţia integrării în activitatea şcolară şi, în acelaşi timp, rezultatul unei acţiuni de formare în familie şi, mai cu seamă, în grădiniţă. Această pregătire pentru şcoală a devenit, în educaţia contemporană, unul din obiectivele pedagogice fundamentale ale învăţământului preşcolar. Cerinţa esenţială a reuşitei funcţiei de propedeutică şcolară a grădiniţei o constituie asigurarea unei relaţii de continuitate autentică între aceasta şi şcoală. Sunt numeroase distorsiuni ale legăturii funcţionale de continuitate grădiniţă-şcoală, care pot constitui surse de inadaptare a copilului la intrarea în şcoală. Ele privesc, în principal: – conţinutul instruirii, producându-se o trecere de la activităţi, în mare parte, liber alese de copii şi realizate prin joc, către o activitate de învăţare al cărei conţinut este obligatoriu pentru toţi componenţii clasei şi care se distinge printr-un grad mai înalt de organizare; – natura activităţii, în sensul că pentru copiii din grădiniţă ea apare ca un lucru firesc, un „fapt obişnuit de viaţă”, în timp ce în şcoală are caracter de program, de muncă sistematică, ordonată prin efectuarea unor „paşi” în direcţia asimilării cunoştinţelor prezentate în manuale, formării unor abilităţi; – relaţia pedagogică prezintă note distinctive mai accentuate decât oricare altă latură a activităţii, trecându-se de la una predominant nondirectivă, cu puternice accente afective şi întemeiată pe acţiunea comună a educatoarei cu copiii, către o relaţie pedagogică cu caracter directiv mai accentuat, în care comunicarea este precumpănitoare faţă de acţiunea comună, dobândind în cel mai bun caz. caracter de cooperare; – procesele evaluative, care în şcoală încep să se manifeste ca acţiuni distincte de activitate de predare şi exprimate în aprecieri prin note, calificative şi alte enunţuri verbale, menite să formeze treptat judecata autocvaluativă a elevilor. Pregătirea copilului în scopul adaptării la cerinţele şcolii, astfel încât să fie asigurat succesul, mai cu seamă “în primele clase primare, vizează structurarea întregii personalităţi a acestuia, cu referire, îndeosebi, la dezvoltarea fizică şi senzorială, adecvată cerinţelor formării deprinderilor de scriere, intelectual-cognitivă, a interesului de cunoaştere; afectiv-motivaţională; psihosocială, exprimată în sociabilitate, în capacitatea de mobilizare energetică şi psihică pentru activitatea pe care o implică programul zilei şcolare, menţinerea atenţiei ş.a.; a trăsăturilor de voinţă, exprimate în capacitatea de concentrare asupra unei activităţi, de realizare integrală a unei sarcini şcolare, de autoreglare a conduitei etc. ) În ansamblul strategiei vizând îmbunătăţirea rezultatelor şcolare un mijloc de seamă îl constituie şi promovarea unei relaţii pedagogice educator-elevi, caracterizată prin încredere în forţele elevilor, cooperare şi stimulare a acestora. Valoarea acestei componente a învăţaţii succesuale rezidă în adevărul confirmat de experienţa şcolară că succesul are un efect mobilizator, stimulativ asupra elevului, după cum insuccesul, mai ales atunci când este întărit insistent prin aprecierile educatorului, este descurajam. Prin urmare, succesul corelează pozitiv cu performanţa şcolară, cu satisfacţia în muncă şi cu dorinţa de a învăţa din ce în ce mai bine. în acest fel, din scop şi rezultat al activităţii şcolare, el devine şi mijloc de progres şcolar. Teme de reflectie 1. Analizaţi situaţia unui elev din scoală de aplicaţie, tare obţine rezultate slabe la învăţătură si identificaţi cauzele acestui eşec. 2. Analizaţi, în şcoala de aplicaţie, formele de activitate si metodele folosite în scopul sprijinirii elevilor rămaşi în urmă la învăţătură. 3. Observaţi în cadrul lecţiilor practice demonstrative preocuparea propunătorului de a antrena în activitate si a stimula elevii cu rezultate slabe. 4. Identificati in seriile de elevi cu care ati lucrat, relatia dintre succesul scolar si succesul postscolar si realizati cate un studiu 5. Realizati studii de caz asupra unor elevi care inregistreaza succes scolar si/sau insucces scolar, prin valorificarea”matricei complexe a succesului/insuccesului scolar”. BIBLIOGRAFIE CRESAS (1981), L’échec scolaire n’est pas une fatalité, Paris, ESF. Golu, M.(1985), Învăţare şi dezvoltare, Bucureşti: Editura Ştiiţifică şi Enciclopedică Huberman M. (1988), Assurer la réussite des apprentissages scolaires: les propositions de la pedagogie de la maîtrise, Delachaux et Niestlé Kulcsar, T. (1983), “Factorii psihologici ai reuşitei şcolare”, în Psihologia educaţiei şi dezvoltării, Bucuresti: Editura Academiei Perrenoud, Ph. (1995), La pédagogie de l’école des différences, Paris: ESF éditeur Radu, I.T., ( 1978), Învăţământul diferenţiat, Bucureşti: EDP Vogler, J. (2000), Evaluarea in invatamantul preuniversitar, Iasi: Polirom Tema 12. Rolul şi personalitatea învăţătorului 1. Importanta activitatii scolare si extrascolare a profesorului 2. Profesorul, conducător al procesului de învăţământ 3. Caracterul creator al activităţii profesorului 5. Personalitatea şi competenţa profesorului din invatamantul primar si prescolar Importanţa ce o prezintă rolul şi personalitatea învăţătorului în şcoala şi în societatea noastră este corelată cu cele două tipuri fundamentale de activităţi pe care el le desfăşoară zi de zi: activitatea şcolară şi activitatea extraşcolară. În şcoală, învăţătorul este organizatorul şi conducătorul activităţii didactice şi educative ce se desfăşoară aici, în virtutea unor obiective clare şi specifice învăţământului primar, în condiţii obiective şi subiective bine determinate (plan de învăţământ, programe şi manuale şcolare, materiale didactice şi mijloace de învăţământ, o anumită ,categorie de elevi etc.). Cunoştinţele cuprinse în programele şi manualele şcolare constituie doar nişte premise latente, din punctul de vedere al formării şi educării copiilor; ele capătă însă forţă formativ-educativă numai în urma prelucrării şi transmiterii lor de către învăţător. La fel se întâmplă şi cu mijloacele de învăţământ. Oricât de perfecţionate şi de modeste ar fi ele, cel care pune în valoare întregul lor potenţial pedagogic este tot învăţătorul; cel care dă viaţă manualului şcolar este învăţătorul. Prin tot ceea ce întreprinde şi prin exemplul personalităţii sale, învăţătorul este un modelator al structurii personalităţii copilului, în stadiul cel mai hotărâtor al devenirii sale. Rolul învăţătorului este important şi prin contribuţia ce o aduce în sprijinirea altor factori educativi ce se asociază eforturilor şcolii: familie, mass-media etc. El se poate transpune în rolul de înlocuitor al părinţilor, de consilier şi sfătuitor al acestora etc. Dar pe lângă activitatea didactică şi cea din şcoală, în general, învăţătorul desfăşoară şi o bogată şi rodnică activitate extraşcolară. El este un participant activ la evenimentele şi frământările social-culturale ce au loc în viaţa comunităţii din care face parte, contribuind prin activitatea sa la toate prefacerile ce au loc în cadrul acesteia. Este îndrumător al tinerilor şi sfătuitor la adulţilor, transmiţător de valori culturale şi animator al vieţii culturale şi sociale etc. Literatura pedagogică şi beletristică înfăţişează nenumărate figuri ilustre de dascăli care şi-au consacrat o bună parte din timpul şi activitatea lor ridicării nivelului de cultură şi educaţie al poporului, îmbunătăţirii condiţiilor de muncă şi de viaţă a celor în mijlocul cărora au trăit şi au luptat pentru democraţie şi dreptate socială. Aceste două laturi ale activităţii învăţătorului – şcolară şi extraşcolară – se presupun şi se întregesc reciproc, formând un tot unitar, ca, împreună, să dea acestei profesii un-rol şi o importanţă cu totul deosebite în progresul general al societăţii. De aici, înalta preţuire care se atribuie învăţătorului şi muncii sale nobile din partea întregii societăţi. 2. Profesorul, conducător al procesului de învăţământ Prifeorul deţine o poziţie-cheie în organizarea şi conducerea procesului de învăţământ. Oricât de variate şi de complexe ar fi sarcinile sale, este, totuşi, de netăgăduit, că cel mai important şi distinctiv rol al său este şi rămâne cel didactic. Didactica modernă' rezervă, într-adevăr, o poziţie determinantă învăţătorului în ceea ce priveşte asigurarea unei funcţionalităţi optime întregului proces de învăţământ. De modul cum el îşi îndeplineşte acest rol didactic depind: structura activităţilor de învăţare în care sunt angajaţi elevii; gradul de implicare al acestora în efortul de învăţare, participarea lor activă şi responsabilă la îndeplinirea sarcinilor şcolare; densitatea şi intensitatea raporturilor profesor-elevi; efectele imediate şi pe termen lung ale instruirii şi educaţiei şcolare etc. A conduce procesul de învăţământ înseamnă a face ceea ce trebuie pentru a asigura formarea şi dezvoltarea personalităţii copiilor în concordanţă cu finalităţile educaţiei. Această precizare poate fi tradusă cel puţin în câteva întrebări de tipul acesta: „Ce urmează să întreprindă un învăţător încât ceea ce trebuie făcut (predare) să dezvolte ceea ce este de făcut (învăţarea)?” sau „Ce urmează să facă un învăţător pentru ca predarea să determine cu adevărat producerea învăţării dorite?” ori „Ce ar trebui să facă un profesor pentru a se afirma ca un autentic conducător al procesului de învăţământ?” A răspunde la aceste întrebări înseamnă a identifica şi caracteriza principalele funcţii ce dau conţinut şi dimensiuni actului de conducere cu inteligenţă şi creativitate a procesului de învăţământ la nivelul clasei de elevi. Aceste funcţii sunt: de planificare şi proiectare, de orientare sau directivare a activităţii elevilor, potrivit unor obiective clare şi precise (finalizarea învăţării), de organizare şi coordonare, de comunicare (transmitere) de noi cunoştinţe şi de dirijare şi stimulare a învăţării de control, evaluare şi ameliorare a proceselor de predare şi învăţare, de cercetare şi invocare a procesului de învăţământ ş.a. Conţinutul şi dimensiunile unora din aceste funcţii au fost deja analizate în cuprinsul capitolelor parcurse, iar altele vor constitui obiectul unor preocupări viitoare. Funcţiile mai sus amintite nu sunt uşor, de delimitat. Ele se întrepătrund la tot pasul şi se condiţionează reciproc. Desigur, în raport de situaţia concretă, unele capătă o pondere mai mare sau mai mică sau prezintă unele variaţii şi nuanţări. Toate însă, la un loc, alcătuiesc un complex funcţional ce indică învăţătorului cum anume să-şi exercite mai bine profesiunea. Conştientizarea şi îndeplinirea cu un înalt simţ de răspundere pedagogică şi socială a acestor funcţii constituie un element definitoriu al competenţei sale profesional-didactice, al comportamentului său general didactic. Toate aceste funcţii aruncă o lumină nouă asupra complexităţii muncii ce o depune un învăţător, precum şi asupra personalităţii sale. 3. Caracterul creator al activităţii profesorului Se cunoaşte că procesul de învăţământ poate fi considerat ca o înlănţuire de situaţii de instruire-învăţare; Dar aceste situaţii (tipuri de activităţi didactice), doar prefigurate, trebuie pregătite, create, în adevăratul sens al cuvântului la momentul potrivit. De asemenea, ele trebuie realizate în mod efectiv, în funcţie de condiţiile concrete de lucru cu elevii. Din acest punct de vedere, fiecare situaţie de instruire ridică problemele ei proprii, devine o situaţie-problemă. De unde înţelegerea procesului de învăţământ ca o înlănţuire de situaţii-problemă cu care profesorul se vede confruntat în permanenţă în munca lui didactică. El trebuie să facă faţă unor nenumărate probleme tipice sau inedite care cer o rezolvare adecvată, soluţii adeseori originale, imaginaţie şi iniţiativă, creaţie personală. învăţătorul este nevoit să intuiască sau să identifice probleme de genul: proiectării şi structurării unor activităţi instructiv-educative; alegerii şi precizării cu claritate a unor obiective de atins; identificării unor alternative şi aprecierea lor, înainte de a-şi declara opţiunea pentru o ipoteză sau alta de organizare a învăţării, de elaborare a unor faze şi operaţii de predare-învăţare; alcătuirii şi aplicării unor probe de verificare, de evaluare; evaluării propriu-zise a unor rezultate; introducerii unor elemente de feedback pe parcursul desfăşurării procesului de predare- învăţare; formulării unor învăţăminte pentru activităţile următoare etc. Or, este evident că soluţionarea acestor probleme, ce sugerează tot atât de multe funcţii de îndeplinit, solicită o mare mobilitate intelectuală, flexibilitate şi supleţe în analiza şi interpretarea elementelor fiecărei situaţii în parte, receptivitate la soluţii noi, multă imaginaţie şi putere de anticipare, dorinţa de a valorifica datele, noi ale psihologiei şi didacticii moderne în practica curentă. Un element esenţial al. măiestriei pedagogice este tactul pedagogic. Acţiunea pedagogică trebuie să respecte măsura: în exigenţe, în atitudine şi în gesturi, în vorbe şi în ton etc. Or, aceasta este o problemă de tact, de simţ al măsurii. Tactul presupune, deci, autocontrol, stăpânire de sine, sensibilitate, simţ al diferenţierii, putere de discernământ, capacitate de a reţine învăţăminte corecte asupra activităţii şi personalităţii fiecărui elev în parte, de a „descifra” motivele reale ale conduitei elevilor şi de a adopta măsurile cuvenite ţinând seama de acestea. Tactul presupune o anumită supleţe psihologică, capacitate de a vedea în fiecare copil un exemplar unic şi în fiecare situaţie de instruire ceva nou şi original. De aceea, tactul este întotdeauna un act creator şi este opus rutinei, practicismului îngust, închistării. Tactul pedagogic se câştigă pe parcursul dobândirii experienţei didactice. Toate aceste aspecte care privesc calităţile, aptitudinile şi competenţele profesionale fac obiectul unei temeinice pregătiri a viitorilor învăţători şi al perfecţionării lor continue pentru a putea face faţă cerinţelor mereu reînnoite ale şcolii. 1. Personalitatea şi competenţa profesorului din invatamantul primar si prescolar Chezăşia îndeplinirii, în cele mai bune condiţii, a funcţiilor didactice şi educative, culturale şi sociale ce-i revin profesorului o constituie personalitatea şi competenţa profesională ale acestuia. Progresul în învăţământul primar şi preşcolar, ca de altfel în întregul sistem şcolar, depinde de pregătirea şi aptitudinile cadrelor didactice, şi, în special, de calităţile lor umane, pedagogice şi profesionale. Ce i se cere, prin urmare, unui învăţător pentru a-şi putea îndeplini nobila sa misiune? a) O puternică personalitate. Personalitatea cadrului didactic influenţează, în mod semnificativ, succesul desfăşurării procesului de învăţământ; la fel de mult personalitatea sa influenţează formarea intelectuală şi morală a elevilor cu care lucrează. Influenţa personală a învăţătorului nu poate fi înlocuită nici de manuale, nici de instrucţiuni, nici de pedepse şi recompense, nici de noile tehnici moderne audio-vizuale. Dintre cele mai importante calităţi şi trăsături ce caracterizează personalitatea profesorului pot fi luate în consideraţie următoarele: — Dragostea şi respectul faţă de copii şi tineri, faţă de om, în general, învăţătorul trebuie să iubească profund şi sincer copiii, să se apropie cu simplitate şi sinceritate de ei, să poarte de grijă fiecărui elev, să dovedească o mare răbdare cu aceştia. Dragostea faţă de copii este una din trăsăturile esenţiale ale unui bun pedagog; dimpotrivă, acela care este închis în sine, pedant şi distant în raporturile sale cu copiii, nu poate desfăşura o muncă instructiv-educativă cu bune rezultate. Fireşte însă, dragostea învăţătorului faţă de copii nu trebuie confundată cu sentimentalismul, cu blândeţea lipsită de exigenţă. împletită cu o încredere nelimitată în posibilităţile copilului, adevărata dragoste este o dragoste exigentă, care oferă mult, dar şi pretinde mult de la copil; * Este, apoi, necesar ca educatorul să fie pătruns de un înalt spirit de dreptate, să ştie să aprecieze obiectiv şi nepărtinitor sârguinţa la învăţătură, purtarea disciplinată a elevului etc. Realitatea arată că elevii respectă mai mult pe acei învăţători care sunt exigenţi şi echitabili, despre care ştiu sigur că nu vor nedreptăţi pe nimeni, decât pe acei învăţători „buni”, concesivi şi toleranţi, care tocmai datorită acestui fapt comit uneori anumite nedreptăţi; * Un bun cadru didactic este acela care îşi iubeşte profund munca sa de instruire şi educare, care vede în aceasta rostul principal al exigenţei sale. Dragostea pentru profesiune, încrederea în viaţă şi în puterile proprii, optimismul şi entuziasmul în muncă stimulează învăţătorul, îi dau energie, curaj şi dinamism în activitatea sa; * Sentimentul de dragoste profundă faţă de patria şi poporul căruia îi aparţine, sentimentul prieteniei cu alte popoare, sentimentul demnităţii personale şi conştiinţa răspunderii, ca şi alte înalte sentimente morale întregesc profilul moral al profesorului; * La acestea se adaugă calităţi de voinţă şi trăsături de caracter care se exprimă în energia, fermitatea şi perseverenţa cu care se străduieşte să-şi îndeplinească sarcinile; în independenţa şi dârzenia cu care apără opiniile sale pedagogice atunci când ele sunt juste şi în promptitudinea hotărârilor pe care le ia în vederea bunului mers al activităţii sale didactice, educative şi social-culturale. Asemenea calităţi de voinţă pot deveni trăsături de caracter statornice. Dintre trăsăturile pozitive de caracter, ce dau distincţie personalităţii învăţătorului fac parte: spiritul de iniţiativă, stăpânirea de sine, spiritul de disciplină, cinstea şi modestia, dăruirea în muncă, exigenţa faţă de sine şi năzuinţa de desăvârşire continuă ş.a. Numai un învăţător cu o voinţă puternică şi un caracter ferm, consecvent şi perseverent poate constitui un „model” de imitat, un ideal pentru elevii săi. b) O temeinică pregătire profesională psihopedagogică şi didactico-metodică. Munca de marc răspundere ce o îndeplineşte cere profesorului să dovedească un larg orizont cultural, să aibă cunoştinţe bogate de literatură şi artă, din diferite domenii ale ştiinţei şi tehnicii, să cunoască evenimentele vieţii social-politice. Aceasta îl va ajuta să stabilească o mai justă corelaţie între diferitele obiecte de învăţământ, să dea mai multă viaţă şi personalitate lecţiilor sale. Evident, el trebuie să stăpânească, în mod temeinic, numeroase şi variate cunoştinţe din domeniile pe care le predă şi o înaltă cultură pedagogică. Să stăpânească bine teoria instruirii şi a educaţiei, legităţile procesului didactic; să posede serioase cunoştinţe de psihologia copilului, de igienă şcolară şi din alte discipline înrudite cu pedagogia. Nu poate deveni un bun educator cel care nu cunoaşte legile dezvoltării psihice a copilului, cel care în procesul instruirii nu este în măsură să analizeze particularităţile perceperii, înţelegerii, gândirii şi memorării materialului ce urmează să fie însuşit de elevi. Totodată, el trebuie să stăpânească temeinic metodicile speciale ale predării obiectelor de învăţământ specifice învăţământului primar (citirii, scrierii, matematicii, dezvoltării vorbirii, muzicii şi desenului, educaţiei fizice şi lucrului manual etc.). în afară de acestea, profesorul trebuie să-şi formeze priceperi şi deprinderi pedagogice, să-şi cultive capacităţi şi aptitudini pedagogice, să dovedească mult tact pedagogic şi în cele din urmă să se ridice la nivelul unei adevărate măiestrii pedagogice. Exercitarea în cele mai bune condiţii a numeroaselor funcţii didactice şi extradidactice amintite cere multă competenţă profesională din partea învăţătorului. Cu cât sporesc exigenţele de calitate şi eficienţă ale şcolii, cu atât se solicită un profesionalism de o mai înaltă competenţă, bazat pe exercitarea, cu maximă eficienţă, a tuturor acelor funcţii ce-i revin învăţătorului. Competenţa profesional-didactică este centrată, deci, pe exercitarea funcţiilor, pe ceea ce „trebuie făcut”, adică pe capacităţile învăţătorului şi nu numai pe calităţile şi aptitudinile personale ale acestuia. Fără a diminua cu nimic însemnătatea unor asemenea atribute, ele nu sunt încă suficiente, nu pot suplini ceea ce înseamnă „a şti să faci”, a şti să-ţi exerciţi funcţiile care îţi sunt impuse de propria profesiune. Un profesor poate să-şi iubească mult copiii, să fie cinstit, corect, ataşat meseriei sale etc., dar dacă nu va şti cum anume să lucreze cel mai bine cu aceşti copii, cum să procedeze, cu eficacitate, în situaţii concrete de învăţare, nu va putea ajunge la rezultatele aşteptate. În cursul activităţii practice, desfăşurate cu elevii, se dezvoltă variate priceperi şi deprinderi, capacităţi şi aptitudini care pot duce, treptat, la o adevărată măiestrie pedagogică. Prin măiestrie pedagogică se înţelege capacitatea de a acţiona în diferite situaţii de instruire, de aşa manieră încât să se asigure cele mai bune rezultate în pregătirea şi educarea elevilor. Măiestria pedagogică nu este un complex de însuşiri înnăscute, ci se dezvoltă ca rezultat al pregătirii şi al muncii sistematice şi creatoare desfăşurate în cadrul procesului de învăţământ. Ea este rezultatul acumulării unei bogate experienţe didactice, al stăpânirii unor variate metode şi procedee de predare, ceea ce dă posibilitatea învăţătorului să le aplice prompt, adecvat şi eficace în situaţiile pedagogice noi pe care le întâmpină la un moment dat. Măiestria pedagogică este o aplicare ingenioasă a principiilor pedagogice şi nu se reduce la un simplu tehnicism pedagogic sau la un empirism metodic. Pentru a ajunge la o înaltă măiestrie pedagogică, este necesar ca învăţătorul să se perfecţioneze multilateral şi continuu în munca instructiv-educativă, să se ridice până la capacitatea de analiză şi generalizare a propriei sale experienţe. Această autoevaluare a propriei experienţe îl ajută să evite sau să depăşească rutina şi practicismul îngust Măiestria pedagogică poate fi şi o expresie a unor aptitudini sau vocaţii speciale pentru munca de instruire. TEME DE REFLECTIE 1. Identificaţi cu prilejul practicii pedagogice, trăsături de personalitate ale profesorilor din invatamantul primar si prescolar la care asistaţi, momente în dezvăluirea „tactului pedagogic” al acestora. 2. Evidenţiaţi principalele calităţi umane, pedagogice şi profesionale ale unui profesor bun. BIBLIOGRAFIE GENERALA * ***Curriculum pentru învăţământul preşcolar, 2008. * ***Ghid de bune practici pentru educaţia timpurie a copiilor între 3-6/7 ani, 2000 * ***Programe şcolare pentru învăţământul primar (în vigoare), Comisia Naţională pentru Curriculum. * Cerghit, I. Perfectionarea lecţiei în şcoala modernă, Editura Didactică şi Pedagogică, Bucureşti, 1983. * Cerghit, I., Metode de învăţământ, Editura Polirom, Iaşi, 2006. * Cerghit, I., Neacşu, I., Metodologia activităţii didactice, în Didactica, coord. D. Salade, Editura Didactică şi Pedagogică, Bucureşti, 1982. * Cerghit, I., Neacşu, I., Negreţ, I., Pânişoară, I.O., Prelegeri pedagogice, Editura Polirom, Iaşi, 2001. * Creţu, C., Conceptul de curriculum (etimologie, evoluţii semantice ale conceptului de curriculum, definiţii, componentele curriculumului, tipuri de curriculum), în Psihopedagogie pentru examenele de definitivare şi grade didactice (coord. C. Cucoş), Editura Polirom, Iaşi, 1998. * Creţu, C., Curriculum diferenţiat şi personalizat, Editura Polirom, Iaşi, 1998. * Cristea, S., Dicţionar de pedagogie, Editura Litera Educaţional, Chişinău, 2002. * Cristea, S., Proiectarea curriculara, în Pedagogia, vol. 2, Editura Hardiscom, Piteşti, 1997. * Crişan, Al. (coord.), Curriculum şcolar. Ghid metodologic, Ministerul Educaţiei şi Învăţământului. Institutul de Ştiinţe ale Educaţiei, Bucureşti, 1996. * Cucoş, C., Probleme de docimologie didactică, în Psihopedagogie pentru examenele de definitivare şi grade didactice (coord. C. Cucoş), Editura Polirom, Iaşi,1998. * Glava, A., Pocol, M., Tătaru L., Educaţia timpurie. Ghid metodic pentru aplicarea curriculumului preşcolar, Editura Paralela 45, Piteşti, 2009. * Ionescu, M., Clasic şi modern în organizarea lecţiei, Editura Dacia, Cluj-Napoca, 1982. * Jinga, I., Negreţ, I., Dobridor, I., Inspecţia şcolară şi design-ul instrucţional, Editura Aramis, Bucureşti, 2004. * Jinga, I., Negreţ, I., Învăţarea eficientă, Editura Aldiri, Bucureşti, 1999. * Jinga, I., Petrescu, A., Evaluarea performanţei şcolare, Editura Adelfin, Bucureşti,1996. * Joita, E., Pedagogie si elemente depedagogie scolara,Editura Arves, Bucuresti, 2003. * Manolescu, M., Teoria şi metodologia evaluării, Editura Universitară, Bucureşti, 2010. * Moise, C., Metode de învăţământ, în Psihopedagogie pentru examenele de definitivare şi grade didactice (coord. C. Cucoş), Editura Polirom, Iaşi, 1998. * Molan, V., Didactica disciplinei Limba și literatura română în învățământul primar, Editura Nini Ped, București, 2010. * Neacşu, I., Instruire şi învăţare, Editura Didactică şi Pedagogică, Bucureşti, 1999. * Neacşu, I., Stoica, A., (coord.), Ghid general de evaluare şi examinare, MEN, Editura Aramis, Bucureşti,1996. * Păişi, Lăzărescu, E., Ezechil, L., Laborator preşcolar, Editura V&I Integral, Bucureşti, 2010. * Radu,I.T., Evaluarea in Procesul Didactic, Editura Didactica si pedagogica, 2005. * Radu, I.T., Evaluarea rezultatelor şcolare, în Sinteze pe teme de didactică modernă, Bucureşti, 1986. * Savu Cristescu M.,Rolul evaluarii in cresterea performantelor scolare,Editura Bibliotheca, Targoviste, 2007. * Stanciu, M., Reforma conţinuturilor învăţământului. Cadru metodologic, Editura Polirom, Iaşi, 1999. * Tomşa, Gh., Oprescu, N., Bazele teoretice ale psihopedagogiei preşcolare, Editura V&I Integral, Bucureşti, 2007. * Voiculescu, E., Pedagogie preşcolară, Editura Aramis, Bucureşti, 2001. * Vraşmaş, E., Educaţia copilului preşcolar, Editura Pro Humanitas, Bucureşti, 1999. 